
Există o instanţă mai presus de orice tribunal, 
și aceea este instanţa conștiinței. 


Ea le înlocuiește pe toate celelalte. 
Gandhi 

PROLOG 


În capul meu se aud două sunete. 

Bubuitura armei în liniștea mormântală de afară. 

Și propria voce interioară, care îmi strigă „Pleacă!” 

Amândouă răsună tare. 

Simt o presiune puternică în piept. Căldură. Ca atunci când 
mă plimb nervoasă noaptea, prin întuneric, sau când aud bătăi 
în ușă, atunci când sunt singură acasă. Simt nodul ăla ciudat în 
stomac. 

Sunt ameţită, dar respir. Sunt conștientă. În viaţă. 

„Ce am făcut?” 

Cuvintele astea se tot repetă în mintea mea. 

Mereu, mereu, mereu. 

Întunericul e copleșitor. 

Respirația mea scrâșnește prin el; inima îmi bate să-mi iasă 
din piept. 

Aud o sirenă în depărtare; abia văd farurile. 

„Ai putea să fugi”, îmi spun. 

— N-are sens, răspund cu voce tare. Asta e o oportunitate să 
fac ceva. Să schimb lucrurile. Trebuie! 

Sirena se aude acum mai tare, iar farurile sunt mai 
strălucitoare. 

Mașina se întoarce, învăluindu-mă în spuma albă a farurilor. 
Ridic mâna în care ţin pistolul și-mi feresc ochii. Lumini albastre 
îmi joacă pe piele. 

Pornite, oprite, pornite, oprite, pornite... 

Și sclipesc pe cadavrul de la picioarele mele. Pun în evidenţă 
sângele care se revarsă din el. 

„Ce am făcut?” 

Același ecou în mintea mea. 

— Ce a trebuit să faci tu, îi spun. Era singura opţiune. Singura 
șansă. 

Lumina farurilor se diminuează. Oameni în uniforme închise la 
culoare coboară din mașini vorbind, dând ordine. Eu nu ascult. 

Las pistolul să cadă și-mi duc mâinile la ceafă. 

— Eu am făcut-o! strig. Eu l-am împușcat! L-am ucis pe 
Jackson Paige. 

Nu pot să spun ce mi-au răspuns. Mă privesc plini de dezgust, 
iar cătușele pe care mi le pun sunt reci ca inimile lor. 

Ei trăiesc în balonul de săpun al bulevardelor și al orașului, 
lasă luciul să se reflecte și nu se întreabă ce se-ntâmplă afară. 

Voi muri peste șapte zile pentru că trebuie, dar, după aceea, 


baloanele lor de săpun se vor sparge și toată lumea va afla 
adevărul. 

CELULA 1 


Știri 


— Ştirea de ultimă oră din această dimineaţă este asasinarea 
șocantă a cunoscutului Jackson Paige, cel care a câștigat inimile 
națiunii cu apariţiile în emisiunile TV și neobosita muncă de 
caritate. Paige a fost împușcat la doar câţiva metri de locul în 
care mă aflu, pe strada Crocus, în zona orașului cunoscută ca 
High Rises. În mod ciudat, vinovata, care a rămas la locul faptei 
după ce l-a împușcat, și-a recunoscut deja vina și a fost 
identificată de poliţie ca Martha Honeydew, în vârstă de 
șaisprezece ani. 

Ea a fost arestată și, conform legii Sapte Zile ale Justiției, a 
fost închisă în această dimineaţă în Celula 1 pentru condamnații 
la moarte. 

Acesta va fi un caz deosebit de important. Honeydew, la 
șaisprezece ani, este prima adolescentă care va fi condamnată 
la moarte și prima care va fi judecată prin sistemul unic al ţării 
noastre, Voturi pentru toți, cea mai democratică formă de 
justiție din lume, în care voi, spectatorii, decideţi soarta 
acuzatului. 

Cu siguranţă, vom urmări cu atenţie ceea ce, foarte probabil, 
vor fi ultimele șapte zile din viaţa ei. Puteţi fi la curent cu 
evoluția situaţiei urmărind atât portalurile noastre obișnuite de 
Știri, cât și canalul nostru TV, care transmite, douăzeci și patru 
de ore din douăzeci și patru, Ochi pentru ochi. |n emisiunea 
noastră Moartea este Justiţie - difuzată în fiecare seară, de la 
ora 18.30 - se vor analiza detaliile acestei crime cu adevărat 
îngrozitoare și viața acuzatei, încercând să se afle ce ar fi putut 
să o determine să ajungă un asasin cu sânge rece. 

Bunăvoinţa ei de a-și recunoaște crima i-a rezervat probabil 
deja un loc pe scaunul electric, chiar dacă publicul are șapte zile 
la dispoziţie în care trebuie să voteze, iar rezultatele să fie 
verificate și prezentate oficial. Dumneavoastră, cei care urmăriți 
programul nostru, nu pierdeţi șansa de a vota în cadrul acestui 
caz istoric! 

Sunt Joshua Decker și închei transmisiunea, dând legătura 
înapoi, în studio, Kristinei. 


Consiliere 


Martha stă în penumbră la o masă așezată în mijlocul unei 
camere. Părul ei lung i-a fost ras, iar hainele i-au fost înlocuite 
cu o salopetă albă. 

Se uită la perete, urmărind  minutarul ceasului 
supradimensionat, care ticăie zgomotos spre 9.05. Apoi, 
umflându-și obrajii și oftând adânc, se întoarce și se uită pe 
fereastra cu gratii. Undeva, nu foarte departe, o vrabie stă 
cocoţată într-un copac, lângă frunzele care devin portocalii și 
roșii în bătaia vântului. Vrabia deschide ciocul și îl închide din 
nou; Martha știe cum ar trebui să sune, dar nu îi aude cântecul. 

Lanţurile din jurul încheieturilor mâinilor și gleznelor zornăie 
când se mișcă pe scaun. Își întoarce privirea de la vrabia mută și 
se uită la femeia de vârstă mijlocie cu păr blond și ochi albaștri 
care stă în faţa ei. 

— Ţi-a spus gardianul cine sunt? vorbește femeia cu o voce 
caldă, în răcoarea camerei. 

Martha încuviinţează. 

— Numele meu este Eve Stanton. Sunt avocatul tău din oficiu. 

— N-am nevoie de avocat. 

— S-ar putea să ai nevoie de cineva cu care să vorbești cu cât 
se apropie... 

Femeia se oprește. Martha își împreunează mâinile, 
atingându-și degetele cu unghii roase în timp ce caută cuvântul 
potrivit. 

— „.. execuţia mea? 

li aruncă o privire urâtă lui Eve când termină propoziţia. 

— Știu că am să mor, spune ea. Sunt vinovată. L-am ucis. 

O licărire stranie pâlpâie în privirea lui Eve și se uită în altă 
parte. 

— Așa spui tu, mormăie ea. 

— De ce aș minți? 

— Exact. De ce ar minţi cineva în legătură cu un asemenea 
lucru? 

— Mda. 

Amândouă tac. 

Ceasul își continuă ticăitul monoton. 

Vrabia zboară din copac. 

— De ce am un avocat? întreabă Martha. Pentru că sunt o 
adolescentă? 

— Nu, răspunde Eve. Toţi prizonierii au. 

— De ce? 

Eve își împreunează degetele. 

— Unii oameni nu sunt de acord cu pedeapsa cu moartea, mai 
ales când e vorba de adolescenţi. Faptul că ai un avocat este... 
o concesie făcută lor. Ceva spre care guvernul poate arăta și 
spune „Da, dar uitaţi-vă la fapta bună pe care o facem”, spune 
Eve zâmbind cu buzele lipite. E un licăr de umanitate pe care 
unii cred că l-am pierdut. 

— Umanitate? Asta am pierdut? zice Martha, trecându-și 
degetele prin părul tuns scurt. Tu ce crezi? 

Eve se uită la chipul tensionat al fetei și la îngrijorarea care i 
se citește în priviri; nimic nu se potrivește cu vorbele pe care le 
spune și cu atitudinea pe care o manifestă. 

— Nu contează ce cred eu, răspunde ea. Asta este legea. 

— Care? Ochi pentru ochi? întreabă Martha. 

— Nu ești de acord cu ea? 

— Tu ești? îi răspunde Martha. 

Eve zâmbește crispat. 

— Eu te-am întrebat prima. 

— Și ce dacă? Oricum nu contează ce cred, nu-i așa? Spune- 
mi tu! Ești de acord ca oamenii să voteze pentru viaţa sau 
moartea altora? Fără tribunale. Fără martori. Fără dovezi... 
jurați... fără nimic. 

— Dar faptul că toți spectatorii au drept de vot nu înseamnă 
că toţi sunt juraţi? Că ei influențează rezultatul? 

Martha își dă ochii peste cap. 

— Mereu răspunzi la o întrebare cu o alta? 

Eve tace. 

— Ești exact ca toţi ceilalți din City, spune Martha uitându-se 
în altă parte. Și ca oamenii care locuiesc pe bulevardele din jurul 
lui. Nu, ești chiar mai rea, fiindcă tu crezi că faci o treabă 
valoroasă, când de fapt nu e așa. In orice caz, legile se pot 
schimba, nu-i așa? 

— Eu nu locuiesc în City sau pe bulevard. Adică, nu chiar 
acolo. De fapt, locuiesc pe la periferie. 

— Mda, ei bine, este același lucru. Nu ești din Rises, nu-i așa? 

— Nu. 

— Așa cum am spus. Ești ca restul. 

Martha își întinde picioarele atât cât îi permit lanţurile și își 
încrucișează braţele pe piept. 

— Cât de des am să te văd? întreabă ea. 

— În fiecare zi, răspunde Eve. Mai puţin în a șaptea zi. 

— În a șaptea zi? Ultima mea zi? 

— Probabil ultima ta zi. 

— Și am voie să primesc vizitatori? 

— Nu, răspunde ea. 

— Cum? Niciunul? 

Eve confirmă din cap. 

Afară, vrabia aterizează din nou în copac, cu un viermișor în 
cioc. Martha o privește, apoi se apleacă în faţă. 

— Dar un mesaj? șoptește ea. Poţi să trimiţi un mesaj pentru 
mine? Ș 

— Nu pot face asta, răspunde Eve. Imi pare rău! 

— Dar nu va ști nimeni, insistă Martha uitându-se prin 
încăpere. Nu sunt camere aici. Nimeni nu va vedea. 

— Nu pot... 

Afară, vântul suflă printre crengile copacului, făcându-le să se 
izbească de geam în timp ce vrabia se leagănă pe o ramură. 

— Pentru cine? întreabă Eve. 

— De ce îţi pasă? Tocmai mi-ai spus că nu o vei face. 

— Mama ta este... 

— Mi-ai citit dosarul? 

Lanţurile de la încheieturile mâinilor Marthei zăngăne unul de 
celălalt când atinge ușor dosarul de pe masă. 

— Atunci, știi că mama nu mai trăiește. 

Eve se lasă încet pe spate și respiră adânc. 

— Știu că mama ta este moartă, răspunde ea cu blândețe, și 
îmi pare rău pentru asta. Urma să spun că, de vreme ce mama 
ta nu mai este printre noi, iar tatăl tău a fugit înainte de a te 
naște, pentru cine ar fi mesajul? Cui i-l vei scrie? 

— Am prieteni. 

— Ai? spune ea luând dosarul de pe masă și deschizându-l. 
Pentru că aici scrie și citez - „La școală, Martha nu era un copil 

sociabil. Se chinuia să-și facă prieteni, se izola și nu făcea niciun 
efort să se alăture colegilor”. 

— Asta spun profesorii. Nu m-au plăcut niciodată. 

Eve ridică un deget... 

— „... deși era o tânără foarte inteligentă și, dacă și-ar fi dat 
silinţa, ar fi avut posibilitatea să ajungă departe”. 

— „Dacă și-ar fi dat silința?” pufnește Martha zeflemitor. Este 
un altfel de a spune „dacă ar fi făcut-o pe deșteapta”? 

— Nu, cred că este un alt mod de a spune „dacă ar fi avut 
ocazia”. 

Amândouă se privesc lung. 

Ceasul ticăie. 

Crengile copacului zgârie fereastra. 

— A trebuit să abandonez școala, șoptește Martha. Ca să 
platesc chiria, știi? 

Eve dă din cap. 

— Dacă nu puteam plăti... dacă ar fi început să pună 
întrebări... nu aș fi vrut să fiu... 

Aerul îi umflă pieptul când inspiră. 

— Autorităţile nu știau că ești orfană pentru că plăteai chiria 
la timp? 

— Presupun că da. Altfel, mi-ar fi luat apartamentul și m-ar fi 
obligat să locuiesc în vreo instituție de îngrijire, cu toți copiii ăia. 
Nu am putut... 

Martha își freacă ochii cu mâinile și se întoarce într-o parte. 

Eve împinge cutia cu șerveţele spre ea. 

— Înţeleg, spune ea. 

Martha privește înapoi cu lacrimi în ochi. Suspină zgomotos și 
dă jos de pe masă cutia cu șervetțele. 

— Prostii, îi zice. Poţi încerca, dar n-o să reușești! 

Minutele trec în liniște. 

Cutia rămâne pe podea. 

— Am avut pe cineva apropiat, șoptește Martha. O persoană 
bună. 

— Cum o cheamă? 

Martha se uită la Eve. 

— Cum ÎI cheamă, răspunde ea suspinând. A fost un el, un 
băiat. 

— Cum îl cheamă? întreabă Eve. 

Martha se întoarce din nou spre Eve. 

— Este confidenţial? șoptește ea. Ca la doctor? 

Eve dă din cap. 

— Bineînţeles. 

— Dacă îţi spun ceva, nu ai să anunțţi presa sau pe cei care 
fac emisiunea Moartea este Justiţie? 

— Nu, șoptește Eve. 

— Nu ai să-l notezi? 

— Nu, răspunde ea. Promit! 

Martha se apleacă peste masă un pic mai mult și înghite cu 
greutate. 

— EI... L-am cunoscut... după ce mama a fost ucisă... el... 

Ușa metalică din spatele lor se deschide și se izbește de 
perete. 

Martha se întoarce. Un gardian intră cu burta clătinându-i-se 
peste pantalonii uniformei și cu nasturii cămășii albastre gata 
să-i sară de pe piept. Învârte în mână bastonul de corecție. 

Eve îl fixează cu privirea. 

— Am spus că voi suna după ce terminăm. 

El ridică din umeri. 

— Credeam că te-am auzit spunând că ai terminat. 

— Nu, începe ea. 

Martha se uită repede prin cameră. 

— Sunt camere aici? întreabă, iar gardianul se apropie mai 
mult de ea. Se înregistrează? Se transmite la TV? se agită ea, 
vocea devenind tot mai stridentă. Credeam că întâlnirea asta e 
confidențială. 

Scaunul scârțâie pe podea când sare în picioare, iar lanţurile 
zăngăne când își ridică mâinile disperată. 

— Așa ai spus, zice ea aplecându-se spre Eve. 

Dar gardianul apucă lanţurile și o trage înapoi, iar ea cade pe 
podea, lângă picioarele lui; deasupra ei, cu bastonul ridicat, 
paznicul rânjește. 

— Încetează! strigă Eve. 

— Haide! strigă Martha. Lovește-mă! Lovește o fată fără 
apărare dacă te crezi bărbat! 

Gardianul se uită chiorâș la ea. 

— Încetează! strigă Eve. 

— Este o criminală, spune el. Un animal! Trebuie tratată ca 
atare. 

Martha dă din picioare încercând să-l lovească pe gardian, dar 
acesta o trage în lateral, iar capul și umerii fetei se izbesc de 
tocul ușii. 

— Martha, spune Eve. Tot ce se întâmplă aici este 
confidenţial, îți promit asta. 

Gardianul pufnește. 

— Mda, doar dacă nu aud eu, apoi... 

Martha se retrage, lipindu-se de gardian. Pentru o clipă, forța 
ei îl dezechilibrează, iar el fandează înainte, dar trage din nou 
de lanțuri și ridică bastonul mai sus, deasupra ei. 

— Încetează! strigă Eve înaintând în grabă, scoțând telefonul 
din buzunar și îndreptându-l spre el. Vrei să apară asta în presă? 
întreabă ea. La televiziune? Vrei ca votanţii să vadă cum este cu 
adevărat aici? 

El se holbează la ea. 

— Nu ai face asta. 

— Pune-mă la încercare, zice ea printre dinţi. 

— Din cauza unor sentimentali ca tine a ajuns ţara în halul 
ăsta, îi spune el lui Eve, coborând bastonul și arătând cu degetul 
spre ea. Eliberăm criminalii din cauza unor amănunte, lăsăm 
pedofilii să umble liberi pentru că nu sunt destule dovezi. Cel 
mai bun lucru pe care l-am facut vreodată a fost să renunțăm la 
tribunale. Nu făceau dreptate. Asta, arată el în afara ușii, spre 
celulele de pe coridor, asta e dreptate! Moartea este dreptate, 
iar tu nu ai ce căuta în sistemul ăsta cu ideile tale sentimentale 
și stupide. 

Scutură din cap, transpirat pe frunte. 

— Eu știu cum am să votez! Și o s-o fac de mai multe ori. 

O ridică pe Martha în picioare. 

— Nu-mi pasă cât o să coste, mi-aș cheltui salariul pe o lună 
ca să mă asigur că ai să te prăjești, fato! Dacă ar fi fost după 
mine, chiar mâine ajungeai pe scaunul ăla. 

El își înfășoară lanțurile în jurul pumnului și o trage mai 
aproape. Stau față în faţă. 

— Cum ai putut s-o faci? spune el printre dinţi. Cum ai putut 
să-l ucizi pe Jackson Paige? Omul ăla nu a făcut nimănui niciun 
rău. Uită-te la toți pe care i-a ajutat! La toată munca lui de 
binefacere. Ar fi putut părăsi ţara cu toţi banii pe care îi avea, 
dar nu a făcut-o. A rămas și i-a ajutat pe cei de teapa ta. Era un 
simbol! 

— Era un mincinos nenorocit! șuieră Martha. 

Lovitura cu capul o forțează să dea înapoi, iar când el dă 
drumul lanțurilor, fata se lovește de zid și cade într-o parte. 

Prea șocată, Eve nu se mișcă. 

— Ai înregistrat asta? spune el. Cu telefonul? Ai prins un cadru 
bun? Nu-mi pasă! Du-te și vinde știrea presei. O să apară pe 
prima pagină, iar eu am să fiu considerat un erou, răcnește el 
rânjind cu satisfacție. Mă vor plăti să o fac din nou. 

Martha e atentă la râsul răgușit al gardianului, care îi leagănă 
tot corpul. Chipul i se crispează și mijește ochii în clipa în care 
se ridică în picioare și, fixându-l cu privirea, îl scuipă în faţă. 

Înainte ca el să poată reacţiona, Eve o apucă pe Martha și o 
scoate pe coridor. 

— Calmează-te! strigă în urma ei gardianul. Mă ocup eu de 
asta! O liniștesc eu imediat. 

Pe coridor sunt șase uși din metal închise, iar din spatele 
unora se holbează niște necunoscuți. A șaptea și ultima este 
chiar în capăt, încuiată și tăcută. 

— Ce ai făcut, fată? se aude dintr-o celulă vocea baritonală a 
unui bărbat. 

— L-am scuipat în fața lui de ignorant nenorocit, răspunde 
Martha. 

Bărbatul izbucnește în râs. 

— Mi-ai înveselit ziua, spune el. Eşti din Rises? 

— Haide, spune Eve, nu trebuie să vorbești cu nimeni. 
Gardianul va ieși imediat. 

— Mda, îi răspunde Martha vocii. 

— Aha. Ce te-a adus aici? Ce rău a putut face o fată ca tine? 

— L-am împușcat pe Jackson Paige, răspunde ea. 

— Serios? 

— Serios! 

— Fată, tocmai mi-ai făcut anul mai bun! Putere pentru cei din 
Rises! spune el, iar din nișa celulei apare un pumn încleștat, cu 
un trandafir tatuat pe partea laterală a mâinii. 

— Haide, spune Eve, dar înainte să poată să o conducă, 
Martha se grăbește spre ușă și atinge pumnul bărbatului. 

Își lipește faţa de nișă. 

— Tu ce ai făcut? șoptește ea. 

Doi ochi negri o privesc sever. 

— Fato, singura greșeală pe care am făcut-o a fost să mă nasc 
într-un loc nepotrivit. 

— Martha, mișcă-te! Haide, repede! 

— Noroc, îi șoptește bărbatului și pleacă. 

Eve deschide ușa grea a celulei. 

— Nu ar fi trebuit... începe ea. Gardianul este... 

— Ce mai contează? răspunde Martha când intră în celulă. 

— O să-ţi facă viaţa grea, spune Eve. 

— Vrei să spui ce a mai rămas din ea, nu? întreabă Martha 
ridicând din umeri. Ce se întâmplă aici nu contează. Contează ce 
se întâmplă afară. 


Martha 


Gardianul nu mă urmează în celulă. Mă întreb dacă l-a oprit 
Eve. Oare pot avea încredere în ea? 

Celula este mică și rece. Pereţii sunt albi și strălucitori, fără 
nicio pată. Sus, în zidul exterior, este o fereastră cu gratii albe - 
nu cred că se deschide -, iar pe peretele opus este o ușă albă, 
din metal. Este închisă și încuiată acum, inclusiv vizorul. Parcă 
sunt într-o cutie. Dacă ar fi un incendiu pe coridor, m-aș prăji ca 
un pui. 

De fapt, totul aici este alb - patul lipit de zid este alb, 
cearșafurile sunt albe și perna e albă și, în colț, sunt o toaletă 
albă și o chiuvetă albă. 

Dar asta-i tot. 

Fără rafturi, birou, masă, lampă, șifonier (de ce aș avea 
nevoie de un șifonier?), cărţi, pixuri... nimic. De ce aș avea 
nevoie de ceva? 

Singurul lucru de prisos de aici este ceasul de deasupra ușii, 
care ticăie la fiecare secundă trecută din viața mea. Și acela 
este alb, cu limbi albe. 

Celula este complet goală. Lipsită de orice fel de stimul. Parcă 
nu mai văd nimic sau sunt lovită de un fel de daltonism ciudat. 
Oricum, nu mi-aș putea da seama aici, unde nu e nicio culoare. 

Salopetele astea de închisoare pe care mi le-au dat sunt de 
un alb imaculat și până și părul șaten mi-a dispărut. Ras și 
aruncat în coșul de gunoi al cuiva. 

Simt că am pierdut o jumătate din mine. Părul și hainele mă 
defineau. 

La ce mă așteptam? Este o închisoare, pentru numele lui 
Dumnezeu! Este celula condamnatului la moarte. Nu va fi 
drăguţ, nu-i așa? 

Este atât de strălucitor aici, încât mă dor ochii și capul. Nu-mi 
dau seama de unde vine lumina. In mijlocul celulei nu atârnă 
niciun bec, iar pe tavan nu-i niciun neon. Cred că vine probabil 
de undeva din dreapta sus, unde peretele se unește cu tavanul, 
dar... 

Pereţii strălucesc? 

Este vreun fel de vopsea care emite lumină? 

Este vreo formă de tortură gândită de ei? 

Aș vrea să închid ochii, să mă întind pe pat și să mă pierd, 
dar, chiar și atunci când închid ochii, totul este strălucitor. Nu 
trebuie să-mi imaginez că voi dormi mult timp aici și nici nu cred 
că ei vor s-o fac. 

Tortură?! Da, cred că am avut dreptate. 

Poate și-au dat seama că cel mai bun mod de a face faţă 
situaţiei este să dorm. Insă ei nu vor asta. Ei vor să sufăr. 

Totuși, nu pot să dorm în ultima săptămână din viaţa mea, nu- 
i așa? Ultimele șapte zile de respirat și trăit. De fapt, mai puţin 
de șapte zile. Câte ore mai sunt? Minute? Secunde? Nu vreau să 
știu! Dar ce pot face altceva decât să dorm și să-mi amintesc? 

Mă întind, închid ochii și trag cearșafurile peste cap, încercând 
să fac întuneric, dar sunt sigură că totul devine și mai 
strălucitor. De ce vreţi să mă torturați, când oricum voi muri?! 

Îmi afund capul în saltea, închid ochii și mă concentrez la 
întunericul de dincolo de pleoape, încercând să-mi amintesc de 
tine. 

Ne-am întâlnit în întuneric. Te ascundeai în umbre, la fel ca 
mine, urmărind strada, mașinile vechi care circulau pe asfaltul 
spart, mirosul urât al gazului de eșapament. Tu nu erai acolo în 
fiecare seară, ca mine. Uneori nu stăteai foarte mult, dar eu 
trebuia să merg acolo, știi? Nu puteam să adorm până nu-i 
spuneam noapte bună. i 

Dumnezeule, nu vreau să-mi amintesc! Imi este dor de ea, mi- 
e dor de tine! Urăsc faptul că mi-e dor. Nu vreau să fiu slabă! 

Când am luat pistolul, mă gândeam la ea, dar nu am făcut-o 
doar pentru ea. In seara aia, ţi-am spus să pleci pentru toată 
lumea care poate fi salvată, pentru dreptate și justiţie. 

Voiai să dobori sistemul; tot ce voiam, la început, era să dobor 
omul. 

Nu să-l ucid, deși asta s-a întâmplat, ci să-i arăt cum era. 

Până la sfârșitul celor șapte zile ale mele aici, chiar și cei care- 
| iubesc sincer îi vor cobori amintirea de pe piedestalul pe care l- 
au așezat, iar misiunea mea se va încheia. Mă voi odihni în pace 
și, în cele din urmă, asta vor face și ceilalți. 

Noi doi avem rolurile noastre, definite de locul în care am 
crescut - tu poţi fi luptătorul, iar eu, martirul. La urma urmelor, 
este tot ce poate face o fată ca mine, din Rises. Nu sunt 
suficient de inteligentă, nu sunt încrezătoare, nu am suficienți 
bani și nu aveam niciun viitor nici înainte să ajung aici. Credeam 
că putem fi împreună, dar era o prostie. 

lubește-mă atât de mult încât să mă uiţi! 


STUDIOUL TV 


6.30 p.m. 


Începe emisiunea Moartea este Justiţie 


Pe un ecran albastru-închis sunt pete albe și se aude băzâitul 
paraziţilor electrici. Un ochi supradimensionat, cu irisul albastru 
ca gheaţa, apare în mijloc. Clipește, iar cuvintele „Ochi pentru 
ochi” se rotesc în jurul pupilei negre. 


NARATORUL: „Ochi pentru ochi” vă prezintă... 


Cuvintele nu se mai rotesc. Fâșâitul electric se aude din nou, 
iar fontul cu care sunt scrise cuvintele se transformă într-unul 
zimţat. Ochiul se înroșește și se închide. 


NARATORUL: ...emisiunea din această seară, Moartea este 
Justiție, cu gazda noastră... 


Albastrul se estompează, iar luminile se aprind într-un studio 
de prost gust. Podeaua mare reflectă mulțimea de lumini din 
studio de pe suprafaţa albastră-argintie. În dreapta se află un 
ecran imens, având pe display sigla cu ochiul - cuvintele se 

rotesc încet, iar ochiul clipește -, în timp ce în stânga este un 
birou oval și lucios, cu scaune înalte și lucioase, așezate în 
spatele și pe laturile lui, cu spatele la spectatorii care sunt 
ascunși în umbră. 


NARATORUL: ...Kristina Albright! 


Luminile se îndreaptă spre Kristina, care se află în stânga 
scenei. Este înaltă și suplă, părul blond îi încadrează chipul 
perfect; zâmbește spre cameră. Rochia roșie este mulată pe 
corp, asortându-se cu rujul și pantofii. 


KRISTINA: Bună și bine aţi venit la Moartea este Justitie! 


Aplauzele se aud prin studio. Kristina zâmbește și dă din cap 
spre spectatori. 


KRISTINA: Numele meu este Kristina Albright și în această seară 
avem informații incitante pentru voi. 


Tocurile înalte ţăcăne în timp ce ea se îndreaptă spre ecranul 
din dreapta. Ochiul este înlocuit de fotografia unui bărbat 
frumos care zâmbește alături de soția lui drăguță și de fiul 
adolescent. 


KRISTINA: Știrea de seara trecută ne-a adus povestea șocantă a 
uciderii violente a celebrului multimilionar Jackson Paige. 


Fotografia este înlocuită cu alta, în care bărbatul stă cu 
mâinile ridicate triumfător, în timp ce o mulţime de oameni 
aplaudă. 


KRISTINA: în ultimii zece ani, Jackson a câștigat un loc în inimile 
a milioane de oameni, după multe apariţii în cadrul 
emisiunilor televizate. Provenind din zona săracă, cunoscută 
ca High Rises, numită așa după șirul de blocuri-turn construite 
ca să rezolve criza lipsei de locuinţe... 


Pe tot ecranul apare o imagine panoramică a zonei High Rises 

- douăsprezece turnuri din beton care se întind spre un cer 
monoton, un câine vagabond slab, ambalaje goale de alimente 
în șanțurile murdare și un băiat care fumează o ţigară având o 
cutie de bere în mână. 


KRISTINA: El și-a investit profitul cu înţelepciune, a muncit din 
greu și a scăpat de sărăcie, devenind o inspiraţie pentru toți... 

Griul cartierului High Rises dispare, fiind înlocuit de o casă 
mare și albă, cu porţi uriașe din metal și cu o peluză verde, 
dincolo de ele. Flori roz, portocalii și galbene ies din ghivece și 
umplu marginile. O mașină roșie sport strălucește în soare, pe 
alee. Bărbatul zâmbitor - Jackson - pozează lângă ea. 


KRISTINA: ...cu apariţiile lui publice, cu neobosita lui muncă de 
binefacere și, desigur, să nu uităm... 


Imagini cu Jackson se succed pe ecran: una în care zâmbește 
la cameră stând pe covorul roșu, în timpul unui eveniment; un 
instantaneu în care este îmbrăcat în smoching și ţine un discurs, 
altul în timp ce înmânează un cec imens unor asistente 
medicale. 


KRISTINA: ...fapta altruistă de a adopta un băiat care, în urma 
unui tragic accident, a rămas orfan. 


O fotografie alb-negru apare în centru. Jackson, încruntat și cu 
ochii în lacrimi, ţine la piept un băiat de șase ani care plânge. In 
spatele lor, turnurile din Rises sunt neclare și monotone, dar pe 
asfaltul crăpat, abia vizibilă, se vede o dâră roșie de sânge. 

Kristina își împreunează mâinile și le ridică în fața gurii, ca și 
când s-ar ruga. În studio este liniște. Își înalță apoi capul, 
clipește și privește din nou spre cameră. 


KRISTINA (încet): Dar vom afla mai multe despre Jackson Paige 
mai târziu. Să ne îndreptăm atenţia asupra crimei și a 
autorului ei. Ce fel de persoană ar putea comite un act atât de 
îngrozitor? Să dăm legătura reporterului nostru de pe teren, 
Joshua Decker. Josh? 


Kristina se întoarce spre ecran. O bandă albastră se întinde 
deasupra, un mic logo în care e reprezentat ochiul clipește în 
stânga sus, iar cuvintele „Joshua Decker - reporter de teren” 
strălucesc pe burtieră, în timp ce în partea de jos, pe ecran, 
rulează în buclă mesajul „Celula 1 - asasina adolescentă - 
Martha Honeydew”. 

În mijloc este Joshua, având un licăr jucăuș în priviri și 
zâmbind în ciuda frigului de noiembrie, cu gulerul hainei negre 
ridicat, ţinând microfonul în mâna îmbrăcată în mănușă de piele. 


JOSHUA: Da, Kristina, bună! Sper că mă poţi auzi în șuieratul 
vântului. Este frig de-a binelea aici, în Rises. Iți pot spune că 


VP-18 


abia aștept să mă întorc acasă, să fac o baie fierbinte și să 
beau un pahar cu vin. 


Reporterul face cu ochiul spre cameră. Voci feminine 
murmură printre spectatori. 


JOSHUA: Mă aflu cam la o sută de metri de locul în care a fost 
comisă crima. Acesta, pentru privitorii care nu au fost 
niciodată pe aici, este aproape de gara principală și de calea 
ferată ce duce spre City și bulevardele înconjurătoare, numit, 
pe bună dreptate, „pasajul subteran”. 


Mâna înmănușată arată deasupra lui. Camera lărgește cadrul, 
arătând partea de jos a unui drum lateral, întunecat și umed, cu 
balustrade îndoite și opritoare pe jumătate sparte, care erau 
menite să-i împiedice pe motocicliști să o ia pe scurtătură. 
Dincolo de zona umbrită este un drum mai mic, urmat de un 
rând de magazine cu vitrinele sparte sau acoperite cu scânduri 
și, abia vizibile de la distanţă, se află rândurile de blocuri-turn, 
cu lumini licărind la ferestre. 


JOSHUA: în această parte, departe de staţie, este o zonă 
frecventată de traficanţii de droguri și de oamenii fără 
adăpost. 


KRISTINA: Spune-ne ce se întâmplă acolo, Joshua! Ce spun 
oamenii despre criminală? 


Reporterul apare din nou în prim-plan. 


JOSHUA: Ei bine, Kristina, de fapt, nu vorbesc. Nimeni nu 
vorbește. Pentru rezidenții din High Rises este ca și când nu s- 
ar fi întâmplat. Spre deosebire de restul populaţiei, pe care 
sunt sigur că o vedeţi în jurul meu. 


Camera îl urmează pe Joshua în timp ce se deplasează, 
mărind cadrul atunci când acesta se oprește să vadă florile, 
jucăriile drăgălașe, fotografiile, mesajele scrise de mână și 
lumânările care ard pe pământ. O femeie îngenuncheată pune 
mai multe flori și doi bărbaţi se îmbrățișează suspinând. 


JOSHUA: Acesta este locul în care a fost împușcat. Oamenii abia 
își pot stăpâni lacrimile. Lumea s-a înghesuit aici toată 
dimineaţa. Adolescenţi care și-au rugat părinţii să-i aducă în 
acest loc în drum spre școală, doi doctori care au făcut un 

ocol înainte de o operaţie, niște asistente care au adus un 
omagiu după ce au ieșit din tura de noapte. Majoritatea erau 
prea trişti ca să vorbească sau, chiar dacă puteau, erau 
incapabili să-și exprime în cuvinte durerea și șocul. Insă... am 
încercat să aflu și părerile patronilor de magazine de pe aici, 
mamelor tinere care își duceau copiii la școală, adolescenților 
de la colţurile străzii, oamenilor care stăteau la coadă pentru 
ajutoare... nimeni nu vrea să vorbească. 


KRISTINA: Foarte ciudat. 

JOSHUA: Așa este! Rândurile se pare că sunt strânse. Dar, mă 
grăbesc să adaug, acest reporter de teren a reușit să obţină 
în exclusivitate pentru voi... 


Zâmbește strâmb și își înclină capul. 


KRISTINA (zâmbind către spectatori): Nu voi întreba cum a reușit 
să obţină un reportaj în exclusivitate, dar presupun că are 
legătură cu șarmul lui! 


Spectatorii râd. 


JOSHUA (făcând semn din ochi): Da, Kristina, avem o 
înregistrare a momentelor de după crimă. Cred că imaginile 
vorbesc de la sine. 


Cadrul cu el se micșorează, devenind un chenar în stânga 
ecranului, iar în dreapta, o filmare tremurată ocupă un alt 
chenar. 


JOSHUA: Aceasta este înregistrarea camerei poliţiei. Iniţial, s-a 
crezut că alarma a fost dată prin camerele de supraveghere, 
dar se pare că cele din vecinătate erau defecte. 


Filmarea arată străzile pe jumătate luminate, ploaia și 
parbrizul ascunzând vederii totul, în afară de ceea ce este 
evident. La distanță, umbrele întunecate ale blocurilor-turn se 
ivesc pe cerul de seară ca și când ar fi pietre de mormânt, iar în 
jurul lor străzile șerpuiesc aidoma unor râuri întunecate. Lumina 
albastră pâlpâitoare a mașinii de poliţie se reflectă în bălțile de 
pe stradă și în obloanele metalice ale clădirilor, iar sirenele urlă 
mânioase. 

Apoi, mașina încetinește, virează și farurile inundă în lumină 
albă o zonă umbrită de sub pasaj. Vehiculul se oprește. Invăluită 

în lumină este Martha, cu părul lung și negru udat de ploaie și 
cu ochii mari că ai unui iepure, cu mâinile ridicate în aer; într- 
una ţine un pistol. _ 

Imaginea se clatină în timp ce polițistul iese din mașină. In 
cadru se văd două mâini care ţin strâns un pistol îndreptat spre 
Martha. 


OFIȚERUL DE POLIȚIE (nu apare în cadru): Aruncă arma și pune- 
ți mâinile pe cap! 


Fata se apleacă și lasă arma alături, pe asfalt. Camera se 
apropie de ea tremurând. Işi duce mâinile la ceafă. Prim-planul 
cu faţa ei umple tot ecranul. 


MARTHA: Eu am făcut-o! L-am împușcat! L-am ucis pe Jackson 
Paige! 


Pe ecranul din studio, un stop-cadru pe chipul Marthei, în timp 
ce, în stânga, Joshua oftează și scutură ușor din cap. 


KRISTINA (încet): Mulţumesc, Joshua! Abia așteptăm să ne 
auzim din nou mâine. 


Pentru o clipă, își coboară privirea, apoi se uită iar spre 
cameră. 


KRISTINA: Martha Honeydew poate părea la fel de dulce pe cât 
ne sugerează numele ei. În realitate, ea este criminala cu 
sânge rece care ni l-a furat pe unul dintre cei mai cunoscuți și 
iubiți oameni ai zilelor noastre? Ea spune că este. 


MARTHA (înregistrată, fără să apară pe ecran): Eu am făcut-o! L- 
am împușcat! L-am ucis pe Jackson Paige! 

KRISTINA: Dragi privitori, sunt cuvintele ei! Arma este în mâinile 
ei! 

Cuvântul „CRIMINALĂ” apare scris cu roșu peste stop-cadrul 
cu chipul Marthei. Stând în continuare cu faţa la cameră, 
Kristina se îndreaptă spre biroul din lateral, cufundat încă într-o 
lumină obscură. 


KRISTINA: Așadar, este un caz rezolvat. Ea este prima 
adolescentă condamnată la moarte și, foarte probabil, va fi și 
prima executată. La urma urmelor, de ce v-aţi îndoi voi, cei 
care votaţi, de cuvintele ei? 

Imaginea Marthei dispare, iar sigla cu ochiul ocupă tot 
ecranul. 

Kristina ia loc pe scaunul din capătul biroului, așezându-și 
delicat picioarele într-o parte. Luminile devin mai strălucitoare, 
iar telespectatorii pot vedea că pe scaunul din stânga Kristinei 
stă un bărbat scund, cocoșat, cu părul vâlvoi și capul aplecat. 


KRISTINA: Dar, înainte să trecem mai departe, la un alt ocupant 
al celulelor condamnaților la moarte, ne vom îndrepta atenţia 
pentru o clipă asupra asasinei noastre, Martha Honeydew, ca 
să vedem ce face și cum se simte. 


Îi zâmbeșşte bărbatului. 
KRISTINA: Bine ai venit, Gus! 


Bărbatul își înalţă capul. Îi zâmbește timid Kristinei, iar 
privirea i se îndreaptă spre spectatori. Își plimbă agitat un deget 
de-a lungul interiorului gulerului cămășii, părând că vrea să-și 
slăbească strânsoarea, și trage de mânecile jachetei. 


KRISTINA: în urmă cu cinci ani, a; fost unul dintre acei oameni. 
încarcerat pentru o crimă pentru care publicul votant te-a 
considerat nevinovat. Ești cel mai avizat să ne spui cum se va 
simţi ea în seara asta. Ce îi va trece prin minte? 


GUS (încet): Hmmm... Ei bine, da, așa cum ai spus, am fost 
acuzat de uciderea... 


Vocea stinsă îi tremură de emoție. 
KRISTINA: Scuză-mă, Gus, poţi vorbi mai tare? 

Pare un pic mai mare atunci când se îndreaptă de spate și 
inspiră adânc. 
GUS (puţin mai tare): Da... da... mmm... în urmă cu cinci ani, am 


fost acuzat de uciderea cuiva, dar... dar mulţumită 
telespectatorilor tăi... 


El se întoarce spre cameră, zâmbește larg, dar jenat; 
spectatorii aplaudă. 


GUS: Am fost eliberat. 


KRISTINA: Și cum a fost, Gus? Cum a fost acea primă seară? 
Cum vor fi pentru prizoniera noastră ultimele ei zile de viaţă? 

GUS: Ei bine, în primul rând, doar ca să știe privitorii, ieri a fost 
arestată, dar abia azi a fost acuzată și introdusă în sistem ca 
să ajungă în celulele condamnaților la moarte. Așadar, după 
cum ai spus, astăzi este prima ei zi. Prima zi, în Celula 1. Până 
la răsărit. Dimineaţa, ești mutat în altă celulă. 

KRISTINA: Și cum arată Celula 1? 


Gus încearcă din nou să-și elibereze strânsoarea cămășii. E 
deja ud de transpiraţie. Işi coboară privirea și se încruntă. 


KRISTINA: Gus, știm că îţi este greu și că îţi cerem mult, dar sunt 
sigură că ești conștient că e important pentru noi, votanţii, să 
înțelegem pe deplin situaţia pentru a ne asigura că votăm 
corect. Am spus de multe ori că transmisiunea video din 
celule i-ar face pe votanţi să-i înţeleagă mai bine pe acuzați. 


Se întoarce spre spectatori. 


KRISTINA (dând din cap): Nu sunteţi de acord? 
Spectatorii aclamă și aplaudă. 

KRISTINA: Gus? Celula 1. Spune-ne! 

GUS: Ăă... da... era... 


Își ridică privirea şi se uită împrejur la chipurile răutăcioase. 
Apoi, se îndreaptă de spate, își atinge cu mâna urechea dreaptă 
și inspiră. 


> > 


GUS: ...simplă. Erau un pat și... aaă... o chiuvetă și... o toaleta... 
KRISTINA: O toaletă în aceeași cameră în care dormi? 
EI își atinge din nou urechea și se forțează să râdă. 


GUS: Ăăă... nu... nu, este o baie. Asta am vrut să spun. Nu este 
o chiuvetă, este un lavoar, și o toaletă, în baie. Și un duș. 


Înghite cu greu și respiră tensionat. 


GUS: În celulă... sunt cărţi, multe cărţi și un televizor... ăăă... și 
fotografii pe pereţi... 


Își frânge mâinile. 
KRISTINA: Gus, nu așa te-ai aștepta să fie tratat un criminal, nu? 

GUS (încet): Probabil că nu... 
KRISTINA: Mi se pare că Martha nu va simţi că este pedepsită. 
Mai urmează să-mi spui că ușile sunt lăsate deschise! 


Gus își atinge urechea, se uită la cameră și înapoi la Kristina. 
GUS: Chiar sunt deschise. 


Kristina se lasă pe spate, cu gura deschisă și palmele întinse 
în lateral. 


GUS: ȘI... ei... prizonierii... pot vorbi între ei. 
Moderatoarea țâțâie zgomotos. 


KRISTINA (spre cameră): Dragi votanti, haideţi să ne gândim la 
asta. Fata a spus că a comis fapta. A recunoscut că a 
împușcat un om cu sânge rece și că a urmărit impasibilă cum 
viaţa se scurge din el; a recunoscut de bunăvoie, fără să aibă 
remușcări și stă degeaba și se uită la televizor, discută cu alți 
prizonieri... și mănâncă... Gus, ce mănâncă astăzi? 


GUS (mormăind): Cartofi prăjiţi cu pește și budincă de caramel. 
Cremă de ou cu vanilie. 

KRISTINA: Ei bine, dragi privitori, dreptatea este în mâinile 
voastre, ca întotdeauna. Haideţi să ne uităm la acele numere 
importante și la informaţiile despre votare. Acum, în partea de 
jos a ecranului, puteţi vedea numerele la care să votaţi pentru 
Martha. Sunaţi la 0909 87 97 77 și pentru a vota vinovată 
adăugaţi 7 la sfârșit sau un O pentru a vota nevinovată. De 
asemenea, puteți să votaţi trimițând un mesaj cu MOARTE 
sau VIAȚA la 7997. Pentru a vota pe internet, vizitaţi pagina 
noastră www.ochipentruochi.com, apăsaţi pe rubrica de sus 
„Martha Honeydew - adolescenta asasină” și înregistraţi-vă 
votul. Apelurile sunt suprataxate; mesajul costă 5 lire sterline 
plus taxa standard a reţelei, votul pe internet costă tot 5 lire, 
după o taxă iniţială de înregistrare de 20 de lire. Pentru toate 
detaliile, accesaţi pagina noastră de internet. 


O bandă albastră cu numerele și detaliile scrise cu argintiu 
traversează partea de jos a ecranului. 


KRISTINA: Gus, ca întotdeauna, m-a fascinat să stau de vorbă cu 
tine și mai avem atâtea lucruri de discutat: motivul, copilăria 

distrusă, lipsa tatălui, moartea mamei și altele. Însă avem la 
dispoziție șapte zile pentru dezbateri. 


GUS (mormăind): Și despre avocat. 

KRISTINA: Avocat? Explică-ne! 

GUS (încet, ca și când ar recita): Avocatul ei este Eve Stanton. 
Singurul avocat care nu a apărut în această emisiune. Nu 
acordă interviuri niciodată. Nu face comentarii niciodată. 

KRISTINA: Bine punctat, Gus! 


Camera se îndreaptă spre moderatoare. 


KRISTINA: Foarte incitant, dragi privitori! Însă noi vă vom ghida 
în următoarele șapte zile. Sunt multe de discutat și multe 
lucruri de aflat. Vom reveni după mesajul promoţional din 
partea sponsorului nostru - Cyber Secure -, când vom vedea 
ultimele câteva ore ale acuzatului aflat acum în Celula 7. Ce îi 
va aduce judecata? Viaţa sau moartea? lar peste șapte zile, 
vom afla ce se va întâmpla cu noua rezidentă, Martha 
Honeydew, adolescenta asasină. 


Intensitatea luminilor din studio se micșorează. Gus își scoate 
casca și pleacă repede din platou. 


Eve 


— La ce te uiţi, mamă? 

Eve își scoate ochelarii și se freacă la ochi. Zâmbește rapid 
când se uită la fiul ei, Max, care intră în bucătărie, își pune 
laptopul pe masă, deschide frigiderul și aruncă o privire 
înăuntru. 

instinctiv, își adună hârtiile împrăștiate pe masă în faţa ei, 
întorcându-le pe unele sau punând altele în dosare, ca să 
ascundă vederii toate imaginile și numele. 

— La nimic, mormăie ea. Pur și simplu l-am lăsat deschis. 

Max se uită la televizorul din colțul camerei. 

— Moartea este Justiție? întreabă el și își scoate căștile, iar o 
piesă interpretată la chitară răsună din ele. 

— Niciodată nu te-ai uitat la asta! 

El ia o sticlă de suc și se așază la masă, în faţa ei, desface 
capacul și o urmărește cum își adună dosarele. 

— Tu ești avocatul? Avocatul fetei ăleia? Care l-a ucis pe 
Jackson Paige? 

— Cine spune că l-a ucis...? 

— Uau, chiar ești, nu-i așa? Și nu știi dacă ea... 

Eve închide ochii, se sprijină cu coatele pe masă și își ţine 
capul în mâini. Pentru o clipă, Max se uită la televizor, apoi ia 
telecomanda și îl închide. 

— Nu urmări emisiunea, mormăie el și se ridică din nou în 
picioare. Îi toarnă o cafea din cafetieră și o pune în faţa ei. Este 
o porcărie. Și te manipulează. 

— Max... 

— Toată lumea știe asta, doar că nimeni nu o spune. Este o 
porcărie, nu justiţie. 

Eve tresare. 

— Ai mâncat? o întreabă Max în timp ce bea o gură din 
cafeaua ei. 

— Încă nu, mormăie Eve. Mai devreme... micul dejun... un 
sandvici la prânz. 

El scutură din cap. 

— Haide! 

Luând-o de braţ, o conduce spre canapea. 

— Nu trebuie să-mi porți de grijă, spune ea. 

— Cine altcineva o va face? o întreabă în timp ce se așază 
amândoi. 

Ea se cufundă între perne, iar el îi ridică picioarele pe 
canapea. 

— Rămâi aici! îţi pregătesc ceva de mâncare. 

(J 

Când se întoarce cu un bol de paste, mama lui doarme. 

Max pune o pătură peste ea, închide lumina și se retrage în 
bucătărie. Întors la masă, duce mâncarea la gură și fixează cu 
privirea dosarele și hârtiile din fața lui. 

În timp ce mănâncă, aruncă o privire spre Eve; faţa ei este 
cufundată în pernă și respiră adânc. Lasă furculita din mână și 
dă prima pagină. 


Martha 

Nu știu ce m-a trezit. Nu mi-am dat seama că am adormit. 
Ochii mă dor atunci când îi deschid din cauza luminii orbitoare. 
Aud voci. Cineva cântă sau se roagă, altcineva plânge. 

Oare este câte o persoană în fiecare celulă? Șapte celule și, în 
fiecare, șapte oameni așteaptă să moară? 

Mă îndoiesc de asta. Am auzit că nu sunt niciodată ocupate 
toate. Se spune că ameninţarea cu moartea îi face pe oameni să 
se poarte frumos. Discuţiile despre construirea unor celule 
pentru condamnaţii la moarte în Birmingham, Manchester și în 
alte orașe au rămas doar în stadiul de proiect - nu mai erau 
necesare. 

II aduc pe acuzat în închisoarea asta londoneză, chiar dacă 
omul e din altă parte. Fără nicio persoană dragă lângă el. Fără 
familie. De ce naiba ar conta asta? Oricum, nu primește 
vizitatori. Un prizonier își pierde toate drepturile atunci când 
este acuzat. 

Spuneai că ei conduc totul cu un zâmbet de fier - oamenii în 
costume văd doar zâmbetul, iar noi simţim fierul. Chiar nu mi-a 
păsat - eu doar voiam să-l văd distrus pe nenorocitul de Paige. 
Cel puţin așa a început totul. Dar viaţa nu este atât de simplă pe 
cât ne-am dori noi să fie, nu-i așa? 

Atunci, câţi oameni sunt? Cine este treaz și plânge? Reușește 
cineva să doarmă mai mult de cinci minute? Mă întreb dacă am 
să-i văd în zori, când vom fi duși în alte celule. 

Totuși, încă nu pare dimineaţă. Este întuneric dincolo de 
fereastră. 

Vreau să văd afară! 

Trag patul lângă perete. Picioarele acestuia scârţâie pe 
podea, dar nu vine nimeni să se intereseze ce fac. Mă urc pe el 
și mă întind în sus, dar fereastra este înclinată, așa că nu văd 
decât cerul. Acum sunt în partea opusă luminii. Văd că cerul nu 
este atât de întunecat pe cât pare, este de un albastru-închis și 
catifelat, cu stele mici. Îmi fac mâinile căuș în faţa ochilor ca să 
blochez și mai mult lumina. Luna este plină și se holbează și ea 
la mine, la fel cum se holba la noi doi aseară. Înainte să se 
întâmple porcăria asta. 

Poate că ar fi trebuit să fugim împreună. Să-l uităm pe Paige 
și durerea pe care a cauzat-o, să ne clădim vieţile și viitorul... 

Pe cine încerc să păcălesc? Durerea ar fi continuat, 
consumându-mă până ce nu ar mai fi rămas nimic, iar noi am fi 

fost forțați să privim corupţia îmbogăţindu-i pe bogaţi, 
sărăcindu-i pe săraci și distrugând în continuare justiţia. 

— Cerul era tot ce puteam împărţi vreodată, Isaac, șoptesc. 

Întind o mână printre gratii, cât de departe pot, lăsând lumina 
lunii să-mi mângâie pielea. 

— Și tu te uiţi pe fereastră acum? 

Norii trec, iar lumina lunii scade. 

— Sper că merită. 

CELULA 2 


Consiliere 


Martha stă în faţa lui Eve în sala de consiliere, aproape la fel 
de albă la faţă ca și camera în care și-a petrecut noaptea. 
Salopeta ei de închisoare s-a murdărit pe la manșete din cauza 
lanțurilor și linii gri s-au format în faţă, unde acestea se unesc. 

Ea zăngăne când se mișcă pe scaun și atunci când își sprijină 
mâinile pe masa din faţă, jucându-se cu marginea dosarului, cu 
agenda și pixul lui Eve. 

— Cum ai dormit? întreabă Eve. 

Martha ridică din umeri. , 

— Este prea multă lumină? Aștia chiar folosesc niște metode 
ciudate aici. 

— Amuzante, răspunde Martha. 

Eve se apropie puţin. 

— Menite să te zguduie un pic, șoptește ea. 

— Minunat! Asta înseamnă că astăzi o să am parte de 
altceva? 

Eve o ignoră. 

— Acum avem mai puţin de șase zile, spune ea. 

— Te pricepi să încurajezi oamenii, răspunde Martha. 

Ea se uită pe fereastră și vede crengile care se izbesc de 
geam în bătaia vântului. 

— Nu ar fi trebuit să planteze copaci atât de aproape de 
clădire, spune ea. 

Eve privește peste umăr. 

— De ce? 

— Nu este evident? Rădăcinile vor afecta fundaţia. Pot să fie 
cauza unei surpări sau ceva de genul ăsta. Pot dărâma clădirea. 
Pun pariu că nu vor afla asta decât atunci când va fi prea târziu. 

Eve schițează un zâmbet. 

— Știi destul de multe pentru vârsta ta. 

— De ce l-ar planta acolo? întreabă ea meditativ și chipul i se 
schimonosește. 

Ceasul ticăie în continuare și Eve o urmărește pe Martha cum 
dă să spună ceva, dar se răzgândește. O privește cum se foiește 
pe scaun, cum își încrucișează braţele pe piept, cum își plimbă 
palmele peste capul ras și cum lovește cu degetele în birou. 

— Eu l-am plantat, spune Eve. 

— Tu l-ai plantat? repetă Martha în timp ce se întoarce spre 
ea cu o sprânceană ridicată. Aha! De ce? 

— Mi s-a părut că ar fi drăguţ să-l vadă prizonierii, răspunde 
ea. O vrabie își are cuibul în el, completează ea uitându-se din 
nou la copac. Acum nu este acolo, dar se va întoarce. 

— Am vazut-o ieri. Poţi deschide fereastra? Să intre niște aer 
proaspăt? 

— Nu, răspunde Eve. Este încuiată. 

— Bineînţeles că este, mormăie Martha. 

Se uită din nou la Eve. 

— Pari obosită, spune ea. 

— Nu suntem aici ca să vorbim despre mine. Spune-mi ce faci 
tu. 

— Nu văd rostul chestiei ăsteia, răspunde Martha. Nu va 
schimba cu nimic situația. Oricum, am să mor peste șase zile. 

— Dacă publicul votează că ești vinovată. 

— Le-am mărturisit că am făcut-o, de ce nu ar vota că sunt 
vinovată? 

— Poate că nu te vor crede. Poate vor crede că este prea ușor 
sau se vor întreba de ce ai recunoscut fapta, chiar dacă ai făcut- 
O. 

Martha își încrucișează din nou brațele. 

— Oamenii nu pun întrebări, este un efort prea mare. De ce s- 
ar deranja? 

— Ce vrei să spui? 

— Nu vor să ştie adevărul, cred doar ce li se spune. Lasă pe 
altcineva să gândească în locul lor, spunându-și că se vor lua 
după mulţime. Nu le pasă dacă este sau nu adevărat, atât timp 
cât pare scandalos. Sunt ca niște oi. 

— Martha... 

— Oi gălăgioase cărora le place să behăie și să citească bârfe, 
o grămadă de porcării inventate ca să se vândă ziarele și pentru 
ca patronii să câștige bani. 

Eve se încruntă, se apleacă înainte și își sprijină braţele pe 
masă. 

— Martha, ai spus poliţiei că ești vinovată. Te-au înregistrat 
spunând „Eu am făcut-o, l-am împușcat, l-am ucis pe Jackson 
Paige”. 

Martha dă din cap afirmativ. 

— Incerci să-mi spui că n-ai făcut-o? Vrei să-ți schimbi 
pledoaria? Le pot transmite asta în numele tău. 

Martha se holbează la avocată. 

— Vrei să-ți schimbi pledoaria? 

Martha clipește, iar îngrijorarea i se citește în priviri. 

— Spune-mi, îi șoptește Eve. Nu tu ai făcut-o, nu-i așa? Nu a 
fost arma ta. A fost altcineva cu tine, nu? 

Martha nu se mișcă. 

— Dacă ești nevinovată, trebuie să vorbeşti! Nu-ţi poţi asuma 
vina pentru crima altcuiva. 

— Nu o fac, spune ea și își șterge repede o lacrimă de pe chip. 
De ce insiști? Taci! 

— Cine a făcut-o? Dacă-mi spui, te pot ajuta. 

Martha înghite și respiră cu greutate. Se holbează la Eve. 

— Ti-am spus, șoptește ea. Eu am făcut-o. Era arma mea. Am 
cumpărat-o de la un tip care locuiește în Rises. 

— Dar mai era cineva cu tine, nu-i așa? 

— Ti-am spus că eu am făcut-o! strigă ea. Ce mai vrei? Nimic 
altceva nu mai contează! Nici dacă a mai fost cineva cu mine, 
nici dacă era sau nu arma mea. Eu am făcut-o! L-am împușcat 
pe Jackson Paige! 

— De ce? 

— Pentru că... pentru că... Nu suntem într-unul dintre 
tribunalele în care ai lucrat! Nu trebuie să răspund la întrebarea 
asta. Pur și simplu l-am ucis pentru că așa am vrut. Bine? 

— Dacă ar fi fost un tribunal, dacă am mai fi avut încă 
tribunale, ei te-ar fi putut întreba de ce l-ai împușcat exact în 
același loc în care a fost ucisă mama ta. 

Martha împietrește. 

— E o coincidenţă, mormăie ea. 

Clipește și respiră greu. O fixează cu privirea pe Eve, cu ochii 
plini de venin, cu gura deschisă, încercând să spună ceva, dar 
fără să o facă. Se ridică în picioare și se îndreaptă spre 
fereastră. In timp ce crengile se leagănă în vânt, ridică o mână 
și atinge sticla printre gratii. 

Eve rămâne așezată în spatele ei. 

Amândouă tac. 

Ceasul ticăie. Afară, pe coridor, se aud pași grei de cizme 
venind spre ele, apoi se îndepărtează. Într-una dintre celelalte 
celule, cineva strigă ceva neinteligibil, gutural, dureros. 

— A lovit-o și a fugit, nu-i așa? întreabă Eve în liniște. Te-a 
lăsat orfană și singură. 

Martha nu răspunde. 

— Fiul vecinului tău a fost arestat pentru asta, nu-i așa? A fost 
aici, în celula condamnaților la moarte. A fost executat. 

Lanţurile zăngăne când Martha își încrucișează braţele pe 
piept. 

— Nu-mi mai pune întrebări. 

— Îmi imaginez că îţi este greu să te gândești că ești în 
aceeași celulă în care a stat ucigașul mamei tale. In același 
pat... 

— Discuţia asta nu trebuia să mă facă să mă simt mai bine? 
spune Martha. 

— De ce nu te așezi? 

Martha se face că nu aude. 

— Nu te-ai simţit ușurată că l-au prins atât de repede pe 
ucigașul mamei tale? Care era numele lui? Oliver... 

— Ollie, spune ea. Toată lumea îi spunea Ollie. 

— Probabil că ai fost mulțumită. 

— Ai citit ce au spus despre el în tabloide? 

— Nu citesc tabloidele... 

Martha se întoarce de la fereastră, își trece o mână peste cap 
și se așază din nou la masă. 

— Oamenii care votează la Moartea este Justiție o fac. Ei 
citesc și cred. Ollie avea grijă de mine când mama lucra, dar 
nimeni n-a scris asta. Nu au scris că el m-a învăţat să joc șah, să 
repar motorul mașinii de spălat sau că am sărbătorit cu el și 
mama lui când și-a luat o slujbă, că i-am făcut o prăjitură când 
și-a cumpărat prima mașină. 

— Mașina cu care a lovit-o pe mama ta? 

Se fixează reciproc cu privirea. 

— Mda, bineînţeles că am fost ușurată când l-au arestat, 
răspunde zeflemitor, continuând să se uite la Eve. Am fost 
încântată când l-au executat. Cine nu ar fi fost? 

— Nu crezi că el a făcut-o? 

Martha țâțâie. 

— De ce te interesează? 

— Fiindcă este foarte important pentru tine. 

— Probabil că l-ai cunoscut. A fost aici. 

— Nu sunt avocatul tuturor, răspunde Eve. Suntem mai mulți. 

— Ai fost avocatul lui? 

Eve își împreunează mâinile și le ridică spre faţă. 

— Nu-mi amintesc, șoptește ea. 

Martha o fixează cu privirea. 

— Timpul a expirat, spune ea, se ridică și se îndreaptă spre 
ușă. 

— Martha... 

— Apasă butonul, cheamă gardianul! 

— Nu este ușor să-i văd pe oameni cum trec prin asta, știind 
că este foarte probabil să moară. 

— Dar o merităm, nu? 

Eve nu spune nimic. 

Martha se întoarce la masă, își așază palmele pe blatul 
strălucitor și se holbează la Eve. 

— Nu merităm? 

— Dacă... mormăie Eve rezemându-se de spătar cu mâinile-n 
sân. Dacă... spune ea cu vocea scăzută ridicând din umeri... ai 
făcut-o... Legea spune că, dacă acuzatul va fi găsit vinovat de 
crimă, atunci va fi ucis. 

— Culpae poenae par este, spune Martha. Pedeapsa trebuie 
să fie pe măsura crimei. Știu ce spune legea. Eu însă am 
întrebat ce crezi tu. 

— Ce cred eu nu contează. Contează ceea ce fac. Am meseria 
asta pentru că sunt de părere că toţi ar trebui să fie sprijiniți în 
ceea ce ar putea fi ultimele lor zile de viaţă. Nimeni nu ar trebui 
să moară singur. Și o fac pentru că, mă crezi sau nu, chiar îmi 
pasă. 

Eve înghite cu greu și își dă la o parte o șuviță de păr de pe 
față. Martha se așază și se uită la ea în timp ce secundele se 
scurg. La fereastră, mișcarea îi atrage atenţia și, când privește 
peste umărul lui Eve, vede vrabia întorcându-se la cuib. 

— Dovedește-mi că-ţi pasă, șoptește ea. Fă ceva pentru mine. 

Martha se întinde peste masă, trăgând agenda și pixul spre 
ea. Cu mâna stângă în faţă, ascunzând agenda de Eve, începe 
să scrie. 

— Vreau să duci asta cuiva, zice fără să-și ridice ochii din 
foaie. Dar nu vreau să o citeşti, bine? Ai spus că-ţi pasă. Dacă 
este așa, atunci fa asta pentru mine. 

— Eu nu ar trebui să... 

— Presupun că nu trebuia nici să plantezi copacul în faţa 
ferestrei. 

Termină de scris, rupe foaia din agendă, o împăturește și scrie 
ceva pe partea exterioară. 

— Unde o duc? întreabă Eve. 

Martha își ridică privirea spre ea și zâmbește. 

— Adresa este scrisă pe bilet, îi zice împingând biletul peste 
masă și băgându-l sub dosar. Promite-mi că nu îl vei citi! 

— Promit! 

— Acum aș vrea să plec. 

Eve apasă butonul de alertă, de sub masă, ca să cheme 
gardianul. 

In timp ce cheia scârţâie în broască, Martha se uită înapoi la 
Eve și se încruntă. 

— Ai spus că te cheamă Stanton. 

— Da, spune ea. 

— Ești rudă cu Jim Stanton? 

Gardianul intră în cameră. 

— Aţi terminat, nu-i așa? spune el. 

Ignorându-l, Eve dă ușor din cap spre Martha, atinge masa cu 
mâinile și își răsucește verigheta pe deget. 

Martha se îndreaptă spre ușă cu lanţurile zăngănindu-i, dar se 
oprește și se mai uită o dată la Eve. 

— Dacă te ajută cu ceva, șoptește ea, mi s-a părut un om de 
treabă. 


Eve 


Eve trece pe lângă grămada de flori și bilete omagiale care au 
fost depuse la locul unde fusese omorât Jackson și staționează 
pe marginea drumului. 

Oprește motorul și își mușcă o unghie când se uită în jur. 
Trotuarele sunt murdare, unele pline de gropi; vede pachete 
goale de biscuiţi, ambalaje de chipsuri și cutii de burgeri 
adunate pe la colţuri sau în șanțuri și, dincolo de ele, iarba mică 


VP - 34 


și uscată care se întinde până aproape de un parc cu două 
leagăne ruginite, o ramă ruptă de cățărare și o bancă din lemn 
cu numai două șipci rămase. Lângă bancă stau îngrămădiţi în 
ger mai mulţi copii cu glugile pe cap. Mai departe este un 
magazin cu vitrinele acoperite de scânduri și cu o siglă iluminată 
doar pe jumătate. Afară sunt câţiva tineri și tinere care discută 
cu mâinile în buzunare și cu gulerele ridicate. 

Clădirile din cartierul High Rises aruncă umbre întunecate 
peste tot în jur. Blocurile înalte, monotone, din beton gri se 
profilează pe cerul încărcat de nori cenușii. Copaci din beton 
într-o junglă din beton. 

Eve iese din mașină, își strânge mai bine haina pe corp, își 
înfășoară o eșarfă în jurul gâtului și își pune pe cap o căciulă din 
lână. În buzunar are biletul mototolit al Marthei. 

Când traversează strada și se îndreaptă pe iarbă spre High 
Rises, simte privirile copiilor îndreptate asupra ei. 

— Hei, femeie! strigă unul dintre ei. Te-ai rătăcit? Ai ieșit de 
pe autostradă prea devreme! 

Ea își ascunde fața în eșarfa. 

— Aici nu este nimic pentru cei ca tine. Doar dacă nu vrei să 
sfârșești ca Jackson Paige! 

Râsul lui răsună prin aerul rece. 

Eve continuă să privească înainte, cu ochii aţintiţi asupra 
cartierului High Rises, care pare mai aproape, dar aude pe 
cineva alergând în direcţia ei, tot mai zgomotos, până ce 
încetinește și-l simte lângă ea. 

— Eşti ziaristă? întreabă el. Turistă? Pot să-ţi arăt unde a fost 
împușcat. Încă mai este sânge pe alee. Poţi să faci și poze. 

Eve îl ignoră. 

— Pot să-ţi spun multe lucruri despre asta. Pentru câţiva 
bănuţi. Știu tot ce se întâmplă pe aici. Pot să-ți vând o știre 
pentru ziarul tău. 

Din mers, ea îi aruncă pieziș o privire. 

— Nu sunt ziaristă, spune ea. 

— Atunci, ești de la televiziune. Cred că pot să conving una 
dintre femei să-ţi acorde un interviu pentru prețul corect. Și câtă 
vreme nu îmi menţionezi numele. 

Eve se oprește. 

— Ce femeie? întreabă ea. Vorbești despre Jackson Paige? 
Sugerezi că avea o aventură? 

El o ia în râs. 

— Voi staţi în turnurile voastre de fildeș și nu aveţi nicio idee 
despre ce se întâmplă în afara lor. Toată lumea de aici știe că 
avea o aventură! Și ei știu adevărul despre ce s-a întâmplat 
acum două seri. 

— Tu ești Gus. Te-am vazut la Moartea este Justiţie. 

EI își coboară privirea, scutură din cap și își târșâie picioarele. 

— Nu, te înșeli, nu am fost eu. 

Eve face un pas nesigur înainte, îl fixează cu privirea și, când 
își dă eșarfa la o parte, el se retrage un pic. 

— Ba da, tu ai fost, îi zice ea încet uitându-se cum bărbatul se 
scarpină pe faţă cu unghiile murdare. De ce ai minţit? De ce ai 
spus toate acele lucruri despre celule? Lucrurile nu stau deloc 
așa! 

— Maa, ei bine, știu asta. 

— Ai minţit și când ai spus că ai fost în celula condamnaților la 
moarte? 

El se oprește pentru o secundă. 

— Tu să-mi spui. 

— Nu! Tu să-mi spui ce știi despre Paige. 

— Știu că informaţiile sunt importante. Știu să nu spun nimic 
din lucrurile pentru care oamenii ca tine ar plăti. 

Eve continuă să meargă. 

— N-am de gând să te plătesc, mormăie ea. 

El fuge după ea. 

— Dar vrei să știi, nu-i așa? 

— Cred că nu știi nimic, îi strigă ea peste umăr. 

— Ei bine, știu! Îmi petrec timpul pe aici, înţelegi? Observ 
anumite lucruri, oameni care își văd de treburile lor. Nu sunt 
greu la minte, pot să pun totul cap la cap, înţelegi? 

— Eu tot nu te cred. 

— Ei bine, știu că avea aventuri cu femeile de pe aici. 

— Deja mi-ai spus asta. 

— Știu că aș putea să o aduc pe una dintre ele să discute cu 
tine, pentru un preţ anume. Vezi tu, de asta venea el pe aici tot 
timpul. Și ca să vândă droguri. 

Se oprește din mers, își bagă mâinile adânc în buzunare și 
lovește cu piciorul o grămadă de noroi din apropiere. Frigul îi 
mușcă faţa, iar Gus se zgribulește în timp ce se uită atent la 
Eve. 


VP - 36 


— Nu te învinovățesc pentru faptul că nu-ți mai amintești de 
mine! strigă el. Am discutat... cam cât?! Șapte ore? 

Eve se oprește. 

— Nu trebuie să te simţi vinovată sau ceva de genul ăsta. 
Înţeleg că sunt lucruri mai importante în viaţa ta decât oamenii 
ca mine care mor. Sau care nu mor, după cum s-a întâmplat. 

Ea se întoarce strigând. 

— Eşti un mincinos patologic! joci cu mine vreun joc ridicol? 
Ce vrei? Bani? Asta e? 

— Bani, bani, bani, pentru voi totul se rezumă la bani! 

— Tu ești cel care încearcă să mă taxeze pentru informaţii. 

— Omul tre' să mai și mănânce. 

Ea se întoarce cu spatele. 

— Nu te înțeleg. 

— S-a întâmplat acum vreo cinci ani. Vara. De pe 20 până pe 
27 iulie. A fost cea mai fierbinte vară din ultimii Dumnezeu știe 
câţi ani. Nu aveaţi aer condiţionat în camera aia a voastră. Ei, 
polițiștii, au spus că am strâns de gât un bărbat pentru că mi-a 
furat drogurile. Aveau și cadavrul, și toate celelalte... M-am 
trezit și era acolo, în apartamentul meu. M-a speriat de moarte. 
În clipa următoare, au dat buzna pe ușă. 

Eve îl fixează cu privirea. 

— Le-am spus că nu m-am drogat niciodată, dar au găsit ei, 
până la urmă, niște droguri în apartamentul meu, nu-i așa? Le- 
am spus că au fost puse acolo. Și cadavrul la fel. Le-am cerut 
să-mi facă niște teste de sânge ca să le-o dovedesc, dar au 
refuzat. 

Vântul la  biciuiește fețele, gunoaiele zboară pe lângă 
picioarele lor și peste iarba scurtă, iar sunetul aerului printre 
lanţurile leagănului de la distanță se aude ca șuieratul unor 
fantome. 

Gus lovește pământul cu piciorul. 

— Trebuia să fac ceva. Nu puteam să renunţ, nu-i așa? Nu 
voiam ca oamenii să-și amintească de mine ca de vreun criminal 
drogat. Nu era corect. Așadar, am făcut singurul lucru pe care 
am putut să-l fac. N-am mai... 

— N-ai mai mâncat, îl întrerupe Eve, vorbind încet în timp ce- 
și amintește. 

— Mda, spune el. 

— Apoi, ai refuzat și apa. 

Pentru o clipă, nu face nimic altceva decât să-i privească 
expresia de pe chip. 

— Acum arăţi diferit, spune ea. Nu te-am recunoscut. 

Gus ridică din umeri. 

— Îmi pare rău, continuă ea, ar fi trebuit să fac mai multe 
pentru tine atunci, dar... 

— Ai încercat, spune el. Mi-ai adus ciocolată, nu-i așa? Ai 
încercat să mă ispitești, dar n-a funcţionat. Oricum, nu mai 
contează! 

— Contează, dar... Măcar ai fost eliberat. 

Gus râde. 

— Da, vezi să nu. 

— Ce? Nu înțeleg. 

— Haide! A fost falsificat. Totul! A fost un aranjament, pentru 
că voiau pe cineva. Îţi amintești de doctorul care a venit în 
celula mea? Nu era de fapt doctor. M-a pus să aleg, asta a făcut. 
Mi-a spus că pot să ies, că aranjează voturile, dar trebuie să fac 
unele lucruri pentru ei. „Ce fel de lucruri?” am întrebat, iar el a 
râs fără să spună nimic. „Te-am prins”, și-a zis el. Știi ce a făcut 
cu toată chestia asta? Le-a dovedit tuturor că ne stăpânesc. Că 
pot face orice vor. Să acuze, să însceneze, să mintă. Știi unde 
sunt acum? 

El îi ia mâna și îi deschide ușor palma. 

— Chiar aici, spune el, atingându-i palma. Chiar aici, unde mă 
și vor și eu nu pot face nimic în privinţa asta. Nu pot schimba 
asta, nu pot scăpa, nu pot face nimic. Dacă ei vor să știe ceva, 
eu trebuie să aflu. Vor să urmăresc pe cineva? Trebuie să-l 
urmăresc. Parcă aș fi prostul lor sau ceva de genul ăsta. Dacă 
fac ceva ce nu le place... adaugă în timp ce-i strânge mâna în 
pumn. Voi dispărea... 

— De unde știu că pot avea încredere în tine? întreabă ea. De 
unde știu că nu le vei spune că am fost aici? Oricine ar fi e... 

El ridică din umeri. 

— Dacă era să le spun că ești aici, de ce ţi-aș mai fi spus toate 
astea? Sunt doar un tip cumsecade într-o situaţie de rahat. Le 
spun unele rahaturi, dar nu pe toate. 

— Nu este un joc periculos? 

— Ei bine, unii oameni nu merită pârâţi. 

— Ca Martha? 

Încet, îi lasă mâna. 

— Este diferită, nu-i așa? insistă Eve. 

Pentru o clipă, amândoi tac. Deasupra lor, norii se întunecă și 
coboară; furtuna este în aer, umezeala amenințării ploii, fiorul 
electricităţii statice așteptând fulgerul. Eve își strânge haina în 
jurul ei și își ascunde bărbia în guler. 

— Spune-mi unde te duci și mă voi asigura că vei ajunge în 
siguranţă acolo, conchide Gus. 

— Ai de gând să mă taxezi pentru asta? întreabă ea cu o 
urmă de veselie în glas. 

— Nu, o s-o fac gratis. Și asta doar pentru că sunt un drăguţ. 

Eve îi aruncă o privire cu colţul ochiului. 

— Casa Narcisa, spune ea. Etajul optsprezece. Apartamentul 
unsprezece. 

Gus se încruntă. 

— Nu-i apartamentul Marthei, ci ăla de alături, al doamnei B. 
De ce te duci acolo? 

Eve îl ignoră. 

— Bine, bine, nu-mi spune. 

— Ai cunoscut-o pe Martha, nu-i așa? 

— Nu vorbesc despre asta. Nici măcar dacă mă p/ătești. 

— Incerc să o ajut, mormăie Eve. 

— Mda, răspunde el. Sigur că da. Haide atunci! o îndeamnă 
Gus, începând să grăbească pasul. Este cel din mijloc. Nu prea 
arată a narcisă, nu? 

— Mulţumesc! 

— Pentru ce? 

— Pentru că îmi spui lucruri pe gratis, îi spune Eve zâmbind. 


Martha 


Nu credeam că am să mă simt atât de singură. 

Credeam că mi se va permite să primesc vizitatori sau ceva 
de genul ăsta. Sau că am să am măcar ceva de făcut. Poate să 
citesc sau să mă lase în afara celulei, să stau de vorbă cu ceilalți 
acuzaţi. In schimb, stau aici douăzeci și trei de ore pe zi. Sunt 
singură, cu gândurile și grijile mele. Cu amintirile vechi, câteva 
frumoase, e drept. 

Nu m-am mai simţit niciodată atât de singură. 

Când mama pleca noaptea la serviciu, iar eu stăteam în pat 
ascultând zgomotele și scârţăiturile din jurul meu, știam că se 
va întoarce dimineaţă. După ce a fost ucisă, televizorul mi-a 
ținut companie, iar doamna B. era mereu în apartamentul de 
alături și intra ca să se asigure că sunt bine. 

Mi-e dor de tine, doamnă B.! Mi-e dor să iau cina cu tine și cu 
Ollie, după moartea mamei, amândouă la fel de triste, dar fără 
să spunem nimic. Ce-am fi putut spune? Imi erai ca o mătușă și 
îmi pare rău pentru tot. Ai suferit atât de mult și ai fost atât de 
bună cu mine și cu mama. Sper că înţelegi... 

Când Ollie a fost arestat și ai plâns în brațele mele spunând 
fără încetare că nu el a făcut-o, te-am crezut, pentru că știam 
deja, la fel ca toată populaţia din Rises, dar nu a contat, nu-i 
așa? 

„Cum putea să o lovească, de vreme ce mașina i-a fost 
furată?” am strigat la televizor, la emisiunea Moartea este 
Justiţie. 

Toată lumea pe care o știam a votat pentru nevinovăția lui, 
până și oamenii pe care nu-i cunoșteam au venit pe strada 
noastră și ne-au spus că au votat și că la fel au făcut și mamele 
lor, fraţii, taţii, surorile, unchii, vecinul de alături, că până și 
nenorocitul de câine ar fi votat „nevinovat” dacă ar fi putut! 

Pentru că toţi știam cine a făcut-o. Gunoiul ăla de om, cu toți 
banii și prietenii lui celebri și cu influența poliţiei și toate 
rahaturile astea. 

Jackson Paige! 

Nu ne ridicam la nivelul bogăției lui, nu-i așa? 

El putea să-și lase telefonul să sune în mod repetat, să voteze 
de sute și mii și milioane de ori. Noi ne sfâșiam canapelele ca să 
găsim destui bani mărunți pentru încă un vot. 

„Putem să mâncăm ca lumea săptămâna viitoare”, mi-aduc 
aminte că ţi-am spus. „O să plătim facturile, chiria... totul, 
săptămâna viitoare”. 

Am mers cu tine la execuţia lui. Presa era pe teren. 

„Fiica victimei o însoțește pe mama criminalului” era titlul. 
„lertare în timp ce se face dreptate?” era altul. 

Dreptate? 

Care dreptate? 

Nici măcar nu ai reușit să-ți îmbrăţișezi fiul pentru ultima 
dată. 

Când, după aceea, presa ne-a băgat microfoanele sub nas, 
am vrut să le spun ce credeam, dar, înainte să putem vorbi, am 
fost târâte de oamenii lui Jackson, băgate într-o mașină și 
aruncate înapoi în faţa casei Narcisa. 

După execuţie nu mai ești o știre de actualitate, nu-i așa? 

Nimeni nu mai este interesat. Altcineva înfruntă scaunul 
electric. Cui îi pasă dacă sunt vinovaţi sau nu? Este 
divertisment, nu-i așa? 

Amărâtă?! 

Mda, știi ce? Sunt amărâtă. 

Dar acum sunt și hotărâtă. 

Pot să fiu singură o săptămână. 

Și pot să și mor. 

Oamenii vor vedea și vor auzi ce am de spus și, poate, vor 
înţelege. Poate vor înțelege în sfârșit și vor fi șocați, iar misiunea 
mea se va încheia. Apoi, Isaac, va depinde de tine să foloseşti 
valul de șoc și să schimbi lucrurile în bine. 


Eve 


Ușile liftului casei Narcisa se deschid, iar Eve iese pe holului 
etajului al optsprezecelea. Luminile pâlpâie pe pereţii goi și 
podeaua murdară. 

— Nici măcar nu miroase ca o narcisă, mormăie în sinea ei. 

Banda galbenă a poliţiei și semnele care interzic intrarea o 
ghidează ca niște faruri spre numărul doisprezece. Alături, 
simplu și inofensiv, este numărul unsprezece. Respirând adânc, 
bate la ușă și așteaptă. Sirenele poliţiei și alarmele mașinilor se 
aud în depărtare. 

După câteva minute, aude yala și niște chei răsucindu-se, iar 
ușa se deschide scârțâind. Doi ochi încadraţi de riduri adânci 
privesc din spatele ochelarilor cu ramă groasă prin spaţiul lăsat 
liber între toc și ușă de lanţul de siguranţă. 

Persoana ridică din sprâncene. 

— Eve Stanton, spune femeia. Ce te aduce la ușa mea? 

— Am un mesaj pentru tine. 

Continuă să se holbeze. 

— Ei bine? spune doamna B. Ce este? 


VP - 41 


Eve scoate hârtia împăturită din buzunar, se oprește o 
secundă cât să o poată privi, apoi i-o întinde. 

Doamna B. o ia și, înainte ca Eve să poată spune ceva, îi 
trântește ușa în nas. 

Ea scutură din cap și închide ochii care o dor din cauza luminii 
intermitente. 

— Minunat, își spune. Ce fac acum? 

Inainte să poată lua o hotărâre, lanţul de pe cealaltă parte a 
ușii zăngăne, iar mânerul coboară scârțâind. 

— Intră dacă vrei, spune doamna B. 

Eve intră și închide ușa în urma ei. 

— Nu am ce să-ţi spun, dar îţi pot face o cafea dacă vrei. 

Doamna B. dispare printr-o ușă din lateral. 

— Ești prima persoană care mă vizitează după mult timp, 
strigă ea. Poate găsesc și niște biscuiţi... 

— O ceașcă de ceai ar fi minunată. Mulţumesc! 

Holul de la intrare duce spre sufragerie, care este liniștită, 
curată și primitoare: o canapea acoperită cu o cuvertură din 
lână, andrele de tricotat și reviste, un televizor așezat pe un 
suport alături de o floare în ghiveci, care stă pe o masă mică, cu 
trei picioare. Eve intră în cameră, oprindu-se în fața unor 
fotografii de pe perete. 

Intr-una este un tânăr cu păr zburlit și zâmbet larg, rezemat 
de capota unei mașini roșii; în alta este aceeași persoană, deși 
mult mai tânără, în pantaloni de școală bufanţi de la genunchi în 
jos, cu o haină un pic prea lată în umeri și pulover cu mâneci ce- 
i acoperă mâinile. Tine în mână o vedere, degetele atingându-i 
turlele în formă de bulb de ceapă ale Catedralei Visili Blajenii din 
Moscova. 

— Prima zi de gimnaziu, spune doamna B. din spatele lui Eve. 
Băiatul meu deștept. Nu ne-am permis niciodată să ne 
întoarcem să ne vizităm familia, așa că le-am trimis fotografia 
ca să le arătăm că el se gândește la ei. 

— Acela este Ollie? întreabă Eve. 

Doamna B. încuviinţează și pune pe masă o tavă cu două 
cești desperecheate cu farfurii asemenea, un ceainic cu capacul 
crăpat, un bol decolorat cu zahăr și un castronel de sos în care 
este lapte. Intre ele se află un pachet nedesfăcut de biscuiţi. 

— Atunci, dumneavoastră trebuie să fiți doamna Barkova. 

— Să-mi spui doamna B. Toată lumea îmi zice așa. 

Toarnă ceai în cești. 

— Vezi fotografia din capăt? Cea cu ramă albă? Este cea mai 
fericită amintire din viaţa mea. 

Eve face un pas înainte, aplecându-se să vadă chipurile. 

— Cine este? o întreabă. î 

— E făcută în ziua de Crăciun, acum nouă ani. In dreapta sunt 
eu, următoarea este Beth, mama Marthei, apoi micuța Martha, 
care avea atunci aproape șapte ani. Lângă ea, fără pălărie de 
Crăciun, este Ollie al meu. 

— Bineînţeles, spune Eve. El are părul cret. 

— Așa este, zice ea punând un alt ceainic pe tavă. Avea, 
șoptește. la loc, savurează ceaiul! Pari obosită. 

Eve se așază lângă ea, pe canapea. 

— Ești a doua persoană care îmi zice asta azi, îi spune în timp 
ce soarbe o gură de ceai. Martha a fost prima. 

Cu mâinile în poală, doamna B. o privește pe Eve. 

— Și ce face Martha noastră? 

Eve suflă aburul. 

— Este încăpăţânată, răspunde ea. 

Doamna B. zâmbește. 

— Îngrijorată, cred. Tristă. Dar nu mi-ar spune asta. 

Mai ia o gură de ceai și pune ceașca înapoi pe tavă. 

— Nu ea a făcut-o, continuă Eve, deși insistă că l-a ucis. 

Doamna B. nu se mișcă și nici nu scoate vreun cuvânt. 

— Mesajul era pentru tine? întreabă Eve. Poţi să-i răspunzi în 
scris și să-i spui să-și schimbe pledoaria? 

— Mesajul nu e pentru mine. l-I voi da cui trebuie. 

— De ce nu mi-a cerut mie să fac asta? 

Doamna B. râde. 

— Nu a vrut să știi pentru cine este! Dar cred că vei afla. 
Probabil că vei face cunoștință cu persoana respectivă înainte să 
se termine tot. În privința celeilalte întrebări... Nu, nu îi pot 
spune să-și schimbe pledoaria. 

— De ce? 

— De ce? De ce? Ce e cu toate astea? Doamnă Stanton, când 
o persoană cu voce puternică iese în față, majorităţii îi este ușor 
să o urmeze și o va urma oriunde, câtă vreme toţi ceilalţi fac la 
fel. Doar o persoană curajoasă, mai curajoasă decât cei care îl 
urmează pe lider, poate să iasă din grup. O persoană curajoasă, 
cu o părere diferită. 

— Uneori, persoana cu cele mai puţine șanse de reușită este 
cea mai potrivită pentru asta. Câștigă bătălia, iese în faţă. 

— Te referi la Martha...? 

— Nu spun nimic, doar ascult și aștept cu speranţă. Sper că 
din ceva rău poate ieși un lucru bun. Sper ca Dumnezeu să 
poată câștiga. Sper că echilibrul este... cum se spune acum... 
acoperit? 

Eve se încruntă la ea. 

Doamna B. cade pe gânduri. 

— Totuși, engleza este mai grea decât rusa. Care este? 
Echilibrul este îmbrăcat? 

— O, răspunde Eve. Vrei să spui restabilit. Echilibrul este... 

— Da, da, așa. Am văzut cum Martha a ajuns o fată minunată 
și s-a transformat într-o femeie puternică, deși i s-a luat totul. A 
căzut într-o groapă din care nu credeam că va mai ieși vreodată. 
Apoi, doamnă Stanton, am văzut cum o rază de speranţă a 
intrat în viaţa ei, iar chipul i s-a luminat deoarece lucrurile 
puteau fi mai bune. Pe faţă i se citea o fericire pe care nu am 
văzut-o de mult timp, spune doamna B. uitându-se în altă parte. 
Mi-a frânt inima când a dispărut. 

— Ce s-a întâmplat? 

— Nu-i treaba mea să spun. Sunt o sută de fete ca Martha în 
Rises, sunt mii, un milion peste tot. Are propriile motive pentru 
care face asta pentru ea și pentru toți cei ca ea și ca Ollie. 

— Dar nu face decât să își sacrifice viaţa pentru ceva ce nu a 
făcut. Va muri. 

— Nu, nu va muri! Nu te uiţi în jur și nu asculţi! replică 
doamna B. părând să apuce aerul cu degetele. Sperăm și ne 
rugăm și tot votăm cu fiecare penny pe care îl avem. Justiţia 
va... 

— Doamnă B., în mod clar știi mai multe decât mine despre 
motivele Marthei, dar pot să îți garantez că, dacă nu își schimbă 
pledoaria, o să moară peste cinci zile. 

Doamna B. se uită la ea pe deasupra ochelarilor. 

— Nu ești ghicitoare. Nu știi chiar totul. Încă este timp și are 
șansa de a fi votată nevinovată. 

— iți spun că nu există scăpare. De fapt, chiar dacă își 
schimbă acum pledoaria, va fi nevoie de multă muncă pentru a 
schimba părerea oamenilor despre ea. 

— Doamnă Stanton, este timpul să pleci. 

— De ce renunţi la ea? 

— Nu o fac. 

— Ai văzut-o crescând, iar acum vrei să vezi cum moare? 

— Nu, doamnă Stanton. 

— Așa vrei să-și amintească lumea de ea? Ca de o criminală? 
Pentru că asta se va întâmpla. 

— Vreau să pleci acum. 

Doamna B. se ridică, ia biscuiţii de pe tavă și se îndreaptă 
spre ușă, urmată de Eve. 

— Sunt dezamăgită... 

Doamna B. se oprește cu mâna pe încuietoare. 

— Și eu sunt dezamăgită. De viaţă. De sistemul ăsta. De 
justiţie. Sunt dezamăgită că prietena mea a fost ucisă, că fiul 
meu a fost executat, iar acum și singura persoană dragă din 
viaţa mea poate să moară. Dar este decizia ei. Și... și trebuie să 
respect asta. Sunt sigură, doamnă Stanton, că, dintre toţi 
oamenii din lumea asta, tu înţelegi cel mai bine. 

— Dar... 

— Nu există niciun dar. Nu pot spune sau face nimic. 

Obosită, Eve își masează fruntea. 

— Poţi totuși să faci ceva pentru ea. Ai putea să o reprezinți. 
Are nevoie de cineva. 

— Ce?! Să apar în emisiunea aia? 

— Da, și să vorbești pentru ea. Să le spui ce înseamnă Martha 
pentru tine. Să le povestești despre... despre Crăciun și... să le 
spui că este specială. 

Doamna B. ezită. 

— Asta nu înseamnă că vei încălca vreo promisiune, că ești 
împotriva ei sau așa ceva. Oamenii trebuie să o vadă ca pe o 
persoană. Poţi să faci asta! Cred că asta ar fi singura ei 
speranţă. 

Doamna B. răsucește cheia în broască. 

— Poate o voi face. Poate. Trebuie să mă gândesc. 

Deschide ușa. 

— la biscuiţii, spune ea întinzându-i farfuria lui Eve. Sunt 
pentru Martha. 


6.30 p.m. Moartea este Justiție 

Se văd pete și un ecran de un albastru-închis. Apoi, se aude 
un bâzâit. Sigla și cuvintele „Ochi pentru ochi” se rotesc. 


NARATORUL: Studioul „Ochi pentru ochi” vă prezintă... 


Cuvintele nu se mai rotesc. Se aude un fâșâit electric, literele 
capătă un aspect zimţat, iar ochiul se înroșește și se închide. 


KRISTINA: Bună seara, doamnelor și domnilor, și bine aţi venit la 
o nouă ediţie a emisiunii Moartea este Justiţie! 


Dinţii ei albi strălucesc în lumina reflectoarelor. Poartă o 
rochie strâmtă și albastră, asortată cu pantofi cu toc înalt. O 
muzică săltăreață de început și sunetul bătăilor inimii se aud în 
timp ce camera se ridică și filmează o imagine panoramică, 
deasupra spectatorilor care aplaudă. Apoi, obiectivul scrutează 
studioul și o aduce în prim-plan pe Kristina, care stă la pupitru, 
pe scaunul ei, și se uită printre hârtii. 

Cu o ultimă bătaie de tobă, muzica se oprește, iar lumina 
reflectoarelor de deasupra spectatorilor scade în intensitate. 
Moderatoarea zâmbește. 


KRISTINA: în emisiunea din această seară... 
Camera se retrage, ecranul mare se vede în dreapta. 
KRISTINA: ...vom examina statisticile privitoare la infracţiuni. 
Cuvintele apar pe ecran. 


KRISTINA: Să ne uităm la datele care certifică faptul că rata 
criminalităţii a scăzut în atât de multe zone odată cu 
introducerea sistemului Voturi pentru toți, în urmă cu zece 
ani... 


Cuvintele sunt înlocuite de fotografia unui bărbat în costum 
negru, cu cămașă albastru-deschis, cu butoni strălucitori și ceas 
scump la mână. 


KRISTINA: Vom discuta despre motivul pentru care acest 
bancher din City, care se află acum în Celula 6, este acuzat de 
uciderea unui traficant de droguri și de ce atât de mulţi cred 
că totul a fost o înscenare. Vom asista mâine la o execuţie? 
Asta, desigur, depinde de voi, de spectatori. Deși, mai 
importantă... 

Fotografia lui Jackson Paige, care zâmbește grațios, ocupă 
acum ecranul. 


KRISTINA: ...este continuarea poveștii tragice a lui Jackson 
Paige. Asasinarea brutală și fără sens a unuia dintre eroii ţării. 
Vom face o incursiune în viaţa lui uimitoare și vom vedea cum 
și-a folosit prestigiul în beneficiul altora, sprijinind 
organizaţiile filantropice și pe cei mai puţin norocoși decât el. 
Va fi o poveste tristă, dragi spectatori. Nu vă uitaţi batistele! 
Dar, mai întâi, avem pentru voi un interviu în exclusivitate. Ni 
se alătură printr-o transmisiune video... 


Faţa ridată a unui bătrân îi ia locul lui Jackson pe ecran. 
Mustaţa îi ascunde buza superioară, iar ochelarii cu ramă groasă 
îi înceţoșează ochii. Chiar dacă are păr mai mult decât 
sugerează vârsta, este totuși grizonant. 


KRISTINA: ...fostul șef al Justiţiei la Curtea Supremă, onorabilul 
domn Justice Cicero. A devenit celebru cu mult înaintea 
apariţiei sistemului public de votare, Voturi pentru toți, graţie 
proceselor pe care le-a prezidat și, în special, cazului legat de 
crimele lui Castle. După ce a fost achitat de Cicero pe temeiul 
lipsei de dovezi, făptașul, Antoine Castle, a ucis în continuare, 
cu cruzime, oameni nevinovați. 


Ea se întoarce spre Cicero. 


KRISTINA: Totuși, justiția a triumfat până la urmă, nu-i așa, 
Excelenţă? De fapt, a fost executat, nu? 


CICERO (dând ușor din cap): După șapte ani în celula 
condamnaților la moarte, în vechiul sistem, bineînţeles, da, a 
fost executat. 

KRISTINA: lar acesta a fost unul dintre cazurile care au condus la 
schimbările din sistemul nostru de justiție? 

CICERO (oftând): Așa este. Printre alte argumente, guvernul a 
considerat că este prea scump să ţină pe cineva în celula 
condamnaților la moarte atâta timp. 

KRISTINA: /numan cred că era cuvântul folosit, Excelenţă. La 
urma urmelor, era vinovat. Fără discuţie! 

CICERO: Era activ un sistem care trebuia respectat... 

KRISTINA: ...care trebuia actualizat. 

CICERO: Să vă amintesc de cazul „Statul împotriva lui Dasher”? 
Dasher a fost acuzat că și-a ucis trei membri ai familiei și a 
stat în celula condamnaților la moarte zece ani, timp în care 
și-a declarat constant nevinovăția. În cele din urmă, a fost 
achitat când tehnologia a evoluat și s-a reușit să se 
dovedească faptul că era imposibil ca el să fi comis crimele. 
Dacă sistemul nu ar fi fost respectat, acel bărbat nevinovat ar 
fi fost mort. 

KRISTINA: Dar acum dispunem de acea tehnologie. 

CICERO: Cu toate acestea, justiția de astăzi nu o folosește! 

KRISTINA: Exact! 

CICERO: Nu e chiar așa. Acum nu cerem dovezi, nici măcar nu 
căutăm motivul. Nu este un sistem de justiţie, ci un teren de 
exterminare, complet deschis corupției, activităților 
frauduloase, mitei... 

KRISTINA (zâmbind): Ne îndepărtăm de la subiect, domnule 
judecător Cicero. O, îmi pare rău, cred că v-am înțeles greșit 
titulatura... 


Ea își duce mâna la cască, dă din cap și se întoarce. 


KRISTINA: Din moment ce, de la schimbarea sistemului de 
justiție, nu mai sunteți judecător, înseamnă că nu mai aveţi 
nicio putere. Sunteţi, de fapt, doar un simplu domn Cicero, 
nu-i așa? 


CICERO: Kristina, știi prea bine că nu mai avem niciun sistem de 
justiție. La început, votam dând telefoane pentru acuzaţiile de 
crimă, iar acum avem această emisiune chiar ridicolă, Sunati 
pentru Justiție, chiar și pentru acuzaţii mai mici! Deci, nu, nu 
mai sunt judecător, pentru că nu mai există tribunale în care 
să judec! 

KRISTINA (zâmbind): Mă bucur să aud că aţi reţinut corect 
denumirea! Da, e vorba despre emisiunea de mare succes 
Sunati pentru Justiţie, pe care o puteți viziona zilnic, de la ora 
douăsprezece la unu și, din nou, de la cinci la șase. 

CICERO (întrerupând-o): Ce om întreg la minte a mai auzit 
vreodată de un sistem legal, de un sistem de justiție, în care 
apeși pe sonerii dacă tu crezi că acuzatul este vinovat? 

KRISTINA (râzând): Domnule Cicero, cred că au vrut să-l 
simplifice! La urma urmelor, există un panou cu toţi cei care 
sună. Este nevoie de o majoritate. 

CICERO: Kristina, sunt cinci oameni care au cumpărat bilete 
pentru acest privilegiu. 

KRISTINA: Și ce onoraţi se vor simţi producătorii emisiunii când 
vor afla că un fost judecător al Curţii Supreme este un 
spectator fidel! 

CICERO: Abia dacă... 

KRISTINA: În orice caz, iar ne îndepărtăm de la subiect, domnule 
Cicero. Cred că începem să ne plictisim audiența. 


Ea se uită la spectatorii din studio, apoi la cameră. Zâmbetuul îi 
piere. Acum este serioasă. 


KRISTINA (pe un ton grav): Suntem aici să discutăm despre 
Jackson Paige și Martha Honeydew. Crima fără sens, 
nedreptatea pe care societatea o simte când le este luat un 
asemenea simbol. 


Se întoarce spre Cicero. 


KRISTINA: În calitate de persoană care este împotriva actualului 
sistem, împotriva dreptului publicului de a vota pentru ceea 
ce crede... 


CICERO: Îmi răstălmăcești cuvintele. 
KRISTINA: Credeţi că a comis fapta? 


Cicero închide ochii. Spectatorii tac. Kristina așteaptă. 
CICERO: Nu. 


Din public se aude un suspin. Oamenii se foiesc pe scaune și 
murmură agitaţi. 


KRISTINA: Dar ea a recunoscut. 


CICERO: Întreabă-te - întrebaţi-vă! - de ce ar face asta? Gândiţi, 
puneţi-vă întrebări... nu vă bazaţi pe o sonerie ridicolă sau pe 
ridicarea receptorului! 

KRISTINA (neîncrezătoare): Pentru că este vinovată?! 

CICERO: Întrebaţi-vă de ce l-ar omorî? De ce era acolo? Ce căuta 
el în apropierea cartierului High Rises? Care este motivul ei? 
Puneti întrebări! 

KRISTINA (spre cameră): Dragi spectatori, telespectatori, colegi 
votanti, să nu uităm că ea avea arma în mână atunci când a 

sosit poliția. Am văzut asta ieri, din înregistrarea camerei 
mobile. 

CICERO: Doar pentru că ţinea arma în mână, asta nu înseamnă 
că a apăsat pe trăgaci. S-au căutat amprentele de pe pistol? 
KRISTINA: De ce și-ar pierde timpul și banii făcând asta? Cicero, 
mi se pare că ideile tale despre justiție au rămas blocate 
undeva, în trecut. Am trecut mai departe. Astăzi, justiția este 

rapidă, eficientă, profitabilă... 

CICERO: Nu! Este prea multă apatie. Nu poate funcţiona. Se fac 
greșeli! Oameni nevinovaţi sunt omorâţi, iar cei vinovați sunt 
eliberați! 

KRISTINA: Greșeli? Am discutat mai devreme despre greșelile 
tale, domnule Cicero, și, cu siguranță, Castle nu a fost 
singurul caz. Aș putea să menţionez crimele lui Moss - 
eliberat mai devreme din motive tehnice -, împușcăturile lui 
Sheperd - caz închis din cauza dovezilor făcute publice... 

CICERO: lar eu aș putea numi sute de mii de cazuri din lunga 
istorie a sistemului nostru juridic, bazat pe tribunale, care au 
fost corecte și zeci de la introducerea sistemului ridicol Voturi 
pentru toți care nu au fost rezolvate corespunzător. Pentru 
fiecare persoană executată pe nedrept, o alta este pe nedrept 
eliberată. 

KRISTINA: Cicero, ar trebui să știi că, în istorie, s-a încercat să se 
abroge pedeapsa cu moartea. Sau nu ţi-ai făcut temele? In 
1965, pedeapsa cu moartea a fost anulată, dar reintrodusă în 
1970, în urma presiunii publice și a numărului mare de cazuri 
grave. Să menţionez acele cazuri, în caz că le-ai uitat? Trei 
polițiști împușcați mortal, cazul Moors... 

CICERO: Cunosc speţele! 

KRISTINA: În urmă cu zece ani, noi, societatea, am ales să luăm 
puterea tribunalului; am hotărât că cel mai bun, mai corect și 
mai echitabil mod de a face dreptate este să dăm o voce 
fiecărei persoane din această ţară, să ţinem cont de toate 
părerile, toate persoanele, indiferent de pregătire, devenind 
astfel juraţi. Toată lumea egală. 

CICERO: Dar nu sunt egali! 

KRISTINA: Să ne amintim, stimați privitori, de crimele oribile... 

CICERO (strigând): NU sunt egali! 


El lovește cu pumnul în biroul din fața lui. 

CICERO: Și NU votează toți o singură dată! Votează de câte ori 
își PERMIT! Asta este diferența! Nu este cel mai democratic 
sistem din lume, ci probabil cel mai nedemocratic... 


Ecranul pâlpâie; liniile și paraziţii acoperă imaginea. 


CICERO: Oamenii cred că le dă putere guvernul, dar asta este o 
iluzie! O idee greșit înțeleasă! Guvernul controlează presa, iar 
aceasta manipulează oamenii! Guvernului nu îi pasă dacă 
dreptatea se face în mod corespunzător. Acestor oameni nu le 
pasă decât de putere. Acesta este țelul lor... 


Vocea i se aude distorsionat și transmisiunea se întrerupe. 


CICERO: Pe hârtie, rata infracţiunilor este scăzută... asta dă 
bine... publicul simte că are puterea... votează pentru ei la 
alegeri... Dar asta nu e toată povestea. 


Nu se mai aude nimic. 


KRISTINA (încruntându-se): Se pare că avem niște probleme 
tehnice. Cicero? Mă auzi? Cicero? 


Imaginea revine, înfăţișându-l cu degetul îndreptat spre 
cameră și dând din gură, dar fără sunet. Imaginea pâlpâie din 
nou. 


KRISTINA: Cât timp încercăm să restabilim legătura, să 
recapitulăm ce a avut de spus domnul Cicero, fostul șef de la 
Curtea Supremă, care și-a pierdut funcţia odată cu 
introducerea votului public. 


Ea se îndreaptă spre spectatorii din public. 


KRISTINA: Oamenii nu sunt egali, a declarat el, Votul pentru toți 
este un sistem ridicol, nedemocratic și a pretins că voi, cei din 
public, sunteţi apatici și manipulati. Acest fost judecător, care 
a condus cazul Castle, printre alte parodii ale justiţiei, a mai 
declarat că o crede nevinovată pe Martha Honeydew. Ei 
bine... 


Ea privește înapoi, chipul lui Cicero apare din nou în ceaţă pe 
ecran, continuând să vorbească, dar tot nu se aude nimic. 


KRISTINA: ...se pare că nu am reușit să restabilim legătura cu 
domnul Cicero, dar haideţi să fim atenţi la ce a spus despre 

sistemul nostru de justiţie fostul avocat al vedetelor și 
actualul nostru prim-ministru. 


Imaginea lui Cicero dispare în cele din urmă, fiind înlocuită 
într-o parte de linii de text pe un fundal albastru-deschis, iar în 
cealaltă parte, de fotografia unui bărbat zvelt, de aproximativ 
treizeci de ani - cu păr aranjat perfect, zâmbet cuceritor și dinţi 
albi -, premierul. Kristina se retrage, în timp ce vocea lui 
înregistrată, autoritară, totuși caldă și calmă, răsună prin studio. 


PREMIERUL: Sistemul nostru unic de justiție este dovada 
supremei democrații care funcționează în tara noastră. 
Incluziunea este un drept, exprimarea unei opinii este un 
drept, să fii un membru de valoare al societății este un drept. 
Sistemul nostru promovează toate aceste lucruri, dându-ne 
tuturor o voce pentru a influența viitorul natiunii noastre. 
Împreună suntem lideri mondiali. Împreună suntem vocea 
justiției. 

Publicul aclamă. Kristina zâmbește larg și își tamponează 
ochii cu un șerveţel, în timp ce este adusă în centrul imaginii. 


KRISTINA: Doamnelor și domnilor, sunt sigură că premierul, deși 
se află într-o binemeritată vacanţă, va sta /ipit de ecranul 
televizorului din vila lui și va urmări evoluţia acestui caz 
incitant - prima noastră adolescentă în celula condamnaților 
la moarte. 


Privește în jos, iar spectatorii aplaudă din nou. 


KRISTINA: Mulţumesc invitatului nostru din această seară și îmi 
cer scuze că nu putem continua fascinanta discuţie despre a 
viziunea lui interesantă și cumva demodată asupra justiţiei. 
Amintiţi-vă să validaţi votul pentru Martha Honeydew! Credeţi 
că este vinovată de uciderea îngrozitoare a celebrului 
filantrop Jackson Paige sau o consideraţi nevinovată, așa cum 
a făcut-o controversatul nostru invitat de astăzi? Ne dorim un 
alt criminal liber pe străzile noastre? Să ne uităm la aceste 
numere foarte importante și la informaţiile despre votare! 
Sunaţi la 0909 87 97 77 și pentru a vota „Vinovată” adăugaţi 
7 la sfârșit sau un 0 pentru a vota „Nevinovată”. De 
asemenea, puteţi să votaţi trimițând un mesaj cu MOARTE 
sau VIAȚĂ la 7997. Pentru a vota pe internet, vizitaţi pagina 

noastră www.ochipentruochi.com, accesaţi secţiunea de sus, 
„Martha Honeydew - adolescenta asasină”, și înregistraţi-vă 
votul. Apelurile sunt suprataxate; mesajul costă 5 lire sterline 
plus taxa standard a reţelei, votul pe internet costă tot 5 lire, 
după o taxă iniţială de înregistrare de 20 de lire. Pentru toate 
detaliile, vizitaţi pagina noastră de internet. Soarta ei este în 
mâinile voastre! Totuși, vă rog să nu plecaţi nicăieri, fiindcă, 
după pauză, ni se va alătura fostul angajator al ocupantului 
Celulei 6, care ne va explica de ce crede că tatălui devotat al 
celor trei i-a fost înscenată crima. 


Sigla cu ochiul se rotește pe ecran, iar lumina din platou 
devine difuză. 


Eve 


Eve închide televizorul. 

Sufrageria este întunecată, iar casă, liniștită. În spatele ei, 
ploaia bate în fereastra înnegrită. În față, masa este plină de 
dosare și hârtii. Flacăra portocalie a focului din șemineu aruncă 
umbre mișcătoare în încăpere, în timp ce mica lampă de birou 
luminează discret. O ceașcă de cafea rece este abandonată într- 
o parte a mesei și jumătate de sandvici stă în echilibru, pe o 
carte. 

— Ai agitat lucrurile, Cicero, mormăie Eve. 

Se lasă pe spătarul scaunului și o fotografie de pe șemineu îi 
atrage atenţia - una în care apare ea alături de Jim și Max. 

Se freacă la ochi și privește din nou fotografia. 

— Se întâmplă iar ce ţi s-a întâmplat și ţie, șoptește ea. 

Focul trosnește și pârâie în șemineu ca și când i-ar vorbi. 

— De ce spune că a făcut-o? Este de aceeași vârstă cu Max și 
o vor ucide, iar eu nu cred că-i pot opri. 

Scutură din cap și lacrimile îi curg pe obraji. 

— Nu am putut s-o fac nici înainte. Am făcut asta pentru tine 
fiindcă nu aveai pe nimeni. M-am luptat pentru avocați. Am 
luptat ca să ai cu cine vorbi, dar... 

Vocea i se sparge și se bâlbăie. 

— Mă doare de fiecare dată, iar de data asta este... mai râu... 
știi că este mai rău... pentru că... pentru că... nu pot... Să... O... 
mai... fac. Ea trebuie să fie ultima. 

Își înclină capul înainte și tot corpul îi tremură în timp ce 
suspină. 

— Mi-e dor de tine, spune ea. Mi-e dor de tine, mi-e dor de 
tine, mi-e dor de tine și este vina mea. Fără tine este... Dacă nu 
ar fi Max... 

Cineva sună la ușă. 

Ignorând soneria, își cuprinde faţa cu mâinile. 

Soneria se aude din nou. Pentru o clipă, ascultă ploaia de 
afară, apoi se ridică de pe canapea și se îndreaptă spre ușă, 
ștergându-și nasul cu mâneca bluzei. 

— Așteaptă! strigă atunci când ajunge pe hol, cu vocea 
ragușită. 

Descuie ușa și o deschide. 

— Max, ţi-ai uitat... se oprește. Nu ești Max. 

În întunericul de afară nu distinge persoana; gluga trasă îi 
ascunde chipul, hainele îi sunt negre și ude. Nu îl recunoaște. 

— Nu! 

Eve dă să închidă ușa, dar el își bagă piciorul în deschizătură, 
pășind la lumină. Este mai înalt decât ea și intimidant. 

— Eve Stanton? întreabă cu o voce gravă. 

— leși afară, răspunde ea. Chem poliţia! 

— Nu o face, spune el. Nu vreau să am probleme. Știu că fiul 
tău este în oraș. Știu că ești singură, dar nu ţipa. N-am de gând 
să-ţi fac niciun rău. 

— Ce vrei? Bani? 

— Nu, râde el. O favoare și o promisiune. 

— Nu pot... 

— Ai fost azi în vizită la doamna B., cu un bilet de la Martha. 

— Cum de...? 

— L-ai citit? 

— M-ai urmărit? 

— L-ai citit? întreabă el mai tare. 

— Nu, răspunde ea. Nu! 

El o privește. 

— Am căutat informaţii despre tine. Știu ce s-a întâmplat cu 
soțul tău. Știu că fiul tău merge la școala Foxton. Știu că este în 
ultimul an. 

— Îmi ameninţi familia? 

— Nu. Vreau să știu dacă pot avea încredere în tine. 

— Ei bine, nu poţi, așa că pleacă. 

Ea împinge din nou ușa, dar mâinile lui o blochează. Acum, 
fața îi este luminată mai bine. Sub glugă, îi vede părul brunet și 
conturul feţei slabe. 

— Nu pot, răspunde el. Am nevoie de o favoare și trebuie să- 
mi promiţi ceva. 

— Ce? întreabă ea. 

El ia mâna de pe ușă, o bagă în buzunar și scoate un plic alb. 

— Scrisoarea pe care i-ai dat-o doamnei B. era pentru mine. 
Acesta este răspunsul meu. Te rog, dă-i-l Marthei! 

— Nu poţi coresponda cu prizonierii. Nu li se permite contactul 
cu nimeni din afară. 

— În afară de tine, răspunde el. Dar trebuie să-mi promiţi că 
nu-l vei citi. 

— Nu trebuie să fac asta. Dacă află, mă vor concedia. 

— Dar nu vor afla. 

— Dar dacă refuz? 

— Nu cred că o vei face, pentru că eu cred că ești diferită. 
Cred că îți pasă cu adevărat. 

Eve se holbează, încercând să-i vadă mai bine chipul, dar el 
se retrage în umbră. 

Ea ia scrisoarea. 

— Cine ești? întreabă. 

El se îndepărtează de ușă. 

— Nu ţi-ai dat seama? Să-ţi fie rușine! 

După alţi câţiva pași, dispare. 


Martha 


Am citit cândva că, dacă oamenii sunt lăsaţi prea mult timp 
singuri, încep să vadă chipuri în lucruri, ca și când creierul ar 
căuta companie. Dar eu nu văd niciunul. 

Celula 2 seamănă destul de bine cu Celula 1, dar e izolată 
fonic. Pereţii sunt de un alb murdar, la fel și cearșafurile. De 
parcă toate sunt folosite și vechi și miroase a umezeală. Cred că 
fereastra este mai mică. Celula cu siguranţă este. Poate că 
următoarea va fi și mai mică, apoi și mai mică, până ce ultima 
celulă va fi doar o cutie. Un sicriu. 

Este întuneric aici când apune soarele. Nu sunt lumini, 
lumânări sau torţe arzând; e aproape ca în Evul Mediu, cu 

excepţia pietrelor de pe podeaua din hol, iar eu oricum nu le 
văd de aici pentru că ușa este închisă. Ușa este mereu închisă. 

Lumina lunii intră prin sticla și gratiile geamului. Îmi place. 
Dacă mijesc ochii astfel încât să văd doar lumina lunii, aproape 
că uit de zidurile care mă ţin înăuntru. 

Și afară plouă. Aud cum picăturile de apă lovesc geamul, iar 
la marginea ferestrei e o fisură. Apa reușește să pătrundă 
înăuntru chiar dacă fisura nu e mare. Pic, pic, pic. Poate că o să 
plouă și-o să picure la infinit, iar celula asta o să se umple și-o 
să mă înec. 

Pic, pic, pic 

Stau întinsă pe pat... 

Pic, pic, pic Mă uit la picături. 

Pic, pic, pic 

Mă uit la lumina lunii și... 

Pic, pic, pic 

Aștept ca fiecare strop... 

Pic, pic, pic 

Să bată un ritm anume. 

Pic, pic, pic 

Vină, vină, vină. 

Pic, pic, pic 

Moartă, moartă, moartă. 

Pic, pic... 

O, la naiba! Pic, pic, la naiba, pic! încetează cu picuratul ăsta 
nenorocit. 

Pic, pic, pic. 

Bang, bang, bang. 

Armă, armă, armă. 

Moartă, moartă, moartă. 

Dispărută, dispărută, dispărută. 

Pic, pic, pic. 

Ahh! Încetează! 

Încetează, încetează, încetează. 

Rahat, plouă neîncetat. 

Rahat, rahat, rahat. 

Încetează, te rog! 

Nu, nu, nu. 

Te rog! 

Mamă, mamă, mamă. 


VP - 56 


Nu. 

OI, lie, Ol... 

Nu ascult. 

I, saac, l... 

Destul! Nu mă las torturată de niște stropi nenorociţi de apă. 
Am să-i opresc. 

Sar din pat și mă duc la fereastră. Locul din care iese apa din 
perete și picură pe podea este cam la înălțimea umerilor mei, 
iar eu îmi bag degetele acolo și îmi curge pe umeri și pe braţ. 

— Te-am oprit, șoptesc. 

Apa este rece, iar pulsul îmi încetinește. Parcă ating din nou 
lumea de afară. 

— Te-am îmblânzit, șoptesc. 

Întind apa pe mână și pe faţă. Apoi, stau dedesubt, îmi sprijin 
capul de zid și las ploaia să-mi curgă pe umeri și pe piele și, 
deodată, nu mai sunt acolo, în celulă. 

e 

Sunt afară. 

Sunt din nou pe strada Crocus, așa cum sunt în fiecare seară 
de când ea a fost ucisă. Sunt în umbra pasajului - e scurtătura 
de la staţia spre Rises, unde oamenii fără adăpost caută un 
sălaș în colțurile din beton cu gunoaiele care sunt suflate de 
vânt înăuntru, dar unde ploaia nu poate ajunge. 

Oamenii fără adăpost știu că sunt aici, ne vedem de la 
distanţă în fiecare seară, dar stau departe de ei. Eu nu-i 
deranjez, ei nu mă deranjează. 

Cel cu câinele legat cu o bucată de sfoară a văzut-o murind. A 
vorbit cu poliţia. A spus că nu a fost un accident cu fugă de la 
locul faptei deoarece, la început, tipul nu era în mașina lui. A 
spus că s-a urcat în mașina lui, a pornit motorul, iar apoi a intrat 
direct în ea, intenţionat. Mie și polițiștilor ne-a spus că, după 
aceea, mașina s-a oprit și a stat acolo destul de mult pentru ca 
un bărbat îndesat și bine îmbrăcat să coboare, să vadă ce a 
făcut, să urce din nou și să plece. 

— Nu era Ollie B., mi-a spus. Nici nu era mașina lui. 

Dar știam asta deja. 

În amintirea mea, sunt în pasaj. Stau în singurul loc în care 
ploaia se scurge prin deschizătura de deasupra. Nu am haină pe 
mine și apa îmi picură pe cap și mi se prelinge pe faţă. Imi ridic 
gluga și pășesc alături, în umbră. De cealaltă parte a drumului 

este un rând de magazine vechi; unele cu vitrinele sparte, altele 
cu vitrinele baricadate cu scânduri, desenate cu graffiti, sau cu 
reclame, sau cu alte lucruri lipite pe ele. Niciunul nu este 
deschis. 

Mai fac un pas în lateral și văd ceva - nu... pe cineva în pragul 
ușii unui vechi magazin de dulciuri. O umbră neagră iese în 
ploaie. Gluga ridicată îi acoperă faţa și își ţine mâinile în 
buzunare. 

Este înalt. Are umeri laţi și se holbează la mine. 

El merge înainte, traversând încrezător strada, spre mine, iar 
eu nu mă pot mișca. 

— Te-am mai văzut, îi spun atunci când se apropie. Te 
ascundeai după ușă. Știu cine ești și te voi reclama. Îi vezi pe 
oamenii ăia, de acolo? Tipii fără adăpost? Ei au grijă de mine. Nu 
poţi face nimic. Vor spune poliţiei... 

Inima îmi bate cu putere în timp ce se apropie tot mai mult 
încuviințând din cap. 

— Bineînţeles, spune el, pentru că nimeni nu poate fi ucis aici 
fără ca poliţia și presa să știe exact cine sunt făptașii. 

Are o voce gravă. Este caldă, prietenoasă, totuși controlată și 
fermă. 

Imi ridic privirea spre chipul lui pe jumătate ascuns în umbră. 

— Ce vrei? îl întreb. 

Se oprește, își ridică mâinile și își dă jos gluga, iar acolo, în 
luminile slabe și portocalii ale străzii, văd chipul pe care l-am 
văzut de o mie de ori în ziare, în reviste și la televiziune. E fiul 
lui Jackson Paige. 

— lmi cer scuze, spune el. 

CELULA 3 


Martha 


M-au mutat în Celula 3 înainte de răsăritul soarelui. Un 
gardian pe care nu l-am mai văzut a intrat la 5.30 în dimineaţa 
asta și m-a tras de la peretele lângă care am adormit, udă până 
la piele. 

— Ce faci? Ce îmi faci? i-am strigat. 

— Taci, gunoiule! mi-a strigat și el. 

Apoi, m-am trezit aici. Mă doare capul, degetele îmi sunt 
umflate și încă mă simt udă și rece până la măduvă, dar o rază 
slabă de soare se strecoară prin fereastra și mai mică și se 
topește în umbră, iar eu mă uit la particulele de praf care se 
joacă în lumina ei și îmi doresc să fiu la fel de lipsită de griji ca și 
ele și la fel de mică pentru a putea zbura de aici, la tine, și să te 
simt cu mine pentru ultima oară. 

Îmi înclin faţa în căldura ei și închid ochii. 

a 

— la haina mea, mi-a spus el. 

Eram udă și rece pentru că stătusem în ploaie. Urmăream 
cum mă privea și am scuturat din cap, refuzându-l. 

— Nu vreau să am de-a face cu tine! 

Am plecat de lângă el, am traversat strada Crocus și am ajuns 
dincolo de magazinele cu vitrine acoperite de scânduri. 

— Am văzut că mă urmărești! i-am strigat. Poţi să mă lași în 
pace? 

A mers alături de mine. 

— Cum faci faţă situaţiei? m-a întrebat. Cum te descurci cu 
banii? Cum de te lasă să locuiești în apartamentul ăla, fără 
mama ta? Vor să ţi-l ia? 

M-am oprit și m-am holbat la el. Ploaia îmi curgea pe faţă și 
îmi uda hainele. Fără jachetă, tremura într-un tricou mulat și 
blugi uzi. Părul, care probabil era perfect înainte, îi stătea lipit 
de cap. 

— De ce-ţi pasă? 

— Dacă nu-mi păsa, nu eram aici. 

Am mers mai departe și am traversat parcul. 

— Credeam că ai venit să te lauzi, i-am strigat peste umăr. Să 
te uiţi de sus la noi toţi, de pe podiumul tău, cu toți banii tăi, cu 
oportunităţile și influenţa și cu toate rahaturile alea. Ca într-o 
excursie în lumea sărăciei sau ceva de genul ăsta. 

A alergat după mine, cu haina încă în mână. 

— Știu că nu Oliver Barkova ţi-a ucis mama. 

— Ollie B.? am strigat eu prin vânt și ploaie. Mda, și eu știu. 
Toată lumea știe. 

— Și voiam să-mi cer iertare. 

Pantofii mei plescăiau în iarba udă. 

— Nu ai fost tu, nu-i așa? Era un tip solid. De ce vrei să-ţi ceri 
iertare? 

Ploaia îmi udase hainele, iar eu stăteam cu picioarele într-o 
baltă. În fundal, cartierul Rises se înălța ca o santinelă ce ne 
supraveghea pe noi toţi, cei săraci. 

S-a grăbit să vină mai aproape de mine și a aruncat haina pe 
umerii mei. Am vrut să o dau jos sau să o las să cadă, dar nu s-a 
întâmplat așa. Nu am vrut să-i simt căldura sau mirosul. 

— Nu știu... doar m-am gândit. 

— Te-ai gândit că a făcut-o unul de-al vostru? Ai auzit vreun 
zvon cum că mașina era nouă și atât de strălucitoare încât era 
imposibil să fi aparţinut cuiva de aici? 

— De ce? Cine a văzut evenimentul? 

Am pufnit în faţa lui. 

— Ei bine, te-ai scuzat, deci acum poţi să pleci, i-am răspuns. 

— Nu ești supărată? 

Ploaia cădea cu putere, cerul s-a întunecat și mai mult și a tot 
coborât de parcă ne înconjura și ne ţinea la pământ. In 
depărtare s-a auzit un tunet. Am grăbit pasul. 

— Nu! Nu știu. În orice caz, ce contează? 

— Vreau să fac ceva pentru tine. 

Am râs și am continuat să merg. 

— Ca să nu te simţi vinovat pentru că ești milionar și noi nu 
avem nimic? 

— Nu! Pentru că vreau să îndrept lucrurile pentru tine. 

— Nu am nevoie de mila ta, am izbucnit eu. 

Am ajuns la intrarea casei Narcisa când alt tunet a răsunat 
deasupra, iar fulgerul a spintecat cerul. M-am oprit și am apucat 
clanța ușii strângând-o cu putere. 

— Știu ce poţi face ca să îndrepţi lucrurile. 

Am deschis ușa, iar haina i-a căzut la pământ. 

— Orice, mi-a spus el. 

— Poţi să te duci naibii! 

Am intrat și am trântit ușa după mine. 

— Întâlnește-te cu mine mâine, lângă pasaj! a strigat în urma 
mea. 


Eve 


Cicero pune o cană de cafea pe masă, în faţa lui Eve, și ia loc 
în partea opusă. 

— Cu lapte, fără zahăr, spune el. 

— Ţi-ai amintit, răspunde ea, urmărindu-l cum presară zahărul 
din două pliculeţe în spuma de cappuccino. Știi, nu ar trebui... 

— Nu îmi mai pasă, intervine el. 

Ea ridică din umeri și învârte cu linguriţa în cafea. 

— Știi că ai fost urmărită, nu? 

Eve scoate lingurița și privește pierdută lichidul maroniu care 
se prelinge. 

— Te referi la bărbatul de lângă fereastră? Cel cu eșarfa 
albastră? Lucrează pentru National News. Mă tot urmărește de 
când a început toată treaba asta. 

— Acum, va avea și fotografii cu noi. 

— Bănuiesc, răspunde Eve. Totuși, nu-mi imaginez ce rău 
poată să mai facă. 

Soarbe încet o gură de cafea și pune ceșcuţa înapoi pe masă. 

— Te-ai enervat ieri. 

— Mi-au răstălmăcit cuvintele. 

— Nu te așteptai să o facă? De ce naiba ai continuat? Ar fi 
trebuit să-ţi dai seama... 

— Trebuia să o spun, Eve! Nu ar fi trebuit să mă enervez, dar 
trebuia să fac ceva, intervine Cicero pe un ton sobru. Este a 
treia zi deja! Și știi care sunt statisticile? 

— Nu urmăresc statisticile... 

Eve se uită la masă. 

— Nu, bineînțeles că nu o faci, dar... Știu că s-au înșelat în 
privinţa lui Jim, îmi aduc aminte situaţia lui, toţi credeam că va 
scăpa. Îmi amintesc. 

— Cicero, în ziua a șasea era nouăzeci și cinci la sută 
„Nevinovat”. 

— Știu. Toată lumea a crezut că se va întoarce acasă, la tine. 

— Nouăzeci și cinci la sută! îi spune ea printre dinţi. Nu poţi să 
ai încredere în statistici. 

— Martha este nouăzeci și nouă la sută „Vinovată”. 

Cicero se înclină spre ea, privind peste ochelari, iar Eve își 
înalţă capul din nou uitându-se la el cu durere. 

— Și, de când ai apărut în emisiune, probabil că este sută la 
sută. 

— Eve, spune el aproape în șoaptă, o vor ucide. Trebuia să fac 
ceva. Trebuia să încerc. 

Se întoarce cu spatele și se uită la marea de clienţi. Unul 
ridică un ziar cu titlul „Criminala Martha se dezlănțuie”, altul: 
„Honeydew fură bunurile unui prizonier”. 

— Toate sunt minciuni, spune Eve. 

Un alt client, mai aproape de ei, aruncă ziarul pe masă. O 
fotografie a Marthei la scena crimei ocupă tot spaţiul primei 
pagini. Cea mai mare parte a fotografiei este întunecată, dar 
farurile mașinii de poliţie o scaldă în lumină albă dezvăluind 
braţele ridicate în aer și arma de la picioare. Lumina strălucește 
pe asfaltul ud ca și când partea carosabilă ar fi fost din argint, 
ascunzând murdăria și transformând locul într-o scenă dintr-o 
piesă de teatru sau într-o secvenţă de film. 

In spatele ei se poate distinge pasajul subteran în care stau 
oamenii fără adăpost, iar culoarea portocalie a unui foc 
strălucește slab pe feţele celor care se încălzesc lângă flacără. 

Eve se încruntă în timp ce scrutează imaginea. Ceva nu e în 
regulă. Umbrele par ciudate. Ilnegale. 

Mișcarea de lângă fereastra cafenelei îi atrage atenţia. 

— Tipul de la National News pleacă. Probabil că a obţinut ce 
voia, spune Cicero. 

Eve îl urmărește cu privirea în timp ce se îndepărtează. 

— Am avut un vizitator aseară, târziu. 

Bagă mâna în geantă, scoate un plic alb și îl pune pe masă. 

— Mi-a dat asta pentru Martha. Se pare că este un răspuns la 
biletul pe care i l-am dus doamnei Barkova, mama lui Oliver 
Barkova. Îţi amintești de el? 

— Da, desigur. 

Cicero se încruntă și se apleacă înainte. 

— Ai luat un bilet? De la Martha? 

— Da, și știu că nu ar fi trebuit, dar... 
Gânditor, el își înclină capul într-o parte. 

— Ciudat, spune el ridicând biletul. Cine era? 


— Nu știu. Un bărbat. Un tânăr. Mai înalt decât mine, brunet. 
Nu i-am văzut faţa. Vorbea frumos, cu o voce familiară, pe care 
nu am reușit să o identific. 

— Ai vorbit cu el? 

Ea dă din cap. 

— Nu mi-a spus prea multe. Mi-a zis că e surprins că nu mi- 
am dat seama cine este. 

Cicero se încruntă. 

— De unde ai fi putut ști cine e? Cum de o cunoaște pe 
Martha? 

— Nu știu. Nu știu nici cum de o cunoaște pe doamna B. 

Cicero examinează adânciturile de pe plic. 

— Ai de gând să-l deschizi? întreabă el. 

— Nu, răspunde ea. 

Cicero ridică plicul în lumină. 

— Probabil că e cineva pe care îl cunoaște. Poate un prieten 
de la școală. 

Îl întoarce pe dos, jucându-se cu marginea sigilată. 

— Ar putea să conţină ceva care să-i dovedească nevinovăția. 

— Nu pot să-l deschid. Nu este corect. 

— Păcat, spune el punându-l înapoi pe masă. Soluţia ar putea 
fi chiar în fața ta. 

— În orice caz, ce diferenţă ar face? Chiar dacă ar fi o 
mărturie semnată de criminal, ei au criminalul pe care îl vor. 

— Eve, îţi pierzi încrederea și în societate... 

— Deja mi-am pierdut-o. Am luptat pentru slujba asta pentru 
că era singura cale de a face o diferenţă. Pentru că nu puteam 
să lupt cu noul sistem judiciar, dar puteam să-i ajut pe cei prinși 
în menghina lui. Dar știi ce? Nu știu dacă îi ajută. Și doare să-ţi 
pese. Este atât de dureros! Nu pot s-o mai fac și nu pot lupta cu 
sistemul. Asta nu este justiţie, este o interpretare proastă și 
cinică a ei. Tot ce putem face este să ne rugăm să nu ni se 
întâmple nouă niciodată să ajungem să fim puși sub acuzare. 

— Dar ţie ţi s-a întâmplat. 

— Nu mie... 

— Soțului tău... 

Cicero se întinde să-i atingă mâna, dar ea și-o retrage și își 
acoperă gura. Are lacrimi în ochi. Simte nevoia să se ridice. 

— Jim a fost un om bun, șoptește el. 

Ea dă din cap aprobator. 

— L-a omorât pe omul ăla în legitimă apărare și știi foarte 
bine asta. Erai acolo. 

— Nu există niciun număr la care să votezi pentru 
circumstanțe atenuante, nu? Ești vinovat sau nu. Am mai avut 
conversaţia asta de o mie de ori, Cicero... Este o zonă gri... 

— Dar nu se permite nicio nuanţă de gri! Este alb sau negru! 

Cicero vorbește precipitat, din ce în ce mai tare. Clienţii 
ceilalți încep să se întoarcă spre ei. Eve își ia ceașca de cafea și 
se așază din nou pe scaun. 

— Ochi pentru ochi, spune Cicero cu o grimasă. Legea a luat-o 
razna. 

Işi ia ceașca de cafea și bea o gură, iar spuma i se lipește de 
mustață. 

— Dacă nu ar fi acționat, probabil că ar fi fost ucis în bătaie. 
Sau amândoi ați fi fost omorâţi. Ti-a salvat viaţa. 

— Sau eu l-am făcut să o piardă pe a lui, zice Eve. 

— Nu pune problema așa! Crezi că el și-ar dori asta? 

Ea îi dă un șerveţel. 

— Poate că este ceva cu fata asta, Martha, spune Cicero 
ștergându-și spuma de la mustață. Ceva mai mult decât vedem 
noi acum. 

— Ce vrei să spui? 

— Nu sunt sigur, dar se pare că are un as în mânecă. 

— Nimic din ce ar putea schimba ceva. 

El ridică din umeri și ia o linguriţă, jucându-se cu spuma 
rămasă în ceașcă. 

— Cineva trebuie să lupte, spune el. 

— Eu nu, răspunde ea. Nu pot... 

— Atunci, cine? 

Se gândește la ce i-a spus doamna B.: este nevoie de o 
persoană mai curajoasă... de cea la care te aștepți mai puțin... 
Impinge ceașca de cafea înapoi pe masă și bagă scrisoarea în 
poșetă. 

— Trebuie să plec, spune ea. Mă văd cu Martha într-o oră. 

Cicero se ridică odată cu Eve și merg împreună printre mese 
îndreptându-se spre ieșire. 

Pe trotuar, se opresc. 

Cicero se apleacă și o sărută pe Eve pe obraz. 

— Du-te la emisiune, spune el. Ce s-ar mai putea întâmpla rău 
acum? 

Cei doi se întorc și pleacă în direcţii opuse, dar ea abia face 
zece pași după care se oprește din nou. In faţa ei este un 
vânzător de ziare. 

— Vedeți dovada cu ochii voştri! strigă el. Fotografii în 
exclusivitate cu scena uciderii celebrităţii. 

la un ziar de pe un stand. Este același pe care l-a văzut și în 
cafenea: fotografia Marthei în pasaj, cu arma în mână, cu 
Jackson Paige și oamenii fără adăpost. Il înclină spre lumină, îl 
ține mai aproape, scrutându-l. 

În umbra pasajului se vede o siluetă doar dacă te uiţi cu 
atenţie, însă poate fi ignorată ușor dacă nu-ţi pasă. Eve îi dă 
banii vânzătorului și pleacă. 


Consiliere 


Gardianul o conduce pe Martha spre camera de consiliere. 

Mâinile îi sunt legate la spate. 

— Ce se întâmplă? întreabă Eve. 

Martha își ridică privirea și se uită la avocată. Are un ochi 
vânăt și fața umflată. 

— Ce s-a întâmplat? 

— S-a lovit de ușă, răspunde gardianul. A trebuit să schimbăm 
celulele mai devreme, iar ea era somnoroasă și s-a izbit de ușă. 

— Atunci, de ce are mâinile legate? Nu este periculoasă. 

— Este o criminală, spune el. 

— Scoate-i lanţurile și ieși de aici! 

E| se holbează la Eve pentru o secundă. 

— De acum nu o mai legi! Nu e nevoie de lanţuri! 

— Cum vrei. 

Tonul este zeflemitor, iar gardianul nu se grăbeşte să 
identifice cheia potrivită și să scoată lanţurile. 

— Mulţumesc, spune Eve după ce el îi desface cătușele. 


VP - 65 


— Sper că te simţi în siguranță, mormăie gardianul trântind 
ușa în urma lui. 

Eve ocolește masa, iar ea și Martha iau loc. 

— Cum de s-a întâmplat asta? o întreabă măsurând-o din 
priviri. Și de ce ai părul ud? Și salopeta... De ce este udă 
salopeta? 

Martha nu-i zice nimic, însă Eve continuă să o privească 
îngrijorată, așteptând un răspuns. 

— A plouat aseară, nu-i așa? mormăie Martha. 

Își ia jacheta de pe spătarul scaunului și i-o pune Marthei pe 
umeri. 

— Am să mă asigur că-ţi vor aduce o salopetă uscată, spune 
ea. Majoritatea oamenilor folosesc salteaua... dacă... picăturile... 
Ar fi trebuit să-ţi spun, dar ei schimbă lucrurile... uneori nu fac 
nimic... alteori apelează la altceva. 

— Nu contează. 

— Am încercat să mă cert cu ei, dar neagă sau citează din 
contractul pe care l-ai semnat când ai venit. 

— Am spus că nu contează, răspunde Martha și se așază din 
nou pe scaun. Își ridică picioarele pe marginea scaunului și își 
strânge genunchii la piept. S-a întors vrabia, continuă ea, dând 
din cap spre fereastră și copac. 

Eve se întoarce ca să o poată vedea. 

— Totul este bine în lume dacă vrabia este în copacul ei, nu? 
spune Martha. 

— Mi-aș dori să fie adevărat, răspunde Eve. Atunci, pacea 
mondială ar fi mai ușor de obţinut și aș ști adevărul despre ce s- 
a întâmplat între tine și Jackson Paige. 

Martha zâmbește. 

— Să-ţi spun pe silabe? L-am împușcat! 

Eve lasă plicul pe masă, iar zâmbetul Marthei dispare. Se 
holbează la scrisoare, își întinde degetele spre ea și-i atinge 
marginile. 

— Ai citit-o? șoptește ea. 

— Nu. 

Martha o ia și o ridică până în dreptul buzelor, închizând ochii 
respirând sacadat. 

— Cum ai obținut-o? șoptește ea. 

— Mi-a fost adusă personal. 

Martha își ridică privirea spre Eve. 


Ș 

— Cine...? 

— Cine crezi? 

Martha o fixează cu privirea, fără să-și schimbe expresia feței. 

— Nu știu, spune ea. 

— Eu cred că știi. 

Eve se apleacă spre geantă, scoate ziarul și îl pune pe masă. 

Martha se uită la fotografia ei de pe prima pagină. 

— Cine a făcut poza? întreabă ea. 

— Este o imagine de la camera poliţiei. 

— Ti-am spus că am făcut-o. 

— Imaginea asta apare peste tot. Filmarea a fost difuzată în 
emisiunea Moartea este Justiție, a apărut și la știri. Și la radio 
vorbeau despre asta. Spuneau că îţi dovedește vinovăția, fără 
îndoială. 

— Vezi? 

— Dar eu nu cred asta. Nu apeși pe trăgaci. Nu îndrepţi arma 
spre el. 

— L-am împușcat, totuși. Am aruncat arma când a sosit 
poliţia. Ei mi-au spus să o fac. Nu voiam să mă împuște. 

— De ce? Ca să poţi petrece șapte zile aici și să mori în alt 
mod? 

— Nu... 

Eve atinge fotografia. 

— Uită-te acolo, spune ea. Uite! Vezi? în jurul focului sunt 
oameni fără adăpost. Ei știu probabil ce s-a întâmplat, dar, în 
mod ciudat, acum au dispărut toţi. leri, când m-am dus în vizită 
la doamna B., am parcat și am trecut din nou pe acolo după ce 
am văzut fotografia asta. Se pare că, din ziua crimei, și-au găsit 
alt loc în care să stea și toți au suficienţi bani pentru haine noi și 
călduroase și pentru supă caldă. 

Martha ridică din umeri. 

— Dar uită-te aici! îi spune Eve indicând cu degetul marginea 
umbrită a fotografiei. Vezi silueta aia? 

Martha se holbează la Eve. 

— De fapt, nu trebuie să te uiţi, pentru că eu cred că știi. 
Acela nu este un om al străzii. Poartă haine prea bune. 

— Nu ai cum să vezi atât de bine, o întrerupe Martha. E în 
ceaţă. Probabil că este un fel de pată, de la tipar. 

Eve își ridică privirea spre ea. 

— Nu, ai dreptate, nu pot. Fapt pentru care, după ce termin 
aici, mă gândesc să mă duc să caut pe cineva care să o poată 
mări. 

— Îţi pierzi vremea. 

— Eu cred că persoana asta, spune Eve arătând din nou cu 
degetul spre fotografie, este aceeași care a venit acasă la mine 
aseară și mi-a dat plicul. Poate îmi va spune el de ce ești 
dispusă să mori pentru ceva ce nu ai făcut. 

Martha nu se mișcă și nu rostește niciun cuvânt. 

— Sau poate că are vreo legătură cu ce spunea doamna B. 
despre răsculatul împotriva majorităţii... 

— La naiba cu majoritatea, nu mă interesează! 

— Eu cred că te interesează. 

— Crezi ce vrei, nu-mi pasă! 

— Nu înțeleg de ce l-ai fi împușcat. 

Martha se apleacă peste masă. 

— Nu-i nevoie să înţelegi, dar o vei face! Toată lumea o va 
face. 

— Când? Când îţi vei rosti ultimele cuvinte? Dar știi că s-au 
mai răzgândit. În alte dăţi n-au mai lăsat acuzaţii să vorbească 
la sfârșit. Atunci, cum va înțelege toată lumea? 

— Nu știi nimic! 

— Atunci, explică-mi. 

Martha ridică din umeri și își încrucișează brațele pe piept. 

— Nu, răspunde ea. 

În cameră se lasă tăcerea, dar ticăitul monoton al ceasului 
încă se aude. Cele două nu se privesc. Respirația Marthei este 
inegală; lungă și înceată, urmată de trepidaţii scurte. Se uită pe 
fereastră la frunzele portocalii și roșii care se agită în vânt. 

În cele din urmă, ia plicul, îl deschide și scoate o foaie de 
hârtie. Ținând-o în poală, citește clipind tot mai des, în timp ce 
privirea îi alunecă pe pagină. După ce termină, strănută, își 
freacă faţa cu mâinile, împăturește hârtia și o pune din nou în 
plic. 

— Uneori, când nu faci nimic, faci, de fapt, ceva măreț, 
șoptește Martha. Eşti o rotiță dintr-o mașinărie și funcţionezi în 
virtutea inerţiei la fel ca toate celelalte, pentru că e prea greu să 
te împotrivești. 

Ea se uită la Eve. 

— Dar, știi, ajungi într-un punct în care trebuie să iei o decizie; 
fie te tot rotești și te uiţi indiferent cum mașinăria devine mai 
mare și mai puternică și distruge totul în cale, fie faci singurul 
lucru pe care îl poţi face - o mică mișcare într-o direcție diferită, 
rugându-te că va bloca lucrurile sau că va face lumea să 
observe. Nu am vrut ca lucrurile să se întâmple așa cum s-au 
întâmplat. Adevărul ar trebui să fie simplu, nu-i așa? Oamenii ar 
trebui să știe. Dar Paige, el... 

Martha se oprește, se uită la scrisoare și din nou la Eve. 

— Ce știi despre el? 

Eve ridică din umeri. 

— Era milionar, star de televiziune, ambasadorul filantropiei, 
soţia lui a fost model, are un fiu adolescent. Tabloidele îl iubesc. 
Și publicul îl iubește. 

— Poate publicul vostru. Pune-le întrebări despre el oamenilor 
care locuiesc în apropierea cartierului Rises. Caută-l pe Gus 
Evans! Poţi avea încredere în el, mereu a avut grijă de mine. 
Întreabă-l pe el ce crede. 

— L-am cunoscut ieri, când am primit biletul pentru tine. 

— Mda, ei bine, atunci întoarce-te și întreabă-l. Sau află unde 
sunt acum bătrânii fără adăpost, pune-le întrebări despre 
noaptea în care a fost ucisă mama. Întreabă-i cine le-a dat bani 
atunci ca să dispară. Întreabă-i când au încetat să mai 
funcționeze camerele de supraveghere de la pasaj. 

— Gus mi-a spus câte ceva... Dar ce sugerezi? 

— Nu sugerez. Îţi spun. Jackson Paige nu era bărbatul pe care 
îl cunoștea publicul, publicul vostru. 

— Publicul vostru? Ce vrei să spui? 

Martha râde. 

— Mă refer la oamenii cu bani, ca tine, din City sau cei care 
locuiesc pe bulevarde, care văd glazura, dar nu și crăpăturile de 
dedesubt, pentru că așa este mai ușor. 

— Eu văd crăpăturile. 

— Dacă le vezi, atunci ești mai rea decât cei care nu le văd 
deloc. 

— De ce? 

— Pentru că le vezi și nu faci nimic în legătură cu ele. 

— Fac asta! 

Martha râde din nou. 

— Da, cum să nu. Ai coborât din turnul tău de fildeș ca să 
vorbeşti cu noi, netrebnicii, ca să te simţi mai bine. O, și da, ai 
plantat un copac. 

— Nu mă face să mă simt mai bine. 

— Nu, probabil că nu, spune Martha uitându-se chiorâș la ea. 
O faci ca să-ți amintești de soțul tău? Crezi că îi datorezi ceva 
pentru că l-ai văzut ucigând un om și fiindcă a ajuns aici? 

— Bărbatul îl... bătea... Jim ar fi murit... 

— Asta ai spus poliţiei când a sosit? Că ai stat așa, fără să faci 
nimic? pufnește Martha spre ea. 

Eve o fixează cu privirea, incapabilă să vorbească. 

— Nu trebuie să-mi explici, dar de asta nu renunți, nu-i așa? 
De aceea ai plantat copacul. De aceea ai slujba asta. Și de 
aceea nu vrei să apari în emisiunea Moartea este Justiţie? Pentru 
că te simţi vinovată? El și-a pierdut viața, dar tu trăieşti. 

Ochii lui Eve se umplu de lacrimi. 

— Presupun că ai citit ziarele, că te-ai uitat la știri. 

— Oamenii din zona în care locuiesc știu ce se întâmplă, dar 
nu din tabloide sau din altă parte, ci pentru că au ascultat și au 
urmărit. Întreabă pe cine vrei! Noi, eu și cu tine, semănăm mai 
mult decât crezi. 

— Nu vreau să vorbesc despre asta, spune Eve. 

— Nici eu. 

Amândouă tac din nou, fără să se uite una la cealaltă. 

Ceasul ticăie. 


Vântul suflă mai cu putere, iar frunzele copacului cad pe 
pământ. 

Martha se uită la Eve și înapoi. 

— Cred că te-a iubit foarte mult dacă a făcut asta, șoptește 
ea. Probabil că a știut că va fi executat. 

Eve respiră greu. 

— Probabil că și e/te iubește foarte mult, spune ea. 

— Cine? șoptește Martha. 

Eve face un semn spre plic. 

— Tânărul care a venit la mine acasă, aseară. Cel care a scris 
biletul pentru tine. 

Martha schițează un zâmbet. 

— De unde a știut unde locuiesc? întreabă Eve. 

— Nu știu, răspunde Martha. 

— Ar trebui să fiu îngrijorată? 

— Deloc. 

Eve se apleacă din nou spre geantă. 

— Vecina ta este o doamnă foarte bună, spune ea. Și se 
gândește mult la tine. 

Martha ridică din umeri. 

— Ţi-a trimis asta. 

Eve lasă pachetul de biscuiţi pe masă. 

— Nu credeam... Pot să... Am voie să îl iau? 

— Nu. Dar, spune ea în timp ce deschide pachetul, cât timp 
ești aici, cu mine, cine va ști? 


Martha 


Încă simt gustul minunat al biscuiţilor. Refuz mâncarea pe 
care mi-o oferă pentru că arată ca un rahat și probabil că are și 
gust asemănător. Tot sper să găsesc bucățele de biscuiţi printre 
dinţii din spate. 

Binecuvântată fie doamna B.! Și Eve! 

Toţi știm ce s-a întâmplat cu soțul ei, cu Jim. Varianta oficială, 
cea pe care au spus-o poliţiei, era că un tip i-a atacat într-o 
seară, în drum spre casă. L-a lovit pe Jim de mai multe ori în cap 
ca să-l doboare, iar apoi a încercat să o violeze. El și-a revenit 
destul de repede, a apucat o bucată de metal și l-a lovit pe tip în 
cap de câteva ori ca să-l oprească. L-a ucis. Mereu a spus că nu 
asta a fost intenţia lui și că a făcut-o în legitimă apărare și ca să- 
și protejeze soţia, dar, pe de altă parte, oamenii sunt complicațţi, 
nu-i așa? Mda, știu, ar trebui să mă uit mai întâi la mine. Râde 
ciob de oală spartă și lucruri din astea... 

Adevărul este ceva ciudat și nu este mereu bine să-l cunoști 
sau să-l spui. 

Totuși, îmi place de Eve. Este drăguță, dar este la fel ca toți 
ceilalţi de aici. 

Nu m-a lăsat să păstrez scrisoarea. Mi-a spus că ei o vor găsi. 
Nu contează, pentru că am reţinut toate cuvintele. Dacă stau 
aici și închid ochii, îl aud rostindu-le. 

Dumnezeule, îmi este dor de el! 

Mi-aș dori să fiu prin preajmă, ca să văd ce se va întâmpla 
după ce oamenii vor afla adevărul. Dacă există un rai sau vreun 

fel de viață de apoi, atunci poate aș putea să urmăresc tot de 
acolo. Aș putea să fiu fantomă și să mă întorc să văd ce se va 
întâmpla după ce vor afla și alţii adevărul. Mi-aș dori să pot fi cu 
el atunci. O, scandalul care va urma! 

Mă întreb dacă va putea să mă simtă lângă el. 

Dacă va putea să mă vadă. 

Mă întreb... O, Dumnezeule!... Mă întreb dacă-și va găsi pe 
altcineva. 

Bineînțeles că-și va găsi. Cum ar putea să nu o facă? 

Mă întreb dacă își va aduce mereu aminte de mine. 

Cum este să mori? 

O să mă doară? 

lisuse, fato, taci din gură! 

Gândește-te la vremurile bune, fericite! 

Gândește-te la noaptea în care a plouat și erai cu el... 

e 

În noaptea aceea, când am urcat o mulțime de scări pentru că 
liftul era din nou defect, mi-am spus că nici nu se punea 
problema să ne întâlnim și în ziua următoare. Dar era totuși 
ceva în neregulă cu asta. Nu voiam să mă întâlnesc cu el, dar m- 
am dus acolo în fiecare seară. Asta am făcut. Și, dacă tot urma 
să fiu acolo, atunci poate că era drăguţ să am cu cine vorbi. 

Poate. 

Așadar, în seara următoare, am stat în pragul cu copertină al 
unui magazin din fața pasajului, a cărui vitrină era acoperită cu 
scânduri, nu așteptându-l pe el, ci așteptând ceva. Cam mirosea 
a urină de pisică și erau ambalaje de alimente și mucuri de 
țigară pe jos, dar acolo nu bătea ploaia și puteam să urmăresc 
oamenii care treceau fără să fiu văzută. Chiar în acel loc stătea 
prima dată când l-am văzut. 

Mergea pe partea cealaltă a drumului, cu gluga ridicată, cu 
mâinile în buzunare, în blugi și încălţat cu pantofi sport, negri. 
Era inobservabil. Putea fi oricine, de oriunde. Dar nu pentru 
mine. 

— Nu eram sigur că vei veni, mi-a spus când a pășit pe prag. 

— Nu aveam altceva de făcut, i-am răspuns. Deci, m-am 
gândit să vin. 

El s-a întors și l-am văzut zâmbind, iar chipul îi era luminat de 
neoanele de pe stâlpii de iluminat. 

Pentru câteva minute, nu am făcut decât să ne uităm unul la 
celălalt. În afara pragului cu copertină, ploaia cădea pe beton și 
pe asfalt și deasupra noastră vuiau mașinile, dar acolo, în 
adăpostul nostru, eram singuri. Pentru câteva secunde, în 
mintea mea, eram doar noi în toată lumea. 

Brusc, conștientă, mi-am întors privirea și m-am uitat la 
gunoaiele pe care le împrăștiam cu picioarele. 

— Vrei să mergem în altă parte? l-am întrebat. 

— Mda, mi-a răspuns. Unde este frumos? 

— Aici, în zona asta, doar într-un singur loc, i-am răspuns. 

e 

Nici nu îmi mai aminteam de când nu mai fusesem în pădurea 
Bracken. 

Aveam opt ani când am fost acolo ultima dată? Poate zece? 

Când ne-am întors, mi-am dat seama că între crengi atârna o 
parte din copilăria mea. Acolo, aveam din nou opt sau zece ani, 
căutam castane cu mama, mă feream de urzicile care îmi 
amenințau picioarele goale, temându-mă că cineva mă urmărea 
din întuneric. 

Totul era mai mic, de parcă mă uitam în jos, de undeva de la 
înălțime. Coroanele copacilor erau destul de dese încât să nu ne 
plouă, iar noi ne-am plimbat în întuneric și apa se prelingea de 
pe frunze pe scoarța și trunchiurile copacilor. 

— Ce-i locul ăsta? m-a întrebat. Este fantastic! 

l-am zâmbit. 

— Pe aici, i-am spus eu conducându-l pe lângă cel mai mare 
stejar din pădure, pe o potecă accidentată. 

— De unde știu că pot avea încredere în tine? mi-a șoptit el. 
Ai putea să mă atragi într-o capcană. 

M-am oprit din mers și m-am întors spre el. 

— De unde știu eu că pot avea încredere în tine? 

Abia îl vedeam în întuneric. Câteva picături de ploaie i-au 
căzut pe glugă, scurgându-se pe jachetă, și am urmărit atentă 
cum una ciudată, care strălucea în lumina lunii, i s-a prelins pe 
faţă. 

— Îmi pare rău pentru mama ta, a șoptit el. 

Am scuturat din cap și mi-am scos apa din ochi clipind. 

— Nu tu ai făcut-o, am șoptit eu. 

— Nici Oliver B. Totuși, știi cine a făcut-o, nu-i așa? m-a 
întrebat. 

Am continuat să mă holbez la el. Simţțeam că totul se aduna 
în mine: frustrarea, mânia și toate celelalte și nu-mi doream să 
se întâmple asta chiar în acel moment. 

— Nu, am reușit să zic. De ce? Tu știi? 

l-am văzut silueta întunecată în lumina strălucitoare când și-a 
dat jos gluga și am simţit tristețea care i se citea pe chip. M-a 
privit mai mult timp fără să adauge nimic. 

— Tu ai făcut-o? l-am întrebat. De aceea tot vii în pasaj? 
Pentru că te simţi vinovat? Simţi că trebuie să faci ceva ca să 
remediezi situația? 

— Nu, a spus el. Nu, Martha, nu eu am fost, eu... 

— Minţi, nu-i așa? Tu a; fost. Bineînţeles, toate au sens acum. 

— Nu, îţi jur că nu am fost eu. 

— Atunci... 

— Tata a facut-o. Bine? Jackson a făcut-o! Am văzut mașina 
când a venit acasă în seara aia. Dumnezeu știe cum de mai 
funcționa. Știu ce s-a întâmplat și, Martha, îmi pare atât de rău! 
Ar fi trebuit să... 

Cuvintele i-au pierit. Nu înţelegeam prea bine ce spunea. M- 
am simţit de parcă aș fi fost lovită în față sau aruncată pe scări. 
Eram  amorţită. Goală. Și sufeream. Eram confuză și 
neîncrezătoare. 

— Ce? am spus eu ţinându-mă de cap. Ce? Ce naiba...? Cum 
de ai știut și nu ai făcut nimic? Cum de ai lăsat pe altcineva să 
moară pentru asta? Ollie, o, Dumnezeule, Ollie a murit. L-au 
ucis! Tu i-ai lăsat să-l ucidă! lisuse... 

Cred că m-am foit încolo și-ncoace, printre copaci, timp de 
câteva minute; cred că am lovit unul pentru că degetele de la 
picioare îmi sângerau și erau vinete. 

— Cum ai putut face asta? Cum...? 

— Martha... 

A venit spre mine cu palmele ridicate în semn de pace, dar eu 
l-am lovit în piept și peste ochi, iar el și-a ridicat mâinile ca să se 
apere, dar nu a încercat să mă oprească. 

— Pleacă de lângă mine! am strigat. A ucis-o pe mama! Ollie 
era vecinul meu! El și doamna B. îmi erau ca o familie. Cum ai 
putut? Cum ai putut? _ 

— Martha, a spus el pe un ton calm și reţinut. Imi pare rău! 
Îmi pare atât de rău, nu am putut face nimic... 

— Ai fi putut să spui cuiva! Ai fi putut să-i pui capăt! 

Am luat o creangă noduroasă și ascuţită de pe jos și am 
ridicat-o gata să-l lovesc. 

— Am s-o fac, i-am spus eu. 

— Ce să faci? Să mă ucizi? Te va face să te simţi mai bine? 

— Ochi pentru ochi, i-am zis printre dinţi. 

— Chiar crezi în asta? Ochi pentru ochi?! Așa cum spune 
sistemul nostru stupid de justiţie, care l-a ucis pe Ollie? Care nu 
a cerut nicio dovadă și nu i-a oferit nicio apărare? Care nu i-a 
făcut dreptate mamei tale? 

— Ai fi putut să-l salvezi! 

— Chiar crezi? 

— Ai fi putut să te duci la poliţie. 

— Cine m-ar fi ascultat? 

— Sau la presă... Sau... Sau să fi mers la emisiunea Moartea 
este Justiție... Sau să suni la emisiune... Sau... Sau... 

— Ei, haide! Știi cum stau lucrurile în realitate, nu? Știi despre 
corupţie și înțelegerile făcute. Ştii cum putea Jackson să 
aranjeze liniile telefonice. Nu există justiţie adevărată! Totul 
este doar manipulare și minciună. 

M-am holbat la el. Știam cum stăteau lucrurile, cu toţii știam. 
Dar... El a închis ochii și și-a coborât capul. 

Voiam răzbunare? Ameninţările astea erau o formă de 
răzbunare? Am încercat să gândesc... să mă calmez... să 
respir... 

Avea dreptate și, în sinea mea, știam asta. 

e 

Ce mi-a spus m-a consumat. 

Am stat în casă și m-am uitat pe fereastră să văd cum plouă, 
cum apune soarele și cum răsare din nou. 

Nu puteam să înţeleg cum cineva care știa nu a făcut nimic și 
acest lucru a dus la sfârșitul lui Ollie. Eram mânioasă din cauza 
asta sau pentru că Jackson nu a fost adus în faţa justiției pentru 
uciderea mamei? Nu știu. 

În orele acelea, în mintea mea, am strigat la el, l-am lovit cu 
pumnii și picioarele și am ţipat, dar, de fapt, n-am făcut decât să 
plâng. 

M-am întrebat neîncetat ce aș fi făcut dacă aș fi fost în locul 
lui? Ce aș fi putut face? 

Când a început să se întunece din nou, mi-am dat seama că 
nu am să primesc niciodată un răspuns și, chiar dacă mai ploua, 
știam că trebuia să ies. Fusesem destul timp îmbufnată. 

Mă aștepta din nou acolo, dar, de data asta, cu un termos cu 
ciocolată caldă, o pătură și o umbrelă. 

— Îmi pare rău, mi-a spus. Îmi doresc să fi făcut ceva, dar 
atunci... 

M-am întins spre el, fără să știu cu adevărat ce făceam sau 
cum mă simţeam, și i-am cuprins mâinile ude. 

— Nu ești responsabil pentru el, am șoptit eu. Nu este vina ta. 

Incă ţinându-l de mână, l-am condus dincolo de Rises și din 
nou în pădurea Bracken. Am mers iar pe potecă, dar, de data 
asta, am înaintat printre copaci până când am ajuns la un 
luminiș pe care îl știam din urmă cu câţiva ani. 

M-am plimbat în jurul lui ca și când vizitam casa unei vechi 
rude. Semăna cu locul din amintirea din copilărie, însă era 
cumva diferit: adăpostul din crengi era dărăpănat, dar fusese 
reparat cu lemn nou în unele locuri; banca din lemn era uzată, 
cu mai multe iniţiale scrijelite pe ea și cu șipcile mult mai 
șubrede. O saltea pătată cu Dumnezeu știe ce și colcăind 
probabil de purici era ascunsă pe jumătate sub o tufă mare și 
lângă ea erau câteva sticle goale și niște cutii de bere. Totuși, 
pe cealaltă parte, chiar acolo unde cădea lumina lunii, era un loc 
unde crescuseră flori. 

Ne-am așezat în adăpost, chiar la intrare, unde era uscat, am 
făcut un foc măricel, ca să ne încălzească măcar partea din față, 
dacă nu și spatele. 

La început, ne-a fost greu să vorbim. Nu știam ce să-i spun. 
Era ciudat și jenant, amândoi testând apele cu observaţii despre 
frunze, copaci sau flori. 

Mă gândeam la mama. O parte din mine voia să știe totul 
despre acea seară. Evident, din punctul lui de vedere: cum arăta 
mașina când s-a întors, ce a spus Jackson despre asta, cum 
arăta. Dacă era supărat. Dar o parte din mine voia să renunţe. 
Știam că nu era bine. 

El a încercat să se scuze din nou și, oricât de mult îmi doream 
să fiu supărată pe el, să-l fac să plătească, dintr-un motiv 
oarecare, n-am reușit. Părea sincer. 

Incet, ne-am apropiat unul de celălalt. Apoi, când ploaia s-a 
mai oprit, s-a întors spre mine. 

— Aș vrea să te cunosc, mi-a spus. 

— De ce? l-am întrebat. Pentru că te simţi cumva obligat să ai 
grijă de fiica femeii pe care a ucis-o tatăl tău? 

El a tresărit și s-a uitat la mine. 

— Nu, deloc. 

— Atunci, pentru că te simţi vinovat? 

S-a întors din nou spre mine. 

— Pentru că îmi place de tine, mi-a răspuns. 

Cuvintele lui m-au lăsat mută. Nu am putut decât să îmi ridic 
privirea spre stelele de pe cerul nopţii. În mintea mea, mi-am 
spus că nu era bine, că nu aveam nevoie de nimeni. Era mai 
simplu să fiu singură. Mai ușor. Dar, chiar dacă o spuneam, nu 
însemna că așa era. 

— Fără presiuni, mi-a spus el. Deloc. Niciodată. Putem încerca 
să fim doar prieteni. 

— Isaac Paige, i-am spus întorcându-mă spre el. Fiul 
celebrului milionar Jackson Paige, prieten cu Martha Honeydew, 
fata orfană din Rises. Ar putea fi un titlu de ziar. 

— Ca să fiu sincer, m-a adoptat. 

— Sau ar putea să scrie: „Isaac Paige, adolescentul celebru al 
anului și ambasadorul ştirilor naţionale despre infracţionalitate, 
văzut în suburbii”, am râs eu de el. 

— Nu îmi pune etichete, a zis. Și toată prostia asta cu 
ambasadorul nu înseamnă nimic pentru mine. 

S-a îndepărtat de mine. Am atins o coardă sensibilă. 

— Totuși, am răspuns mai încet. În lumea reală, relaţia 
noastră n-o să meargă. Este imposibil. Vieţile noastre sunt prea 
diferite. Ce ar spune tatăl tău? 

— Nu-mi pasă de ce spune tata. 

Am pufnit. 

— Până când te va scoate din testament și îți va tăia 
alocația... 

— Nu sunt așa. 

— Isaac, am șoptit eu, singurul lucru pe care l-am putea avea 
noi doi vreodată este cerul, cu stelele de deasupra, nu familia 
sau prietenii... 

El s-a întors din nou spre mine. 

— Atunci, avem cerul și stelele și ne bucurăm de ele cât 
putem. Cât durează, cât este simplu. 

L-am privit în ochi și am știut că nu va dura sau că va rămâne 
ceva simplu și am simţit că aerul se schimbă în cel mai ciudat 
mod, ca atunci când te înțeapă ceva în ceafa sau când ceva în 
atmosferă avertizează că vine furtuna. Destul încât să mă facă 
să mă opresc și să observ, dar nu suficient cât să mă reţină să 
mă aplec înainte, să-i ating faţa cu mâna și să dau aprobator din 
cap. 

Mă ridic și privesc pe fereastră. Cerul se întunecă deja, iar 
stelele strălucesc. 

xxx 

Cerul nostru, Isaac, am șoptit în aer. Am împărțit cerul și 
stelele un an. 

Un an întreg. 

Opt luni înainte ca lucrurile să înceapă să meargă prost. 

Zece, înainte ca el să înceapă să ne urmărească, unsprezece, 
înainte de ultimatumul lui. 

Era doar o chestiune de timp. 

Dacă voiam să fim în siguranţă, ar fi trebuit să ne limităm la 
cer. 

Dar am avut dreptate, vezi? Mi-am dat seama că vorbea 
serios încă din prima seară petrecută cu el, atunci când l-am 
privit în lumina lunii. Doar că nu mi-am dat seama în acel 
moment. 

Asta este. 

El este, nu eu. 

Este mai puternic. Mai inteligent. Are mai mulţi bani. Mai 
multă influenţă și putere. 

La urma urmelor, cine m-ar asculta pe mine, o fată orfană din 
Rises? 

Am să-mi joc rolul. Am să mă asigur că oamenii știu adevărul 
și o să-mi reglez conturile, dar cum rămâne cu restul? Aceea nu 
este lupta mea. 

E| este cel potrivit pentru asta. 

El poate schimba lucrurile. 


6.30 p.m. Moartea este Justiţie 


Pe ecranul albastru-închis se văd pete albe. Se aude un 
pârâit. Sigla, „Ochi pentru ochi” se rotește. 

NARATORUL: Studioul „Ochi pentru ochi” vă prezintă... 


Cuvintele încetează să se mai rotească. Fâșâitul nu se mai 
aude, cuvintele capătă un aspect zimțat, ochiul se înroșește și 
clipește. 


KRISTINA: Bună seara, doamnelor și domnilor, și bine aţi venit în 
această seară la Moartea este Justiţie! 


Tema muzicală se derulează pe ritmul unei inimi care bate. 
Într-o rochie de culoarea cireșelor, cu decolteu adânc, tocuri 
înalte și coafură perfectă, Kristina traversează studioul spre 
ecran. Muzica nu se mai aude, aplauzele încetează, iar ea 
zâmbește. 


KRISTINA: în această seară, doamnelor și domnilor, vă promitem 
un spectacol incitant! Cu toţii vom aștepta cu respiraţia tăiată 
momentul în care ultimele voturi vor sosi în direct pentru 
prizonierul din Celula 7, Anton Kinsella. 


O fotografie umple ecranul din dreapta ei. E faţa rotundă a 
unui bărbat de vârstă mijlocie, cu ochi albaștri și barba 
încărunţită. 


KRISTINA: Va înfrunta scaunul electric? îl va prăji curentul 
electric în această seară ori se va duce acasă? Abia așteptăm 
să aflăm! 


Spectatorii aplaudă. 


KRISTINA: Vom urmări statisticile, vă vom întreba ce părere 
aveți despre crimă și făptaș și vă vom pune în legătură video 
directă cu Celula 7, de vreme ce ultimele lui ore și minute 
trec. 


O transmisiune video în direct din Celula 7 înlocuiește 
fotografia acuzatului. În colţul de sus, un cronometru indică 
timpul, în vreme ce Anton Kinsella, îmbrăcat într-o salopetă 
albă, se plimbă înainte și înapoi pe lângă un scaun cu curele din 
piele în dreptul gleznelor și picioarelor și cu o coroană din metal 
deasupra. 


KRISTINA: Dragi privitori, continuaţi să votaţi! Aceasta este 
decizia voastră! Voi, publicul, hotărâți ce este dreptatea și voi, 
oamenii, o puneţi în aplicare! 

Își coboară privirea spre un monitor de pe birou. 


KRISTINA (încruntându-se): Cred că e îngrijorat. Dar haideţi mai 
întâi să ne îndreptăm gândurile spre povestea care captează 
atenţia tuturor... 


Tocurile îi ţăcăne când se îndreaptă spre pupitru. 


KRISTINA (zâmbind): ...uciderea cu sânge rece a comorii 
naţionale, Jackson Paige. Astăzi este ziua a treia din celula 
condamnatei la moarte Martha Honeydew și, ca de obicei 
pentru a treia zi, șocul s-a estompat cumva, iar lucrurile s-au 
mai potolit. Avem un invitat care o reprezintă pe acuzată și 
vorbește în numele ei. 


Se oprește la pupitru. 


KRISTINA: Sincer, dragi privitori, sunt foarte interesată să aud ce 
va spune acest reprezentant în numele cuiva care și-a 
recunoscut deja vina - ce ar mai putea spune cineva? -, dar 
suntem hotărâți să vă propunem o dezbatere corectă și 
echilibrată. 


Se oprește, iar un val de apreciere se aude din public. 


KRISTINA: Mai mult decât atât, vă prezentăm un reportaj în 
exclusivitate aici, la Moartea este Justiție. Nimeni nu a mai 
fost reprezentant de două ori! Dar așa stau lucrurile! Da, într- 
adevăr, este a doua oară pentru ea! Vă vine să credeţi? 


Chipul îi este serios, cu o răceală în ochi, dar pare să 
zâmbească. 


KRISTINA: Da, dragi privitori! Și acum situaţia se complică. 
Această persoană și-a reprezentat înainte fiul, care a fost 
executat pentru uciderea brutală a mamei Marthei Honeydew, 
Beth. Bineînţeles, sunt sigură că vă amintiţi acest caz. Dar iat- 
o din nou, făcându-și apariţia astăzi, la ora de maximă 
audienţă a televiziunii, pe primul canal inovativ pentru justiţie 
din lume, vorbind în numele fiicei victimei fiului ei! 


Se oprește cu gura deschisă simulând groaza. Spectatorii 
suspină. 


KRISTINA: Știu! Ce întorsătură a evenimentelor! Sunt foarte 
curioasă să aud ce are de spus și de ce a ales să accepte 

acest rol. Doamnelor și domnilor, v-o prezint pe doamna Lydia 
Barkova. 


Spectatorii aplaudă acoperind ritmul electric al muzicii de 
introducere în timp ce doamna B., îmbrăcată în negru și cu părul 
dezordonat legat la spate, iese din culise și se îndreaptă spre 
Kristina, care stă la birou. Moderatoarea zâmbește, o invită să 
se așeze pe scaunul din stânga, ocolește biroul și ia loc în mijloc. 
Muzica nu se mai aude, iar aplauzele se opresc. 


KRISTINA: Bine ai venit la emisiune, doamnă B.! Cred că așa vă 
spune toată lumea, doamna B.? 


DOAMNA B. (dând din cap): Corect! Prietenii îmi spun doamna B. 

KRISTINA: Excele... 

DOAMNA B. (întrerupând-o): Puteţi să-mi spuneţi doamna 
Barkova. 


Kristina își înclină capul și zâmbește forțat. 
DOAMNA B.: Nu vă cunosc. Nu sunteţi prietena mea. 
Zâmbetul moderatoarei piere, dar numai pentru puţin timp. 


KRISTINA: Trecând mai departe sau nu prea, să vorbim despre 
apariţia ta anterioară aici, când ţi-ai reprezentat unicul fiu, 
Oliver. 


DOAMNA B.: Nu am nimic de spus despre asta. 

KRISTINA: Nu dorești să comentezi dacă acesta e motivul pentru 
care o aperi pe Martha Honeydew? Simţi că ești responsabilă 
pentru ea? Te stimulează sentimentul de vinovăţie? 

DOAMNA B.: Vinovăţie? De ce vinovăţie? 

KRISTINA (râzând): Pentru că fiul tău a ucis-o pe mama ei! Cu 
siguranţă, ai sperat că l-ai crescut mai bine de atât! 

DOAMNA B.: Nu fiul meu a ucis-o pe Beth! 

KRISTINA: Vrei să spui doamna Honeydew? 

DOAMNA B.: Da, bineînţeles. Eram prietene, îi spuneam Beth. 

KRISTINA: Deci, el a ucis-o pe prietena ta? 

DOAMNA B.: V-am spus că nu el a ucis-o... 

KRISTINA: Totuși, publicul l-a găsit vinovat. Incerci să sugerezi 
că toţi... 


Se uită la notițele ei. 

KRISTINA: ...cei șase sute de mii patru sute optzeci și nouă de 
oameni care l-au votat vinovat s-au înșelat? 


DOAMNA B. (încet): Îmi cunosc fiul. 

KRISTINA: Lăsând asta la o parte pentru un minut, să ne 
întoarcem la detaliul pe care l-ai menţionat acum o clipă: tu și 
Beth Honeydew erați prietene? 

DOAMNA B.: Da, poate bune prietene. Eram vecine de 
apartament. 

KRISTINA: Te-a ajutat mult? 

DOAMNA B.: Da, m-a ajutat. Era o doamnă cu suflet bun. Fiica ei 
este o fată bună, de aceea... 

KRISTINA: Vom ajunge și la asta, doamnă B. Așa cum 
spuneam... 

DOAMNA B.: V-am zis să-mi spuneţi pe nume: doamna Barkova. 

KRISTINA: Scuze! Din nou, așa cum spuneam, Beth te-a ajutat 
mult pentru că trecutul tău, originile, să le spunem așa, sunt 
diferite, nu-i așa? Valorile tale nu sunt valorile tradiţionale ale 
ţării noastre, nu-i așa? 

DOAMNA B.: Am venit în această țară când aveam trei ani. 

KRISTINA: Totuși, dacă ne uităm la trecutul tău, putem să 
înțelegem din ce motive lucrurile au mers foarte prost pentru 
tine. 

DOAMNA B.: Ce a mers prost? 

KRISTINA: Ai fost crescută doar de tatăl tău, care, incapabil să 
plătească o bonă, te-a luat cu el la muncă, la docuri și în 
șantiere navale... 

DOAMNA B.: Tatăl meu a fost un om bun. 

KRISTINA: Unde ai învățat o engleză proastă. 

DOAMNA B.: Doamnă Albright, vorbiţi prostii! Nu am de gând să 
stau aici și să ascult... 

KRISTINA: Doamnă B., poate că în cultura ta bunele maniere nu 
există. În a mea însă, cu siguranţă, există. Lasă-mă să 
termin... 

DOAMNA B.: Maniere? Astea sunt maniere? Mă invitaţi aici să 
vorbesc despre Martha și mă insultaţi? Nu, nu vă las să 
terminaţi, pentru că vorbiţi prostii. Vorbiţi prostii și spuneţi 
minciuni! Nu sunt aici ca să discut despre fiul sau tatăl meu, 
Dumnezeu să le odihnească sufletele, sau despre cei cincizeci 

și patru de ani pe care i-am trăit în ţara asta. Sunt aici ca să 
vorbesc despre domnișoara Martha. 

KRISTINA: Doamnelor și domnilor, spune că are maniere și totuși 
înjură ca un soldat! 


Spectatorii râd. 


DOAMNA B.: M-aţi întrerupt din nou. Vă plac lucrurile doar în 
felul dumneavoastră. Acum, tăceţi și ascultați! 


Kristina se sprijină de spătarul scaunului, își încrucișează 
braţele pe piept și ridică o sprânceană. 


KRISTINA: Te rog, continuă, doamnă B.! 


DOAMNA B.: Nu contează de unde vin, ci contează cine sunt. 
Știu diferenţa dintre bine și rău. Și fiul meu o știa. Și Martha. 
Sunt aici pentru că Martha nu are pe nimeni. Este singură pe 
lume. Sunt aici ca să spun că nu merită să fie ucisă. 

KRISTINA: Spui că minte? 

DOAMNA B.: A trecut prin vremuri grele. Nu are familie. A fost 
nevoită să renunţe la școală ca să lucreze pentru a-și plăti 
chiria. 

KRISTINA: Îmi pare rău, doamnă B., dar despre ce chirie vorbim? 
Este minoră, ar trebui să locuiască într-o casă de copii și să fie 
întreţinută de guvern. 

DOAMNA B. (oftând): Nu, Martha nu este așa. Spune că 
instituţiile alea sunt de rahat. Plătește chiria pentru 
apartamentul mamei ei și trebuie să câștige bani și pentru 
mâncare. Lucrează din greu, face ore suplimentare curăţând 
toalete și alte lucruri de acest fel. Este o fată bună. Și grijulie. 
Ea a avut grijă de mine de la execuţia lui Ollie încoace. Venea 
în fiecare zi. În unele zile beam ceai împreună și, uneori, 
rămânea la mine până târziu. Astfel, plăteam căldura doar 
pentru un apartament. 


Moderatoarea se apleacă înainte, cu mâinile împreunate în 
faţă. 


KRISTINA (cu vocea joasă): Deci, îi gătești cina și o lași să stea 
cu tine. Este foarte frumos din partea ta. 


DOAMNA B.: Este o fată minunată și dulce. Nu a făcut niciodată 
nimic rău. Asta îmi frânge inima. Este un copil. Mama ei ar fi... 

Doamna B. scoate un șerveţel din buzunar, își șterge ochii și 
își suflă nasul. Kristina dă din cap și întinde mâna spre 
interlocutoarea ei. 


DOAMNA B.: Încerc din greu să ajut. Mi-e dor de băiatul meu și 
de prietena mea și acum, în curând... Este o fată bună, vă 
spun. Mama ei, Beth, a crescut-o bine și ar vrea ca oamenii să 
vadă ce fată bună este, nu să-și amintească de ea ca deo 
criminală. Ea s-ar pricepe la asta mai bine decât mine, ar face 
oamenii să vadă și să înţeleagă. 


Se abţine să nu plângă. 


KRISTINA: Cred, doamnă B., că viaţa a fost foarte dură și pentru 
tine, iar eu și spectatorii îți știm necazurile și grijile și îţi dorim 
fericire în viitor. Ţi-ai făcut mândră prietena, nu-i așa, 
doamnelor și domnilor? 


Dând din cap, se uită la spectatori și un val de aplauze răsună 
în studio. 


KRISTINA: Ţi-ai făcut datoria! l-ai oferit Marthei un reprezentant, 
ne-ai dat informaţii despre ea și ne-ai prezentat cazul ei, iar, 
pentru asta, societatea îţi este recunoscătoare. 


DOAMNA B.: Ea este o fată deșteaptă. Știe ce se întâmplă, vede 
corupţia și vrea să... 


Microfonul doamnei B. este întrerupt brusc. Kristina o ignoră 
și se ridică în picioare. Reflectorul o urmează spre spectatori, în 
timp ce lumina din jurul biroului și de deasupra doamnei B. 
scade. 


KRISTINA: În timp ce ne apropiem de încheiere, haideţi să 
recapitulăm ce am aflat în această seară de la reprezentanta 
Marthei care, conform propriei mărturii, o cunoaște mai bine 
decât oricine. Doamna Barkova, o imigrantă în această țară, 
care a crescut în mare parte pe docuri și în șantierele navale 
și care, după mai bine de cincizeci de ani, mai are de învăţat 
cum să ne vorbească limba corect, a declarat că Martha a 
renunţat la școală, că plătește în mod ilegal chirie pentru un 
apartament social ce nu este pe numele ei și care este prea 
mare pentru nevoile ei. Ne-a mai informat și că Martha s-a 
crezut prea bună pentru a accepta grija statului. 

Agitaţia tăcută din jurul biroului este acoperită de vocea 
moderatoarei. 


KRISTINA: Am mai aflat și că acuzata o vizita pe doamna 
Barkova în fiecare zi ca să îi mănânce mâncarea câștigată cu 
greu, dar fără să plătească pentru asta. Insă, în ciuda tuturor 
acestor lucruri, singuratica doamnă Barkova insistă că fata nu 
merită să moară. Vă întreb, dragi spectatori: este aceasta 
descrierea unei fete nevinovate sau vi se pare că bătrâna 
singuratică este manipulată, în mod tragic, de sentimentul ei 
de vinovăţie? Nu eu hotărăsc asta. Tot ce putem face aici este 
să vă oferim informaţiile care ni s-au prezentat. 


În spatele ei, luminile se sting încet, iar doamna B. nu mai e 
acolo. 


KRISTINA: Vă vom lăsa să meditaţi asupra acestor întrebări și, în 
timp ce voi, spectatorii, vă gândiţi la ce să votaţi, noi vom 
reveni în Celula 7. 


Legătura video din Celula 7 ocupă tot ecranul din spatele ei; 
bărbatul stă pe podea în colț, ţinându-și capul în mâini. 


KRISTINA: La mai puţin de două ore înainte de închiderea liniilor 
de votare, putem vedea că statisticile indică... 


Două coloane apar pe ecran, „Vinovat” și „Nevinovat”, 
însoţite de un ticăit, în timp ce urcă. Coloana „Nevinovat” se 
oprește la mai puţin de jumătate, iar cealaltă continuă să 
crească, ticăitul auzindu-se din ce în ce mai tare. 

Se oprește cu un bubuit. „75% ” pâlpâie roșu pe ecran. 


KRISTINA: Și, aţi vazut, doamnelor și domnilor, 75%! Va trebui 
să votaţi rapid pentru ca acel procent să scadă! Se pare că ne 
putem aștepta la o execuţie în seara aceasta. Revenim după 
pauză. 


Ea zâmbește, iar imaginea de pe ecran dispare. 
Eve 


Eve aruncă telecomanda spre ecran. Acesta se crapă și se 
face alb. 
— O șansă să vorbească cineva pentru ea. Una! Și vaca aia... 

Max intră în cameră, se uită la mama lui și la ecranul spart al 
televizorului. 

— Îţi amintești că am instalat camera aia la ușa de la intrare 
acum ceva timp? spune el. 

Eve închide ochii și se sprijină de dulapul din bucătărie. 

— Ce e cu ea? 

— Am reușit să măresc imaginea și să-l văd pe vizitatorul tău 
de ieri. N-ai să ghicești cine era. 

Ea deschide ochii. 

— Arată-mi! 


Martha 


Au lăsat deschisă ușa celulei. Totuși, nu pot să ies. Are gratii. 
Nu le-am mai observat. Probabil că erau pe partea exterioară a 
zidului. 

Nu văd prea multe, doar peretele opus și ușa spre camera de 
consiliere, dar aud mișcare și voci din capătul coridorului. 

Cred că știu de ce. 

Sunt șapte celule, dar nu și șapte oameni, pentru că nu este 
prins ori ucis cineva în fiecare zi. Nu știu câți oameni sunt aici. 
Nu sunt doar eu, dar nu cred că toate celulele sunt ocupate. 

Un lucru este totuși sigur: în Celula 7 este cineva. Este cel pe 
care l-am văzut în prima mea zi, care a râs când i-am spus că l- 
am ucis pe Jackson Paige. Ar fi trebuit să-i spun că nici crima și 
nici moartea nu sunt lucruri amuzante. Niciodată nu mi-am dorit 
să moară cineva. Mi-am dorit să plece și să mă lase în pace, să 
devină oameni mai buni sau să trăiască sub o piatră, departe de 
toată lumea sau ceva de genul ăsta, dar nu mi-am dorit 
niciodată să moară. 

Mă întreb dacă pe bărbatul din Celula 7 l-am auzit plângând 
mai devreme. 

Mă întreb cum îl cheamă, ce a făcut. Sau ce nu a făcut. 

Nu știu unde a plecat gardianul. Poate că ne-a părăsit. Poate 
că nu este tot timpul aici. Toţi suntem închiși, cum am putea să 
ne dăm seama? 

Pentru o secundă, mă gândesc la faptul că s-ar putea să 
izbucnească un incendiu și că noi toţi ne-am prăji ca niște pui, 
dar, pe de altă parte, cred că oricum nu ar conta, iar apoi mă 

întreb dacă m-am mai gândit la asta. Mă întreb și dacă o iau 
razna. 

Se spune că singurătatea te înnebunește. 

Și lipsa somnului, și picăturile alea nenorocite de ploaie de 
ieri. 

Nu m-ar mira să-mi fi pierdut minţile. 

La sfârșit, după șapte zile de iad, îi voi implora să mă ucidă. 

Undeva, o ușă se deschide și se închide. Simt un curent rece; 
aud voci grave și cineva se agită, apoi aud pe cineva care râde. 
Altcineva suspină. 

— Nu, nu, nu! se aude vocea unui bărbat. Vă rog, nu! 

El o fi? Tipul din Celula 7? 

— Vinovat! strigă un cor de voci. 

După aceea se mai aud câteva aclamații, niște aplauze. 

— Ucidetți-l pe ticălos! strigă cineva. 

— Ochi pentru ochi! spune altcineva. 

Mă întreb dacă a făcut-o cu adevărat. Dacă el chiara ucis pe 
cineva. Cu sânge rece. Mă gândesc la Eve și la soțul ei. A fost 
autoapărare. Ei bine, oarecum. Dar dacă omori pe cineva 
accidental? 

Există atât de multe incertitudini. Dar de-acum și-au pierdut 
rostul. 

S-a făcut liniște și atmosfera e apăsătoare. Mă simt copleșită 
de tristeţe și, brusc, încep să plâng. Mă așez pe podea, lacrimile 
îmi curg șiroaie și cad pe jos. 

Pic, pic. Picături mici, ca niște semne întunecate. 

Dau să mi le șterg cu mâna și sunt aruncată cu forţă în trecut. 
lată-te! Eşti în faţa mea! Închid ochii. 

(J 

— Ştiam că nu va dura, mi-ai spus atunci când Jackson a 
început să devină suspicios. 

Îți amintești de seara din pădure? Mi-ai spus că relația noastră 
nu are niciun viitor, că singurul lucru pe care l-am putea împărți 
vreodată este cerul, cu stelele de deasupra, nu familia sau 
prietenii... 

— Am avut-o pe doamna B. Ea ne-a acceptat. Începeam să 
intru în panică. 

— Dar nimeni altcineva. Am fost de acord să avem o relaţie 
doar cât totul ar fi rămas simplu. Ei bine, nu mai este... 

— Îi pui tu capăt? 


VP - 87 


— Martha, dacă nu o facem, o va încheia el pentru noi. Ne va 
termina! 

— Nu merită să lupți? 

— Dacă ar fi doar viața mea în joc, aș risca totul. Dar cum pot 
să o risc pe a ta? Știi ce va face. Nu pot risca să te rănească și 
nu pot risca să plătească altcineva pentru asta. 

L-am luat de mână și l-am privit în ochi. 

— Ce vrei să spui, Isaac? am șoptit. Ce vrei cu adevărat în 
viaţă, pentru viitorul tău? La ce visezi? 

— Este diferit, a șoptit el. Ce voiam înainte să te cunosc... s-a 
schimbat. Presupun că am știut dintotdeauna cât de corupt este 
tatăl meu, iar crimele... 

S-a oprit și a scuturat din cap. 

— Dar... Sună îngrozitor, știu! A trebuit să le ignor ca să-mi 
pot continua viaţa. Altfel, nu știu, nu cred că aș fi putut face 
faţă. L-am văzut că face acte de caritate. Știi, mi-a plăcut asta și 
îmi plăcea să-l însoțesc în locurile alea și am crezut că aș putea 
să-i folosesc banii și influenţa ca să fac ceva bun pentru lume. 
Să încerc să echilibrez un pic lucrurile... Dar, când te-am 
cunoscut... Mi-ai deschis ochii și m-ai făcut să văd că sunt mai 
multe de echilibrat decât am crezut vreodată. 

S-a oprit și a înghiţit cu greu. 

— Tu m-ai inspirat, m-ai făcut să văd că aș putea chiar să 
încerc să schimb lucrurile. La scară mare. 

M-am așezat într-o poziție incomodă. 

El mi-a zâmbit. 

— Ești puternică. Ești o persoană mică într-o lume mare. Fără 
bani, cu puţină educaţie, fără familie... 

— Vai, mulţumesc! 

— Ascultă-mă! Nu ai nimic, dar vrei să continui să lupţi ca să 
încerci să le arăţi oamenilor adevărul despre ce s-a întâmplat. 
Chiar dacă nu ești nevoită. 

— Le datorez asta. 

El a scuturat din cap dezaprobator. 

— De fapt, nu le-o datorezi, dar ești o persoană bună. lar eu 
am bani, și influență, și educaţie, și o familie cam denaturată, și 
ce fac? Nimic. Tu... tu... 

A înaintat din nou și mi-a cuprins faţa cu mâinile... 

— M-ai făcut să visez că lucrurile se pot schimba și pot fi mai 
bune. Pentru mine, pentru tine, pentru toată lumea. 

— Toată lumea știe că sistemul judiciar este corupt, i-am 
șoptit eu, dar toţi se tem să nu cumva să fie prinși de partea 
greșită. Chiar crezi că poţi schimba lucrurile? 

El a încuviințat. 

— Dar nu singur, mi-a spus. 

— Împreună? l-am întrebat. 

Da, împreună! 

Dreptate și adevăr pentru mama și Ollie erau singurele lucruri 
la care am îndrăznit să sper. Cele la care se referea el mă 
depășeau cu mult, însă, în acel moment, am avut curajul să cred 
că poate avea dreptate. Dacă ne jucam fiecare rolul, atunci, 
împreună puteam schimba lucrurile. 

e 

Revin în prezent și mă uit prin celulă: e rece, dură și atât de 
pustie. Totuși, lumina e diferită cu gratiile la ușă. Atunci nu m- 
am gândit niciodată că ceea ce am făcut va fi atât de important 
sau atât de hotărâtor, dar acesta este rolul meu și rolul meu 
aproape s-a încheiat. 

Incerc, dar nu am fost decât o orfană din Rises; asta sunt și 
asta voi fi mereu. 

e 

Pe coridor sau într-o celulă se aude agitaţie și mi se întoarce 
stomacul pe dos de surprindere și frică. 

— Cum te cheamă? spune o voce. 

— Ce? întreb și mă ridic în picioare. 

Imi șterg lacrimile, încercând să-mi dau seama de unde se 
aude vocea. 

— Cum te cheamă? mă întreabă din nou. E o voce de bărbat, 
răgușită, ca și când ar avea ceva în gât. 

— Martha, răspund. Care este numele tău? 

— Emilio, spune el. 

— Ești prizonier? În care celulă ești? 

— Aăă, 4, cred, mormăie el. Am cam pierdut șirul. 

— Eu sunt în 3. 

— Ei bine, eu trebuie să fiu în 4 atunci, pentru că sunt sigur că 
nu sunt în 5. Eşti femeie? 

— Mmm, fată, presupun. Am șaisprezece ani. 

— Șaisprezece? Ce cauţi aici? 

— Am ucis un bărbat. 

— Și recunoști asta? Vreau să spun... eu am ucis un bărbat, 
dar nu recunosc asta în faţa nimănui. Am zis că sunt nevinovat, 
lasă-i pe ei să încerce să dovedească contrariul. Nu că ar fi 
nevoie să dovedească, dar... Pe cine ai ucis? Vreun prieten? 

— Nu. Pe Jackson Paige. 

Râsul lui răsună pe coridor și prin celule. 

— Pe Jackson Paige? Poftim?! Pe ace/ Jackson Paige? 

— Da, răspund. 

Emilio râde din nou. 

— Minunat, spune el. Era timpul ca cineva să-l coboare de pe 
piedestalul pe care s-a urcat singur. Minunat! 

— Dar este mort. 

— Fato, probabil că ai sa/vat niște vieţi scăpând de el. Nu e 
probabil, chiar ai sa/vat vieţi. Ar trebui să-ţi dea o medalie, nu să 
te trimită pe scaunul electric! 

— Totuși, răspund eu, nu poţi ucide oameni doar pentru că tu 
nu ești de acord cu ei. 

Tace pentru o clipă, iar eu îl aud cum respiră greoi și cum se 
agită prin celulă. 

— Mda, ei bine, știi tu... Este complicat, nu-i așa? Cu siguranţă 
nu l-ai ucis ca să te distrezi. Cred că ai avut un motiv. 

— Mda, am avut un motiv, dar tot am să mor, șoptesc. 

Tace din nou. Din cealaltă parte a coridorului se aud zgomotul 
unor scaune și o ușă care scârțâie. _ 

— N-am să te mint, spune el. Probabil c-ai să mori, mda. li 
avea pe mulți la mână. Dar dacă ies, fato, am să folosesc toți 
banii pe care am să-i găsesc ca să îţi votez nevinovăția. 

— Emilio... 

— Probabil nu ar conta deloc. El și-a câștigat simpatia 
mulţimii. Însă, într-o zi, nu-i așa?, oamenii vor vedea cât de 
proști au fost. 

Din cealaltă parte a coridorului se aud voci, râsete și 
zăngănitul metalic al unor roți. 

— Chiar ai făcut-o? întreabă el. 

Ușa din capătul coridorului se deschide brusc, iar eu tresar. 

— Ai făcut-o? întreabă el din nou. 

Printre gratii, văd un cărucior venind pe coridor, roţile 
învârtindu-se pe podeaua pietruită și nu-i pot zări decât cizmele 
celui care-l împinge. Mă uit cu mai mare atenţie și văd întins pe 
targa metalică un corp îmbrăcat cu aceeași salopetă albă de 

închisoare ca a mea. Braţele i se leagănă în lateral, pe lângă 
trup, degetele îi sunt aidoma cârnaţilor din frigider și pe mână 
are un tatuaj cu un trandafir. 

Este bărbatul pe care l-am văzut în prima mea zi aici. 

Mă uit cum este împins pe lângă mine, întins pe cărucior și se 
îndreaptă spre capătul holului. Aud cum se închide cealaltă ușă. 

— Am avut ideea asta, șoptesc eu. 

— Care? 

Ușa se deschide din nou și apare gardianul. 

— Stingerea, doamnelor! strigă el. 

Cheile îi zăngăne în mână, apoi se aude un zgomot metalic 
surd, iar ușile încep să se închidă. 

Mă las în genunchi şi-mi lipesc fața de gratii când ușa se 
mișcă spre mine. 

— Am avut ideea asta nebunească! îi strig lui Emilio. 

Cineva lovește cu bastonul printre gratii și îmi dă peste 
degete. Țip, dar nu mă mișc. 

— Că noi chiar am putea face lucrurile mai bune! strig din 
nou, dar totul se întunecă. 

e 

Ceva mă trezește. Un fâșâit. Ca și când cineva dă cu spray 
sau cu un odorizant de cameră. Apoi se oprește. 

Stau întinsă pe podea, lângă ușă. Este întuneric. Este atât de 
întuneric, încât aș putea pluti în spaţiu. Nu, este mai întunecat 
decât atât, pentru că nu sunt stele. Este și frig. lar acum este o 
liniște absolută. 

Simt ceva ciudat pe frunte și ridic o mână să o ating, iar ceva 
se desprinde de pe vârful degetului meu. 

„Sânge închegat? mă întreb. Oare m-a lovit?” 

Ochii mi se obișnuiesc încet cu întunericul, iar formele încep 
să se zărească - patul, toaleta, chiuveta - mda, lucrurile 
obișnuite. 

Și fereastra de sus. Cerul mă atrage spre ea. Imi place. Mă 
întreb ce este acolo, cum este să fii sus și să te simţi atât de 
singur. 

Așa? mă întreb eu. Nu! Aș fi liniștită și calmă. Liberă. Și lipsită 
de toate rahaturile de pe pământ. 

Ar trebui să locuiesc acolo. Să fac o colonie. 

Mda, sigur, în visele tale. 

Visele sunt tot ce am aici. Și amintirile. 

Mă târăsc pe podea și mă întind în pat. 

Celula asta a fost simplă, cred. Dar apoi clipesc, clipesc din 
nou și văd ceva venind spre mine din umbră. 

Cineva vine spre mine. 

La început în întuneric, dar apoi însoţită de lumină, silueta 
capătă formă. Este o femeie cu părul până la umeri, mai scundă 
decât mine, slabă, cu faţa rotundă. Are ochi negri, un zâmbet 
larg și își întinde braţele spre mine. 

Clipesc, clipesc. Închid ochii, îi frec. 

Nu, nu, nu, nu, nu, îmi spun în mintea mea. Nu o lăsa să te 
păcălească. Deschid din nou ochii. 

Ea este în faţa mea. Se apleacă spre mine. Îmi zâmbește cu 
braţele întinse. 

— Mamă? șoptesc eu. 

— Martha, răspunde ea. Mă bucur atât de mult să te văd. 

— Dar... Dar... Mamă, nu ești... Nu ești...? 

— A trebuit să vin să te văd, spune ea. 

Vocea ei este atât de caldă, de bună și de liniștitoare. Mă 
bucur atât de mult să o aud din nou. Și să o văd din nou. 

Mă ridic. 

— Mi-a fost atât de dor de tine, îi spun. Mă bucur atât de mult 
să te văd! 

— A trebuit să vin să te văd, îmi zice, după care se oprește, 
coborându-și privirea spre mine. Ceva s-a schimbat, ceva e în 
neregulă, faţa ei, pare... Să-ţi spun cât de dezamăgită sunt de 
tine. 

— C... ce? 

Se apleacă spre mine, cu faţa foarte aproape de a mea. 

— Cum ai putut? Cum a; putut? Fiica mea, o criminală, o 
asasină. Cum crezi că mă face să mă simt? 

— Dar... 

Se ridică și începe să se plimbe prin celulă în sus și-n jos. 

— Nu am crezut c-ai să ajungi așa! Tu... tu... O fiinţă fără 
inimă. 

Se oprește și vine spre mine... 

— TICĂLOASĂ fără inimă! 

— Ce? Dar, mamă, trebuie să înţelegi... 

— Inţeleg! Să nu crezi că nu înţeleg, îmi spune și vocea ei tot 
mai stridentă umple celula, răsunând din pereţi. l-ai găurit inima 

îndrăgitului naţiunii! Ai ciuruit cu gloanţe un simbol! l-ai distrus 
corpul eroului nostru! Pentru ce? 

— Nu! strig ţinându-mi capul în mâini, legănându-mă. Nu, 
mamă, nu, nu așa a fost. A fost un singur glonţ, unul, doar unul, 
iar el... 

— Ai înţeles GREȘIT! Știi ce? 

— Ce? 

— Nu Jackson Paige m-a ucis! strigă ea. Isaac te-a MINȚIT. 
Este un MINCINOS și te URĂȘTE! 

— Nu, nu ar... E 

— Ești o criminală și te URASC! Mă răsucesc în mormânt din 
cauza ta! 

— Nu, te rog, nu! Mamă, mamă, te iubesc, nu face asta, te 
rog! Nu așa a fost, nu așa, nu așa. Te rog! o implor în timp ce 
trag cearșafurile în jurul meu și mă prăbușesc pe saltea. Imi 
pare rău! Imi pare rău! Mamă, te rog, iartă-mă! 

Suspin neîncetat, iar sunetul pașilor ei se estompează. 

— Martha? 

Este o altă voce. 

— Lasă-mă în pace, răspund. Te rog, pleacă! 

— Mi-ai mai spus asta și nu ai vorbit serios. 

Cunosc vocea asta. 

— De fapt, mi-ai spus să mă duc naibii, îți amintești? Prima 
dată când ne-am întâlnit? În faţa blocului? 

— Îmi amintesc, șoptesc eu, bineînţeles că îmi amintesc. 

— Nu vrei să mă vezi? M-am strecurat înăuntru. l-am furat 
cheile gardianului. 

— Mi-ar face plăcere să te văd, spun eu. 

Mi se pare că aud pași și mă întorc să văd cine e. 

Pielea îi strălucește în lumina lunii și razele discrete ale 
astrului i se reflectă în ochi. El zâmbește, iar corpul mi se 
încălzește și inima mi se topește. 

— Isaac, șoptesc eu și mă simt relaxată. O, Dumnezeule, mă 
bucur atât de mult să te văd! Nu credeam că te voi mai întâlni 
vreodată. Credeam... Plâng din nou acum, dar de ușurare. Cum 
ai ajuns aici? O să mă iei cu tine? 

Nu îmi pot lua privirea de la el. Toată fiinţa lui mă alină și mă 
face să mă simt ușurată. 

— Ți-ar plăcea asta? întreabă el. Să fugim! Doar noi doi. Ai 
vrea să începem o viaţă împreună, într-un loc sigur unde putem 
fi singuri? 

Eu dau din cap aprobator. 

— Da, da, o, ar fi minunat! Ar fi atât de bine. Da, Isaac, da, hai 
să o facem, te rog. 

— Ei bine, GHINION! 

Vine spre mine strigându-mi cuvintele în față. 

— De ce aș vrea să fiu cu o CRIMINALA? Doar asta ești. O 
CRIMINALĂ! 

Nu mă pot mișca. Deschid gura, dar nu pot să vorbesc. 

— Crezi că te-am iubit? Hei?! Chiar crezi că cineva ca mine s- 
ar îndrăgosti vreodată de una ca tine? îmi spune. 

— Eu... eu, nu pot vorbi. 7 

— Nu te-am iubit niciodată! NICIODATA! Nu ești decât o târfă 
nenorocită. O scursură. Aşa cum a spus tata. Te-am folosit! 

— Isaac, te rog, nu! 

Lacrimile îmi curg șiroaie și nu le pot opri. Lumea mea se 
destramă. Sunt distrusă. Cad. Nu pot... nu pot... 

— Mori, iar cuvintele astea să-ţi răsune în urechi: eu... nu... 
te-am... iubit... niciodată! Ai înțeles? strigă el. 

Mă holbez în acei ochi pe care știu că i-am văzut privindu-mă 
iubitori. 

— Ai înţeles? strigă el din nou. 

Dau aprobator din cap, pentru că trebuie să o fac. 

Când se întoarce, vreau să-l iau de mână, dar nu reușesc... 

Închid ochii, trag cearșafurile peste cap și mă prăbușesc din 
nou. 

Inima îmi e sfâșiată. Sufletul îmi arde. Sunt goală. 

Plâng. Suspin. Până când începe să mă doară capul și renunţ, 
epuizată. Doar atunci privesc de sub cearșaf. Cumva, mă aștept 
să-i văd pe amândoi, dar bineînţeles că nu sunt acolo. Chiar și în 
lumina slabă și cu vederea încețoșată, îmi dau seama că ușa 
este încă închisă și văd cât de mică este fereastra. 

„Știi că nu a fost nimic real, nu-i așa? Erau holograme, sau 
halucinaţii, sau alte rahaturi ciudate”. 

Capul îmi este greu. Am un gust ciudat în gură. Mă simt ca un 
rahat. 

Mă rostogolesc pe spate, mă holbez prin celulă. 

Se aude din nou fâșâitul. 

Ce este asta? 

Clipesc din nou și mă ridic. Pentru că am plâns, nu văd bine 
și-mi simt ochii grei, dar zăresc ceva aproape de ușă... ceva 
care se chinuiește să treacă prin lumina lunii iese pe dedesubt. 

Ca o ceaţă... sau ca un abur... sau... ca un gaz. 

Mă gazează? Ce? De ce? 

— Pentru că pot! 

Mă uit într-o parte, iar Ollie stă lângă mine, pe pat, învârtind 
pe deget cheile de la mașina lui. Părul lui creţ îi învăluie chipul. 

— Pentru că te urăsc, pentru că te controlează, controlează 
totul... 

— Nu, nu, nu! spun chinuindu-mă să cobor din pat, trăgând 
cearșaful cu mine. Nu ești adevărat! Nu te ascult! 

— Ești slabă și inutilă și nu vei putea realiza niciodată nimic... 

— Nu te ascult, nu te ascult... 

Mă prăbușesc pe podea. 

— Nu m-ai salvat, nu-i așa? Nu ai votat de suficient de multe 
ori. lar eu te-am iubit. Erai ca o surioară pentru mine. 

Mă târăsc spre ușă și îl pipăi acum cu mâinile. Pipăi vaporii, 
gazul, orice ar fi. „Nu este corect, gândesc eu. Cum pot ei să-mi 
facă asta? Cum...” 

— Vrei să știi cum este să mori? 

Vocea lui este atât de dură... Bag cearșaful în spaţiul de sub 
ușă, împingându-l cu vârful degetelor cât de mult pot. 

— Vrei să știi cum este durerea? 

Incerc să nu ascult. 

— Ştii că nimeni nu te place. Nimeni în afară de mine nu te-a 
plăcut, iar tu m-ai lasat să mor. Isaac doar se folosește de tine. 
Cum te-ai putut gândi vreodată... 

Mă ridic și mă holbez la fantoma lui Ollie. Camera se rotește 
în jurul meu, îmi simt capul greu, dar nu am de gând să mă las 
învinsă. 

— Taci naibii din gură, spun. Nu ești adevărat, iar eu nu te 
ascult! 

Picioarele mi se înmoaie și, brusc, mă trezesc pe podea și zac 
acolo ca și când aș fi ieșit dintr-o luptă; emoţiile se scurg din 
mine ca sângele. 

CELULA 4 


Eve 


Femeia de la birou agită un pix între degete, în timp ce 
fixează cu privirea ecranul calculatorului. 

Eve stă în faţa ei. 

— Cum spuneaţi că vă cheamă? întreabă ea fără să-și mute 
privirea. 

— Eve Stanton. 

— Doamnă Stanton, să știți că nu lăsăm pe oricine să apară 
pe post, răspunde ea. Este o televiziune de știri foarte 
respectată. Este important pentru integritatea noastră să 
impunem cele mai stricte metode. Invitaţii noștri vin de obicei 
doar chemaţi și numai cei mai pricepuţi în domeniul lor sunt 
solicitaţi să-și împărtășească părerile, deoarece pot influenţa 
voturile spectatorilor și, astfel, pot altera cursul justiţiei. 

— Îmi citiţi asta? întreabă Eve. 

Ea își ridică privirea. 

— Nu. 

Eve se întoarce. Pe peretele opus este un șir de câteva 
televizoare. Deasupra lor este scris numărul fiecărei celule. 

Se întoarce din nou. 

— Acestea sunt... Sunt acestea...? 

— Ceea ce vedeți acolo testăm momentan în birourile noastre 
și sperăm să le putem introduce pe piaţă, să fie disponibile în 
toate casele, firmele și birourile, la un preț special, pentru o 
transmisiune constantă de douăzeci și patru de ore. 

— Din celule? 

— Da, doamnă. Din celule. Avem și capacitatea de a focaliza, 
de a vedea pe timp de noapte, de a capta sunetul... 

— Îi urmăriți? 

— Și dumneavoastră o veţi putea face în curând, pe canalul 
nostru plătit, dedicat verdictelor Departamentului de justiţie. 

— Dar asta e o încălcare a intimității. 

— Prin încălcarea legilor noastre, se uită din nou în jos, 
prizonierii au renunţat la orice intimitate. 

— Asta e împotriva drepturilor omului. 

— În conformitate cu termenii contractului pe care îl 
semnează la intrarea în celula condamnaților la moarte, ei 
renunţă la drepturile omului. 

— Ei știu că sunt urmăriți? 

— Toate informaţiile în legătură cu folosirea datelor sunt 
incluse în partea de jos a contractului și toţi prizonierii pot să le 
citească atunci când li se cere să-l semneze. 

Eve se încruntă și se uită din nou la ecrane. Făcând un pas 
mai aproape, se concentrează asupra Celulei 4 - Martha stă 
întinsă pe pat, cu capul ascuns sub cearșaf. 

Eve ridică un deget și atinge ecranul. 

— De când sunt ferestrele mai mici? întreabă ea. 

— Nu avem voie să discutăm despre arhitectura celulelor, dar 
purtăm discuții constante în vederea asigurării calității 
transmisiunii. 

Eve se uită peste zid. 

— Mai este o priză aici, spune ea. Șapte ecrane pentru șapte 
celule, dar este o priză în plus. Ce scop are? 

Chipul femeii se luminează și o privește zâmbitoare pe Eve. 

— Aceea este pentru cea mai nouă inovație, spune ea. Și a 
opta interfaţă a noastră. Un ecran de calculator care va asigura 
transmisiunea în direct pentru cea mai nouă tehnologie CV. 

Eve se întoarce spre birou. 

— CV. Conferinţă video? 

— Consiliere virtuală, spune ea bucuroasă. 

— Poftim? 

— Conform cercetărilor făcute în rândul privitorilor, s-a aflat 
că cei mai mulți simt că plăcerea vizionării a fost diminuată din 
cauza lipsei unei legături cu acuzaţii, mai ales pentru că lipsește 
accesul la gândurile care i-ar fi putut conduce la comiterea 
crimei. Sunt sigură că tu, ca privitor, vei considera că asta poate 
să influenţeze nedrept votul spectatorilor și astfel... 

— Să altereze cursul justiţiei. 

Recepţionista își ridică privirea și zâmbește larg. 

— De fapt, continuă Eve, nu sunt unul dintre spectatori. 

Femeia nu mai zâmbește și rămâne cu gura căscată. 

— Oh! 

— Nu urmăresc. Cred că deja cursul justiţiei a fost influențat 
în mod nedrept prin introducerea unui sistem care se bazează 
pe bani. 

— O, dar... 

Eve ridică mâna. 

— Nu, de fapt... dă Eve să spună, dar se oprește și privește 
împrejur. Câteodată, domnişoară... îmi pare rău, nu știu cum vă 
cheamă... uneori nu te trezești într-o situaţie anume și te întrebi 
cum naiba ai ajuns acolo? 

Se uită din nou la ecrane. 

— Nu pot decât să mă întreb dacă, la un moment dat în 
trecutul nostru, nu am ales o direcție greșită; dacă, la un 
moment dat, cineva probabil că a avut puterea să se ridice și să 
spună nu, dar, dintr-un motiv oarecare, nu a făcut-o. Este ca și 
când au împins o bilă la vale, ca să vadă ce se întâmplă, dar 
acum nu o mai pot opri. 

— Ce bilă? întreabă femeia. 

— lar acum, vorbește Eve pe un ton mai ridicat, acum este 
atât de mare și de puternică, încât... încât... și toţi acei oameni, 
care erau poate nevinovați... sunt... și suntem blocați în acest 
loc infernal. 

— Cum spuneaţi că vă numiţi? întreabă femeia, cu telefonul în 
mână. 

— Chemaţi paza? Nu vă deranjați! 

Se întoarce și pleacă. 

— Eve Stanton! strigă în urma ei. Avocatul desemnat al 
acuzatului! 

Trântește ușa din sticlă și iese în stradă. 


Martha 


Îmi bubuie capul. Am faţa umflată. Cred că am degetele 
rupte. 

Nu vreau să cobor din pat și, oricum, nu cred că pot. 

Nu îmi mai pasă. Sunt epuizată. Secătuită. Terminată. 

Nu mai vreau timp sau zile, vreau să mă omorâţi acum! 

Nu vreau să fiu jucăria pe care o torturați. Mă faceţi să 
halucinez ca să vedeți cum îmi pierd minţile. Sau ca să mă 
distrugeti. 

Dacă nu v-aș fi spus deja că sunt vinovată, sunt sigură că aș fi 
făcut-o acum, doar ca să încetați. 

Mă întreb când ajunge Eve. 

Ce-o să-mi spună? 

O să facă ceva? 

În orice caz, ce mai contează? 

Sunt în Celula 4, dar nu știu cum am ajuns aici. Ultimul lucru 
pe care mi-l amintesc este că m-am prăbușit pe podea, 
gândindu-mă că totul este de rahat, întrebându-mă dacă mama, 
și Isaac, și Ollie chiar cred asta, gândindu-mă că așa trebuie să 
fie, încercând apoi să găsesc o metodă prin care să fac din 
cearșafuri un fel de laț și să termin acum cu toate. 

În clipa următoare, mă trezesc aici, simţindu-mă deja pe 
jumătate moartă. 

Știu că sunt în Celula 4 fiindcă cineva a scris „încă 3 zile” pe 
perete cu litere mari, maronii. 

Mă holbez la litere și mă întreb cu ce le-a scris, de vreme ce 
aici n-au pixuri sau creioane. 

Mai este ceva pe perete, deasupra scrisului, chiar în partea de 
sus, la îmbinarea cu tavanul; seamănă cu o cutie sau ceva de 
felul ăsta. Nu știu. Mă rostogolesc și stau cu fața la perete. 

Trei zile. 

Mai apuc să dorm de trei ori. 

Încă trei răsărituri de soare prin ferestrele care devin tot mai 
mici. Asta dacă următoarea celulă mai are fereastră. 

Încă trei apusuri de soare. 

Putem sări câteva, vă rog? Putem să o facem acum și să 
terminăm treaba? 

Nu, stai așa, încă patru apusuri. Desigur, execuția are loc 
după ce toată lumea ia cina, își plimbă câinele și se face 
comodă pentru divertismentul de seară, în faţa televizorului, cu 
o ceașcă de ceai în faţă sau cu un pahar cu vin, în funcţie de zi. 

Fericire! 

Dar nu știu cât este ceasul. Nu vreau să mă uit la ceas. Am să 
stau aici toată ziua. Am să stau întinsă și am să dorm. 

Sau să mor. Vă rog! 

Dumnezeule, mă doare capul. 

Trag de cearșaf sperând că răcoarea va face bine ochilor mei, 
iar patul pare că se mișcă de lângă perete. 

Ceva de acolo îmi atrage atenţia. Marginea unui cuvânt sau a 
unui tipar. Mă uit pentru o vreme. Nu vreau să fiu curioasă. Nu 
pot să mă deranjez. Nu vreau să știu ce este. 

Dar... 

„Nu, Martha, culcă-te, lasă chestia aia în pace, ignor-o!” 

Dar... invoc energia de undeva, împing patul mai departe și 
văd mai mult. 

ÎI împing mai departe și... 

Zidul ascuns în spatele patului este acoperit cu un scris roșu. 

Mă ridic - nu mă pot abţine - și mă uit mai de aproape. 

Ted McNally. Thomas Redfearn. Alison Holmes. Craig Stiller. 
Marcus Allcock. Ahmed Johnson. John Reinbeck. Oscar Devillo. 
Clarice Netenberg. 

Numele sunt scrise ciudat. Înceţoșat. Unele sunt pătate cu 
picături și dungi. 

Sunt scrise cu sânge. 

Continuă la nesfârșit. Sunt cu sutele. 

Brusc, mă trezesc din nou. Sunt vie și îmi fac griji. 

„Aceea nu a fost mama ta și acela nu a fost Isaac”, spune 
acea parte din mine, mai puternică acum, iar eu ascult. „Ei te-au 
gazat, te-au făcut să-ţi vezi propriile amintiri, dar mama ta și 
Isaac nu cred asta, nu au crezut-o și nu o vor crede vreodată. lar 
tu știi asta. Nu-i lăsa pe ticăloși să câștige!” 

Dau din cap. „Ştiu”, îmi spun eu în gând. 

„Fii puternică! Rămâi puternică!” 

Mă uit din nou la nume. Simt un fior pe șira spinării. 

Câţi oameni au fost în celula asta, în ultimele trei zile din viața 
lor, când mai aveau atâtea de făcut sau de spus? Să își ceară 
scuze, să explice, să implore înțelegere, sau dreptate, ori justiţie 
corectă? 

Citesc numele ca și când aș avea o obligaţie sacră faţă de 
sufletele lor. 

Boris Axenborough. Corrine Hamah. Edith Chalabi. Oliver 
Barkova. 

Ollie. Vecinul și prietenul meu. Confidentul și sentimentul meu 
de vinovăţie. 

Mă aplec în faţă și îmi prind degetul într-un arc de la pat; 
acesta îmi intră în piele, iar sângele curge. Îl strâng și mai mult 
și iese afară ca o bulă închisă la culoare. 

Când mă ridic, se aude un zbârnâit pe peretele din spatele 
meu. Îmi întorc privirea, sunt sigură că se mișcă acea cutie de 
lângă tavan. 

O urmăresc. 


6.30 p.m. Moartea este Justiţie 


Pe ecranul albastru-închis se văd pete; se aud bâzâituri și 
pârâituri. Sigla cu ochiul se rotește. 

Titlul - „Sâmbăta pe canapea” - plutește pe ecran când 
începe să se audă coloana sonoră, mai lentă și mai dulce decât 
în zilele săptămânii; bătăile de inimă se deslușesc mai încet. 
Titlul dispare într-o sclipire, iar luminile se aprind într-un studio 
mai intim. Kristina, care poartă o pereche de pantaloni gri și o 
bluză roz, mulată pe corp, stă pe una dintre canapelele din 
piele, iar în faţa ei este o masă joasă de cafea, plină cu ziare și 
reviste. Lângă ea se află Joshua Decker, îmbrăcat cu o cămașă 
deschisă la piept un pic prea mult. 

Coloana sonoră nu se mai aude. 


KRISTINA (zâmbind): Bună seara, dragi privitori, și bine aţi venit 
la ediţia specială de sâmbătă a emisiunii Moartea este 
Justiţie! 


Din public se aud slab aplauze. 


KRISTINA: Astăzi ni se alătură reporterul nostru de teren, Joshua 
Decker, la adăpost de vremea rece de afară. 


Aplauzele spectatorilor se aud mai tare, însoţite de un val de 
voci feminine. 


JOSHUA: Mulţumesc, Kristina, este o plăcere să mă aflu aici! 


KRISTINA: Ei bine, ca în fiecare sâmbătă, scopul nostru este să 
vă prezentăm ceva special, iar în această săptămână nu 
facem nicio excepţie, pentru că astăzi avem doi invitaţi care 
ni se alătură! În primul rând, îl avem pe nimeni altul decât 
Rafi Mannan, președintele corporației media Life Visions, 
compania ce a preluat sistemul nostru de justiţie și l-a 
transformat în sistemul inovativ de vârf care este astăzi. Cel 
mai corect din lume, spun mulţi, în care fiecare dintre cei 
aflaţi în public este jurat și poate lua decizii. Bună seara, Rafi! 

Camera se retrage ca să-l arate pe Rafi pe cealaltă canapea: 
relaxat, cu părul neglijent, îmbrăcat în blugi și pulover. 


RAFI: Bună seara, Kristina! Joshua! 


JOSHUA: Și, în al doilea rând, alături de noi se află redactorul-șef 
al National News, Albert DeLonzo. 


Un bărbat slab, purtând o cămașă albă și o haină gri, se 
apleacă de pe celălalt capăt al canapelei, ridică o mână și 
zâmbește. 


ALBERT: Este o plăcere să mă aflu aici! 


KRISTINA: Vă mulţumesc amândurora că aţi venit! Rafi, aș vrea 
să discut mai întâi cu tine. Cred că ai să le oferi privitorilor 
noștri niște informații incitante. 

RAFI: Nişte informații foarte incitante, da! După cum poate știți, 
Life Visions cercetează în mod constant modalitățile prin care 
se poate îmbunătăţi experienţa vizionării celulelor, încercând 
să-i apropie pe votanţi de acuzaţi și de culoarul morții și, 
astfel, să le permită să ia decizii în privinţa voturilor pe baza 
unor informaţii. Confruntând și analizând părerile privitorilor, 
a devenit evident că nu erau complet implicaţi în această 
experiență și, pentru a îmbunătăţi acest lucru, sunt foarte 
bucuros să anunţ că acum putem să le oferim un sistem mult 
mai performant și incluziv, care permite implicarea mai intimă 
din partea privitorilor, de oriunde s-ar afla. 

JOSHUA: Ne ţii în suspans... 

RAFI: Chiar din acest moment, lansăm programul de vizionare 
de douăzeci și patru de ore a tuturor celor șapte celule! 


Spectatorii aplaudă. Rafi zâmbește și face o plecăciune. 
Din cealaltă parte a canapelei, DeLonzo dă din cap. 

RAFI: Pentru o taxă lunară, privitorii vor putea să se conecteze 
pe baza televizoarelor, a calculatoarelor, a telefoanelor sau a 
oricărui dispozitiv pe care îl folosesc și să se apropie de 
acuzaţi în timp ce aceștia stau în celule. Așa ceva nu s-a mai 
întâmplat până acum. Veţi putea să urmăriţi fiecare moment, 
fiecare expresie facială, să vedeţi toate defectele și 
slăbiciunile caracterului lor și orice sfidare, scuză, motiv sau 
nevinovăție pe care credeți că le-ar putea manifesta. 

KRISTINA: Rafi, am sugerat asta de multă vreme. Sunt atât de 
mulţumită să văd că, în sfârșit, așa ceva s-a realizat. 

RAFI: La Life Visions ne-am asumat întotdeauna serios 
răspunderea faţă de privitori și faţă de acuzaţi, înţelegem 
suferinţa pe care o poate simţi un votant dacă, la un moment 
dat, în viitor, și din orice motiv, descoperă că a votat greșit și, 
desigur, realizăm care sunt implicaţiile acestui lucru asupra 
acuzatului. Într-un fel, e ca și cum acuzatul ar fi în casele 
voastre, dar, desigur, fără ca privitorii să fie în pericol! 

JOSHUA: Și cred că acum ai o ofertă exclusivă pentru noi, Rafi. 

RAFI: Avem. Cu ocazia lansării acestui proiect, oferim acest 
serviciu gratuit pentru următoarele șaptezeci și două de ore. 
Adică, puteţi să vă conectaţi acum, să alegeţi celula pe care 
doriţi să o vedeţi apăsând butonul roșu, să schimbaţi celula 
ori de câte ori vreţi și să o urmăriţi non-stop până marți seara, 
moment în care puteţi alege să cumpăraţi pachetul la un preţ 
redus, de început, disponibil chiar de astăzi. Dacă veţi profita 
de această ofertă, veţi reuși să o urmăriţi pe Martha 
Honeydew în Celula 7 - ultima celulă. 

KRISTINA: Să o urmăriţi în vreme ce timpul conduce spre decizia 
cea mai importantă. Să vizionaţi ceea ce ar putea fi ultimele 
ei ore. Și ce coordonare excelentă! E extraordinară surpriza 
introducerii sistemului chiar în timpul acestui caz important al 
primei adolescente care s-a aflat vreodată pe culoarul morții. 

RAFI: Suntem binecuvântaţi că avem ocazia de a fi parte activă 
în sistemul de justiție, mai ales într-un asemenea caz. Este cu 
adevărat o acțiune democratică. Am vrut o lume mai sigură, 
ni s-a prezentat una, dar cu răspunderea asigurării că nu ne 
gândim doar la viaţa pierdută a victimei, ci și la ameninţarea 
vieţii acuzatului. 

JOSHUA: Ei bine, dragi privitori, înainte de încheierea emisiunii, 
vom viziona un reportaj în exclusivitate despre noul sistem și 
vom intra direct în Celula 4, cu Martha Honeydew. Așadar, 
rămâneţi pe acest post! Dar, înainte de a face asta, haideţi să 
ne îndreptăm atenţia spre cel de-al doilea invitat, redactorul- 
șef al National News, Albert DeLonzo. Este o plăcere să te 
avem aici, Albert! 

ALBERT: Plăcerea este a mea și trebuie să spun că sunt foarte 
entuziasmat de acest nou proiect al Life Visions! Uau, va fi 
bun și sunt sigur că cititorii mei se vor înghesui să se înscrie. 

Nimic nu se aseamănă cu urmărirea activităţii oamenilor, nu-i 
așa? 

JOSHUA (zâmbind): O, îmi place! 

KRISTINA: Albert, știi cum funcţionează societatea. Spune-mi, ce 
cred oamenii despre asta acum? Cum se simt? 

ALBERT: Este o întrebare interesantă, Kristina, iar acesta este un 
caz fascinant 

JOSHUA: Totuși, este un caz închis, nu? 

ALBERT: Așa ai crede. Există multă furie și indignare față de 
Honeydew. Am văzut suferința publicului. De exemplu, pe 
străzi a avut loc un priveghi cu lumânări aprinse, care a 
adunat aproximativ cinci mii de oameni la porţile casei 
familiei Jackson. La catedrală s-a deschis o carte de 
condoleanţe, iar oamenii au stat la o coadă de mai mult de un 
kilometru așteptând să o semneze și poate cel mai șocant 
lucru dintre toate au fost florile și darurile lăsate la locul 
crimei, care devin un adevărat covor-mărturie al suferinţei. 

KRISTINA: Cred că vedem acum pe ecran o fotografie de la acest 
eveniment. 


Camera se retrage. În studioul de weekend, ecranul din 
dreapta pare mai mare. O fotografie a scenei crimei îl umple - în 
fundal se pot zări betonul monoton al cartierului High Rises, un 
cer gri și întunecat și un drum de asfalt; în prim-plan se vede o 
explozie de culoare. Flori, jucării de pluș, panouri scrise de 
mână, cu numele lui Paige, plante în ghiveci, cruci strălucitoare, 
fotografii cu chipul lui zâmbitor, lumina lumânărilor care 
strălucește asupra tuturor lucrurilor. 

Un ofițer de poliţie stă de veghe lângă un grup de oameni 
care se roagă. 


ALBERT (șoptind): Ca să vezi! Nu îţi dai seama de adevărata 
importanţă a unui om decât după felul în care îl percepe 
lumea după moarte. Sute și mii de oameni merg în pelerinaj 
în Rises, o zonă în care probabil că înainte le-ar fi fost frică să 
se ducă. Și, acum, uită-te la ei! 


Pe ecran, camera aduce în prim-plan un copil care ţine în 
mână un trandafir roșu; din ochii închiși îi curge pe obraz o 
lacrimă. 

În studio este liniște. Imaginea dispare. Camera se întoarce 
spre canapea; Kristina se șterge la ochi, iar Albert își bagă 

șervețelul în buzunar, în vreme ce ceilalți doi bărbaţi scutură din 
cap exasperaţi. 


ALBERT: Ne-a fost furat un erou al vremurilor noastre. 


JOSHUA: Este o tragedie care afectează atât de multe vieţi. 

RAFI: Putem doar să fim recunoscători că, datorită sistemului 
nostru, astfel de acte sunt relativ rare și foarte aspru 
pedepsite. 

KRISTINA: Albert, cred că totuși ai o bârfă pentru noi; ceva ce ai 
auzit pe stradă. 

ALBERT: Ei bine, Kristina, n-am auzit chiar pe stradă, ci am 
văzut cu ochii mei. 

KRISTINA: Spune-ne! 


El se apleacă în faţă; camera îl aduce în prim-plan. 

ALBERT: leri, cred că am fost martorul unei întâlniri dintre două 
persoane importante care, în trecut, și-au exprimat 
nemulţumirea faţă de sistemul nostru actual. Unul dintre 
personaje nu era nimeni altul decât Justice Cicero. 

KRISTINA: Domnul Cicero. 

ALBERT (râzând): Da, domnul Cicero a băut o cafea cu avocata 
desemnată a acuzatei. Cu doamna Eve Stanton. Unul dintre 
fotografii mei a reușit să imortalizeze momentul. 


Camera se retrage din nou, iar imaginea care îi înfățișează pe 
Cicero și pe Eve în cafenea ocupă ecranul din dreapta. El se 
apleacă spre ea, uitându-se peste ochelari, în timp ce Eve își 
ține capul în mâini, privind în jos. 


JOSHUA: Este o fotografie tristă. 


ALBERT: Mă întreb despre ce vorbesc. Despre crima Marthei, 
despre sistemul de justiţie, despre faptul inevitabil că ea va fi, 
cel mai probabil, prima adolescentă din culoarul morţii care 
va fi executată? Sau despre cum ar putea să o scape? 

KRISTINA: Ai reușit ceva interesant, Albert. Domnul Cicero și-a 
expus destul de clar viziunea când a apărut în emisiune. 

ALBERT: Totuși, Eve Stanton este, cumva, o enigmă. Soţul ei a 
fost executat în urma uciderii unui bărbat despre care a 
pretins că i-a atacat. Ea a făcut o petiție pentru introducerea 
rolului de avocat-consilier, citând legi umanitare. 

KRISTINA: Prizonierii nu au dreptul la vizite. 

ALBERT: Tocmai acesta era și argumentul ei, și anume că este 
inuman să nu li se permită contactul cu oamenii. 

RAFI: Totuși, au ucis pe cineva - la ce se așteaptă? 

ALBERT: Să discute cu ea. Apropo, asta ar fi o știre de senzaţie. 

KRISTINA: Ceea ce mă nedumerește este lipsa de comentarii din 
partea familiei Paige. În dimineaţa de după crimă, purtătorul 
lui de cuvânt a dat o scurtă declaraţie, dar nu am auzit nimic 
din partea soţiei sau a fiului. 

JOSHUA: Poate că sunt pur și simplu copleșiți de durere. 

ALBERT: Da, sunt de acord cu tine, Josh. Probabil că suferinţa îi 
sufocă și, din această cauză, sunt incapabili să comenteze. 
Noi, publicul, trebuie să le respectăm intimitatea în aceste 
momente îngrozitoare și să le așteptăm  răbdători 
comentariile. Acum, am trimis mai mulţi ziariști să stea în fața 
casei lor, în așteptarea momentului în care vor fi pregătiţi să 
vorbească. Totuși, ce comentarii ar putea să facă, în afară de 
a-și exprima șocul, groaza și sentimentul de pierdere în faţa 
crimei tragice. O crimă fără sens, comisă de o copi/lă, de o 
fată care, după așteptările societăţii, ar trebui să fie inocentă. 


Pe ecran apar două fotografii. În stânga este Martha în 
uniforma de școală: are pistrui, zâmbește și își ţine părul lung 
legat la spate. În dreapta e fotografia ei de cazier: poartă o 
salopetă albă de închisoare, chipul îi e brăzdat de lacrimi și 
părul proaspăt ras. 


ALBERT: Am câteva întrebări pentru final, Kristina. Este acest 
lucru tipic pentru o familie cu un singur părinte? Asta se 
întâmplă când doar un model de urmat este prezent în casă 
și, dacă este așa, ce ne rezervă viitorul? Și, uitându-ne la cele 
două fotografii ale ei, Martha școlăriţa și Martha criminala, 
cum de a greșit atât de mult mama ei încât să-i permită să 
devină fata din dreapta? 


KRISTINA: Este o observaţie cu adevărat judicioasă, Albert, 
mulțumesc! 


Ea se întoarce din nou spre cameră. 


KRISTINA: lar acum, așa cum am promis, avem acel reportaj 
exclusiv pentru voi. Rafi, nu-i așa că este extraordinar? 


RAFI: Am așteptat atât de mult acest moment, Kristina. 

KRISTINA: Și sunt sigură că și privitorii, și spectatorii noștri sunt 
la fel de entuziasmați ca și noi. 


Un murmur se aude din public. Kristina își duce o mână la 
ureche. 


KRISTINA: Da, putem să intrăm în transmisiune directă cu Celula 
4 chiar acum și să descoperim ce face Honeydew, în cele doar 
șaptezeci și opt de ore posibil rămase din viaţa ei. 


Ecranul se acoperă cu un fel de alb - e întunecat în unele 
locuri, cu aspect șifonat în altele. 


KRISTINA: Se pare că avem o problemă tehnică, doamnelor și 
domnilor. Dacă puteți avea puţină răbdare... 


Își duce din nou mâna la ureche; ascultă și se încruntă. 
KRISTINA: Se pare că nu avem... 


Albul murdar se mișcă, se mută, alunecă pe ecran și dispare. 
Ce se dezvăluie în spatele lui se înceţoșează, apoi se 
refocalizează. Martha stă în mijlocul Celulei 4, cu degetele 
însângerate, ţinând într-o mână cearșaful de pat alb murdar, pe 
care tocmai l-a luat de pe cameră. 

Kristina își duce mâna la gură. 


JOSHUA: O, Dumnezeule... 


RAFI: Rahat! 
ALBERT: Uau! 


Patul Marthei este răsturnat și lipit de ușă. Acum se văd toate 
numele anterior ascunse și, deasupra lor, cu litere estompate, 
pătate și unsuroase, cu câteva picături și dungi de sânge, se 
citesc cuvintele „CÂȚI NEVINOVAȚI?” 

Camera aduce în prim-plan numele, chipul Marthei, apoi 
mâinile și degetele ei pătate de sânge. Lasă cearșaful să cadă 
pe podea. Imaginea cu ochii ei închiși îngheaţă. 


JOSHUA: Cineva să cheme un doctor! 


În câteva minute, tabelul cu abonamentele vizionării celulelor 
se blochează. 


Martha 

El m-a trezit din somn, iar eu nici măcar nu știam că dorm. 

Mi-a dat un motiv să mă trezesc în fiecare dimineaţă și mi-a 
amintit de ce trebuie să respir. 

M-a aprins. 

Am zâmbit pentru prima dată după foarte mult timp. 

El a făcut posibil ca eu să mă salvez. 

Măcar dacă ar fi putut rămâne așa. 

e 

Viaţa a fost bună opt luni. 

leșeai din mașină la marginea drumului și mergeai pe jos. 
Uneori, aduceai prăjituri sau mâncare la pachet și stăteam pe 
jos în apartamentul meu și le mâneam ca la picnic. Sau ne 
plimbam explorând pădurea, care a devenit locul nostru. O dată, 
o căprioară a trecut prin faţa noastră în timp ce, la orizont, 
soarele răsărea și o lumină frumoasă roz-portocalie ne-a încălzit 
fețele cât am privit cu admiraţie. 

Primăvara a venit și, în cele din urmă, m-am simţit destul de 
puternică încât să mă uit printre lucrurile mamei. Însă amintirile 
duioase declanșate de fotografii și vederi au dispărut când am 
găsit scrisorile. Abia puteam vorbi când te-am întâlnit în acea 
seară. 

— Ce nu este în regulă? m-ai întrebat, iar eu ţi-am arătat ce 
am găsit. 

e 

Degetele şi încheieturile mâinilor îmi sunt bandajate. 
Cuvintele pe care le-am scris și numele care erau ascunse au 
dispărut. Acolo, sus pe zid, e o cameră? Dacă da, cine mă 
urmărește și cine a văzut ce am făcut? 

Aș putea să o întreb pe Eve dacă mă vor lăsa să o mai văd. 

Am auzit-o strigând de cealaltă parte a ușii când mă bandaja 
un medic. Am sperat că mai avea un mesaj pentru mine. Încă 
văd cuvintele din celălalt bilet când închid ochii - 7e rog, nu face 
asta! Spune-i lui Eve că vrei să-ți schimbi pledoaria. Spune-i 
adevărul. Te iubesc! Vreau să fiu cu tine. IXX. 

Ce bine a făcut vreodată adevărul? 

Ollie a spus adevărul. 

Aceasta este calea. 

Unele lucruri sunt mai importante decât să fim împreună, iar 
noi nu am putea niciodată să rămânem împreună. Timpul nostru 
a trecut, iar acum s-a terminat. Nu au rămas decât amintirile. 

Mă dor degetele. Încheieturile. Mă doare capul. 

Sufletul îmi este prea obosit ca să-l suporte cineva. 

Când am să stau pe scaunul ăla, legată fedeleș, așteptând ca 
electricitatea să mă lovească, al tău va fi chipul pe care am să-l 
văd. 

În viaţa asta nu putem fi împreună, dar am să te aştept în 
viaţa următoare. 


Eve 


Eve își toarnă un pahar mare de vin roșu și se așază pe 
canapea. Max a aprins focul, a pregătit cina și a făcut ordine. 

„Sunt binecuvântată să am un fiu ca el”, gândește ea. 

În ușa de la sufragerie se aude o bătaie ușoară, iar el se uită 
împrejur. 

— Mamă, s-a întors. 

Eve bea o gură de vin și se ridică în picioare. 

— Invită-l înăuntru, Max. 

— Ştii cum ar putea să pară asta? Nu este o idee bună. 

Ea pune paharul pe masă. 

— Mulţumesc, spune Eve scurt. Înţeleg, dar... 

— Și tipul de la ziar a pus pe cineva să te urmărească. Au 
arătat la televizor o fotografie cu tine. Dacă fac rost de-o 
fotografie cu tine și... 

— Mulţumesc, Max, dar îl poţi invita înăuntru. 

Ea îl aude vociferând când dispare din nou și-i aude cuvintele 
rostite răgușit, invitându-l pe vizitator să-și scoată încălţările. 

Se mai aude o bătaie ușoară în ușă, iar Eve se ridică. 

Un tânăr îmbrăcat în hanorac intră în cameră. Îi întinde o 
mână, iar cu cealaltă își dă jos gluga. 

— Mulţumesc, doamnă Stanton, spune el plecându-și capul 
uşor. 

Eve îi strânge mâna. 

— la loc, domnule Paige. 

— Te rog, spune jenat. Parcă ai vorbi cu tatăl meu. 

— Îmi pare rău, răspunde ea când se așază. Probabil că încă e 
foarte dureros. 

Confuz, el se uită la Eve. Se privesc în ochi o secundă prea 
mult înainte ca el să-și mute privirea, încurcat, în altă parte și să 
se așeze pe canapea. 

— Spune-mi Isaac. 

— Vrei un pahar cu vin, Isaac? 

— Nu, mulțumesc, doamnă Stanton. 

— Eve. 

El dă din cap. 

— A fost o zi de rahat, Isaac, spune ea ducând din nou la gură 
paharul cu vin. 

— Am văzut emisiunea mai devreme, cu Martha. Ea... 

Isaac se oprește, rămas fără cuvinte. 

— Este uluitor ce le fac prizonierilor din celule, continuă Eve. 
Nu vreau să fiu asociată cu nicio forță de justiţie sau 
divertisment, dar mă tem pentru viitor și nu pot renunţa. 

O jumătate de sticlă de vin a făcut-o vorbăreață. 

— Acest guvern pretinde că acţionează în interesul populaţiei, 
dar asta e o minciună. Prim-ministrul și acoliţii lui ne 
manipulează ca să ne comportăm exact cum vor ei, zice ea 
după ce golește paharul și își mai toarnă unul. Și dacă cineva 
spune ceva împotriva guvernului, știi ce se întâmplă? 

Nu așteaptă ca Isaac să răspundă. 

— Bineînţeles că știi. Conduc prin frică, iar frica noastră le dă 
și mai multă putere. Și îmi pare rău pentru tatăl tău, pentru că 
oricine l-a ucis, și sunt sigură că nu a fost Martha, nu va mai fi 
găsit vreodată. Și asta, domnule Paige, /saac, este o tragedie 
pentru amândoi. Dar noi știm că nu mai există justiţie în ţara 
asta. 

Amândoi tac. Focul din șemineu aruncă lumini jucăușe prin 
cameră și pe chipurile lor, totul fiind ascuns în semiîntuneric. 

— Mă bucur că te-ai întors, spune ea. Deși Max nu prea se 
bucură. 

— Își face griji pentru tine. 

Eve mai ia o gură de vin și se uită la foc. Simte căldura în 
obraji și pe mâini emanând dinspre jarul alburiu. 

— Ai mai văzut-o pe doamna B. de când a fost la emisiune? 
întreabă ea încet. 

— Da, răspunde el. 

— Îmi pare rău că am încurajat-o să o facă. 

— Nu trebuie. Se bucură că a făcut-o. Trebuia să încerce. 

Dă aprobator din cap și, când nu se mai uită la foc, îi 
întâlnește privirea. 

— Cum de ai aflat unde locuiesc? 

— Nu este greu de aflat, doamnă... Eve... 

— Pentru cineva cu banii și influenţa ta? 

— Nu, răspunde el fixând-o cu privirea. Pentru oricine are un 
telefon sau un calculator și internet. 

— Nu toţi au așa ceva. 

El continuă să se foiască în scaun. 

— Stiu, spune el. Doar pentru că am același nume de familie 
ca tatăl meu, asta nu înseamnă că am aceleași principii etice. 

— Așa tată, așa fiu... spune Eve luând încă o gură de vin. 

— Dacă asta crezi cu adevărat, atunci nu ești persoana care 
credeam că ești. Sau ai băut prea mult... 

— Nu pot fi cine vrei tu să fiu, Isaac, zice ea lăsând paharul cu 
vin pe masă. Nu cred că voi fi vreodată și îmi pare rău pentru 
asta, vorbesc serios. Dar am terminat cu toate astea. ţi pierzi 
vremea venind aici. M-am păcălit singură. Nu schimb cu nimic 
situaţia pentru niciun prizonier din culoarul morţii. M-am săturat 
să văd oameni murind. Oameni care ar putea fi nevinovaţi, dar 
nimănui nu-i pasă câtă vreme îi amuză și atât timp cât rata 
infracţionalităţii e scăzută. Aaa... și câtă vreme cineva face bani 
din asta. 

— Te înșeli! Chiar produci o schimbare! 

— Nu știu ce să zic, dar, oricum, nu contează. Martha este 
ultimul meu caz, indiferent dacă-mi place sau nu. Voi fi înlocuită. 
De un avocat-consilier virtual. 

— Un ce? 

— Este incredibil, nu-i așa? Sunt înlocuită de un program de 
calculator. De un ecran care vorbește cu prizonierii. Caută 
răspunsuri în baza de date. Empatie generată de calculator. 

— Când se va întâmpla asta? 

_ — Mâine. Sau poimâine. Nu știu sigur. Se pare că tot dă erori. 
In orice caz, cândva săptămâna asta. 

— Atunci, trebuie să o faci pe Martha să conteze. 

Incet, Eve se apleacă spre Isaac, încruntându-se când se 
concentrează asupra feței lui și îl privește în ochi. 

— De ce ești aici? șoptește ea. De ce i-a trimis o scrisoare? 
De unde a știut doamna B. numărul tău de telefon? 

Isaac își coboară privirea. 

— Nu Martha l-a ucis pe tatăl meu, șoptește el. 

— Atunci, cine a făcut-o? 

EI își pune coatele pe măsuţa de cafea și își sprijină capul cu 
mâinile. 

Eve traversează camera, închide ușa și se așază din nou pe 
canapea, lângă el. 

— Spune-mi cine a făcut-o, șoptește ea. Și de ce își asumă ea 
vina. 

Se uită la ea cu o față palidă și umflată. 

— Crezi în promisiuni, Eve? spune el. Crezi că, dacă faci o 
promisiune unei persoane pe care o iubești și care te iubește, 
trebuie să o respecţi, chiar dacă asta înseamnă că va muri? 

Ea îl fixează cu privirea, amintindu-și de Jim, de acea seară și 
de promisiunea făcută. 

— Tu și Martha Honeydew... 

— Chiar dacă acea promisiune a fost ideea ei, iar ea știa ce ar 
însemna când ţi-a cerut să o respecţi? 

— Spune-mi! Impărtășește-mi! Lasă-mă să te ajut! 

— Nu pot, șoptește el. Nu îi pot trăda încrederea. 

— Ştii cine ţi-a ucis tatăl? 

El dă aprobator din cap. 

— Ştii sigur că nu a fost ea? 

El dă din nou din cap. 

— O poţi dovedi? 

El pufnește zeflemitor. 

— Ce se mai poate dovedi? Cui îi pasă de dovezi? îi spune 
râzând sacadat. Am spus prea multe. Nu am venit aici pentru 
asta. Speram că îmi va răspunde la scrisoare. 

Tonul lui este abrupt, hotărât. 

— Îmi pare rău, mormăie Eve. 

— Pune-o să mă sune de pe telefonul tău. 

Când se ridică să plece, Isaac îi dă o bucată de hârtie pe care 
este notat numărul lui. 

— Dacă m-ar lăsa să o vizitez... 

— Acum cinci minute ai spus că nu ar conta ce faci; aceasta 
este șansa ta. Ultima ta șansă. Trebuie să o vizitezi. 

— De ce acoperă pe altcineva? întreabă Eve în urma lui. 

El se oprește. 

— Am avut o idee, un fel de plan, dar lucrurile s-au schimbat 
repede. Tatăl meu, el... Trebuie să-i spun că am avut timp să mă 

gândesc și că nu trebuie ca lucrurile să stea așa, nu vreau să fie 
așa! Ne-am grăbit! Și trebuie să-l găsești și pe Gus. Cere-i actele 
pe care i le-am lăsat eu și Martha. Și, când pleci de acolo, să te 
asiguri că nu ești urmărită sau toate astea vor fi inutile. 


Martha 


Mama te-ar fi plăcut. Mama mea adevărată, nu halucinaţia 
ciudată de aseară. Doamnei B. i-a plăcut de tine. După ce a 
trecut peste șocul identităţii tale. 

— Ce naiba cauţi cu un Paige? Nu sunt oameni buni, mi-a spus 
cu un limbaj mai colorat decât cerul, preluat de la tatăl ei care a 
învăţat engleză de la docheri și pescari. Pretind că sunt buni, ca 
fețele spoite, dar sunt oameni răi. Știi asta. 

— El este diferit, i-am răspuns. În orice caz, a fost adoptat, nu 
este un Paige adevărat. 

— Ah... nu contează... S-a născut gol și trupește, și la minte, 
spune ea. Situaţia, educaţia, știi tu - perele și copacii. 

— Vrei să spui merele, chicotesc eu. Merele nu cad departe de 
copac. 

După două săptămâni, te-a invitat la cină. 

— Para aia nenorocită a căpătat picioare și a fugit de lângă 
copac, mi-a spus ea după ce ai plecat acasă. 

Am râs de ea. 

— Mărul, doamnă B. 

La puţin timp după asta, am găsit-o stând pe jos, în mijlocul 
sufrageriei, înconjurată de ziare vechi. Mi l-a arătat pe cel pe 
care-l avea la îndemână. 

— Mi-a luat mult timp să îl găsesc, mi-a spus ea. Dar acum îmi 
amintesc. 

M-am ghemuit lângă ea și am luat ziarul. Pe prima pagină era 
tipărită fotografia unui bărbat brunet, care zâmbea. 

— Dumnezeule, seamănă cu... 

— Pentru că este tatăl lui Isaac. A murit când băieţii erau doar 
niște copii. A avut cancer. 

Privirea profundă a bărbatului m-a atras. 

— Frumos, nu-i așa? mi-a spus înghiontindu-mă cu cotul. Ca 
Isaac. 

M-am înroșit. 

— Eu... n-nu... știu, m-am bâlbâit. 

Râsul doamnei B. a umplut camera, iar pereţii au părut să 
vibreze din cauza asta. 

— Tu niciodată nu rămâi fără cuvinte! a zis ea. Da, frumos, 
nu-i așa? 

M-a bătut pe spate cu mâinile ei mari, iar ochii îi străluceau. 

— Ai grijă, fato! Băieţii ăștia te fac să-ţi dai chiloţii jos. 

Mi-am plecat capul, simțind căldura în obraji. 

— Doamnă B.! Nu știu la ce te referi! 

— Eu cred că știi, mi-a zis dând din cap și mijind ochii, 
privindu-mă prin ochelari. Asigură-te că ţii mâna pe aparat! 

— Ce? am chicotit eu. Pe aparat? Cum adică? 

— Pușculiţă, organ, păsărică, borcanul cu miere. Aud că i se 
spune în tot felul. Știi despre ce vorbesc. Nu ai o mamă care să- 
ţi spună să faci asta. Să te păstreze în siguranţă. 

Obrajii îmi ardeau. 

— Doamnă B., chiar nu trebuie să-ţi faci griji, pot avea grijă 
de... aparatul meu... 

M-a înghiontit din nou cu cotul. 

— Ești amuzantă când te rușinezi, mi-a spus. 

M-a cuprins cu un braţ, m-a îmbrățișat strâns și a râs cu poftă. 
Am râs și eu cu ea. 

Este frumos să pot zâmbi. Amintirile cu tine sunt frumoase. 
Aici, doar cu amintirile pot să-mi ocup timpul. Și cu speranţa 
pentru un loc mai drept. Unul mai bun, pentru care poţi lupta 
când nu voi mai fi... 

e 

Când te-am întâlnit coborând din tren la pasaj câteva zile mai 
târziu, ai întârziat o oră; aveai altă jachetă, mai largă, și o glugă 
mare, trasă pe cap. 

— Am încercat să te sun, ţi-am spus. Ce nu este în regulă? 

— Cred că mi-a făcut ceva la telefon, mi-ai răspuns. Știe pe 
unde mă duc. Cred că suspectează ceva. Tot face aluzii despre 
prietene. Îmi spune să aduc acasă o fată drăguță, care locuiește 
în Avenues. 

— Ce? 

Ai scuturat din cap. 

— Uită de asta, nu este important. Dar... 

M-ai ţinut de mână și m-ai condus în umbre. 

— Mai este ceva. Unde putem merge să vorbim? mi-ai șoptit. 
Nu în apartamentul tău, ne-ar putea găsi acolo. Undeva unde 
este sigur. Am aflat unele lucruri. 

Ţi-ai deschis jacheta și, în lumina portocalie din stradă, am 
văzut documente înfășurate și hârtii îndesate oriunde încăpeau. 
Le-am fotocopiat. 

M-am uitat la ele. 

— Cunosc pe cineva, i-am spus eu. Putem avea încredere în 
el. 

Ai rămas mască atunci când Gus a răspuns la ușă. 

— Dezordinea nu te face lipsit de încredere, ţi-am șoptit când 
am intrat în locuinţa lui. 

Printre hainele aruncate, ambalajele de chipsuri, cutiile goale 
de băuturi și farfuriile murdare, ne-am aplecat asupra 
documentelor pe care le-ai adunat din biroul tatălui tău: scrisori 
scrise de mână, conturi pe nume diferite, detalii despre conturi 
bancare din ţări diferite. 

— Nu înţeleg nimic, am spus. 

— Nici eu, ai răspuns. 

Apoi, am găsit o listă cu nume de polițiști, oficialități, ziariști, 
personalităţi de televiziune, directori de companii 
multinaționale... toate cu cifre mari notate alături, unele cu 
detaliile infracțiunilor și delictelor pe care nimeni nu voia să le 
facă publice. 

— Îi are pe toţi la mână? Ar putea face orice ar vrea și să-i 
șantajeze cu astea până ce totul ar fi dat uitării? te-am întrebat. 

— Așa pare, ai răspuns. 

Am luat lista și m-am uitat la nume. 

— Este o nebunie! Este imensă. Cum de nimeni nu a fost 
pedepsit pentru infracțiunile astea? Pentru... crime și violuri și... 
lisuse... 

— Cineva a fost, ai remarcat tu. 

— Da, poate, dar cineva care era nevinovat! 

— Nu înțeleg cum de a organizat el asta, ai spus. Cum de s-a 
gândit la așa ceva. El este un om direct. Chestia asta e vicleană. 
Nu este atât de inteligent. 

— Crezi că altcineva...? 

— Nu știu. Chiar nu știu. 

Niciunul dintre noi nu a îndrăznit să rostească numele sau 
infracțiunile cu voce tare, dar am citit lista în minte. Nu am 

putut să înjur sau să ţip. Nici măcar nu am putut să plâng din 
cauza rușinii pe care am simţit-o pentru că făceam parte dintr-o 
societate în care se întâmpla așa ceva. 

— Asta nu mai are legătură cu noi și nici cu posibilitatea de a 
ne mai vedea sau nu, am spus. Asta are legătură cu toți. Cu 
mama mea, cu a ta, cu Ollie, cu doamna B., cu Gus, cu toate 
victimele care nu au avut parte de justiţie corectă, cu oamenii 
fără apărare din culoarul morții... cu toată lumea. 

— Toată lumea știe că sistemul este corupt, doar că nimeni 
nu o spune. Nimeni nu îndrăznește. Dar ei nu știu că este atât 
de grav. 

Am fluturat mâna peste documentele din faţa noastră. 

— Crezi... că putem folosi asta cumva? 

Gândurile mi se învârteau în cap. 

— Și ce să facem cu ea? ai întrebat. 

— Am putea să o ascundem aici, împreună cu scrisoarea pe 
care am descoperit-o și am putea găsi pe cineva care să 
asculte. Să le arătăm pe toate. 

— Cui? Știi ce se va întâmpla! Dacă-i spui cuiva care ar putea 
face ceva, unui ziarist sau poliţiei, ori toate astea, noi vom 
dispărea. Asta presupunând că ar sta măcar să ne asculte. 

— Poate că nu ar asculta un orfan din Rises, am spus eu, dar 
l-ar asculta pe fiul lui Jackson Paige. 

— Dar... 

— Imaginează-ţi! Dacă am putea să-l doborâm, am putea să-i 
doborâm pe toţi cei care au legătură cu el. Gândește-te câte 
vieți am putea salva, iar dacă am putea da în vileag corupţia, 
poate că asta ar schimba sistemul de justiţie, ar reinstaura 
corectitudinea. Este prea târziu pentru Ollie, pentru mama mea 
și pentru a ta, dar nu și pentru alţii... Asta ai vrut. 

e 

Când am ajuns acasă în seara aia, apartamentul meu fusese 
spart și devastat. Sertarele erau golite, canapelele și scaunele 
sfâșiate, șifonierele răsturnate, fotografiile smulse din rame și 
sticla spartă. 

Îți amintești? Îţi amintești cum ai rămas fără cuvinte când ti- 
am spus despre ameninţarea scrisă pe peretele din sufragerie? 
Ăsta a fost momentul critic pentru tine? Faptul că așa-zisul tău 
tată m-a ameninţat că mă omoară dacă mă mai văd cu tine? 

lar ei nu știau atunci nimic despre documente. Te-ai gândit la 
asta în seara în care Jackson Paige a fost împușcat? Pentru că 
eu, cu siguranţă, m-am gândit. 

— Pot să fiu eu martira, ţi-am spus în seara aia, cu pistolul în 
mână, când Jackson era pe jos. Dar luptătorul trebuie să fii tu. 

Albastrul girofarurilor poliţiei a pâlpâit pe chipul tău și în ochii 
tăi. Dumnezeule, ce mult te iubeam și încă te iubesc! 

— Nu, mi-ai răspuns. 

Am vrut să-ţi spun că putem să fugim și să fim mereu 
împreună, dar era ceva egoist. Visam la posibilitatea schimbării, 
la o justiţie corectă și speram să se afle adevărul; nu puteam să 
renunţ la asta. 

— Așa trebuie să fie, ai spus tu. 

— Ai influenţă și bani. Oamenii te vor asculta. Tu poţi să faci 
astfel încât lumea să asculte. Eu nu pot. Dar pot face asta, ţi-am 
zis. 

(J 

Dacă închid acum ochii, aici, în celula asta, îmi amintesc 
ultimul nostru sărut și, dacă mă concentrez destul de mult, pot 
să-l simt și să miros cum stai aproape de mine. Și pot să aud 
ultimele cuvinte pe care le voi mai auzi vreodată din gura ta, 
atunci când mi-ai spus „te iubesc”. 

— Pleacă! am strigat în acea seară și ţi-am văzut umbra 
dispărând în întuneric, știind că nu te voi mai întâlni vreodată. 

CELULA 5 


Eve 


Eve merge cu mașina pe strada Crocus. Ochelarii de soare îi 
acoperă ochii roșii, dar, când se uită mijit prin parbriz la ceva în 
fața ei, îi scoate și ridică surprinsă din sprâncene la vederea 
sutelor de flori și omagii aduse lui Jackson, care se întind acum 
pe toată lungimea aleii și pe stradă. Pavajul gri crăpat și asfaltul 
sunt acoperite de petale moi în culori frumoase. 

— Câte sunt acum? își spune ea. 

Oftând și scuturând din cap, virează în partea opusă și dă 
peste ceea ce căuta. Încetinind, parchează lângă un tânăr 
îmbrăcat în blugi bufanţi și hanorac, a cărui glugă trasă îi 
ascunde faţa. Coboară geamul, iar el o privește pieziș. 

— lar tu, spune el. 

— Urcă în mașină, Gus! 

El continuă să meargă. 

— Cee? 

— Urcă în mașină! 

— Pe naiba! Mi s-a spus să nu urc în mașini cu necunoscuţi, 
zice el. Și tu chiar ești o străină. 

— Urcă naibii în mașină înainte să sun la poliţie și să-i fac să 
te aresteze pentru ceva inventat! 

El se oprește. 

— lisuse, femeie nebună! Bine, bine. 

Urcă, iar mașina pornește. 


Martha 


Încă două nopţi de somn. 

Încă două răsărituri de soare prin ferestrele tot mai mici. 

Încă două mic dejunuri cu pâine prăjită rece și suc de 
portocale. 

Încă trei mese de prânz. 

Încă trei cine până când am să mor. 


VP - 118 


Mă uit prin celulă. Îmi distruge sufletul. Îmi amorțește creierul. 
Îmi consumă speranţa. Mă face să înnebunesc și să o iau razna. 

Mă simt epuizată. 

Zilele trec mâncând, dormind și privind răsăritul și apusul 
soarelui. 

Am să am voie să aleg ce voi mânca în ultima zi? 

Ultima mea cină, dar fără vin sau prieteni în jurul mesei. 
Oricum, nu am destui prieteni încât să ocup o masă și doar cu o 
singură persoană mi-aș dori să-mi petrec ultimele ore. A 

Nu am putut niciodată să discutăm ca oamenii normali. In 
partea lui de cartier, paparazzii îl urmăreau ca viespile la gem; 
dacă ar fi fost văzut cu mine, cu o fată din Rises, vestea ar fi 
apărut în toate tabloidele. 

Spunea că nu-i pasă, dar mie îmi păsa. 

Ar fi aflat tot felul de lucruri și despre mine. Ar fi discutat 
despre faptul că mama a fost ucisă. Titlurile ar fi fost „Fiica 
victimei unui accident de mașină” sau „Orfană din cauza unui 
vecin criminal”. Toate prostiile și minciunile. 

Lumea este formată din minciuni și jumătăţi de adevăr. 

Nu voiam ca orice era între mine și Isaac să fie umbrit și să ne 
amintească de faptul că tatăl lui a fost cel care a omorât-o pe 
mama. 

Dar, hei, de fapt chiar asta ne-a adus împreună. 

Dacă aș putea să aleg cu cine să stau la ultima cină, atunci aș 
vrea să fiu cu el. O seară în pădure, un apus de soare portocaliu 
printre arbori, liniște și cântecul păsărilor. Nu-mi pasă ce 
mâncare or să-mi dea. Aș prefera ceva care să nu-mi facă 
respiraţia urât mirositoare sau să mă facă să râgâi. Poate 
budincă cu caramel, așa cum făcea mama, sau prăjitura cu 
miere a doamnei B. Aș mânca-o încet, bucurându-mă de fiecare 
îmbucătură și, mai ales, de fiecare secundă petrecută cu el. 

e 

Într-o noapte de vară, am stat împreună în parc, pe cele două 
leagăne rămase. Era cam la o lună de când tatăl lui a început 
să-l întrebe pe unde își petrecea timpul și cu cine, iar 
conversațiile noastre erau mai serioase. Timpul petrecut 
împreună părea ameninţat. Am sorbit fiecare secundă înainte de 
inevitabilul sfârșit. 

— În seara accidentului, mi-a spus el în timp ce leagănele 
noastre scârțâiau la fel de tare ca traficul din depărtare, a venit 

acasă vorbind aiurea. Era târziu. Poate că era unsprezece 
noaptea sau miezul nopţii. L-am auzit vorbind la telefon. Era 
beat. Mama striga la el, era isterică. „Te-ai întâlnit din nou cu 
cățeaua aia”, a spus ea. 

— Avea o aventură? 

— A avut mai multe, cu toate femeile din High Rises, dar 
mama, cea adoptivă, arăta bine la braţul lui, iar familia ei avea 
bani. Nu ar părăsi-o niciodată... Este o femeie puternică, în felul 
ei. În orice caz, erau afară, în spatele casei, ţipând unul la 
celălalt, așa că m-am dat jos din pat și m-am dus să văd despre 
ce era vorba. Nu puteai să nu vezi mașina, era... 

— Un om fără adăpost mi-a spus că a lovit-o o mașină de 
teren, am spus eu. 

El a aprobat din cap, uitându-se pieziș în timp ce ne legănam 
unul lângă celălalt. 

— Mașina lui Ollie era mică. Zăngănea dacă mergea cu mai 
mult de șaizeci de kilometri pe oră. Obișnuiam să glumim că era 
mai bine să evite vulpile, că, dacă ar lovi una, ar distruge 
mașina. 

— Mașina era distrusă, mi-a spus el, râcâind cu picioarele 
pământul de sub leagăn și oprindu-se. Era... partea din față 
era... ei bine, nu trebuie să știi. 

M-am apropiat de el. Becurile stradale din apropierea parcului 
se arseseră de mult și nimeni nu le înlocuise. Era întuneric. Îi 
vedeam conturul feţei în lumina felinarelor din depărtare, de pe 
drumul principal, dar nu distingeam mai mult. 

— După o jumătate de oră, au venit niște oameni cu o 
camionetă. Tata i-a condus înăuntru și am văzut că le-a dat bani 
și că și-au strâns mâinile. Amândoi au început să lucreze la 
mașina de teren. 

— Cum? 

— Au reparat-o. Mie mi s-a părut că era compromisă, dar au 
adus o capotă nouă și vopsea... 

A oftat, m-a luat de mâini și am apropiat leagănele. 

— Totuși, am făcut fotografii, mi-a șoptit. Și am încercat să 
înregistrez ce vorbeau ceilalți bărbaţi cu tata la telefon, dar nu 
se auzea prea bine. Am ieșit din casă pe furiș și i-am urmărit 
când au plecat. Nu știu de ce am făcut asta. Ar fi fost mai ușor 
să mă întorc în pat, să trag pătura peste cap și să nu-mi pese, 
dar ceva m-a oprit. Am oprit acolo, în vechea parcare, a povestit 

el arătându-mi locul de dincolo de strada Crocus și spre barul 
din apropiere, m-am ferit prin umbră și m-am ascuns în pragul 
ușii magazinelor. 

M-a strâns de mână. 

— l-am ascultat vorbind cât au stat acolo, apoi i-am urmărit 
spre High Rises, iar când i-au lovit mașina lui Oliver B. ca să facă 
să pară că el a făcut accidentul, m-am ascuns printre 
tomberoane. Cu zgomotul pe care îl făceau, nu-mi vine să cred 
că am fost singurul care i-a văzut. 

— Atunci, de ce nu ai făcut nimic? 

I-am simţit mâna mângâindu-mi părul și oprindu-se pe obraz. 

— Am sunat la poliţie și la ambulanţă, a spus el, dar ce 
altceva puteam face? 

— Să spui cuiva care putea face ceva? 

— Cui, Martha? 

— Poliţiei! Ziarelor! Unui ziarist! Cuiva... 

— Nimeni nu ar fi crezut... 

— Aveai dovada! Ar fi fost o știre de senzaţie pentru ei. Ai fi 
putut să le spui ce a făcut tatăl tău, ai fi putut să le arăţi 
fotografiile, filmarea. Le-ar fi plăcut, le-ar fi pus pe prima pagină, 
ca subiect de scandal. 

Mi-a ridicat mâinile spre buzele lui și le-a sărutat. 

— AȘ fi vrut eu, mi-a șoptit. Chiar îmi doresc să se fi întâmplat 
asta. Dar știi că nu ar fi mers. Povestea abia s-ar fi auzit, înainte 
să dispară odată cu toate dovezile. Știi asta, Martha. Te-ai 
întrebat vreodată care este cel mai puternic lucru din lume? 

— O persoană? am spus eu. Cineva căruia să-i pese sincer de 
oameni. Sau așa ar trebui să fie. 

— Ar trebui, dar nu este. Puterea însăși este cel mai puternic 
lucru din lume. Cine o are poate face orice vrea. Cum o obţine 
poate fi legitim, dar cum o păstrează, o sporește sau o folosește, 
acesta este lucrul îngrijorător. 

— Nu e corect. Chiar dacă avem toate dovezile, nu putem 
face nimic. Ce rost are să încercăm? Cum am putea vreodată să 
facem pe cineva să asculte sau să le vadă? 

El m-a tras mai aproape și i-am simţit căldura pe obraji când 
ne-am sărutat. 

— Nu renunțăm, mi-a șoptit. Aici, acum, noi doi, împreună. 
Vom găsi o cale! 

Mi-a dat drumul la mâini și s-a ridicat. 

— Destul cu lucrurile triste, mi-a spus și a răsucit leagănul. 
Lanţurile de care era atârnat s-au înfășurat când scaunul s-a 
întors. 

— Ţine-te bine și uită-te în sus, mi-a spus. 

Am făcut cum a zis, iar el m-a împins. M-am uitat la steluţele 
de pe cer, în timp ce lumea se rotea și se înclina în jurul meu, 
mai întâi într-o parte, apoi în cealaltă, până când leagănul s-a 
oprit. 

— Este o nebunie, i-am spus în timp ce mă ridicam în picioare 
clătinându-mă ameţită și l-am sărutat din nou. 

e 

Bâzâitul camerei de pe perete mă readuce în prezent și îmi 
șterge de pe chip zâmbetul oferit de amintire. 

Se pare că am găsit o cale, Isaac. 

Îmi ridic capul și mă uit la cameră. Oare câţi oameni mă 
urmăresc? 

Toţi oamenii din Avenues și City care l-au ridicat pe Jackson 
Paige pe un piedestal? 

Dar, oare, peste două zile mă vor urmări? 

Vor afla adevărul destul de curând. 


Eve 


Eve își parchează mașina în apropierea pasajului, de unde se 
vede muntele de flori și de omagii aduse lui Paige. 

Gus scoate niște sunete ciudate, de dezaprobare. 

— Ce este? întreabă ea. 

— Rahatul ăsta, spune el. Oamenii sunt atât de proști! 

— Asta înseamnă că știi adevărul? 

— Sunt probabil singurul care știe tot adevărul, dar asta nu 
înseamnă că ţi-l voi spune. 

— Pentru că nu vreau să plătesc pentru asta? 

— Așa-i, mda, și din cauza onoarei. 

— O, nu-mi da replica asta! 

— Ce, crezi că, dacă sunt din Rises, pentru că sunt lefter și 
autorităţile mă au la mână, nu am nici principii? 

— Nu am spus... 

— Nu era nevoie, femeie. Tu ești cea fără principii, tu ești cea 
care mă obligă să urc în mașină. Cea care mă ameninţă. 

— Nu te-am ameninţat! În orice caz, de ce nu știu autorităţile? 
De ce nu le-ai spus? 

— Nu au întrebat. Nu vor să știe. Și, așa cum am mai spus, din 
cauza onoarei. 

Eve bate cu degetele pe volan. 

— Unde locuiești? întreabă ea. 

El se întoarce spre Eve. 

— Ce? De ce? 

— Pentru că trebuie să-mi dai niște hârtii și niște scrisori. 

— Nu am niciun rahat de hârtie. 

— Ba da! Isaac mi-a spus că ai. 

— Nu te duc acasă la mine! Dacă mă văd vecinii? 

— Ăsta e și motivul pentru care am venit noaptea. 

— Nu-mi asum riscul! Nu te duc acasă la mine. Și, chiar dacă 
ţi-aș da toate rahaturile alea, ele nu dovedesc cine l-a ucis și de 
ce. 

— Ai citit tot? 

El ridică din umeri. 

— Atunci, cum rămâne cu scrisoarea Marthei? 

Gus o fixează cu privirea. 

— Ei bine... Tot nu scrie cine l-a ucis. 

— Dar toate acele hârtii reprezintă dovezi. 

— La ce folosesc? Nu poţi face nimic cu ele. Cine o să asculte? 
Cine o să le publice? E inutil! 

Se întoarce și se uită lung pe geam la polițistul care 
patrulează în fața memorialului Jackson. 

— Știi, m-am săturat de asta, spune Eve. Încerc să fac ce 
trebuie și oamenii sunt dificili. Martha nu a făcut-o, sunt sigură 
de asta, dar ea nu recunoaște. Isaac mi-a spus-o într-o oarecare 
măsură, dar nu-mi va zice nimic altceva din cauza unei 
promisiuni. Chiar dacă asta înseamnă că ea va muri. Afirmi că 
știi totul, dar nu vrei să-mi împărtășești ce știi. Și, între timp, 
momentul în care acea fată nevinovată va fi executată se 
apropie. lar eu nu pot face nimic în privinţa asta. Dă-mi hârtiile 
și gata! 

— Dar dacă spui cuiva că eu ţi le-am dat sau că le-am ascuns? 
Ce crezi că mi se va întâmpla atunci? Mă vor prinde. Nu mă vei 
mai găsi și nimeni nu va ști și nici nu-i va păsa cuiva dacă mai 
apar sau nu. 

— Nu voi spune nimănui. 

— Corecţie, spune el. Nu vrei să spui nimănui, dar uneori nu ai 
de ales. 

Ea își cuprinde capul cu mâinile. 

— Nimeni nu îţi va face nimic doar pentru că ai avut grijă de 
niște hârtii. 

— Să nu crezi asta, femeie! 

Eve pornește motorul mașinii, își pune din nou centura de 
siguranţă și blochează ușile. 

— Ce faci? Lasă-mă să ies! 

Turează motorul, iar polițistul care păzeşte florile se oprește 
din mers. 

— Nu crezi că pe poliţist l-ar interesa să afle că ai sărit în 
mașina mea și că mi-ai cerut bani? 

— Nu ai face asta. 

— Dar dacă i-aș oferi un motiv să-ţi percheziţioneze casa? 

Turează motorul mai mult, iar polițistul îi fixează cu privirea. 

— Dar dacă găsește documentele? Ar crede că ai intrat prin 
efracţie în casa lui Jackson și că le-ai furat. Ce s-ar întâmpla 
atunci? 

Porneşte mașina. Polițistul dă să apuce staţia radio. 

— Nu... 

— Amândoi știm ce s-ar întâmpla, nu-i așa? Ai mai spus-o. Ce 
ai spus acum un minut? Mă au la mână. Nu mă vei mai găsi și 
nimeni nu va ști și nici nu-i va păsa cuiva - ceva de genul ăsta, 
nu-i așa? 

— Ştii, credeam că ești o persoană corectă. 

— Se întâlneau, nu-i așa? Martha și Isaac Paige? 

— Ce? 

— Nu-i așa? 

— Mda, da, bine, se întâlneau. 

Mașina se deplasează un pic. 

— Cum s-au cunoscut? 

— Nu spun... 

Trage de mâner, dar portiera nu se deschide. 

— Rahat! Bine... bine... s-au cunoscut după ce a murit mama 
ei. Isaac a început să-și petreacă timpul pe aici. 

— De ce? 

— O, Dumnezeule, ești proastă? Pentru că se simţea vinovat. 
Din cauza mamei ei. 

— De ce s-ar fi simţit vinovat? Nu avea nicio legătură cu asta, 
nu-i așa? 

Gus își ridică disperat mâinile. 

— Nu el a ucis-o pe mama ei, dacă la asta te referi. El este un 
tip de treabă... 

— Și Jackson? Ştia că se întâlneau? 

Mașina continuă să meargă, iar polițistul desface tocul armei. 

— Jackson? Rahat, el le-a interzis să se întâlnească, iar 
apartamentul ei a fost vandalizat. A spus că o omoară dacă se 
mai vede cu el. Și vorbea serios. 

— Așadar, a venit și a găsit-o în acea seară? 

Polițistul se îndreaptă spre mașină. 

— Rahat, te rog, lasă-mă să plec acum! 

— Cine l-a împușcat pe Jackson? A cui era arma? 

— Nu-ţi pot spune. 

Eve trage frâna de mână, iar polițistul îndreaptă lanterna spre 
parbriz. 

— Arma lui Jackson. Era a lui Jackson, se precipită Gus. A spus 
că voia să o împuște, a spus niște prostii despre mama ei, niște 
lucruri de-a dreptul nasoale... 

Polițistul se apropie. 

— Cine l-a împușcat? 

— Nu pot! spune el. Nu poți să afli asta de la mine! 

— Cine era acolo? Cine a văzut ce s-a întâmplat? 

— Eu... el... lisuse, femeie, lasă-mă să plec! Sunt blocat aici. 
Sunt prins într-un triunghi nenorocit cu autorităţile, Martha și 
Isaac, iar acum cu tine. Și nu am făcut nimic! 

Polițistul bate în geamul șoferului. 

— Cum se cheamă strada pe care stai? 

— Ce? 

— Repede, cum se numește strada pe care locuiești? 

— Snowdrop Close, lisuse, Snowdrop Close! 

Ea apasă butonul, geamul coboară, iar aerul rece intră în 
mașină. 

Gus își pleacă privirea. 

— Bună seara, doamnă, pot să vă întreb ce faceţi aici în seara 
asta? 

Eve îi zâmbește poliţistului. 

— Îmi pare rău, domnule ofiţer, spune ea. Am venit să mă uit 
la omagii. 

— Și tu? întreabă el îndreptând lanterna spre faţa lui Gus. 

— Mda, și eu, mormăie Gus. 

El se uită din nou la Eve. 

— Nu aveţi nicio problemă, doamnă? 

— Niciuna, mulțumesc! 

— Ei bine, atunci vă las în pace. 

Polițistul pleacă. Gus oftează ușurat. 

— O, spune Eve, mă scuzaţi, domnule ofițer, aș vrea să vă rog 
ceva, aţi putea să-mi arătaţi cum ajung pe Snowdrop Place? 

El se întoarce spre mașină. 

— Snowdrop Place? De ce ar vrea cineva ca dumneavoastră 
să ajungă acolo? 

— Sunt avocată. Trebuie să las niște dosare unui client. 

— Înţeleg. La ce număr? 

— Te conduc eu, îl întrerupe Gus. Nu contează, domnule 
ofițer, îi arăt eu. 

— Eşti foarte amabil, spune Eve zâmbind. 

Polițistul se îndepărtează. Eve închide geamul, pornește din 
nou motorul și demarează. 

— Ştii, voi ăștia din Avenues, veniţi aici ca să vă faceţi 
treburile murdare, ne băgați în rahatul vostru, iar noi trebuie să 
ne asumăm vina pentru că aveţi bani să scăpaţi. Rahatul cade în 
jos, femeie. E timpul să se oprească! Am să-ți dau lucrurile, 
scrisorile și toate celelalte, promit, dar am să-ţi mai spun ceva. 
Oprește mașina! 

— Poftim? 

— Oprește mașina lângă pasaj. Aici! Oprește aici! 

Ea parchează pe marginea drumului. 

— Vezi chestia aia montată pe zid? 

Se apleacă în față și-i arată prin parbriz. 

— Cameră de supraveghere. E acolo de ani buni. Au spus că e 
pentru protecţia noastră. Dar, când avem nevoie de ea, ne spun 
că nu funcţionează. 

— ȘI...? 

— Descuie portiera! 

— Crezi că sunt proastă? Ai să fugi. 

— Nu, spune el. Ti-am promis și am vorbit serios. Acum, 
urmărește camera. 

În timp ce se îndepărtează de mașină și traversează drumul, 
Eve se uită la camera care se rotește și îl urmărește. 

Consiliere 


— Nu credeam că ne vor lăsa să ne întâlnim din nou, spune 
Martha uitându-se la Eve cu încheieturile și mâinile bandajate. 

— A fost nevoie de ceva muncă de convingere, răspunde Eve. 
Cum te simţi? Pari obosită. 

— Chiar sunt, spune Martha. Este... 

Cuvintele se sting. 

— Vrei să vorbești despre asta? 

Martha o fixează cu privirea, pieptul mișcându-i-se în sus și-n 
jos în timp ce respiră și se joacă cu degetele în poală. Işi trece 
mâna peste scalpul ras. 

— Nu, șoptește ea 

Eve dă aprobator din cap. 

Martha inspiră adânc și se apleacă în faţă. 

Într-un fel, va fi o eliberare când se va întâmpla, șoptește ea. 
Nu credeam... că... că va i... 

Își încrucișează braţele pe piept. 

— Nu știu... mormăie ea. Te voi vedea mâine? 

— Sper, răspunde Eve. 

Martha se cuprinde singură cu braţele. 

— Gardianul a spus că nu vom mai discuta cu niciun avocat 
din oficiu. Că acum există unii virtuali și discuţi spre o cameră 
de unde îţi vorbește o voce. 

— Știu, am aflat abia ieri. Ai vorbit cu vreunul? 

— Nu. 

Se uită în gol pe fereastră peste umărul lui Eve. 

— Știi, mă bucur că ai plantat copacul. E frumos să vezi ceva 
în grădină. Ceva normal. 

— Dacă te vor duce să vorbești cu unul, nu trebuie să spui 
nimic. 

Martha se uită din nou la Eve. 

— Totul se transmite în direct, pentru cei din afară, reia Eve. 

— Și cum rămâne cu camerele din celule? 

— Fac același lucru. 

— Mă urmăresc tot timpul? 

— Nu ţi-ai dat seama de asta ieri, când le-ai arătat ce scria pe 
perete? 

— Nu neapărat. Pur și simplu m-am gândit că oamenii din 
birouri ar putea să vadă... Nu știu... Poftim? Se transmite la 
televizor? 

— La televizor, pe internet... Este gratis. Ei bine, e gratis până 
pe la ora șase a celei de-a șaptea zile. 

— Atunci trebuie să plătești? 

Eve dă aprobator din cap. 

— Ai văzut toate numele de pe perete? 

Ea dă din nou din cap. 

— Bun, șoptește Martha. Și mesajul meu? 

— O, da. 

Martha schițează un zâmbet. 

— Așadar, ai urmărit tot? întreabă ea. 

Eve se foiește în scaun. 

— Doar un pic, aseară, răspunde ea. 

— Aha, mă bucur că nu ai putut să te uiţi acum două seri. 

— La care? 

Martha ridică din umeri. 

— Eram în Celula 3, cred. Cam toate sunt la fel. 

Eve își așază mâinile pe masă, ţinându-le împreunate. 

— Odată, un prizonier mi-a spus că el crede că într-una dintre 
celule ţi se administrează un gaz care te face să ai halucinații. 

— Asta trebuie să fi fost. Drăcia naibii! 

Martha își suflecă mânecile salopetei și își încrucișează 
brațele pe piept. Continuă să se foiască pe scaun. 

— Probabil că unora li se pare amuzant. 

— Poate că li se pare așa unor oameni care sunt mai cruzi. 

— Da, și acum pot să și urmărească. De parcă totul ar face 
parte din programul de divertisment, știi, ca într-o grădină 
zoologică stranie sau așa ceva. 

Își freacă faţa cu mâinile și expiră zgomotos. 

— Dacă nu ar vedea gazul, atunci nu ar mai fi amuzant, nu-i 
așa? Aș fi semănat cu o fată nebună, scoasă din minţi. Nu se 
știe niciodată, poate că unor oameni de treabă nu le va plăcea, 
poate că vor organiza și niște proteste publice, spunând că 
este... nu știu... împotriva drepturilor omului sau așa ceva. Ai 
crede că este. Să fii gazat și așa mai departe. 

Face o pauză, gândindu-se. 

— La ce oră te-ai uitat? 

— Cam pe la patru sau cinci, azi-dimineaţă, spune Eve. M-am 
trezit și nu am mai reușit să adorm. 

— Așadar, m-ai urmărit cum dorm? 

— Îmi făceam griji pentru tine. Era... era singura cale prin care 
puteam să văd ce faci. Te-ai supărat? Ai fi preferat să nu o fac? 

— De ce ţi-ai făcut griji pentru mine? Pentru că asta-i slujba 
ta? 

Eve se gândește pentru o clipă. 

— Presupun că din cauza a ceea ce îţi fac. Pentru cât de 
vulnerabilă te-ai simţit. Nu pentru că ești clienta mea, ci 
pentru... pentru că ești vulnerabilă. Și singură. 

— Pentru că sunt o adolescentă? 

— Nu, nu neapărat. Pentru că ești om. Pentru că nu-mi place 
suferința. Sau durerea. Pentru că-mi fac griji în privința ta. 
Pentru că mă simt inutilă. Pentru că nu vreau să mori. 

Eve o urmărește pe Martha cum se șterge la ochi cu podul 
palmei. 

— Pentru că eu cred că ești speriată. 

Respirația Marthei îi bolborosește în piept. 

— Nu mă voi mai uita, îi spune Eve. 

— Nu contează, răspunde Martha. Doar că e un pic ciudat, 
asta e tot. 

— Vrei să vorbești despre asta? 

— Hm, parcă ești un psiholog care întreabă tot timpul „Vrei să 
vorbești despre asta?” 

— Ei bine, asta e ciudat, spune Eve cu un zâmbet. 

Afară, copacii se încovoaie în bătaia vântului puternic, iar 
păsările zboară în zigzag. 

Martha se uită în partea laterală a camerei. 

— Ştii, în fiecare celulă e câte un ceas și toate ticăie la fel de 
tare. Credeam că mă voi obișnui cu sunetul, dar... 

— Îmi aduc aminte de unul dintre prizonieri, spune Eve. 
Numele lui era Jorge și a reușit să se caţăre pe tocul ușii și să 
smulgă ceasul de pe perete. L-a zdrobit în bucăţi. 

— Ceasurile se află în interiorul unor cutii de metal. 

— Da, de atunci. 

Martha rânjește la ea. 

— Ai voie să-mi spui lucruri de genul ăsta? 

Eve ridică din umeri. 

— Ce se va întâmpla cu slujba ta, cu acești noi avocați 
virtuali? 

— Tu ești ultimul meu client, spune ea. 

Martha se foiește pe scaun. 

— Asta înseamnă că nu mă vei uita? 

— Oricum nu te-aș uita, răspunde Eve căutând prin poșetă. În 
cele din urmă scoate un pachet de biscuiţi. De data aceasta cu 
cremă. 

— Mulţumesc! Sunt preferaţii mei, dar nu vreau să mă îngraș, 
spune Martha încercând din nou să zâmbească. 

Eve pune biscuiţii pe masă. 

— Mănâncă-i naibii pe toţi, îi răspunde ea. 

Cu o grijă incredibilă, Martha desface pachetul, ia un biscuit și 
ronțăie marginea. Eve o privește cum mănâncă. 

— De cât timp erai cu Isaac Paige? întreabă ea. 

Pentru o secundă, Martha se oprește din mâncat. 

Privind-o pe Eve, tot trupul pare să i se încordeze. 

— Cu cine ai vorbit? 

— Cu Isaac, cu doamna B. și cu Gus, din High Rises. Știi că o 
cameră de supraveghere era îndreptată exact spre locul în care 
pretinzi că l-ai împușcat pe Jackson? 

Martha termină de mâncat biscuitul. 

— Dacă știi asta, atunci știi și că nu se mai poate face nimic, 
mormăie ea cu gura plină. 

— Păstrează fișiere de rezervă pentru toate camerele de 
supraveghere. 

Martha înghite. 

— Nu contează. Nu vreau să trec prin toate astea. Nu vreau 
să mă gândesc sau să vorbesc despre asta. Nu vreau să fac 
nimic. Zarurile au fost aruncate. 

Mai ia un biscuit din care mușcă jumătate, în timp ce o 
urmărește pe Eve cum scoate telefonul mobil din buzunar și 
atinge ecranul. 

— Nu ai voie... spune Martha. 

Eve își atinge buzele cu un deget ca să-i facă semn să tacă și, 
cât ţine telefonul la ureche, ea și Martha se privesc reciproc. 

— Bună, eu sunt. Sunt aici, spune Eve. Aha. Da, e în faţa mea. 
Mănâncă biscuiţii pe care i-ai trimis. Ai avut dreptate, sunt 
preferaţi ei. 

Martha rămâne cu gura căscată. Clipește încontinuu. 

— Îi voi da telefonul. Nu, e în regulă, aici nu sunt camere, e în 
regulă. 

Îi întinde telefonul. 

— Vrea să vorbiti. 

Martha se holbează, cu gura căscată. 

— la-l! 

Martha scutură dezaprobator din cap. 

— la-l, șuieră Eve. Este Isaac. 

Îi împinge telefonul pe masă. 

Cu mâna tremurândă, Martha se întinde lent, atinge telefonul 
cu degete nesigure și, cu privirea aţintită asupra lui Eve, îl 
apucă și-l duce la ureche. 

— Bună, șoptește ea. 

Fără să se mai uite la Eve, umerii i se ridică în clipa în care își 
aduce genunchii la piept și-i cuprinde cu un braţ, apropiindu-se 
de marginea scaunului și mișcându-se înainte și înapoi. 

— Și mie îmi este dor de tine, șoptește ea dând din cap și 
zâmbind. Ai văzut emisiunea? Și doamna B.? l-a văzut numele? 

După o secundă, zâmbetul dispare. 

— Nu pot. Nu am... 

Își sprijină capul de genunchi. 

— Nu pot, spune ea. Nu... Nu pot să le spun asta... Nu am de 
gând să... 

Cu o mână, se șterge la ochi. 

— Cine m-ar crede? șoptește ea. Știu... dar dovezile... 
camera... 

Scutură din nou din cap cât îl ascultă pe Isaac vorbind. 

— Nu, am discutat despre asta... chiar și cu... Nu, Isaac, te 
rog... N-am de gând să mă răzgândesc... 

Pentru o secundă, se uită la Eve, dar faţa i se schimonosește, 
ochii i se umplu de lacrimi și se cocoșează pe scaunul ei, cu 
privirea în pământ. 

Suspină înăbușit. 

— Și eu te iubesc, șoptește ea. 

Închide telefonul și-l scapă pe podea. Eve înconjoară masa și, 
când Martha începe să tremure și să plângă, o îmbrățișează. 


6.30 p.m. Moartea este Justiţie 

Genericul răsună în ritmul bătăilor unei inimi. Pe ecranul 
albastru-închis se văd puncte albe și se aude un bâzâit. Sigla cu 
ochiul și cuvintele „Ochi pentru ochi” se rotesc în jurul irisului. 

Muzica se oprește. Sigla se mută spre marginea ecranului, 
unde cuvintele nu se mai rotesc, iar luminile se aprind într-un 
studio diferit. E o veche sală de tribunal, cu pereţi lambrisaţi cu 
lemn de stejar. Un podium din lemn, pentru juraţi, este plin de 
spectatori și se văd mese mari din lemn și cinci pupitre din 
stejar, bogat ornamentate. 

Kristina stă lângă o masă flancată de scaune înalte din lemn, 
în spatele căreia sunt niște panouri, fiind îmbrăcată cu un 
costum de culoare albastru-electric, cu decolteu adânc și strâmt 
în talie. Poartă ochelari cu lentile fără dioptrii și o perucă lungă 
de judecător. 


KRISTINA: Bună seara și bine aţi venit la Duminica Judecății! 
Spectatorii aplaudă. 


KRISTINA: Ca întotdeauna, la Duminica Judecății transmitem în 
direct din această clădire istorică din centrul Londrei, Old 
Bailey, care se află aici de la sfârșitul secolului al XVII-lea și a 
găzduit procesul fraţilor Kray și pe cel al lui Oscar Wilde. În 
urma dispariţiei tribunalelor, a fost salvata de la demolare, 
fiind transformată în studiouri de televiziune pentru propria 
noastră emisiune, iar acum găzduiește emisiunea Sună 
pentru dreptate, transmisă de două ori pe zi, șapte zile pe 
săptămână. 

Se oprește ca să zâmbească spre cameră. 


KRISTINA: Aici, la Studiourile „Ochi pentru ochi”, suntem 
nerăbdători să vă prezentăm acest nou concept. Dacă nu ați 
văzut filmul de prezentare sau dacă nu aţi selectat canalul, nu 
veți fi dezamăgiţi dacă o veţi face. Pentru voi, oamenii 
obișnuiți din public, este o ocazie să faceţi parte dintr-un 
complet de judecată și să vedeţi acuzaţii în timp ce vă 
relatează poveștile lor. Credeţi că sunt vinovați? Apăsaţi pe 
sonerie! Vreţi să fiți aici? Atunci, accesaţi pagina noastră de 
internet pentru detaliile privind cumpărarea biletelor. Este 
posibil ca biletele să se epuizeze, așadar, accesaţi pagina cât 
mai curând posibil! 

Spectatorii aplaudă. Dinţii Kristinei și colierul ei cu diamante 
strălucesc în luminile studioului. 


KRISTINA: În seara asta, ni se alătură în platou minunatul nostru 
reporter de teren, Joshua Decker. 


Purtând un costum scump albastru, Joshua intră în studio și, 
cu mâinile ridicate, îi salută pe cei din public, în timp ce toți 
aplaudă și fluieră. Trecând mai departe, le face semn cu ochiul 
unora și ia mâna unei spectatoare și o sărută zâmbind. 


KRISTINA: Mulţumesc, Joshua, că ni te-ai alăturat! Înţeleg că 
astăzi nu ai stat prea mult pe teren. 


JOSHUA: Am mers doar dintr-o parte în alta a studioului, unde se 
află minunatul nostru public! 


Un murmur răsună printre femei. 


KRISTINA: Joshua, știi că în tribunalul de la Duminica Judecății 
trebuie să porți peruca specifică. 


Moderatoarea îi dă o perucă albă de judecător - mai scurtă 
decât a ei. El zâmbește, o pune pe cap și se întoarce spre 
cameră. 


JOSHUA: Ce spuneţi, dragi privitori? Par mai dichisit? 
Se aud fluierături. Joshua pozează pentru ei. 


KRISTINA (vorbind tare, ca să acopere fluierăturile): Vorbind 
serios, dragi privitori... 


Joshua ridică o mână ca să calmeze publicul. 


KRISTINA: În seara asta, exclusiv pe canalul nostru, vă aducem 
câţiva experţi care vor discuta cazul adolescentei criminale 
Martha Honeydew și care vă vor ajuta să luaţi o decizie 
informată în ceea ce privește votarea. Chiar este vinovată, 
așa cum pretinde? Ne-a furat cu adevărat comoara naţională? 


În studio e liniște. Camera se apropie de chipul moderatoarei. 
Are ochii umezi și îi tremură buzele. 


JOSHUA: Să-i aducem în studio! 
Joshua și Kristina se îndreaptă spre pupitre. 

KRISTINA: La pupitrul numărul unu o avem pe cunoscuta 
doamnă psiholog al vedetelor, Penny Drayton! 


Publicul aplaudă în timp ce femeia își ocupă locul la pupitrul 
îndepărtat. 


KRISTINA: Din echipa de criminalistică a City-ului, detectivul 
inspector Di Hart este la pupitrul numărul doi. 


Un bărbat masiv, îmbrăcat într-o uniformă albastră, cu epoleţi 
impozanţi pe umeri și un rând de medalii strălucitoare la piept, 
iese și își ocupă locul. Nu afișează nicio expresie. Privirea îi este 
rece. Publicul nu prea mai aplaudă. 


JOSHUA: Autorul celebrei cărţi De ce ucid adolescenții, lan 
Chobury, la pupitrul numărul trei. 


Aplauzele se mai întețesc atunci când intră în studio un 
bărbat de vârstă mijlocie, care dă ușor din cap, în timp ce 
luminile se reflectă în chelia lui și în ochelarii groși. Acesta face 
semn din mână spre public și se așază la următorul pupitru. 


KRISTINA: Și, în sfârșit, la pupitrul numărul patru, un chip deja 
cunoscut spectatorilor noștri și o adăugire de ultim minut 
echipei noastre de experţi de astăzi, fostul judecător al Curții 
Supreme, domnul Cicero. 


Acesta își împinge ochelarii pe nas când iese din culise și își 
ocupă locul, iar mustaţa îi zvâcnește când încearcă să 
zâmbească. Îşi sprijină mâinile de pupitru cu degetele 
împreunate. Dacă s-ar apropia camera de el, s-ar vedea 
picăturile de transpiraţie care i se adună în jurul gulerului de la 
cămașă. 

Aplauzele se opresc. Kristina și Joshua își ocupă locurile acolo 
unde, cândva, era boxa martorilor. Fiecare ţine în mână un 
ciocănel. 


KRISTINA: Cicero, am vrea să începem cu tine. Aceasta este a 
doua oară când ne vizitezi ca să discutăm cazul despre 
Martha Honeydew. De ce ești interesat? 


El își trece o mână prin părul grizonant. 


CICERO: Mă interesează justiţia pentru toţi. Pentru victime, da. 
Atât pentru familiile lăsate în urmă, cât și pentru acuzată. 

DI HART: Acuzată? Acuzata a renunţat la dreptul la justiţie când 
a comis crima! 

CICERO: Presupui că este vinovată când, de fapt, este doar 
acuzată. Ce s-a întâmplat cu „nevinovat până la proba 
contrarie”? 

DI HART: Este cât se poate de vinovată. Oamenii mei au prins-o. 
Ea a recunoscut-o. Ce mai vrei? 

CICERO (strigând): DOVEZI! Vreau DOVEZI! Dovada, pentru 
numele lui Dumnezeu! 


Joshua bate ușor cu ciocănelul în masă. Invitaţii se opresc și 
se întorc. El zâmbește. 


JOSHUA: Cred că invitaţii noștri s-au aprins un pic, nu-i așa, 
Kristina? 


KRISTINA: Într-adevăr. Poate îl aducem în prim-plan pe invitatul 
nostru de la pupitrul numărul trei, lan Chobury. lan este 
autorul câtorva romane polițiste celebre. A scris și din 
perspectiva criminalului, și din cea a detectivului și, astfel, 
este în măsură să ne ofere informaţii despre cum gândesc 
atât... 

CICERO (întrerupând): Este ficțiune! 

KRISTINA: ...acuzatul, cât și victima, Jackson Paige. Spune-ne, 
lan, cât de importantă este noţiunea de dovadă? 

CHOBURY (vorbind încet): Mulţumesc, Kristina! Cred că este 
important să ne amintim ce sunt dovezile, de ce sunt 
necesare și pentru ce sunt folosite. In cazurile prietenului 
nostru erudit, domnul Cicero, pe care le-a prezidat în timpul 
carierei lui, dovezile aveau, într-adevăr, o importanţă capitală, 
deoarece trebuia să-i informeze pe juraţi, ca să-i ajute să 
înțeleagă crima și să ia o hotărâre. Totuși, sistemul nostru de 
justiţie a evoluat spre unul mult superior, mai corect și mai 
democratic. Cu toții suntem judecători și jurați. Toţi avem voci 
egale... 

CICERO: Nu este adevărat! 

CHOBURY: Domnule Cicero, vă rog respectuos să-mi permiteţi 
să-mi împărtășesc opinia. 

JOSHUA (întrerupând): Domnul Cicero e deschis ca întotdeauna, 
dar să ne îndreptăm acum spre experta noastră, doamna 
psiholog Penny Drayton. Mă bucur să te văd din nou, Penny! 

El îi face lui Penny semn cu ochiul, iar ea chicotește. 


JOSHUA: Ce crezi că ar fi putut să o motiveze pe această tânără 
să-l ucidă pe Jackson Paige? 


DRAYTON: Nu trebuie să cercetezi mult în trecut ca să descoperi 
care este cea mai probabilă motivaţie a domnișoarei 
Honeydew. Dacă îi analizăm copilăria, vedem haosul pe care 
a trebuit să-l suporte. Un tată care a dispărut înainte de 
nașterea ei, o mamă care a lăsat-o să aibă singură grijă de ea 
zile și nopţi în șir, pretinzând că lucra, în timp ce ea ieșea în 
oraș ca să întâlnească bărbați. 

CICERO: Asta este o minciună! Și știi că așa este! 

DRAYTON: Toate au condus la destabilizarea emoţională a 
tinerei. Să nu uităm nici de moartea mamei ei. Este fascinant 
cum toate aceste evenimente i-au afectat personalitatea! 
Cred că motivaţia ei a fost gelozia sau invidia. Nu se poate 
contesta că a avut o viaţă grea. Fără bani, dragoste, atenţie și 
compasiune, ea a văzut stilul de viaţă al celor bogaţi și celebri 
și și-a concentrat atenţia asupra lor. L-a ademenit pe Jackson 
Paige acolo ca să-l ucidă. 

CICERO (strigând): DE CE? DE CE l-ar fi ademenit pe unul dintre 
cei mai bogati și celebri bărbaţi din lume ca să-l ucidă și apoi 
să-și recunoască fapta? De ce ar face asta? 


Cicero lovește cu pumnul în pupitru. 


CICERO (strigând): Nu are niciun sens, iar voi nu încercaţi să 
aflați! 


Kristina lovește cu ciocănelul în masă. 


KRISTINA: Liniște, domnule Cicero, vă rog, liniște! Sau vă voi 
evacua din sală! 


Di Hart râde de Cicero. 


DI HART: Ea a recunoscut că este vinovată, Cicero, prostule. De 
ce ar spune-o dacă nu ar fi adevărat? 


CICERO: Ei bine, de vreme ce ești inspector, ai putea să faci 
ceva radical, cum ar fi să te duci și să inspectezi! Pune 
întrebări! Dacă ești atât de convins că a făcut-o, află de ce! 
FĂ-ŢI NAIBII DATORIA! 

Di Hart se întoarce spre Cicero, cu degetul ridicat, arătând 
spre el. 


DI HART (strigând): Mi-am făcut datoria, cretinule! Am arestat 
criminala! Am făcut rost de arma pe care a folosit-o și deo 
mărturie semnată. Am adus-o în culoarul morţii, unde îi este 
locul, și voi fi acolo peste două zile să văd cum o sfâșie 
curentul electric și îi prăjește creierul, așa cum merită. Dacă 
ţi-ai fi făcut datoria cum trebuia în toți acești ani, atunci nu 
am mai fi avut astăzi criminali pe străzi. 7u ai eliberat 
criminalii. Noi nu facem asta. Noi facem străzile mai sigure! 


El face un pas spre Cicero. 


DI HART (vorbind printre dinţi de furie): Martha Honeydew este 
cât se poate de fără inimă și merită să moară! 


Cicero sare din spatele pupitrului, se repede spre Di Hart și îl 
doboară cu un pumn. Oamenii de la pază vin în grabă. Scaunele 
cad. Oamenii ţipă. Camera se întoarce din nou spre Kristina și 
Joshua, care acum stau unul lângă celălalt, cu perucile strâmbe. 


JOSHUA (vorbind încet): Ce emoții puternice pentru un caz atât 
de delicat. 


Kristina, cu gura deschisă, se încruntă la el. 


JOSHUA: Și niciun moment plictisitor aici, la emisiunea Duminica 
Judecății, dragi spectatori! 


KRISTINA: Absolut, Joshua! Este mereu incitant și deseori avem 
parte de scandaluri! Urmăriţi-ne din nou după acest scurt 
mesaj din partea sponsorului nostru, Cyber Secure, cu toate 
numerele de telefon importante pentru votare. 


Ecranul se face albastru, iar sunetele se estompează. Apare 
un nor pufos și alb; rânduri de text înceţoșat trec prin el. Când 
un lacăt se închide în colț, textul dispare și, în locul lui, 
dedesubt, se desfășoară o listă cu toți acuzaţii și numerele la 
care pot fi votaţi. 


Eve 

Focul din șemineu părâie și aruncă scântei, iar lumina 
portocalie se reflectă pe chipul lui Eve și pe al lui Isaac, care 
stau faţă în faţă, concentrându-se. 

Pe măsuţa de cafea sunt dosarele și documentele ascunse de 
Gus, alături de agendele pline cu informații luate de la el, cești 
goale de cafea și farfurii cu resturi de sanaviciuri și ambalaje de 
alimente. 

Max stă în colțul camerei, cu laptopul pe genunchi, uitându-se 
când la mama lui, când la Isaac și înapoi, țâțâind din când în 
când și privindu-și ceasul. 

— Ai de gând să-mi spui ce se întâmplă? întreabă el. 

Eve își trece degetele prin păr, dar nu își ridică privirea. 

— Nu, spune ea. Este mai bine să nu știi. 

— Mă tratezi ca pe un copil. 

Se aude soneria. 

— Cu toate astea nu protestezi când trebuie să răspund la 
ușă... 

Când se ridică și părăsește camera, Isaac se întoarce spre 
Eve. 

— Ar trebui să-i spui, zice el. 

— Incerc să-l protejez. 

— Din cauza a ceea ce s-a întâmplat cu soțul tău? 

— Nu înţelegi. 

— Cred că îl expui unui pericol mai mare dacă nu îi spui. 

Cicero intră în cameră și se așază lângă Eve. Bagă mâna în 
buzunarul jachetei, scoate un rând de chei și le aruncă pe 
măsuța de cafea. Eve, Isaac și Max le fixează cu privirea. 

— Asta ai vrut, nu-i așa? întreabă el frecându-și mâinile 
rănite. 

— Da, dar... șoptește Eve. 

— Ai fost grozav astăzi la televizor, Justice, spune Max. Când 
l-ai lovit pe poliţist... asta a fost... uau! 

Cicero se întoarce spre el, iar mustaţa i se lungește într-un 
zâmbet trist. 

— Mulţumesc, nu asta trebuia să fac în mod normal. 

— Ba da, răspunde Max și face câţiva pași înainte, 
concentrându-se asupra cheilor. Astea sunt...? 

Ochii îi cad pe buzunărașul de siguranță, cu un blazon 
familiar. 

— l-ai luat cheile? 

Cicero se uită la Eve și din nou la Max. 

— Ei bine... spune ridicând din umeri. l-au căzut din buzunar. 

— Pe naiba, răspunde Max luându-le. L-ai luat la bătaie ca să 
pui mâna pe astea? 

— Nu pot scuza violenţa, Max, dar uneori e necesară. 

— Așa ai făcut, nu-i așa? Ce plănuiești, mai exact? 

Eve se ridică și se uită la fiul ei. 

— Nu trebuie să spui nimănui... 

— Ai încredere în mine, mamă. 

Pentru o clipă, ea se oprește privindu-l. 

— Camera, spune ea. De la pasaj. Funcţiona în seara aceea și 
în seara în care a fost ucisă mama ei. Toate filmările camerelor 
sunt înregistrate. 

Max răsucește buzunarul cheilor în mâini. 

— Ştii, nu trebuie să te duci la poliţie ca să obţii fișierele din 
calculator. Nu era nevoie să-i furi cheile. 


Martha 


Fereastra din celula asta este atât de mică, încât cred că aș 
putea să o acopăr cu mâna dacă aș ajunge până acolo. Nu are 
geam, iar vântul șuieră prin ea ca un lup sau ca o bestie scoasă 
din minţi care încearcă să se elibereze. Nu este niciun 
întrerupător pentru bec aici. Nici bec nu există, la fel ca în 
celelalte, dar este mult mai întuneric. Am căutat unul când a 
început să apună soarele, apoi am urmărit cum s-a înceţoșat 
totul și marginile tuturor lucrurilor s-au contopit. 

Așa o să fie când am să mor? O să dispară tot? O să-mi simt 
pleoapele grele, ca și când aș adormi? O să doară? Este 
electricitate. Normal că o să doară. Cât timp o să treacă până 
voi leșina? Am să leșin și apoi am să mor sau și leșinatul face 
parte din moarte? 

Dumnezeule, este frig aici! Vântul este rece. 

Aș vrea, în schimb, să pot muri mâncând tort de ciocolată. Să- 
| mănânc și să adorm. Nu otrăvită, pentru că ar fi dureros. Poate 
drogată. 

Nu-mi amintesc ultima dată când am mâncat tort de 
ciocolată. Probabil la doamna B. Face un tort tare bun. 

Doamna B. crede în Dumnezeu. După ce Ollie a fost arestat, 
s-a rugat la Dumnezeu pentru eliberarea lui, dar asta nu a folosit 
la nimic. Așa a spus ea. A spus că Dumnezeu a pierdut o luptă, 
dar nu și războiul, și știa că va avea grijă de Ollie până când îl va 
vedea din nou. 

A consolat-o gândul că îl va revedea. 

l-am adus aminte de mama și a spus că Dumnezeu pierde 
multe lupte, dar nu avea niciun răspuns pentru asta. 

De fiecare dată când a murit cineva apropiat, cumva, am știut 
că era bine. Pare stupid, pentru că nu erau bine, erau morţi, dar 
credeam că am să înţeleg cumva că erau liniștiți sau ceva de 
genul ăsta, dar niciodată nu am simţit asta în legătură cu 
mama. 

A murit. S-a terminat. 

În două zile voi muri și eu. S-a terminat! 

Mi-ar fi mai ușor dacă aș fi credincioasă. 

Toate gândurile și amintirile despre tine vor dispărea, Isaac. 
Va trebui să rememorezi momentul în care ne-am cunoscut, 
serile noastre în parc, plimbările prin pădure, clipa în care ai 
cunoscut-o pe doamna B., prima dată când ne-am ţinut de 
mână, primul nostru sărut, prima dată când am făcut dragoste. 
Va trebui să porți cu tine toate amintirile, dar când vei muri va fi 
ca și când nu s-au întâmplat niciodată. 

Ca și cum noi nu am existat niciodată. 

Nimic de arătat, niciun semn, nicio înregistrare. 

Dumnezeule! Cine își va aminti de mama când nu voi mai fi? 

lisuse! Dumnezeule! La naiba, mamă, îmi pare rău! 

Îmi amintesc cum îmi strângeai mâna în faţa școlii, cum mă 
îmbrăţișai când mergeam la culcare, cum strigai să vin să beau 
ceai, dar nu îţi mai văd chipul. Cu ochii închiși îl văd în fotografii, 
într-un parc, la o nuntă, închinând un pahar, înțepenit în acel 
moment, dar acum nu ești în faţa mea. 

Te aud plângând, certându-te la telefon cu oamenii cărora nu 
le poți plăti datoriile. 

Ai avut o viaţă grea. Mereu ai încercat să faci lucrurile mai 
bune pentru mine. _ 

Mă gândesc la tot ce-a fost. Imi alung gândul de la supărările 
tale și îmi amintesc. Te aud râzând. 

Este Crăciunul. Suntem la doamna B., la masă cu ea și Ollie. 
Am economisit bani pentru că nu am cumpărat biscuiţi, ci i-am 
făcut eu și cu Ollie. Nu ne pricepeam, dar nu conta. Am scris pe 
răvaşe glume care nici măcar nu erau amuzante și le-am folosit. 

Citești una... Îmi amintesc... 

„De ce poartă vacile clopot?” 

„Pentru că nu le funcţionează coarnele”. 

Nu este amuzant, dar tu râzi și, când ne uităm la tine, 
începem să râdem și noi. Nu ne putem opri. Mă doare burta. Văd 
cum îţi ștergi lacrimile cu mâna, dar încă nu-ţi văd toată faţa. 
Dar nu contează. Îți ascult râsul. Îţi aud fericirea. Ești mama 
mea și sunt mândră. Mă bucur că sunt fiica ta. 

Păstrează amintirea asta pentru mine, doamnă B.! Erai acolo, 
îți vei aminti și tu. Păstrează amintirea pentru mine după ce nu 
voi mai fi! Păstreaz-o în siguranţă! Păstreaz-o! 

(J 

Orele trec. 

Mi-e frig. Înghet. 

Celula devine mai întunecată, iar acum fereastra este singurul 
lucru luminos de aici. Mă întreb cum arată luna în noaptea asta. 
Trebuie să fie mare, pentru că este atât de multă lumină afară 
încât pot să văd norii pe cer. 

Vântul suflă mai puternic. 

Degetele de la mâini îmi sunt înţepenite, iar cele de la 
picioare amorţite. 

Creierul vrea să calculeze câte ore mi-au mai rămas, dar eu 
nu îl las. 

Simt frigul în oase. 

Poate am să mor îngheţată în noaptea asta. Vor veni la prima 
oră și eu am să fiu un cub de gheaţă, iar ei vor trebui să-mi rupă 
braţele și picioarele ca să mă îndrepte. Or să mă ridice și or să 
mă scape pe pământ, iar eu am să mă sparg într-un milion de 
bucăţi. Probabil că vor tot continua cu șarada asta și vor pune 
toate bucăţile rupte și îngheţate pe scaunul electric. 

„Nu pot să-mi petrec noaptea așa”, mă gândesc. 

Tremur. 

Aud un fel de țăcănit ritmic sau niște bătăi și privesc împrejur, 
încercând să-mi dau seama ce este, gândindu-mă că voi reuși să 
văd ceva în întuneric și poate c-am să văd un șoarece cum fuge 

prin fața mea sau un păianjen uriaș care vrea să mă intimideze 
ţăcânind din colţi. 

„Tie îţi clănţăne dinţii”, îmi spun. 

Trebuie să mă încălzesc sau cel puţin să fac în așa fel încât să 
nu îmi fie și mai frig. Încerc să mă gândesc la ce să fac, dar nu 
pot. 

„Hipotermia afectează funcţiile creierului”. 

Îmi doresc să fi avut la îndemână ceva mai mult decât 
cearșaful ăsta jalnic. 

„Bate la ușă, cere o pătură, o pilotă!” 

Mda, sigur. Nu mă pot mișca. Sunt obosită. 

Îmi curge nasul acum. Deși, dacă ar îngheţa, nu ar mai curge. 
La nas am ţurțuri de muci. 

Poate că au renunţat la tortura psihologică și acum trec la cea 
fizică. 

Tremur și mă înghesui ca și când am patru ani și trebuie să-mi 
fac nevoile. Nu pot rămâne pe loc. Imi bag mâinile sub pernă. 
Mă răzgândesc. O strâng la piept. 

„Ține-ţi inima caldă!” 

Nu-mi simt picioarele. 

„Îmi doresc să fi fost cu mine, Isaac, mă gândesc. Să mă 
încălzești. Să mă ţii în braţe”. 

„— Sunt, îmi spune el în mintea mea. Sunt aici lângă tine. Uită 
de frig! Ridică privirea spre cer alături de mine! Încă putem 
împărți cerul. 

— Totuși, trebuia să se termine, nu-i așa? 

— Dacă tatăl meu nu ar fi... 

— Am fost naivi. 

— Nu, eram îndrăgostiți. 

— Eram? 

— Suntem”. 


VP - 142 


CELULA 6 


Martha 


Un sunet ciudat mă trezește dintr-un vis frumos în care erai 
cu mine. 

În vis, simţeam căldura braţelor tale în jurul meu, respiraţia ta 
pe pielea mea, bătăile inimii tale, mișcările pieptului tău în timp 
ce dormeai. Probabil că mi-a făcut inima să pompeze sângele 
prin corpul meu îngheţat. 

Mi-a amintit de timpul petrecut în pădurea Bracken, când 
stăteam întinsă pe o pătură cu razele apusului pe chip și mă 
blestemam pentru că m-am îndrăgostit de tine. Mai fericită 
decât am fost vreodată, dar așteptând prăbușirea atât de 
răsunătoare care urma să ne distrugă viețile. 

Păârâitul devine mai puternic; nu mă mai gândesc la tine și mă 
ridic. 

Celula asta nouă este minusculă. Este spaţiu doar pentru 
saltea, pentru vasul de toaletă prins în perete și lavoarul de 
lângă el. Nu există fereastră, ci doar o gaură argintie, fără geam 
și e prea mică pentru a avea nevoie de gratii. 

Mă mișc ușor în pătratul de lumină solară care intră prin ea. 

Pârâitul se aude ca și când ar veni dintr-un difuzor, dar nu văd 
niciunul nicăieri. 

S-a oprit. Nu se mai aude. 

Liniștea este ciudată acum. 

Aștept. 

„Moartea, spune o voce, un sfârșit permanent al tuturor 
funcţiilor vieţii dintr-un organism. Sfârșit. Distrugere. Crimă sau 
omor”. 

Nu îmi dau seama de unde se aude. 

„A omori: a ucide. A lipsi de viaţă. A cauza durere extremă 
sau disconfort. A cauza moartea cuiva”. 

Parcă e fostul meu profesor de engleză. Tărăgănat și 
monoton. 

„A muri”. 

Cred că se aude mai tare. 

„A înceta să mai trăiești. A deceda. A pieri”. 

O, Dumnezeule! 

„A nu mai funcţiona. A te opri. A trece treptat. A te stinge. A 
te prăbuși. Rezultatul crimei”. 

Mă întind pe jos și-mi trag perna peste cap. 

„Crimă: uciderea altei persoane, fără justificare sau scuză. A-i 
pune capăt. A distruge. A ucide brutal sau inuman. Mai ales 
provocând durere”. 

Oare cât timp o să se mai audă? 

„Durere: un sentiment neplăcut...” 

Serios... 


Casa familiei Stanton 


— A fost doar o promisiune, spune Cicero când scoate cardul 
de memorie, închide calculatorul și se uită la Isaac. 

— O promisiune nu înseamnă nimic pentru tine? întreabă 
Isaac. 

— Nu și dacă cineva nevinovat va muri dacă o respect! spune 
Cicero aruncând cardul pe masă. Cum ai putut să faci asta? 

— Din respect pentru ea! Pentru că nu sunt vreun adult care 
crede că știe ce e mai bine, când de fapt nu știe! Ea știe ce face. 
Amândoi știm. 

— O vor ucide! strigă Cicero. 

— Crezi că vreau să facă asta? spune Isaac. Nu crezi că aș 
prefera ca ea să spună adevărul și să lupte? 

— Sincer? Nu! 

— Ea are dreptul să decidă! Trebuie să respect asta! La fel și 
tu! 

Isaac ia cardul de memorie de pe masă și se grăbeşte spre 
ușă. 

— Nu poţi să-l iei! strigă Cicero după el. 

Isaac se oprește și se întoarce, fixându-l cu privirea pe Cicero, 
care este exasperat. 

— Nu mai crede că știi ce e mai bine, spune el pe un ton 
măsurat și controlat. Pentru că nu știi mereu. Nici eu nu știu. 
Sau Martha, sau Eve, sau chiar Max, sau tipul acela dezordonat, 
Gus, din High Rises. Dar împreună am putea ști și trebuie să 
avem încredere unul în celălalt, ca să facem ce este corect. 

— Pot s-o fac. Cu ceva ajutor din partea lui Max și sprijin de la 
voi și puțină credință că voi face lucrul corect, pot face asta. 
Crede-mă! 

După ce pleacă și ușa se închide fără zgomot, Cicero se 
plimbă prin cameră. 

— lisuse Hristoase, spune el trecându-și mâna prin păr. lisuse 
Hristoase! 

Își ia sacoul de pe spătarul scaunului și iese repede după 
Isaac. 

Tăcerea se lasă în casă, iar când Eve se așază la masă 
ținându-și capul în mâini, Max intră în cameră. Aruncând o 
privire spre mama lui, trece prin bucătărie, toarnă apă într-un 
fierbător și îl pornește. 

Eve nu se mișcă. 

Pune o lingură de cafea într-o cană și scoate laptele din 
frigider. Cu toate acestea, Eve nu se mișcă și nu scoate niciun 
cuvânt. După ce fierbe apa, umple cana, adaugă lapte, îi 
amestecă și pune cana în faţa mamei lui. 

Ea își ridică privirea. 

— Mulţumesc, îi șoptește. 

El se așază în faţa ei, ia un biscuit din pachet și îl pune alături 
de cană. 

— Tu ce crezi, Max? îl întreabă. 

Max închide ochii, lăsând liniștea să îl învăluie. 

— Despre Isaac și Martha? Cred că se iubesc, îi răspunde în 
cele din urmă. 


Martha 


Martha stă pe un scaun rotativ alb, într-o cameră mică și albă. 
În faţa ei nu se află nimic altceva decât un ecran de calculator. 

— Bună, Martha, spune o voce înceată și metalică din spatele 
ecranului. 

Martha nu răspunde. 

— Ce mai faci azi? 

Fiecare silabă este pronunţată sacadat, cuvintele ciudate sunt 
rostite pe un ton vioi, simulând vocea umană. 

Martha se rotește pe scaun când spre stânga, când spre 
dreapta. 

— Ne-ar plăcea să discutăm cu tine. 

Ea se rotește în continuare, oprindu-se cu spatele la ecran. 

— Ești prima utilizatoare a noului nostru serviciu de consiliere 
computerizată - consilierul virtual. 

Martha se scarpină în cap. 

— Spectatorilor de acasă le-ar plăcea să te întorci. Le-ar 
placea să-ţi vadă faţa. 

Ea nu se mișcă. 

— Pentru a beneficia din plin de consilierea noastră virtuală 
este necesar să te întorci. 

Se aude un zbârnâit, iar scaunul începe să se miște singur. 
Martha se opune, împingând podeaua cu picioarele goale, dar 
tot se rotește, oprindu-se cu faţa la ecran. 

Martha se mișcă pe scaun, își ridică picioarele și se întoarce 
astfel încât i se vede doar spatele în ecran. 

— Este necesar să te întorci. 

— Du-te naibii, spune ea. 

Luminile se sting, iar în cameră se lasă întunericul. Undeva, o 
ușă se deschide scârțâind. 

— Hei! strigă Martha. 

Sunetele înăbușite ale unor pași se aud în întuneric. Niște chei 
zăngăne, câteva trupuri se foiesc, se aud zgomote înfundate și 
un strigăt slab. 

Este liniște. 

Luminile se aprind din nou. 

Martha, roșie la față, este legată de scaun. 

— Mulţumesc pentru cooperare, spune vocea. Am vrea să 
știm cum te simţi astăzi. 

Martha nu răspunde. 

— Mai sunt treizeci și patru de ore și cincisprezece minute 
până la posibila ta execuţie. Corectez: treizeci și patru de ore și 
paisprezece minute. Cum te simţi? 

— Vreau să vorbesc cu Eve. Ea este avocata mea desemnată, 
spune Martha. 

— Postul de avocat desemnat nu mai există. Doamna Eve 
Stanton nu mai este avocata ta. Noi, CV - consilierii virtuali îți 
vom furniza toate cele necesare. Poţi să vorbești cu noi, în 
schimb. 

— Nu vreau să vorbesc cu voi. 

— Cu baza noastră de date nelimitată de experienţe virtuale, 
te putem ajuta să-ţi gestionezi emoţiile și, astfel, să ne 
împărtășești problemele, sentimentele și secretele tale. Ai vrea 
să ne împărtășești un secret acum? 

— Nu, răspunde Martha. 

— Ne pare rău să auzim asta. Simţim stresul din vocea ta. 

— Stres? Sunteţi surprinși? Știţi cum este! se răstește la 
cameră, după care tace brusc. 

— Vrei să ne împărtășești sentimentele tale? 

— Nu, răspunde din nou. 

— Ne-ar plăcea să ne împărtășești sentimentele tale. Sau 
poate ai o problemă pe care ai vrea să o discuti. 

— De fapt, da, da, am o problemă. Poţi să o rezolvi pentru 
mine? 

— Putem asculta și empatiza. Putem să-ţi sugerăm metode 
prin care să gestionezi optim problema. 

— Bine. Problema mea este că toți sunteţi niște nenorociţi. 

— Ne pare rău să auzim asta. Cu toate că simţim că problema 
ta se naște dintr-un punct de vedere subiectiv... 

— Dintr-un punct de vedere subiectiv și din nenorocita de 
tortură. 

— ... și ţi-am sugera să priveşti problema obiectiv. Asta ar 
putea să-ţi calmeze suferinţa: 

— Nu am terminat. 

— Te rugăm să continui. 

— Am multe probleme. Să le discutăm pe toate? 

— Este sarcina noastră să te asistăm atunci când ai nevoie. 
Dacă te va ajuta să discuţi despre toate problemele tale, atunci 
le vom discuta pe toate. 

— Mulţumesc! Prima mea problemă, lăsând la o parte toate... 
rahaturile... care se petrec în celule, este că nu am niciun 
biscuit, iar asta mă întristează. Îmi lipsesc biscuiţii! 

— Ne pare rău să auzim că ești tristă și că nu ai biscuiţi. 
Serviciul de pe culoarul morţii în care ești încarcerată oferă trei 
mese pe zi și niciuna nu include biscuiţi. Căutând în baza de 
date, aflăm că nu există planuri viitoare de includere a 
biscuiţilor în meniu și, examinând situaţia ta, pare puţin probabil 
să fii eliberată. Așadar, pe viitor, îţi recomandăm să eviţi 
comiterea crimelor care rezultă în încarcerarea ulterioară. 
Sperăm ca asta să-ţi rezolve problema. 

Ea dă din cap. 

— Corect! Ei bine, a doua mea problemă este că mi-ar plăcea 
să văd din nou un copac înainte de a muri. Este frumos să văd 
ceva verde. 

— Ne pare rău că serviciul actual nu include folosirea 
copacilor. Totuși, pentru că vrei să vezi ceva verde, suntem 
bucuroși să te informăm că în această seară se servește 
mazăre. 

— Minunat, răspunde Martha. Mulţumesc! 

— Ai o a treia problemă? 

— Da! Spune-mi calculatorule, chestia asta se transmite la 
televizor? 

— Da. 

— Este în direct? Câţi oameni urmăresc? 

— Este în direct. Examinând statisticile prezente, estimăm că 
acum sunt aproximativ... douăzeci și unu de milioane de 
telespectatori. 

— Uau, sunt mulţi. 

— Se estimează că execuţia ta va atrage un număr mult mai 
mare. Țelul nostru este să depășim 24,15 milioane, numărul de 
privitori care se uită pe acest canal ca să afle noutăţi despre 
asasinarea lui Kennedy. 

— AȘ putea să-l întrec pe Kennedy. 

— Statisticile prezente te plasează în primii douăzeci. 

— Pariez că ţi-ar plăcea să fie și mai mulţi, nu-i așa? 

In spatele ecranului, mecanismul calculatorului pare că 
țăcăne și zbârnâie. 

— Suntem aici ca să discutăm despre nevoile tale. Noi suntem 
consilierii tăi virtuali, iar țelul nostru este să te sprijinim. 

— Da, da, dar și mai mulţi oameni... Te-aș putea ajuta cu 
asta. 

Calculatorul nu răspunde. 

— Chiar am un secret... 

Calculatorul nu spune nimic. 

— AŞ putea să le spun spectatorilor voştri ceva care să-i 
șocheze atât de mult, încât o să le vină greu să creadă... Dare 
ceva ce aș putea dovedi. 

— După ce ţi-am analizat atât trecutul, copilăria, familia și 
prietenii, cât și dosarul școlar și opţiunile de viaţă, pare puţin 
probabil să ai într-adevăr un secret care i-ar șoca pe privitori sau 

care le-ar cauza dificultăţi în a-l crede. Prin urmare, din 
nefericire, răspunsul nostru este că nu te credem. 

— Dar sunteţi curioși. 

— Nu te credem. 

Martha reușește să ridice un pic din umeri, iar sprâncenele i 
se ridică întrebător. 

— Deși nu credem că secretul tău va șoca, ești liberă să ni-l 
împărtășești acum dacă vrei. Dacă ni te destăinui, ai putea să te 
odihnești mai bine. 

— Am să mor curând, de ce aș mai avea nevoie de odihnă 
acum? Nu, dacă vreţi să știți, puteți face ceva pentru mine. 

În cameră este liniște. Pe marginea ecranului clipește o 
lumină roșie. 

— Spune-ne secretul tău. 

— Nu! mai întâi trebuie să faceţi ceva pentru mine. 

— Spune-ne despre ce este vorba și vom putea negocia. 

Martha închide ochii în timp ce se gândește și își întinde 
mâinile în chingile care le ţin. 

— Bine. Sunteţi de acord să mă lăsaţi să o văd din nou pe Eve 
chiar acum, imediat? Vreau să o văd acum și vă voi spune 
despre ce este vorba. 

— Nu credem că putem avea încredere în tine. 

— La naiba, răspunde Martha. 

— Credem că ne este greu să dăm de doamna Stanton. 

— Nu cred. Cred că este deja aici. 

Este liniște din nou. 

— Suntem de acord să o vezi pe doamna Eve Stanton încă o 
dată. 

Martha își înăbușă un zâmbet. 

— Bun. Să spunem că secretul meu are legătură cu Paige și 
relația mea cu el. 

Curelele din jurul încheieturilor mâinilor ei se slăbesc. 

— Ne vei spune secretul tău după ce vorbeşti cu doamna Eve 
Stanton? 

Ușa se deschide și intră un gardian. 

Martha scutură din cap. 

— Nu. Vă voi spune secretul meu, tot ce știu, când voi avea 
ultimul cuvânt. Chiar înainte de a muri. 

— Ce faci? șuieră Isaac. 

Pe ecranul imens al televizorului atârnat de peretele din fața 
lui, urmărește cum gardianul o conduce pe Martha. Imaginea 
camerei albe de consiliere este înlocuită de ecranul albastru al 
studioului unde stă Kristina, cu gura deschisă, buzele roșii 
simulând groaza, și cu ochii conturați cu rimel, privind spre cer. 
Lângă ea, sigla cu ochiul și cuvintele se rotesc încet. 

— Închide porcăria aia! 

Mama lui Isaac intră în cameră. Este îmbrăcată cu o pereche 
de pantaloni roz din velur și un tricou alb. Faţa îi strălucește în 
timp ce se tamponează cu un prosop. Părul îi este un pic ud. 

— Ca și când nu ar fi destul că mi-am pierdut soţul, acum 
trebuie să-i văd faţa fetei ăsteia pe oriunde mă duc. 

— A fost și tatăl meu. 

— Într-un fel. Dar acum nu pari prea afectat de asta, nu-i așa? 

— Haide, Patty! Știi cum era el. Știi ce căuta în High Rises. 

— Dacă ai de gând să-i spui tată, ai putea să-mi spui și mie 
mamă. 

— Îmi amintesc de mama. A fost o femeie mai bună decât ai 
putea fi tu vreodată. 

— Dacă ţi-ai aduce aminte de ea, ţi-ai aminti că era o curvă! 

— Se culca cu bărbaţi pentru bani ca să poată mânca și să mă 
hrănească pe mine. Era singurul mod în care puteam 
supravieţui. Care este scuza ta? 

Lovitura palmei ei îi înțeapă faţa, iar el suspină stupefiat. 

— Indiferent ce făcea el, spune ea printre dinţi, nu înseamnă 
că merita să moară. 

— Ochi pentru ochi? spune el fixând-o indignat cu privirea pe 
Patty, urma roșie a palmei fiind vizibilă pe obraz. 

— Mda, ochi pentru ochi. L-a ucis! Așadar, merită să moară. 

— O regulă pentru ei, o regulă pentru noi, nu-i așa? În orice 
caz, chiar ea l-a ucis? 

— Dumnezeule, Isaac, ești la fel de naiv pe cât pari? Știi cine 
este ea, avea toate motivele să-l rănească pe tatăl tău. Nu 
credeam vreodată că o va face. 

— Despre ce vorbești? 

— Trebuie să plec. 

— Nu, mamă. 

El o apucă de încheietura mâinii și o oprește. 

— Dacă acum îmi spui mamă, înseamnă că vrei ceva. 

Se uită la mâna lui care o imobilizează. 

— Isaac, dragule, nu te supăra. Știu că este tulburător. Ce 
vreau să spun e că sunt șocată, dar tatăl tău a fost un prost. Unii 
ar putea spune că a căutat-o cu lumânarea. Credeam că va fi 
mama, și nu fiica... 

Ridicându-i mâna, el își apropie faţa de a ei. 

— El a călcat-o cu mașina pe mama ei, șoptește Isaac, dar nu 
despre asta vorbești, nu-i așa? Ce știi? 

— Multe lucruri, dar nu te privește niciunul. 

— Lucruri în legătură cu Martha? o întreabă dându-i drumul la 
mână. Cred că ar trebui să discutăm. 

— Eu nu cred că trebuie, spune ea îndreptându-și hainele și 
părul. Trebuie să plec. 

— Mamă, este important. 

— La fel și prânzul cu prietenii mei. 

— Mai important decât să vorbești cu fiul tău? 

— Nu am niciun fiu, spune ea. Și, dacă-cţi vrei binele, ai face 
bine să te hotărăști de partea cui ești. 


Martha 


„Să nu ucizi, spune vocea. Este una dintre cele zece porunci, 
cunoscute sub denumirea de Decalog, care se...” 

Ușa spre celula Marthei se deschide, iar Eve intră. 

„... regăsește de două ori în Biblia ebraică...” 

— Nu uita de cameră, șoptește Martha în timp ce se ridică de 
pe salteaua așezată direct pe podea. 

„... prima dată în cartea Exodului...” 

Eve dă din cap. 

— Ce e cu vocea aia? spune ea. 

„... apoi în Deuteronom...” 

— Un fel de comentariu moralist al zilei, spune Martha pe un 
ton indiferent. Am auzit și definiţii ale cuvintelor toată 
dimineața. 

„... Unii spun că Dumnezeu a scris...” 

Eve se încruntă la ea. 

— Cum ar fi definiţia crimei și a verbului „a ucide”, adaugă 
Martha. Ce e moartea, chestii din astea. 

„... Cele zece porunci pe lespezi din piatră...” 

— Se pare că au trecut la morala religioasă acum, continuă 
ea. Nu-ţi vine să crezi câte rahaturi am aflat. 

„m... ȘI i le-a dat lui Moise...” 

Martha se așază pe podea. Este trasă la faţă și are cearcăne 
la ochi. Deschide gura ca și când ar face un efort teribil să o 
poată controla. 

— Nu ai... Nu, nu contează. 

„„.. pe muntele Sinai...” 

— Va trece la islam, mormăie ea. Pare că e o serie. Cel puţin 
sonorul este dat mai mic decât la definițiile cuvintelor. 

„... Coranul include versete similare acestora, pe care unii 
învăţaţi le numesc...” 

— Vezi? 

Eve dă din cap și se așază lângă ea. | 

— Mai bine uită-te la mine, spune ea. Incearcă să ignori asta o 
vreme. Ascultă-mi vocea. 

Martha se foiește și se întoarce spre ea. 

— Mda, spune ea. 

„+... instrucţiuni, care...” 

— Celula asta e minusculă, șoptește Eve. Nu am mai fost aici. 

Martha ridică din umeri. 

— Nu am nevoie de multe, spune ea. 

— Pare mai mică decât la televizor, continuă Eve, iar tavanul 
pare mai jos. 

— Seamănă cu un sicriu, spune Martha. Dar este mai cald 
decât în ultima, deci... 

Cele două stau pe saltea, cu spatele la cameră. Eve își lasă 
geanta lângă picioare și o deschide. 

„... apar de două ori în Coran...” 

— Doar atât am reușit să iau, șoptește ea și scoate o rămurică 
lungă abia cât mâna ei, cu frunze galbene aurii. Și nici măcar nu 
este verde. 

Martha zâmbește. 

— Am spus că vreau să văd ceva înverzit gândindu-mă la tine, 
spune ea. Chiar ai făcut o diferenţă. 

— Mulţumesc, răspunde Eve. Cred că ţi-o vor lua, dar... 

Ea ridică din umeri. Vocea continuă, dar Martha își freacă 
degetele de coaja dură și de frunzele uscate, încercând să 
ignore vocea. 

— Am fost acasă la Gus, șoptește Eve. 

Martha se uită la ea. 

— Ai luat...? 

Cu grijă, Eve își duce degetul la buze și dă imperceptibil din 
cap. 

— Am citit totul, șoptește ea. 

— Chiar și...? 

— Scrisoarea mamei tale? Da! 

Eve scoate un pachet de biscuiţi din geantă, îl deschide și îl 
pune în fața Marthei, ascuns de vederea camerei. 

— Ai fost şocată? 

— Nu, șoptește Eve. Totul are sens acum. Tu ai fost șocată 
când ai citit-o? 

Martha ia o gură și mestecă fără să se grăbească în timp ce 
înghite și privește pieziș spre Eve. 

— Îmi pare rău de mama. 

Eve dă din cap. 

— Înţeleg asta, spune ea. Cine mai ştie? 

— Nu pot fi mulţi, altfel el nu ar fi încercat să păstreze 
secretul. 


— Crezi că va schimba situaţia? 

— Doar treaba asta, nu. Dar există mai multă muniţie ca să-i 
facem să asculte. Ei bine... să-l asculte pe Isaac, în orice caz. 

— Ştii că funcţiona camera de supraveghere de la pasaj în 
seara când a fost accidentată mama ta? întreabă Eve. 

Martha se întoarce spre ea. 

— Nu, nu am știut. 

— Ai putea dovedi că el a ucis-o pe mama ta. 

— Totuși, nici înregistrarea nu este suficientă să rezolve ceva, 
nu-i așa? 

— De ce? 

— Tot ce face este să arate că am avut motivul perfect! 

— Mânie și răzbunare? 

Martha dă aprobator din cap. 

— De ce tu și Isaac nu v-aţi gândit bine la toate astea, 
înainte? 

— Hmm. Vezi tu, uiţi ceva fundamental. 

— Ce? 

— Că până când Jackson nu a apărut în acea seară, nu 
puteam face nimic. Aveam hârtiile pe care le-a furat Isaac și 

scrisoarea mamei, dar nu puteam face nimic cu ele. Oricine 
avea influenţă nu ne-ar fi ascultat. Niciun poliţist nu s-ar fi atins 
de ele. Niciun politician, niciun ziarist. Și, chiar dacă ar fi 
ascultat, dacă ar fi fost interesaţi sau orice altceva, nu ar fi 
putut face nimic. El avea prea multă putere. Nu am vrut decât 
să se afle adevărul și să se facă dreptate pentru mama și Ollie, 
dar împreună, eu și Isaac, ne-am dat seama că putem face mai 
mult dacă am fi găsit o cale. Presupun că este stupid - cine 
suntem noi ca să facem ceva? Ar trebui să fie cineva ca tine sau 
Cicero. Nu adolescenţi, dar... 

Ridică din umeri, aruncă firimiturile de biscuit din poală și 
privește din nou spre Eve. 

— Până când Jackson nu cădea la pământ cu o gaură în cap, 
iar poliţia nu venea cu sirenele și luminile lor albastre și toate 
astea, nu puteam să ducem la capăt planul. Brusc, la picioarele 
mele se află cadavrul unuia dintre cei mai cunoscuți oameni din 
ţară, poliţia pe drum, cel mai probabil și presa, iar eu știu ce să 
fac. Planul, dacă îl poţi numi așa, consta din câteva cuvinte 
schimbate între noi în minutele de dinainte de sosirea poliţiei. 
Înainte de asta, totul era doar speranţă. 

— Atunci, de ce ai făcut-o? 

Ea se apleacă spre Eve și vorbește mai încet. 

— Deoarece vine o vreme când trebuie să alegi apatia sau 
acţiunea. Aș fi putut să plec și să dispar iar în umbră și să 
continui să trăiesc de pe azi pe mâine, privind nedreptăţile 
adunându-se în jurul meu, gândind „dacă aș fi făcut asta sau 
cealaltă”, „iată o altă persoană ca mama sau Ollie”, sau aș fi 
putut să rămân și să spun lumii că m-am săturat, așa cum au 
făcut-o mulți alţii, și să suport consecințele și să mă rog ca 
aceste consecințe să poată schimba viitorul. 

— Dar, Martha, până să se afle toate astea, când vei rosti 
ultimele cuvinte sau când Isaac va spune ceva la discursul 
victimei, oamenilor nu le va părea brusc rău pentru tine și nu 
vor vota pentru nevinovăția ta și, chiar dacă ar face-o, ar fi prea 
târziu. 

Martha pufnește. 

— Asta nu are legătură cu viaţa mea. Dacă ar fi avut, nu aș fi 
pledat vinovată. Are legătură cu ceva mai măreț. Mâine am să 
mor, dar oamenii vor afla adevărul despre mama și Ollie și 
despre Jackson și despre toate lucrurile în care era implicat. Și, 

odată cu asta, sper că o nouă justiţie o să aibă șansa să se 
nască. Una mai corectă, în care oamenii vor avea ochii deschiși 
și nu vor fi păcăliți de publicitate și de presă. 

— Eşti sigură că vrei să mori pentru o speranţă nesigură? 

— Dacă nu aș fi crezut că măcar pot urni puţin lucrurile, 
atunci, ce rost ar mai fi avut? 

— În tot timpul pe care l-am petrecut aici, Martha, nicio 
persoană nu și-a recunoscut vinovăția atât de ușor și nu a fost 
atât de deschisă faţă de propria moarte. Nu știu ce să cred 
despre tine. Simt că te-am dezamăgit. 

O clipă, Martha o fixează cu privirea pe Eve. 

— Serios? șoptește ea. Nicio persoană nu și-a recunoscut 
vinovăția atât de ușor? 

Eve scutură din cap și se încruntă. 

Martha se apleacă. 

— Și soţul tău? șoptește ea la urechea lui Eve. 

Lui Eve i se taie respiraţia. 

— Știm cu toţii în Rises, continuă Martha. Nu el l-a ucis pe 
bărbat. A fost legitimă apărare, dar pariez că și-a asumat vina 
pentru ca tu să poţi trăi, ca să poți fi acolo pentru Max. 

— Martha, nimeni... Max nu... i-am spus lui Jim să nu... Eu 
nu... 

— Nu știe nici măcar Cicero? 

Ea scutură din nou din cap. 

— Știu că de asta mă înţelegi și știu că înţelegi de ce fac asta. 

Ușa din spatele lor se deschide din nou. Eve împinge biscuiţii 
sub saltea și își ia geanta. 

— Este timpul să pleci, doamnă Stanton, spune gardianul. 

Cele două se ridică. 

— Nu voi putea să te mai văd, șoptește Eve. 

— Ce se întâmplă mâine? 

— Mâine? repetă Eve și o ia de mână. Îți vei petrece ziua în 
Celula 7. Este mai mare decât asta. Ai văzut-o la televizor? La 
emisiune? 

— Am văzut-o când a fost executat Ollie... Dar nu îmi 
amintesc. 

— Am spus că este timpul să pleci, spune gardianul. 

— Și scaunul este acolo. 

— Scaunul? Scaunul care... unde eu voi... 

Vocea Marthei se sparge. Eve dă din cap. 

Martha vrea să facă un pas spre ea. Pentru o secundă, se 
oprește, apoi închide ochii și își lasă capul în mâini. 

— Sunt speriată, șoptește ea. 

Încet, Eve îi ia mâinile de pe faţă. 

— Nu te voi uita niciodată, spune ea cu ochii înlăcrimați. 

Martha respiră sacadat, corpul îi tremură când o cuprinde 
panica și înghite aerul ca să se liniștească. 

— Mâine, șoptește Eve, închide ochii și imaginează-ţi copacul 
în bătaia vântului. Fii pasărea care stă pe ram, apoi zboară. 

Martha se apleacă spre ea. 

— Spune-i lui Isaac... Spune-i că îmi pare rău... Spune-i... că îl 
iubesc. 

Gardianul o trage pe Eve, iar lacrimile îi curg șiroaie pe obraji. 

— Îi voi spune, strigă ea în timp ce este târâtă afară. Promit! Îi 
voi spune! 

Ușa se trântește, iar înăuntru Martha se prăbușește pe saltea. 
Se întoarce cu spatele la cameră și trage pătura în jurul ei. 

— Fii cu mine, Isaac, șoptește ea și închide ochii. Ţine-mă în 
braţe și fă-mă să nu mă simt atât de singură. 

În mintea sa, el este în spatele ei și o ţine în braţe. Îi șoptește 
la ureche că o iubește și că vor fi mereu împreună. 


Moartea este Justiţie 


Emisiunea se difuzează în direct de câteva ore. Luminile sunt 
diminuate. În umbră, Kristina stă pe locul ei obișnuit din capătul 
biroului lung, iar Joshua este lângă ea. În dreapta, ecranul o 
arată pe Martha stând pe saltea, cu spatele la cameră. 

Celula pare mai mare, mai curată, mai luminată, mai albă. 
Salteaua pare mai groasă, păturile, mai moi, iar mâncarea 
neatinsă din tavă, mai apetisantă. 


KRISTINA: Tocmai de aceea este necesar să eliminăm postul de 
avocat-consilier desemnat. Vedeţi dumneavoastră, problema 
cu interacţiunea umană este că emoțiile și sentimentele pot 
influenţa judecata. 


JOSHUA: Chiar pare că Stanton a început să se atașeze, într-un 
fel, de acuzata noastră. 

KRISTINA: într-adevăr și, pur și simplu, nu este corect. Trebuie 
să fii detașat profesional. Această femeie o simpatizează de 
când era în Celula 1. 

JOSHUA: Mă întreb totuși, Kristina, dragi privitori, dragi 
spectatori, dacă această simpatie este cauzată de propria 
experienţă tragică. 

KRISTINA: Nu prea tragică! 


Joshua se uită rapid la Kristina. 


JOSHUA (râzând): Ei bine... îmi imaginez că execuţia soţului este 
destul de stresantă, Kristina! 


Se întoarce spre spectatori, iar ei râd cu el. 


JOSHUA: A fost un caz infam. Jim Stanton, soţul ei, a fost 
executat pentru uciderea unui bărbat despre care a pretins că 
l-a atacat. A spus că a fost legitimă apărare, iar crima a fost 
un accident. Opinia publică s-a schimbat așa cum nu am mai 
văzut până atunci: 92% au votat „nevinovat” până în seara 
din Celula 6, când un document al poliţiei ajuns la presă a 
arătat că bărbatul a murit din cauza unei lovituri în ceafă. 
Așadar, nu a fost autoapărare, ci un atac laș. 


KRISTINA: Cu siguranţă îți amintești evenimentele, Josh! 
JOSHUA (zâmbind): Ei bine, haide, Kristina, totul se află în noua 
mea carte, nu știi? 


El ridică o carte cu titlul Ce merită e? și deschide coperta la 
fotografia lui din interior. 


JOSHUA: Cu o minunată fotografie de-a mea. 
El face semn din ochi și un murmur se aude din public. 


JOSHUA: Dar, vorbind serios, cartea examinează ceea ce credem 
noi, publicul, că ar trebui să sufere un criminal pentru fapta 
lui. 


KRISTINA: Moartea, se pare. 

JOSHUA: În multe cazuri așa este, dar nu în toate. Este 
interesant de văzut că vechea zicală „ochi pentru ochi” încă îi 
influențează puternic pe oamenii moraliști. Zicala care a 
inspirat legea, această companie și sigla noastră. O zicală ce 

se găsește în Biblie, dar al cărei sens este adesea interpretat 
greșit... 

KRISTINA: Mulţumesc, Joshua, dar te rog să te oprești acum, 
înainte de a ne lansa în discuţii prea vaste. 


Camera se apropie de ea. 


KRISTINA: Ca întotdeauna pentru prizonierii din Celula 6, 
răspundem la telefoane pentru voi, publicul votant, și vă 
ascultăm părerea despre acest caz. Dar, înainte de a face 
asta, să fim atenţi încă o dată la ce face acest caz să fie atât 
de important și de fascinant pentru mulţi. lată vorbele bine 
alese ale prezentatorului nostru! 


Ea zâmbește la camera care se rotește spre ecranul din 
dreapta, acoperit de o imagine a statuii justiţiei de pe Old 
Bailey, care privește peste City cu braţele întinse, cu sabia cu 
două tăișuri într-o mână și cu balanţa în cealaltă. 

Din dreapta apare pe ecran un carton cu cuvintele: „Culpae 
poenae par este”. 

Dedesubt, este traducerea: „Pedeapsa să fie pe măsura 
infracţiunii”. 

Apoi, alt carton: „Bonis nocet quisquis malis perpercit” cu 
traducerea: „Oricine cruţă pe cel rău, îl rănește pe cel bun”. 


NARATORUL (din off): Legile și normele noastre morale ne-au 
îndreptat mult timp și ne-au ghidat prin războaie, revolte, 
tulburări civile, recesiune și tumult religios, asigurându-ne că, 
și atunci când suntem încercaţi, facem ceea ce este corect 
pentru cetățenii noștri. 


Imaginea de pe ecran se schimbă, aducând în prim-plan un 
coridor lung și întunecat, cu uși închise din metal de-a lungul lui 
și cu o lumină slabă deasupra. Gratiile se închid în fața camerei 
și un zăngănit strident răsună. 


NARATORUL (din off): Cei care nu au norme morale vor simţi din 
plin constrângerile legii. 


Camera se retrage de-a lungul coridorului, lumina 
strecurându-se înăuntru până când ecranul devine complet alb. 


NARATORUL: În urmă cu șase zile s-a comis o crimă care a șocat 
profund națiunea. 

Fotografii cu Jackson apar pe ecran: un băiat slab, de vreo 
șase sau șapte ani, care stă în șanț, în apropierea cartierului 
High Rises, cu noroi pe faţă, ţinând o bucată de pâine în mâini. 
O altă fotografie cu el adolescent, cu blugi strâmţi și un zâmbet 
superior, cu o ţigară între degete în timp ce un poliţist stă în fața 
lui. O alta în care are în jur de optsprezece ani, cu un braţ 
atârnat de gâtul unei femei suple, cu păr lung, amândoi ţinând 
câte o sticlă de vin în mână. 


NARATORUL: Jackson Paige ar fi putut rămâne așa, dara ales să 
nu o facă. A crescut în cele mai îngrozitoare condiţii 
imaginabile, dar a muncit ca să iasă din mizerie și să-și 
trăiască viaţa pe care o merita cu adevărat. 


Imaginea se schimbă din nou. Este o fotografie cu el la 
douăzeci și ceva de ani, în care ţine o servietă uzată în mână și 
zâmbește nervos, în timp ce face semn din mână spre o cameră. 


NARATORUL: Prima ieșire în fața publicului, când a participat la 
emisiunea de televiziune £i contra noi, în care ne-a arătat 
diferenţa dintre cei mai bogaţi oameni din ţară și cei mai 
săraci și în care, prin șarmul lui, și-a găsit un loc în inimile 
noastre, iar el nu doar că a plecat cu peste un milion de lire 
ca premiu... 


Pe ecran apare un Jackson exuberant, cu flori în jurul gâtului, 
cu o sticlă de șampanie deschisă și, alături de el, o tânără 
zâmbitoare. 


NARATORUL: ...ci și cu viitoarea lui soţie, tânăra și cunoscuta 
Patty West. 


Apare o fotografie de nuntă de pe coperta revistei Ce/ebrity 
Gloss! 


NARATORUL: Împreună, au dominat paginile revistelor cu 
celebrităţi, petrecerile celor bogaţi și celebri, au fost frecvent 
invitaţi în emisiuni, au apărut de nenumărate ori în public, iar 
el a devenit o persoană importantă pentru multe organizaţii 
filantropice, în timp ce ea i-a sprijinit munca și l-a ajutat să-și 
facă o carieră. Ei simbolizau cuplul perfect. 

Urmează o serie de imagini în care Patty și Jackson pozează 


generoși în timp ce înmânează cecuri supradimensionate sau 
stau lângă bolnavi și suferinzi. 

NARATORUL: Momentul culminant al compasiunii lor pentru 
comunitate a fost acela când tragedia a lovit în timp ce 
Jackson se întorcea de la o acţiune pentru sprijinirea unei 
bănci de alimente din apropierea fostei lui locuințe, din 
cartierul High Rises. O tânără mamă săracă s-a aruncat de la 
balcon. Primul ajuns la locul faptei, Jackson a fost impresionat 
de starea precară a fiului rămas singur și, împreună cu Patty, 
l-au luat în grija lor și l-au adoptat. Nu s-au zgârcit la 
creșterea orfanului, iar el și-a continuat munca de caritate în 
Rises. 


O fotografie pixelată, alb-negru, umple ecranul: Jackson stă în 
genunchi alături de un băiat cu lacrimi pe obraji. 


NARATORUL: A fost un simbol al speranței pentru mulţi, un 
filantrop, un idol al publicului. A fost un adevărat prinţ, deși 
născut în haine sărăcăcioase. Cu toate acestea, a fost răpit 
dintre noi în urma unui act de violenţă fără sens. 


Apare o imagine surprinsă de camera poliţiei: corpul pătat de 
sânge al lui Jackson zace pe un drum ud, pe jumătate ascuns în 
umbra pasajului. 

Se aude muzica: o melodie lentă și sentimentală interpretată 
la vioară. 

Imagini cu oameni cuprinși de tristețe, cu fețele brăzdate de 
lacrimi sau chinuite apar pe ecran. Copii care își lasă desenele în 
locul unde a căzut. Adolescente care ţin în mâini câte un 
trandafir, bărbaţi maturi care se bat pe umăr, femei cu mâinile 
la gură și băieţi cu capetele plecate și fețe ascunse în glugi. 


NARATORUL: Toate din cauza acestei fete. 


O fotografie făcută la școală, în care Martha zâmbește, 
strălucește pe ecran. Are părul creţ, cămașa e călcată frumos, 
iar puloverul este curat. 


NARATORUL: La ora 8.30, în seara de luni, Martha Elizabeth 
Honeydew a luat această armă... 


Este arătată fotografia armei, făcută de poliţie. 


NARATORUL: ...și a descărcat gloanţele în Jackson Paige până 
când trupul a căzut în faţa ei, iar sângele i-a curs pe pământ. 

Începe o înregistrare video pixelată: publicul vede din nou 
filmarea camerei poliţiei, imaginile mărite ale străzilor, girofaruri 
albastre ce clipesc, Martha care stă în lumina farurilor cu arma 
în mână, fugind înainte, pistolul poliţistului îndreptat spre ea. 


POLIȚISTUL: Aruncă arma! aruncă arma! 
Martha se supune și își pune mâinile pe cap. 


MARTHA: Eu am făcut-o! L-am împușcat! L-am ucis pe Jackson 
Paige! 


Imaginea de pe ecran se schimbă din nou: arată o cameră 
mare, un perete din sticlă, o ușă solidă și o podea goală. Lumina 
slabă cade pe bălțile din încăpere, dar lasă colţurile și marginile 
în umbră. În mijloc este un scaun solid din lemn, cu spătarul 
înalt și drept și cinci curele din piele - două la înălțimea 
gleznelor, două pe cotiere și una pe spătar, la înălţimea 
pieptului. Deasupra, o coroană din metal este atașată de un braţ 
reglabil. 


NARATORUL: Ce mai este de dezbătut? 


Muzica se oprește, iar sigla cu ochiul umple ecranul, în timp 
ce camera se retrage spre Kristina și Joshua. In studio este 
liniște, iar starea de spirit este sumbră. 


KRISTINA: Într-adevăr! Și îi mulţumim prezentatorului fiindcă a 
venit din concediu pentru a înregistra aceste cuvinte pentru 
noi. Cu siguranţă asta înseamnă mult. 


Ea se oprește, ia un șerveţel, își tamponează ochii și privește 
din nou la cameră. 


KRISTINA (schițând un zâmbet): Dar, în emisiunea și în ţara 
noastră, suntem mândri de sistemul nostru democratic și de 
faptul că dăm tuturor șansa să-și exprime părerea. Alăturaţi- 
vă acum dezbaterilor pe pagina de internet, împărtășiți-vă 
părerile, telefonaţi-ne și lăsaţi-vă mesajele! Ne vom întoarce 
după aceste reclame de la sponsorul nostru, Cyber Secure, ca 
să vă auzim gândurile. Dar, mai întâi, să vedem acele 
importante numere pentru votare... 


Martha 

Sunt nedumerită. Confuză. Gândurile și ideile se amestecă în 
capul meu, ies, apoi se întorc. Nu mă pot liniști. Nu pot sta 
nemișcată. Creierul nu mi se poate odihni. 

Ce m-a surprins este timpul petrecut gândindu-mă la viitor. 
Nu la lucruri mari, ci, de exemplu, la ce aș mânca mâine- 
dimineaţă, la ce ar fi de văzut la televizor săptămâna viitoare. 
Dacă va ninge în iarna asta. Lucruri din astea. 

Am să aflu ce voi mânca mâine-dimineaţă, dar cam atât. 

Este greu să te gândești la nimicul care se apropie. La cum va 
fi să nu... mai existi. 

Fără gânduri. Fără memorie. Fără televizor săptămâna 
viitoare sau zăpadă în iarna asta, ori fără cântecul păsărilor 
primăvara sau... sau... fără narcise, sau castane, sau 
curcubeie... sau... fără fulgere... sau... 

Rahat, fato, taci odată! 

Taci! Din! Gură! 

Închid ochii, încercând să-mi ignor grijile, dar apoi nu văd în 
mintea mea decât imaginea vacii ăleia stupide, care întinde 
mâna după armă și ţip „Las-o jos! Nu o face!” 

Bubuitul a fost atât de puternic, iar scânteia pistolului atât de 
strălucitoare și nu a fost nevoie decât de o fracțiune de secundă 
și de cea mai mică mișcare a unui deget ca să curm o viaţă. Ce 
a spus omul ăla de știință? Newton era? „Pentru orice acțiune 
are loc o reacţie de forță egală și de sens contrar?” 

Nu pare prea corect. Să îți mişti degetul arătător și cineva să 
moară. 

Va fi și mâine la fel, nu-i așa? Apasă câteva taste pe telefonul 
personal, iar eu nu voi mai fi. 

Ei au putere asupra vieţii mele, responsabilitatea de a face 
lucrul corect. 

Și noi am avut o responsabilitate în acea seară, totuși a fost 
prima dată când puterea ne-a favorizat. 

e 

Dacă mă uit acum În urmă, din celula mea, văd că totul a 
căpătat avânt până într-un punct pe care nu l-am putut 
prevedea. Totul trebuia să ajungă la un final, la un moment dat. 
Însă, cu cât se precipitau mai mult lucrurile, cu atât apăreau alte 
și alte probleme. 

Dumnezeule, ce dezastru o să fie! 

Oamenii vor vorbi despre asta. Își vor aminti. Sper că vor 
acționa. 

e 

Încerc să îmi amintesc. Era cu o lună înainte de acea seară. 
Am luat cina cu doamna B., tu ai adus mâncare, iar ea a gătit-o. 
Nu mai mâncasem carne de mult timp, iar când mirosul fripturii 
a început să se răspândească de-a lungul coridorului, am crezut 
că vom iniţia o revoltă, așa de entuziasmați eram. 

Niciodată nu te-ai lăudat că aveai bani. Ai fost cel mai realist 
snob pe care l-am cunoscut vreodată! 

Dar nu erai un snob, nu-i așa? Pentru că, de fapt, erai din 
Rises. 

— Ce de laude a mai primit Jackson pentru că te-a salvat, a 
spus doamna B. în timp ce mâncai din pui. Ziarele l-au adorat 
pentru asta. 

— Nu îmi mai amintesc, am spus eu. 

— Aveai șase ani, ca și el. Dar tu, Isaac? Îţi amintești? 

Tu ai scuturat din cap. 

— Deloc, doamnă B. Deși cred că, dacă aș fi locuit aproape de 
tine când eram copil, nu aș fi vrut să mai plec. 

Ea îți zâmbește. Știi cum să fii fermecător. 

— Povestea mamei tale a fost tragică, a spus ea. Era o 
doamnă extraordinară, ar fi făcut orice pentru tine. Niciodată nu 
am înţeles de ce a făcut-o. 

— Ai cunoscut-o? am întrebat-o pe doamna B. 

— Am văzut-o pe aici. Locuia pe lângă un prieten de-al meu, 
în casa Bluebell. Prietenul acela mi-a spus că ea zâmbea mereu. 
Nu s-ar fi gândit că era atât de deprimată. 

Isaac și-a lăsat cuțitul pe farfurie. 

— O, agitația... Pharababura. Desigur că au pus gratii la 
ferestre, ca să nu mai sară și alţii. 

Tu ai închis ochii. Mi-am așezat mâna pe piciorul tău. 

Scuturând din cap, doamna B. a continuat. 

— M-a uimit cât de repede a ajuns Jackson la apartament. A 
spus că era acolo ca să verifice dacă erai în regulă, că a crezut 
că ai putea să te apleci peste fereastră și să o vezi moartă. 
Poate chiar să cazi și tu. A ieșit cu tine în brațe, iar lacrimile îţi 
curgeau pe fața murdară. Presa era deja acolo, cu acea femeie, 
Patty. 

— A văzut cum s-a întâmplat? am întrebat eu. Ce făcea el pe 
aici? 

— A spus că voia să-și amintească de unde a plecat... care 
este cuvântul ăla... semintele? 

— Rădăcinile, am corectat-o eu. 

— Mda, ăsta. A spus că s-a întors ca să dea de mâncare și 
lucruri, să viziteze familiile tinere, să motiveze oamenii. Eu? Nu 
cred că era atât de simplu, ai oftat ridicând din umeri, cu 
colțurile gurii coborâte. Cine sunt eu ca să-mi dau cu părerea?! 
Poate că se plimba prin apropiere când s-a întâmplat. 

Am văzut-o cum și-a atins buzele cu degetele și am așteptat 
să continue, dar nu a făcut-o. De obicei, când se vorbea despre 
Jackson Paige, atmosfera se tensiona și doamna B. folosea toate 
injuriile pe care le știa, fără să-i pese niciodată de cine ar fi 
putut să o audă sau dacă era de acord sau nu. 

Ce era diferit? 

Că Isaac era acolo și ea nu voia să-l vorbească de rău pe tatăl 
lui? 

M-a impresionat că se gândea la el. 

— Dar cum de a știut ce apartament era? am întrebat eu. 

Ea m-a privit cu sprâncenele ridicate, ca și când am depășit 
măsura. 

— Pui prea multe întrebări, domnişoară Martha! Ar trebui să 
te faci polițistă! Nu cunosc răspunsul. 

Am renunţat. Indiferent de ce credeam eu, sau ea, sau chiar 
Isaac, ideea era că tot el l-a crescut. L-a adoptat și nu era 
obligat să o facă. Ar fi putut să-l lase să ajungă într-un orfelinat. 
De ce? Binele acestei fapte nu compensa toate celelalte lucruri 
pe care le știam despre rahatul ăla de om. 

Dar tu te gândeai. 

— Și Patty? ai întrebat tu, începând să tai budinca Yorkshire. 

— Mama ta vitregă? 

Tu ai dat din cap. Ai servit o bucată de prăjitură și nu ţi-ai luat 
ochii de la doamna B. când ai mestecat. 

Ea a luat vasul cu sos și a ridicat din umeri. 

— Am văzut-o în persoană doar în ziua aia. Era drăguță. 
Frumoasă chiar. 

— Inteligentă? ai întrebat tu. 

— Nu știu. 

— Manipulativă? 

— Nu știu, a repetat ea. 

Apoi, ca și când nu mai putea să-l ţină, a pus vasul cu sos din 
nou pe masă și a oftat. 

— Cum se zice pe aici, pe la voi... în spatele unui bărbat 
mare... nu... în spatele unei femei grozave... 

— În spatele fiecărui bărbat de succes se află o femeie 
puternică? ai întrebat tu. 

Doamna B. a dat din cap și a zâmbit. 

— Asta e! 

V-aţi uitat unul la celălalt, iar zâmbetul i-a dispărut. 

— Asta e, a repetat în șoaptă și dând din cap și ceva care mi-a 
scăpat s-a întâmplat între voi și, pentru prima dată, m-am 
întrebat dacă Patty chiar era blonda proastă care se prefăcea a 
fi. 

e 

Când am terminat de mâncat, ne-am întors în apartamentul 
meu. Am stat pe podeaua micii sufragerii, cu draperiile trase și 
cu luminile stinse. Focul ardea în sobă și aprinsesem becul de 
sub ventilatorul montat în tavan. Am pornit și ventilatorul, ne- 
am întins și ne-am uitat la formele portocalii și galbene care 
dansau pe tavan. 

Pe fundal se auzeau slab niște voci din apartamentele vecine, 
vuietul unei mașini care trecea în viteză undeva, afară, o sirenă 
de poliţie. Dar toate erau la mare depărtare. Eram singuri și 
știam că se apropia de sfârșit timpul petrecut împreună. 

M-am întors pe o parte și m-am uitat la luminile de pe chipul 
tău. Colţurile gurii tale s-au înălțat într-un zâmbet când m-ai 
surprins examinându-te, iar eu le-am mângâiat conturul cu 
degetul. 

— Mă gâdilă, mi-ai spus. 

Și mi-am condus mâna spre obraz. Apoi pe gât, peste mărul 
lui Adam. Apoi spre primul nasture de la cămașă. 

Ai început să respiri alert. 

— Martha, ai șoptit. 

— Șșș, ţi-am răspuns eu și m-am apropiat și te-am sărutat. 

Degetele mele au deschis și al doilea nasture și ţi-am atins 
pieptul. 

Te-ai retras ușor, mi-ai dat la o parte o șuviță de păr și m-ai 
privit. 

— Martha, ai șoptit. Eu nu am mai... 

Ai lăsat restul cuvintelor să plutească în aer. 

— Nici eu, ţi-am răspuns. 

— Ești sigură că vrei? 

Am dat aprobator din cap. 

Îţi vei aminti, oare, ce s-a întâmplat după aceea? Cum ai 
putea uita? 

M-ai sărutat și tu. Ne-am sărutat. Ne-am contopit, neliniștiţi și 
jenaţi, plini de hormoni, de dorinţă și poftă trupească, pe care 
nu știam că le am în mine. 

Ne-am dezbrăcat, iar pielea ta era fierbinte și moale, pieptul 
pufos, braţele puternice, degetele delicate, dar neîndemânatice. 

Am vrut să te ating peste tot, dar mi-a fost frică să o fac. Te- 
am dorit, te-am iubit, nu mi-am putut imagina pe nimeni mai 
potrivit pentru prima dată în afară de tine. 

Amândoi ne-am jenat de propria goliciune. Ne-am privit în 
ochi ca să ne încurajăm, am chicotit din cauza nepriceperii 
noastre, am zâmbit ca să ne consolăm, ne-am ascultat respiraţia 
sacadată când lucrurile s-au întâmplat. Mișcându-ne, inimile 
noastre au bătut mai tare, iar corpurile ni s-au agăţat unul de 
celălalt cu transpiraţie, și nervi, și usturimi de genunchi și coate, 
cauzate de covor. 

Ne-am împărtășit cerul și stelele. Acum, împărtășeam prima 
noastră experienţă sexuală. 

Am tras pătura de pe canapea și am stat goi sub ea. 

— M-ai sedus, mi-ai spus zâmbind. 

Am râs de tine. 

— Nu cred! 

— Nu mă plâng. 

Într-un apartament vecin, un ceas a bătut ora douăsprezece. 

— Este miezul nopţii, am zis. Părinţii tăi vor deveni suspicioși. 

Te-ai ridicat într-un cot. 

— Mi-aș dori să pot rămâne. 

Mă gândeam la același lucru, dar am scuturat din cap. 

— Nu îi da motiv să te urmărească aici, am spus eu. 

— Ştii ce spunea mai devreme doamna B... Greșește! El nu se 
afla în zona asta ca să dea mâncare nimănui, mi-ai spus. 

— Știu, am răspuns. 

— O cunoști pe mama, pe mama mea adevărată, nu pe Patty? 
Ei bine, după ce tatăl meu a murit, ea și Jackson au fost... 

M-am întors și m-am uitat în ochii tăi, care străluceau în 
lumină. 

— El a mai fost în apartamentul ei... 

— Nu mai contează, am șoptit. 

— Contează, ai zis tu. Știu că nu s-a sinucis. 

M-am uitat la culorile care se jucau pe pielea ta și ţi-am simţit 
durerea. 

— Ea avea probleme, dar niciodată nu a încălcat vreo 
promisiune. Nici măcar în cele mai negre zile. A doua zi era ziua 
mea de naștere. Chiar a doua zi. lar ea mi-a promis că o să mă 
ducă la grădina zoologică. Avea biletele. A făcut până și gustări 
pentru picnic. Era într-o stare de spirit bună. Nu avea nicio 
logică să se arunce în gol. 

— Spui că el a împins-o? De ce ar fi făcut asta? am întrebat. 

— Nu știu. Poate că i-a ameninţat viaţa lui comodă. Poate că 
voia să-și manifeste puterea. Poate că i-a făcut plăcere pur și 
simplu. 

Am văzut cum amintirile și anii în care ai încercat să înţelegi 
asta te distrug și m-am tot gândit la o întrebare pe care știam că 
nu trebuia să o pun. 

— Isaac, am șoptit punând o mână pe tine. De ce te-a 
adoptat? 

Încet, s-a întors cu faţa la mine. 

— L-a făcut să pară bun, nu-i așa? Faptul că m-a adoptat pe 
mine, un orfan sărac din Rises. Îl face să pară bun şi 
compătimitor. Ştii, oamenii îl admiră pentru asta. Il plac. Il 
respectă. Ce tip cumsecade, cred ei. Dar nu cred că a fost ideea 
lui. Cu cât mă gândesc mai mult la asta, cu atât mai mult cred 
că altcineva îl manipula. Și, cu cât mă gândesc la asta, cu atât 
mă enervez mai tare. 

— Este inutil să te enervezi. Asta nu schimbă nimic. 

— Nimic nu se va schimba vreodată, ai spus. Sunt din ce în ce 
mai convins de asta. Totul este inutil! Știi asta la fel de bine ca 
mine. 

Dar, cu acele cuvinte, s-a întâmplat ceva. M-am simțit 
cuprinsă de niște valuri reci. Ca și când m-aș fi trezit din cauză 
că am fost pălmuită sau că m-am împiedicat ratând o treaptă în 
timp ce coboram scările. 

— Ba se va schimba, am spus eu total convinsă. Se va 
întâmpla ceva și lucrurile se vor schimba. Trebuie să se 
schimbe! 

Și s-a schimbat ceva, nu-i așa? 

Ceva s-a schimbat. 

CELULA 7 


Martha 


Ușa Celulei 7 se deschide, iar eu intru cu inima strânsă. 

Scaunul e în mijlocul camerei, cu curelele în jurul lui, 
așteptându-mă. 

Mă opresc, nu mă pot mișca. 

Se aude un zbârnâit, iar eu îmi ridic privirea spre partea de 
sus a peretelui. O cameră este îndreptată spre mine. Vreau să 
zâmbesc spre ea, să fac semn din mână, să îi arăt degetul 
mijlociu sau să ţip la ea, dar nu pot face nimic. 

Ușa se trântește în spatele meu, iar eu tresar și țip speriată, 
ceea ce ar fi trebuit să nu fi făcut. Nu vreau să par slabă, dar 
inima îmi bate atât de tare, încât sunt sigură că cei care mă 
urmăresc văd că tremur din toate încheieturile. 

Stau în umbră fără să mă mișc, holbându-mă la scaun și la 
curelele lui. 

Pe perete ticăie un ceas. 

„Este ora opt dimineaţa, anunţă o voce electronică. Mai sunt 
treisprezece ore până la posibila ta execuţie. Statisticile actuale 
sunt: 97% pentru, 3% împotrivă. Îţi vom mai transmite informaţii 
peste o oră”. 

Rahat! 


Isaac 


În camera lui, Isaac închide televizorul. 

Respiră adânc și se uită la lucrurile de pe birou: fotografii, 
documente, un card de memorie... la un plic pe care scrie 
„Testament” și pune celelalte lucruri în el. 

Se uită la ceas. 

— Douăsprezece ore și cincizeci și opt de minute până la 
posibila ta execuţie, spune el. 


Eve 

Eve se uită în oglinda mesei de toaletă. Părul îi este aranjat, 
dar este nemachiată. 

— Ştii că vor aduce vorba despre tata, spune Max din pragul 
ușii. 

Eve dă aprobator din cap. 

— Știu, șoptește ea, dar trebuie să fac asta. 

— Vrei să vin cu tine? 

Ea se întoarce și se uită la el. 

— Nu mă deranjează, spune el. 

Ea încuviințează. 

— Ar fi bine. 


Cicero 


— Nu mai ești judecător, își spune Cicero în timp ce își întinde 
spuma de ras pe faţă. Ce crezi tu nu contează. Nimănui nu-i 
pasă! 

Şterge aburul de pe oglindă astfel încât să i se vadă doar 
ochii. Se privește sever. 

— Dar recunosc nevinovăția când o văd, șoptește el. Și 
cunosc corupţia. 

Se bărbierește. 

— Influența ta a dispărut, bătrâne, își spune. Acum nu mai 
poți fi decât un umăr pe care să plângă alţii. 

Barba scurtă scrâșnește când lama trece peste obraz. 

— Umeri slabi și inutili, mormăie el. 


Moartea este Justiţie 


Pete albe, băzâit și părâit pe un ecran albastru-închis. Sigla cu 
ochiul clipește, iar cuvintele „ochi pentru ochi” se rotesc în jurul 
pupilei negre. 

NARATORUL: Studioul „Ochi pentru ochi” vă prezintă... 


Cuvintele nu se mai rotesc, iar literele devin zimţate. Ochiul 
se înroșește și se închide. 


NARATORUL: ...emisiunea de azi Moartea este Justiție, cu gazda 
noastră... 

Culoarea albastră dispare, iar luminile se aprind deasupra 
Kristinei, care stă pe locul ei obișnuit, cu o coafură și un machiaj 
impecabile. 


NARATORUL: ...Kristina Albright! 


KRISTINA: Bună dimineaţa, dragi spectatori. Ce săptămână 
extraordinară am avut aici, la Moartea este Justiție, și, 
Doamne, ce justiţie v-am oferit! 


Spectatorii din studio aplaudă. 


KRISTINA: Trei execuţii în trei zile cu siguranță ne fac străzile 
mai sigure. Te poţi întoarce pe jos de la școală sau de la 
serviciu știind că sunt trei criminali mai puţin pe stradă. 
Împreună cu poliţia și voturile voastre, facem o diferenţă și 
facem din ţara noastră un loc mai bun în care să trăim. 


Aplauzele se înteţesc. 


KRISTINA: Și se pare că în seara aceasta vom fi martorii unei 
alte execuţii, dar încă mai avem de așteptat câteva ore. Să ne 
uităm repede la ce face acuzata chiar acum! 


Ea se ridică și se îndreaptă spre ecranul din dreapta. 


KRISTINA: Dragi spectatori, aceasta este transmisiunea noastră 
din Celula 7. Pentru cei care nu sunt familiarizați cu asta, 
Celula 7 este și sala de execuție. Acuzata își petrece ziua 
acolo, capabilă să meargă prin cameră și să examineze 
scaunul, să ia ultima cină, până la închiderea liniilor de vot, la 
ora 8.30 seara. 


Moderatoarea se oprește și privește ecranul. Martha este 
îmbrăcată cu salopeta albă și stă în faţa ușii, cu picioarele goale 
pe podeaua din ciment. Kristina zâmbește. 


KRISTINA: Pare cam îngrijorată, nu-i așa? 
Spectatorii râd. 


KRISTINA: Am răspuns la telefoanele voastre pentru criminala 
noastră, Martha, și am citit mesajele și e-mailurile, iar aici 
este Joshua Decker, reporterul nostru de teren, împreună cu 
care le vom trece în revistă. 

Îmbrăcat cu un costum cambrat și cu cravată, Joshua intră în 
platou, salutând cu mâna publicul care îl aclamă. 


KRISTINA: Mă bucur să te văd din nou, Joshua! Se pare că te 
vedem tot mai des în ultima vreme. 


JOSHUA: Mulţumesc, Kristina! Este o plăcere să mă aflu aici. 


El se întoarce spre spectatori și zâmbește. Din public se aude 
un murmur discret. 


JOSHUA: Și sper că voi putea să vă văd mai des în viitor. 
Moderatoarea zâmbește, se întoarce și se uită la ecran. 
KRISTINA: Să ascultăm acum unele dintre părerile voastre. 


JOSHUA: Bineînţeles! 


Reporterul apasă pe ecranul interactiv, trăgând casetele cu 
mesaje, apăsând și mărindu-le pe unele dintre ele. 


JOSHUA: Așa cum poţi vedea, Kristina, emoţiile sunt maxime. Se 
pare că spectatorii noștri au puţină compasiune pentru 
„Martha nemiloasa”, așa cum o numește în mod crud presa. 


KRISTINA (râzând): Pe asta nu am auzit-o! 
Reporterul arată spre ecran. 


JOSHUA: Uită-te la unele dintre acestea - „Ar trebui să ardă în 
iad”, spune Tony. „Cum poate fi o adolescentă atât de rea?” 
întreabă Chandra. „Societăţii ar trebui să-i fie rușine pentru că 
lasă imoralitatea să se înmulțească”, un mesaj cu adevărat 
dur de la Caswell. Dar acesta mi-a atras atenţia în mod 
special: „La ce se poate aștepta societatea în afară de 
desfrânare, moarte și distrugere, când moralitatea noastră e 
în declin în ultimii ani? Nu este surprinzător că o adolescentă 
poate comite o asemenea crimă când este crescută într-o 
familie nepotrivită. Vina ar trebui să și-o asume mama ei”. lar 
acesta este de la Geri. Niciun nume de familie aici pentru 
Geri. Dar chiar putem arunca vina la picioarele mamei care, 
din câte știm, a suferit și ea... 


KRISTINA (întrerupându-l): Ei bine, dragi privitori, am vrea să 
auzim părerea voastră despre acest lucru. Ce credeţi? Cu 

siguranţă, am mai auzit argumentul acesta. Cât din 
răspundere ar trebui să își asume mama? 
JOSHUA: Avem o legătură telefonică. Bună, cum te numești? 
APELANTUL 1 (STEVIE): Mă numesc Stevie și vreau să vă întreb 
ceva în legătură cu camera video. 


Kristina și Joshua se încruntă unul la celălalt. 


JOSHUA: îmi pare rău, Stevie, noi întrebasem dacă lipsa unei 
familii unite poate afecta comportamentul unui copil. 


STEVIE: Mda, corect, înţeleg asta, dar am fost prins dormind la 
pasaj noaptea trecută, iar cei de la poliție mi-au spus că m-au 
văzut pe camera video. Camera de supraveghere, da? Deci, 
dacă încă funcţionează, cum de nu au înregistrarea din ziua în 
care a fost ucis Jackson? 

KRISTINA: Stevie... 

STEVIE: Pentru că eu cred că poate o au, dar, pe de altă parte, 
de ce nu o arată? Întrebaţi-vă: hei, de ce nu o arată? Ei bine, 
cred că deoarece... 


Legătura se întrerupe. 
JOSHUA: Stevie? Stevie...? 


KRISTINA (zâmbind): Îmi pare rău, dragi privitori, se pare că am 
pierdut legătura cu Stevie. Mă întreb cum de își poate permite 
să sune... 

JOSHUA: Avem un alt apel? Da, avem. Bună, cum te numești și 
ce vrei să ne împărtășești? 

APELANTUL 2 (LUKA): Bună! Mă numesc Luka și vreau să 
adresez o întrebare în legătură cu Martha și emisiunea 
voastră de alaltăieri. 

JOSHUA: Spune! 

LUKA: Invitatul vostru a spus că nu ai nevoie de dovezi deoarece 
ai un motiv, dar apoi nu a mai spus care era motivul. Ai putea 
să-mi spui care se presupune că a fost motivul pentru care 
Martha a vrut să-l ucidă pe Jackson Paige? 


Kristina privește pieziș. 

KRISTINA: Mmm... ei bine, Luka, acest lucru a fost discutat pe 
larg acum două seri și ţi-aș sugera să intri pe pagina noastră 
de internet și să urmărești toată emisiunea. Sunt sigură că vei 
găsi răspunsul. 

LUKA: Am intrat pe internet. Nu este niciun răspuns. Ți-am spus, 
el nu a menţionat care a fost motivul ei și nu înţeleg de cea 
făcut-o. Și de ce ar recunoaște fapta dacă știa că va muri? 

JOSHUA (încet): Poate că simte că nu are pentru ce trăi... 

LUKA: Și care este secretul pe care spune că îl are? Dacă acesta 
schimbă situaţia? Atunci va fi prea târziu, nu-i așa? 

KRISTINA: Mulţumesc pentru că ai sunat. Avem un alt apelant? 


Ea ţine un deget la ureche. Transpiraţia i se adună pe buza 
superioară. 


KRISTINA: Da, avem. Bună și bine ai venit! 


APELANTUL 3: Bună, Kristina! Sper că nu mă vei întrerupe și pe 
mine. 


Moderatoarea râde nervos. 

APELANTUL 3: De când s-a introdus sistemul de votare, peste 
2.500 de oameni au fost executaţi. De la moartea lor, s-au 
găsit dovezi care atestă că mai mult de cincizeci dintre 
aceștia erau nevinovaţi. Totuși, nu toate cazurile au fost 
analizate. 

KRISTINA: Vrei să spui că 2 450 erau vinovați. 

APELANTUL 3: Posibil. Totuși, de asemenea, mai mult de 
cincizeci de criminali nu au fost cercetaţi pentru crimele lor. In 
plus, în acești ani, din cauza costurilor zilnice, s-a mărit și 
prețul apelurilor și al internetului, care au devenit un lux și 
chiar inaccesibile pentru aproape 45% din populaţie... 

KRISTINA: Ar putea folosi sistemele publice... bibliotecile... 

APELANTUL 3: Pentru care tot trebuie să plătești. Din nou, sunt 
mult prea scumpe pentru majoritatea oamenilor și sunt tot 
mai inaccesibile. Uitându-mă la arhiva voturilor, pe care o am 
în mână, îţi pot spune că, în cazul de față, al Marthei Elizabeth 
Honeydew, 98,3% din voturi provin din zone cu aceleași 
venituri ca acelea din City și Avenue. De fapt, 56,2% din 
numărul total de voturi, votul tota/ provin de la un singur 
număr de telefon. Un singur număr de telefon. Vrei să știi al 
cui e? 

KRISTINA: Îmi pare rău, apelantule, care spuneai că este numele 
tău? 

APELANTUL 3: Nu l-am spus. Acel număr de telefon... 

KRISTINA: Și cum de ai obţinut arhiva cu telefoanele? 

APELANTUL 3: Cum le-am obţinut nu este important. Kristina, 
mă întrerupi pentru că nu vrei ca informaţiile să ajungă la 
public și la spectatorii tăi loiali? Cu siguranţă îi respecţi 
suficient de mult încât să le permiţi accesul la adevăr, ca să 
poată vota în cunoștință de cauză? 

KRISTINA: Eu... 

APELANTUL 3: Este numărul de telefon al lui William Crawford. 
Ştii cine este el? A fost avocatul lui Jackson Paige și încă 
lucrează în beneficiul lui. Spune-mi, Kristina, de ce crezi că ar 
face asta? De ce vrea ca această fată să moară? 

KRISTINA: Dragi spectatori și privitori, vreau să vă cer să 
ignoraţi această informaţie. Aceasta este o calomnie 
împotriva unuia dintre cei mai prolifici și de succes avocaţi din 
ţară. Nu există nicio dovadă... 

APELANTUL 3: Îmi pare rău, Kristina, ai spus dovadă? Acum vrei 
dovezi? Nu doar motiv? Ei bine... 


Ecranul pâlpâie și arhiva apelurilor telefonice ale avocatului 
apare, numărul de apeluri pentru linia „vinovat” fiind clar 
vizibilă. 

Publicul suspină. 

KRISTINA: Apelantule? De unde ai asta? Este ilegal. Așa ceva nu 
poate apărea la televizor. 


Linia telefonică se întrerupe, dar arhiva cu apeluri rămâne pe 
ecran. Joshua nu face altceva decât să privească publicul, 
schițând un zâmbet în colţul gurii. 


KRISTINA: Dragi privitori, trebuie să-mi cer scuze pentru 
pătrunderea ilegală în sistemul nostru cu documente posibil 
falsificate. Ne vom întoarce după acest scurt mesaj din partea 
sponsorului nostru, Cyber Secure. 


Ea zâmbește forțat. 


Cicero 


Cicero se șterge pe faţă de transpiraţie cu un prosop și respiră 
zgomotos. 
— M-am descurcat bine? întreabă el. 

— Te-ai descurcat minunat, spune Max. Îi ia telefonul și 
scoate un capac de pe microfon. Nu vor ști că ai fost tu. 

— Ar fi bine să nu știe. În orice caz, cum ai obţinut arhivele? 
Mama ta știe? 

— O, le-am făcut pe calculator... 

— Dar? 

— Oricum, contează doar ce se întâmplă, nu-i așa? Știi că 
voturile sunt aranjate. 

— Nu chiar aranjate, dar... 

— Oamenii cu bani modifică telefonul astfel încât votează de 
nenumărate ori pentru ce rezultat își doresc. Asta înseamnă să 
le aranjezi, nu-i așa? Toată lumea știe ce se întâmplă. Noi doar 
le-am dat de gândit un pic mai mult. El închide calculatorul. 
Trebuie să plec, mama mă așteaptă la studioul de televiziune. 

— Se duce la emisiunea Moartea este Justiţie? 

Max dă aprobator din cap. 


Martha 


Celula asta este cea mai rea. Credeam că va fi mică, mai 
curată și mai albă, cu lumini strălucitoare... ca la spital. Dar este 
întunecată și mizerabilă. Aerul este rece. Mi s-a făcut pielea de 
găină, cimentul pe care stau cu picioarele goale este îngheţat și 
nu am unde să stau. E doar scaunul ăsta îngrozitor, cu curele. 

Îmi amintește de un scaun demodat, dintr-un cabinet 
stomatologic. 

„Așază-te aici, fetițo, mi-ar spune dentistul, cu un șorţ 
murdar, stropit cu sânge, și cu fața acoperită de o mască. Lasă- 
mă să pun curelele în jurul tău, te vei simţi mai confortabil așa”. 

O, taci din gură, Martha! 

Îmi este greu să cred că în câteva ore tot ce se întâmplă în 
mintea mea se va opri, iar eu voi înceta să mai exist. 

Are cineva suflet? Eu am? 

Îmi aduc aminte că urmăream emisiunea asta de la televizor, 
în care se spunea că, în primele clipe după ce mori, pierzi 
douăzeci și unu de grame din greutate. Unii oameni cred că este 
greutatea sufletului. O pierzi pentru că ţi-a părăsit corpul. 

Este amuzantă această teorie. 

Înseamnă că fantoma cântărește douăzeci și unu de grame? 

Nu știu. Nu mai știu nimic. 

Mă mut în cealaltă parte a camerei și îmi sprijin palmele de 
sticla securizată care separă celula de zona de vizionare. 

Când le dezlipesc, îmi văd urmele degetelor și mă uit după 
cele ale altor oameni. Poate că sunt și ale tipului care a fost 
executat ieri, cel cu care am vorbit, sau ale celui de dinaintea 
lui. 

Gardianul mi-a spus că nu au mai fost atât de aglomeraţi de 
multă vreme. 

Totuși, nu văd niciuna. Presupun că trebuie să curețe sticla. 
Mă întreb dacă spală și scaunul. 

Este ciudat faptul că am mai fost aici, dar de cealaltă parte a 
sticlei, privindu-l pe Ollie. Pentru că eram cel mai apropiat și 
singurul membru al familiei victimei - mama mea -, mi s-a oferit 
ocazia să ţin un discurs. 

Am ales să nu o fac. Aveam lucruri de spus, dar erau private. 
Nu am vrut ca presa să le transforme în ceva ce putea fi citat în 
afara contextului și răspândit prin paginile ziarelor, ca să câștige 
ei bani. 

M-au întrebat dacă voiam să fie scoasă sticla, pentru a putea 
vedea mai bine execuţia. Le-am spus că, dacă ar fi fost după 
mine, execuţia oricum nu ar mai fi avut loc, iar dacă trebuia să 
se întâmple, s-ar fi desfășurat într-un loc particular, în care Ollie 
să poată muri în pace, nu cu un milion de feţe anonime 
holbându-se la el. 

Nu știu ce aleg alți oameni. Nu am urmărit niciodată 
emisiunea la televizor. Mi s-a părut o lipsă de respect să nu o 
fac, dar m-aș fi simţit că un spion dacă aș fi făcut-o. 

În orice caz, doamna B. a fost mulţumită de alegerile mele. Ei 
bine, pe cât de mulţumit poți fi atunci când îţi ucid singurul fiu. 

Sunt scaune în zona de vizionare, de cealaltă parte a sticlei. 
Rânduri de scaune se întind până în spate. Nu-mi dau seama 
câte sunt, este prea întuneric și nu-mi amintesc de data trecută. 
Zece rânduri? Poate mai multe. 

Este ca un cinematograf, iar eu sunt personajul principal al 
filmului. 

Acţiune în direct, nu-i așa? 

Cine va veni să mă vadă murind? 

Doamna B.? Nu, nu cred că poate suporta asta. 

Prietenii de la școală, pe care nu i-am mai văzut de la 
moartea mamei și de când a trebuit să renunţ la școală? Poate. 

Oamenii din Rises, ca Gus? Tipul fără adăpost care era acolo 
în acea noapte? Nu, nu cred. 

Eve? 

Presa? 

Isaac? 

Isaac, știu că tu vei fi. 

l-am lăsat doamnei B. toate lucrurile mele, dar am cerut ca 
cenușa mea să ajungă la tine. Tu vei ști unde vreau să fie 
împrăștiată. Te văd acum, când închid ochii și îmi sprijin capul 
pe sticlă. Mergi pe alee, spre pădure. Este frig, iarnă, vântul 
șuieră împrăștiindu-ţi părul în toate direcţiile. Ai gulerul săltat și 
umerii ridicaţi, te uiţi spre pădurea din depărtare. 

Cele douăzeci și unu de grame merg cu tine, dar tu nu mă 
poți vedea. Vreau să te iau de braț, să-mi strecor mâna în 
buzunarul tău și să-ţi simt degetele apucându-le pe ale mele. 

Sper că mă simți cu tine, dar mă tem că nu va fi așa. 

În poiana din mijlocul copacilor, locul în care am stat 
împreună lângă focul pe care l-am făcut, locul în care ne-am 
sărutat prima dată, unde am stat întinși la soare, va fi locul în 
care îmi vei lăsa cenușa, iar când vei vrea să-ți amintești de 
mine și de timpul petrecut împreună, va fi locul în care vei 
reveni. 

lar când totul va fi de rahat, când lupta va deveni extrem de 
grea, va fi locul în care vei veni ca să te simţi din nou puternic. 

O să-mi lipsești. 

Mi-ai luminat viaţa când totul era întunecat. 

M-ai trezit și mi-ai dat putere să fiu din nou eu însămi. 

Mi-ai dat motivul pentru care să mă trezesc dimineaţa, să 
savurez fiecare zi din viaţă și să zâmbesc din nou. 

Și, chiar dacă mâine nu voi mai fi aici, motivul pentru care voi 
muri este unul pentru care merită să mori. 

Vei avea grijă de asta. 

e 

Este ora nouă dimineaţa. O, iar vocea aceea! „Mai sunt: 
douăsprezece ore până la posibila ta execuţie. Statisticile 
prezente sunt: 96% pentru, 3,5% contra. Îţi vom mai transmite 
informații peste: o oră”. 

Acest lucru este cel mai rău. Să se întâmple acum! 

Mă aștepți, mamă? Ollie, ești și tu acolo? 

Lovesc cu pumnii în sticlă. 

— Fă-o acum! strig eu lovind neîncetat cu pumnii. Ucide-mă 
acum! 

Când mă opresc, aud zbârnâitul camerei, dar nimic altceva. 

Mă așez și îmi sprijin capul de podea. 

Amintește-ţi ce am spus, Isaac! Pot fi martiră, dar tu trebuie 
să fii luptătorul. Închid ochii. 

e 

Ne întâlneam de optsprezece luni când el a aflat. Dumnezeu 
știe cum am reușit să ne vedem atât de mult. „Pentru că el este 
mereu ocupat, mi-ai spus. Nu îi pasă ce fac”. 

Dar ai fost suspicios pentru o vreme. Credeai că îţi urmărește 
telefonul, așadar, ai început să îl lași la un prieten. Și mi-ai mai 
spus că mai comenta despre cât de important era să te vezi cu 
oamenii potriviţi sau că nu ai adus niciodată o prietenă acasă. 

În seara când ne-a găsit, ne-a văzut, de fapt, eram acolo, în 
staţie, ca să mă întâlnesc cu tine, așteptând pe platformă. Era o 
seară caldă de vară, soarele tocmai apunea în spatele clădirilor 
înalte, aruncând o frumoasă nuanţă portocalie pe betonul încă 
fierbinte. Soarele reușea să facă până și High Rises să pară 
atractiv. 

Mi-ai zâmbit când ai coborât din tren, m-ai luat de mână și am 
plecat împreună. 

— Vrei să mergem la mine? te-am întrebat. 

Tu ai propus însă altceva. 

— Hai să stăm la soare, undeva. 

Ne-am cumpărat niște băuturi și chipsuri de la magazinul din 
colț și am mers pe stradă, spre parc. 

Oamenii din jurul nostru se simțeau bine. Unii pe care îi 
cunoșteam s-au oprit ca să mă salute și să întrebe de tine. Tu nu 
le-ai spus că erai fiul lui Jackson, dar mulţi te-au recunoscut. 

— L-am văzut pe tatăl tău de multe ori pe aici, a spus unul. 

Nu ai fost surprins. 

Un tip a întrebat dacă ai alimente de la tatăl tău. Am mers 
mai departe. 

În timp ce ne plimbam, ţi-ai pus braţul în jurul meu și m-ai 
tras spre tine, luându-mi faţa în mâini când te-ai aplecat să mă 
săruţi. 


VP - 179 


— Mulţumesc lui Dumnezeu că nu sunt cu adevărat rudă cu 
el, ai spus. Nu trebuie să îţi faci griji că mă transform în vreun 
psihopat, infidel, curvar și traficant de droguri. 

Ai zâmbit când mi-ai spus asta, dar știam că nu glumeai. 

Am mai fi putut merge câţiva pași înainte să auzim vuietul 
mașinii. Amândoi am îngheţat, îţi amintești? 

Mașina a oprit cu un scârțâit în faţa noastră, iar Jackson a 
sărit din ea. 

Nu îmi amintesc toată conversaţia, dacă ai putea să o numești 
așa, toată cearta, strigătele și înjurăturile, dar îmi amintesc cât 
de mult m-a speriat și îmi amintesc un anumit lucru pe care i-a 
spus. 

— Femeile de aici sunt cele cu care faci sex, a spus el. Cu cele 
de acolo te căsătorești. Poţi veni aici să te distrezi, dar nu le 
duci acasă! 

Când ai auzit asta, l-ai lovit. 

După ce și-a revenit din șoc, te-a lovit și el. Te-a doborât la 
pământ. 

Când m-am aplecat deasupra ta și te-am ajutat să te ridici, 
mi-am întors privirea spre Jackson. Îmi amintesc că tremuram, 
dar nu aveam de gând să-l las să vadă asta. 

— Mi-ai ucis mama, i-am spus eu printre dinţi. 

— Huh, a răspuns el. Cine este mama ta? 

— Beth Honeydew. 

Oamenii începeau să se adune lângă noi, holbându-se la 
Jackson și rânjind. A părut surprins, ca și când cuvintele mele l- 
ar fi șocat. 

— Ştii cine sunt? l-am întrebat. 

El a scuipat pe pământ. 

— Un gunoi, ca mama ta, a răspuns. 

Îmi amintesc de frica pe care am simţit-o când te-ai ridicat și 
te-ai aruncat asupra lui. Am încercat să te împiedic, dar te-ai 
smucit din prinsoarea mea și l-ai ajuns, iar eu am crezut că îl vei 
ucide. Oamenii din jur au strigat și aclamat, alţii au venit din 
parc și de la pasaj. 

Dar, chiar înainte să îl atingi, totul s-a oprit. 

M-a cuprins frica. M-am dat înapoi împreună cu toată lumea, 
iar liniștea a acoperit totul. 

Îți pusese pistolul la cap. 

— Nu o face, a spus el. Nu îţi rata viaţa din cauza unui rahat 
ca ea. 

Chipul ţi s-a crispat de mânie. 

— Nu ţi-ai împușca propriul fiu. 

— Nu, a spus Jackson. Dacă aș avea un fiu, nu l-aș împușca. 
Dar tu nu ești fiul meu, nu-i așa? 

Mânia clocotea în tine, dar erai neajutorat. El te-a împins în 
mașină și tot ce am putut face când a plecat cu tine a fost să 
privesc. 

Gus a fost cel care a venit la mine și m-a condus acasă. 

— Nu am mai văzut niciodată o armă, i-am spus lui Gus. 

— Și nici nu vrei să mai vezi, mi-a spus el. Numai oamenii 
slabi le folosesc. 

— Ce vrei să spui? am întrebat eu, când soarele care apunea 
arunca pe clădiri umbre ca niște degete ce se întindeau să mă 
prindă. 

El a ridicat o mână, cu toate degetele îndoite, în afară de cel 
arătător. L-a îndoit, simulând că trage cu arma. 

— Ca să gândești trebuie să depui un efort mai mare decât 
atunci când apeși pe trăgaci. 

Nu ţi-am spus niciodată asta. Profund? Adevărat? Ce crezi? 
Poate, nu? Dar când ai doar opţiunea de a muri, nu încetezi să 
gândești. 

Huh, uită-te la mine cum spun asta. 

Dacă mă gândesc la toate ocaziile în care am colindat prin 
Rises împreună, când oamenii ne-au spus că Jackson a fost pe 
acolo, presupun că nu era surprinzător. Am fost descoperiți. 
Arma de la capul tău a fost primul avertisment, iar vandalizarea 
apartamentului meu, al doilea. 

Le-am ignorat pe amândouă. 


Eve 


În faţa studioului s-a adunat mulţimea. Oamenii flutură 
pancarte și scandează sloganuri. 

„O viaţă pentru alta!” 

„Vrem străzi sigure!” 

De cealaltă parte a drumului, la o oarecare distanţă sigură 
față de mulţime, stă Gus din High Rises. El ţine o bucată udă de 

carton, pătată cu mâncare și noroi. Pe ea sunt scrise cu cerneală 
neagră cuvintele „O persoană, un vot”. 

O ţine la piept și se mișcă de pe un picior pe altul, ca să se 
încălzească. Puloverul lui subţire și pantalonii se umflă și flutură 
în vânt. Nu are jachetă, nici pălărie, nici mănuși sau eșarfa. 
Tremură. 

Un taxi virează după colţ, încetinind când se apropie de 
mulțime. Câţiva dintre ei se întorc spre mașină, privind prin 
geam ca să vadă cine este înăuntru. 

— Avocata! strigă unul dintre ei, iar alţi câţiva se întorc. 

— Eve Stanton! spune altul, iar în timp ce se răspândește 
vestea, ei se apropie de mașină, lovind geamurile, capota, 
zgomotul lor devenind mai puternic și, în secundele în care nu 
mai poate înainta sau da înapoi, mașina este clătinată violent 
înainte și înapoi. 

Gus lasă cartonul și trece strada în fugă, făcându-și loc prin 
mulțime. Unii îl forțează să se retragă, dar el se izbește în ei, 
apucând și împingând până când ajunge la ușă. 

Deschizând-o brusc, o apucă pe Eve și o scoate afară, urmată 
îndeaproape de Max, chiar în clipa în care mașina se înclină prea 
mult într-o parte și se răstoarnă. 

Un vuiet se ridică din mulţime, cei mai mulți crezând că ea 
este încă înăuntru. Gus își pune un braţ în jurul lui Eve și își face 
loc printre ei, urmat de Max. 

Demonstranţii sar pe mașina răsturnată, sloganurile lor 
auzindu-se tot mai tare, iar pancartele fluturând la înălțime. 

„Faceţi străzile noastre sigure!” 

„Ucideţi criminalii!” 

„Moartea este justiţie!” 

— Repede, le spune Gus lui Eve și Max. Dacă își dau seama că 
aţi scăpat, am încurcat-o. 


Moartea este Justiţie 


Așezat la birou și cu luminile studioului bătându-i în ochi, 
Joshua se întoarce spre cameră. Lângă el, Kristina, îmbrăcată 
într-o rochie galbenă cu dungi, zâmbește privind la scena 
distrugerii de pe ecran. 

JOSHUA: Kristina, se pare că acea pancartă face reclamă la 
emisiunea noastră! 


Moderatoarea râde. 


KRISTINA: Așa este! Doar noi suntem postul de televiziune care 
aduce ultimele noutăţi și bârfe despre acuzaţi și crimele lor. 
Apropo de asta, nu avem un reportaj astăzi? 


Spectatorii din studio suspină. 


JOSHUA: Sunt sigur că spectatorii cu privirea ageră de acolo au 
văzut-o pe invitata noastră făcându-și loc spre studio chiar 
acum. Da, vine să discute astăzi cu noi și să își exprime 
părerea în legătură cu uciderea lui Jackson Paige nimeni alta 
decât avocata desemnată... 


KRISTINA (zâmbind): Fosta avocată desemnată! 

JOSHUA: Fosta avocată desemnată, Eve Stanton. Eve a reușit să 
cauzeze o furtună de controverse, dar, înainte să o invităm în 
studio, să vă prezentăm încă o dată toate acele numere 
importante. Sunaţi la 0909 87 97 77 și, pentru a vota 
„Vinovată”, adăugaţi 7 la sfârșit sau un 0, pentru a vota 
„Nevinovată”. De asemenea, puteți să votaţi trimițând un 
mesaj cu MOARTE sau VIAȚĂ la 7997. Pentru a vota pe 
internet, vizitaţi pagina noastră www.ochipentruochi.com, 
apăsaţi pe rubrica de sus „Martha Honeydew - adolescenta 
asasină” și înregistrați-vă votul. Apelurile sunt suprataxate; 
mesajul costă 5 lire sterline plus taxa standard a reţelei, votul 
pe internet costă tot 5 lire, după o taxă iniţială de înregistrare 
de 20 de lire. Pentru toate detaliile, vizitaţi pagina noastră de 
internet. 


O bandă albastră cu numere și detalii scrise cu argintiu 
alunecă în partea de jos a ecranului. Joshua se uită la cameră, 
dar nu zâmbește. 


Isaac 


— Nu știu de ce tot suni, dragule, este o risipă de bani. 
Avocatul tatălui tău a rezolvat treaba. Fata aia o să moară. 

Mama lui Isaac își dă unghiile cu ojă roz în timp ce stă la masa 
din bucătărie, cu picioarele lungi ieșindu-i din capot și cu părul 
blond căzându-i pe umeri. 

Isaac se uită la telefon. 

— Eşti foarte inimoasă, spune el. 

— Ei bine, va primi ce merită. 

El stă în faţa ei. 

— Serios? Crezi că merită să moară? 

— Ea l-a ucis pe Jackson! 

— Chiar a făcut-o? 

— Ea spune că da. 

— Nu te gândești niciodată că ar trebui să existe mai multă 
siguranţă înainte de a lua decizia de a executa pe cineva? 
Dovezi corespunzătoare... 

— Așa cum a spus coafeza mea ieri, este responsabilitatea 
noastră, a votanţilor, să ne uităm la emisiunea Moartea este 
Justiție. Poţi să obţii toate informaţiile pe care le vrei dacă 
asculţi ce spun experţii. 

— Mamă, emisiunea aia este aranjată. 

— Ei ne fac un serviciu important. Uite cât de sigure sunt 
străzile de când am scăpat de tribunale. lar noi, cu banii pe care 
îi avem la dispoziţie, suntem responsabili faţă de societate să 
votăm cât de mult putem. 

— Și cum rămâne cu cei care nu își permit? 

— Ei bine, exact de asta trebuie să votăm mai mult. 

— Dar dacă ei vor să voteze altfel decât noi? strigă Isaac. 

— De ce ar face-o? Ea este vinovată. A recunoscut asta. 

El se ridică cu mâinile în aer de exasperare. 

— Chiar ești atât de proastă pe cât pari? 

Ea îl privește pieziș și nu spune nimic. 

— Doar pentru că spune că a făcut-o, nu înseamnă că ași 
făcut-o. 

— Dacă este așa, spune ea, atunci merită să moară pentru că 
este al naibii de proastă! 

El o fixează cu privirea. 

— Ar trebui să te bucuri că tatăl tău te-a luat din acel loc și că 
ţi-a oferit o educaţie bună și un viitor. 

— Mda, să vorbim despre asta, vrei? De ce a făcut asta? Chiar 
a fost ideea /ui? 

După ce termină să se dea cu ojă, pune pensula în sticluţă. 

— Nu m-ai întrebat niciodată asta când trăia Jackson. De ce o 
faci acum, când este mort? Ce mai contează? A făcut-o pentru 
că era un om bun și grijuliu, de aia. 

— Care a ucis oameni și i-a manipulat pe alţii, și a vândut 
droguri, și a avut aventuri... 

Ea se ridică, îi pune un deget pe buze și zâmbește. 

— Ei bine, nu-i așa că te-ai maturizat? Știi ce am învăţat când 
eram tânără? Am învăţat când să tac și când să mă uit în altă 
parte. 

Ea își mișcă degetul și arată spre el. 

— Înainte să fii moralist, gândește-te la cum ai fi ajuns dacă 
nu te-ar fi luat de acolo, înainte să fii moralist. Ai fi exact ca 
orfana aia inutilă și încăpăţânată. 

— De vreme ce Jackson ne-a ucis mamele, se pare că deja 
sunt ca ea. 

Mama lui Isaac zâmbește cu răceală. 

— Faptul că te-a adoptat chiar l-a pus într-o lumină bună. De 
fapt, pe amândoi. 

— Adopţia a fost ideea ta? 

— Totuși, ar fi trebuit să ne ocupăm de mult de fată. A fost 
mereu o problemă nerezolvată. Mulțumită ţie, am rezolvat-o în 
sfârșit. 

— Ce vrei să spui cu asta? 

— Nu contează cine a apăsat pe trăgaci în seara aceea, 
șoptește ea. i 

Își ridică mâna dreaptă și simulează cu degetele un pistol. În 
timp ce o îndreaptă spre el, îi face semn cu ochiul. 

Lui îi cade faţa, deschide gura ca să vorbească, dar rămâne 
mut. 

— Și suntem încă simpatizaţi. O, câte condoleanţe am primit! 

— Eu... Tu... îngaimă el. 

— Ai rămas fără cuvinte? spune ea. Nu îţi stă în fire. 

— Martha... ea... 

— Este atât de amuzant cât de mult îţi pasă de oamenii 
mărunți! 

Ea râde și, în timp ce el îi privește faţa contorsionându-se, 
respiră adânc și se controlează. 

— Mă întreb dacă vei mai râde, spune el, când se va citi 
testamentul lui Jackson. 

Zâmbetul ei piere. 

— Ce ai spus? întreabă ea. 

— O, nu știai că l-a schimbat? o întreabă cu vocea 
tremurândă. În loc să presupui că dispărea ca să se vadă cu alte 
femei, ar trebui să te gândești că e posibil să-și fi vizitat 
avocatul. 

— Nu ar fi îndrăznit! 

— Totuși... Lasă ideea să plutească în aer pentru o clipă. Se 
pare că se cam săturase să îl tot controlezi, spune el și, 
zâmbind, iese din cameră. 


Martha 


„Este ora 11 dimineaţa. Mai sunt: zece ore până la posibila ta 
execuţie. Statisticile curente sunt: 95% pentru, 4,5% împotrivă. 
Îți vom mai transmite informaţii peste: o oră”. 

Nu-mi amintesc să fi auzit ce a spus la ora zece. Dormeam? 
Chiar o vor face? Poate că o prelungesc cu câteva ore, pentru 
amuzament. Următoarea va fi la ora unu sau poate chiar la 
două. 

A spus 95,5% pentru. Se întâmplă, nu-i așa? Poate că va tot 
cobori. Oamenii nu vor crede că sunt vinovată. Nu voi muri. 

Dar vreau să mor. Am spus că e singura cale. 

Si chiar este! 

Dar sunt numai o fată din Rises. 

„Ești o fată de al cărei nume oamenii își vor aminti. Pentru că 
schimbarea a început cu tine!” 

Nu, nu va funcţiona și, în orice caz, voi fi moartă. 

„Asta pentru că ești o criminală și meriţi să mori”. 

Nu, nu sunt! Nu, nu merit! 

Rahat, nu mai vorbi cu tine însăţi. Vei înnebuni! încetează! 

„Uite, iată-l prin sticlă! îl vezi? Stă în primul rând. Îţi face cu 
mâna. Vezi cât de fericit pare?” 

El chiar pare fericit, zâmbește. 

„Vezi ce ţine în mâini?” 

Nu. 

„Plicul pe care scrie «Testament». Este al tatălui său. El îi lasă 
lui totul. De aceea este fericit”. 

De ce? Pentru că a primit banii tatălui său? 

„Da, te va privi murind și nu va face nimic. L-ai ucis pe tatăl 
lui pentru el, vezi? Acum, el este liber să facă ce vrea cu toți 
acei bani”. 

Nu este adevărat! 

„Uite, acum pleacă, nu se deranjează să aștepte ca tu să 
mori. Îţi face din nou semn cu mâna. Nu face nimic altceva 
decât să plece. Vezi?” 

Nu! Nu, Isaac, nu! Taci! Taci! Nu te mai certa cu mine. Nu ești 
reală. Tu ești doar o variantă de-a mea, îngrijorată și speriată. 
Taci! Taci! 

Lovesc din nou cu mâinile în sticlă. 

— Isaac! strig eu. Isaac! 


Moartea este Justiţie 


Kristina stă cu fața spre public, pe ecranul din dreapta se 
vede transmisiunea în direct din celula Marthei, iar Joshua este 
lângă moderatoare. 


KRISTINA: Joshua, de mult nu am mai văzut pe cineva care să-și 
piardă cumpătul atât de devreme, nu-i așa? 


JOSHUA: Ai dreptate, Kristina! Și ce ciudat este că-i strigă 
numele fiului celui decedat. 

KRISTINA: Într-adevăr! Asta ar trebui să le dea de gândit 
spectatorilor noștri. Dar acum, haideţi să ne concentrăm 
atenţia asupra invitatului din studio! 


Transmisiunea în direct de pe ecran este înlocuită cu o 
fotografie a lui Eve, surprinsă în timp ce intra în clădirea 
închisorii. 

KRISTINA: De când a fost numită avocat, a refuzat categoric să 
apară în emisiunea noastră, dar, în exclusivitate pentru voi, 
dragi spectatori, se află aici, în această seară! 


JOSHUA: Vă rugăm să îi uraţi bun-venit lui... Eve Stanton! 


Sigla cu ochiul apare pe ecran când Eve iese din culise. Pășind 
înainte, își ţine capul sus și le întinde mâna Kristinei și lui 
Joshua. 

Reporterul se ridică și dă mâna cu ea, zâmbind. Kristina o 
ignoră. Spectatorii tac. 


JOSHUA: Eve, te rog să iei loc! 


La biroul înalt, Joshua se mișcă într-o parte, iar Eve își ocupă 
locul, în mijloc. Scaunul ei este un pic mai jos decât al celorlalţi. 


JOSHUA: Este o onoare să te avem astăzi printre noi. 
EVE: Mulţumesc! 


Publicului din studio și telespectatorilor de acasă li se pare că 
Eve vorbește încet, dar, în realitate, volumul microfonului ei a 
fost micșorat. 


JOSHUA: Aș putea să te întreb de ce, după atâţia ani în care ai 
evitat să apari în public, ai ales acum să vorbești cu noi 
despre acest caz foarte important? 


Avocata zâmbește ușor. 


EVE: Ei bine, ca să fiu sinceră... am avut, de fapt, câteva motive. 
In primul rând, nu am vrut să pervertesc instanţa de judecată. 


KRISTINA: Asta e o expresie cam învechită! Nu am mai auzit-o 
de dinaintea introducerii sistemului Voturi pentru toti. Nu prea 
este relevantă în zilele noastre. Sistemul de votare i-a 
eradicat, cu siguranţă, potenţialul, nu? 

EVE: Da, sunt de acord cu ceea ce spui, în sensul convenţional. 
M-a preocupat mai mult faptul că aș putea atrage, fără să 
vreau, atenția asupra sentimentelor și emoţiilor pe care le-am 
simţit din partea acuzaților, poate prin poveștile pe care mi le 
împărtășesc deseori despre copilăria lor sau despre cei dragi 
și că aș putea să demonstrez, prin ceea ce spun, simpatia pe 
care aș putea să o simt, pe neașteptate, pentru persoana care 
a fost acuzatul înainte de a deveni un criminal. 

KRISTINA: Spui că acești criminali îţi provoacă simpatie? 

EVE: Spun că, în timpul unei ședințe cu mine, se întâmplă 
deseori ca acuzaţii să împărtășească povești ce îmi aduc 
aminte de persoana care erau înainte de a omori pe cineva. 

JOSHUA: Că, odată, au fost oameni? 

EVE: Da, că au fost, și încă sunt. Însă ceea ce mă neliniștea era 
faptul că toate răspunsurile mele la întrebări ar fi putut fi 


VP - 188 


interpretate așa, lucru care, la rândul lui, ar fi putut influența 
voturile spectatorilor voștri - care sunt foarte mulți. 

KRISTINA: Cu siguranţă sunt! 

EVE: Și să influenţez voturile acelor mii... sute de mii... 

KRISTINA: De milioane. În mod normal, numerele arată că 
suntem în top, cu 13,1 milioane de spectatori. Estimăm că, 
odată cu execuţia din această seară, vom avea cel mai mare 
rating de la înmormântarea prinţesei Diana încoace. 

EVE: Deci, imaginează-ţi ce s-ar întâmpla dacă aș spune, fără să 
vreau, ceva care ar afecta voturile unui număr atât de mare 
de oameni. 

JOSHUA: Sigur. Inţeleg. 


Avocata le zâmbește spectatorilor din studio. 


EVE: Dintotdeauna mi-am dorit să vin. Chiar este emisiunea mea 
preferată. Eu și fiul meu o urmărim mereu. 


Moderatoarea stă mai dreaptă. 


KRISTINA: Chiar dacă soțul tău a fost executat în emisiunea 
noastră? 


Zâmbetul lui Eve dispare. Își atinge unghiile roase. 


EVE: Trebuie să admit că, uneori, mi-a fost greu. Au fost dăți în 
care toţi cei condamnaţi la moarte semănau cu soţul meu, iar 
eu l-am văzut stând în acel scaun din nou. Dar trebuie să îmi 
aduc aminte că Jim nu era cine credeam eu că este când m- 
am căsătorit cu el. 


JOSHUA: La ce te referi, Eve? Poţi să ne împărtășești și nouă? 
Ochii i se umplu de lacrimi. 


EVE: M-am căsătorit cu un bărbat cinstit, muncitor, blând și 
iertător. 


JOSHUA: Totuși, s-a transformat într-un criminal cu sânge rece. 
Reporterul îi atinge mâna. 


JOSHUA: Îmi pare rău, Eve, dar toţi am trecut prin asta, nu-i așa, 
dragi spectatori? 


Se uită la cei din public și apoi la cameră. 

JOSHUA: Nu în aceeași măsură, dar toţi ne-am îndrăgostit, ne- 
am dat întâlniri și am avut relaţii cu cineva care s-a dovedit a 
fi un mincinos sau un escroc. Nu-i așa, doamnelor și domnilor? 


Din public se aude un ropot de aplauze. 
JOSHUA: Eve, știm prin ce ai trecut. 


De sub birou, el scoate o cutie cu șerveţele și îi dă unul. Ea își 
șterge ușor lacrimile, inspiră și își înalţă privirea spre public. 


EVE: Mulţumesc! Au trecut atât de mulți ani și cred că ar fi 
trebuit să trec peste asta, dar tot mă afectează. Mă bântuie. 


Publicul aplaudă din nou. 


JOSHUA: Și presupun că acesta a fost un alt motiv pentru care ți- 
a fost greu să vii aici? 


Ea dă aprobator din cap. 

JOSHUA: Eve, toţi cei de aici suntem prietenii tăi. Toţi te 
sprijinim. 
El se uită la cameră, apoi la spectatorii din studio. 

JOSHUA: Nu-i așa? 
Le zâmbește, iar ei aclamă și bat din palme. 

JOSHUA: Dar, Kristina, ești îngrozitor de tăcută. Ai ceva de 
adăugat? 


KRISTINA: Ei bine... Sunt curioasă. 

JOSHUA: Spune-ne de ce. 

KRISTINA: Eve, sunt curioasă de ce ai ales să participi acum la 
emisiunea noastră. 
Eve inspiră adânc, se șterge la ochi, își dă părul de pe faţă 

într-o parte și stă mai dreaptă. 

EVE: Sunt sigură că ești conștientă de faptul că sistemul de 
consiliere în ceea ce privește condamnarea la moarte a fost 
actualizat... 


JOSHUA: O, da, s-a făcut mare scandal. 
Avocata îi zâmbește. Kristina îi aruncă o privire răutăcioasă. 

EVE: De fapt, chiar e un nou sistem fabulos, care le permite 
spectatorilor contactul, fără precedent, cu acuzaţii... 


KRISTINA: Părerea ta mă surprinde. 

EVE: Progresul ar trebui îmbrățișat, nu crezi? 

KRISTINA: Ba da, dar asta te lasă fără un loc de muncă, iar tu 
erai o adeptă atât de loială a sistemului de consiliere care 
este înlocuit. 


Eve inspiră adânc, se uită la Joshua, la public, la cameră și din 
nou la Kristina. Pe chipul ei se întrezărește un zâmbet. 


EVE: Kristina, părerea mea este că, în viață, vine o vreme când 
trebuie să accepţi că nu mai poţi face anumite lucruri. Și că, 
indiferent de motiv - fie că e vorba despre o tehnologie 
superioară, o nouă invenţie, un sistem mai eficient... 


Ea îi aruncă o privire lui Joshua și apoi se uită din nou la 
Kristina. 


EVE: ...de un coprezentator mai tânăr - te confrunţi cu alte 
cerinţe. 


Kristina se crispează. 
Câţiva oameni din public râd pe înfundate. 

EVE: Fie poţi să accepţi asta cu graţie și demnitate, fie poţi să te 
împotrivești și să te faci de râs. Nu pot spune că m-am 
bucurat de fiecare minut în care am fost avocat-consilier 
desemnat - a fost o muncă dură, însă și plină de satisfacţii. 
Totuși, de vreme ce nu mă mai ocup cu așa ceva, aceasta 
este ultima mea șansă de a apărea într-o emisiune renumită. 


JOSHUA: Ei bine, e o încântare să te avem lângă noi și te-am 
primi bucuroși și altă dată, nu-i așa, dragi spectatori? 


Ei aplaudă din nou. 


JOSHUA: Dar, spune-mi, acuzaţii vorbesc despre crimele lor? Îţi 
spun toate detaliile picante? 


Cei din public inspiră brusc și adânc. 


EVE: Nu ar trebui să-ţi spun, nu? Ar însemna încălcarea 
confidențialităţii. 

Se uită iar împrejur. Kristina vrea să spună ceva, dar Eve o 
întrerupe. 


EVE: Da, Joshua, vorbesc. Deseori. Uneori, am coșmaruri din 
cauza asta. Alteori, mi se face rău, fizic. 


JOSHUA: Chiar și cei care spun că sunt nevinovați? 
EVE: Bineînţeles! Nu știai? Toţi condamnaţii la moarte sunt 
nevinovați! 


Râde la propria glumă și toţi cei din studio i se alătură. 


EVE: Dar, serios vorbind, asta îmi aduce aminte de ce sunt unde 
sunt și de ce facem noi ceea ce facem. În plus, îmi amintește 
de ce pedeapsa cu moartea a evoluat de-a lungul anilor: de la 
plutonul de execuţie, la spânzurătoare, la electrocutare; de la 
ani, luni și săptămâni petrecute în celule, la doar șapte zile; 
de la bătăliile dintre avocați în curţile de judecată, de la 
dificultăţile cu juraţii și judecătorii, de la acuzaţiile de 
malpraxis, dovezi inadecvate, fa/se sau manipulate, la un 
sistem eficient și pus la punct. Sistemul este o formă de viaţă 
și, ca toate formele de viaţă, evoluează. 


Face o pauză și se uită la feţele extaziate ale celor din public. 


EVE: Și acum, că sistemul a găsit soluţii chiar și pentru aceste 
delicte, va continua să evolueze. De ce? Pentru ca străzile și 
casele noastre să fie mai sigure. Pentru că ai noștri copii să 
poată merge pe jos de acasă la școală, pentru ca bunicii 
noștri să se ducă la magazin, pentru ca fiicele noastre să 
poată ieși în oraș singure, iar fiii noștri să nu se teamă de 
bande. 


Cei din public aplaudă frenetic, iar câţiva se ridică. Joshua dă 
aprobator din cap și bate din palme. Kristina nu reacţionează în 
niciun fel. 

Treptat, zgomotul făcut de public își pierde din intensitate. 


KRISTINA: Eve, aș vrea să știu ce părere ai despre acest caz 
deosebit. Martha Honeydew. Cred că e de-o seamă cu fiul tău, 
Max. Cum te-ai simţi dacă fiul tău ar fi trebuit să fie executat 
în această seară? 

EVE: Nu aș fi bucuroasă. Nu pentru că ar fi condamnat la 
moarte, ci pentru că a comis o infracţiune care i-a garantat 
pedeapsa. Aș simţi că am greșit ca mamă. 

JOSHUA: Tocmai despre asta am discutat chiar ieri. Această fată, 
copilă, a fost crescută... 

EVE: Nu este o copilă, ci o tânără femeie. 

KRISTINA: Așadar, crezi că ar trebui executată? 


Eve își pleacă privirea, ţinându-și șervețelul în dreptul gurii. 


KRISTINA: Îmi pare rău, doamnă Stanton, nu v-am auzit 
răspunsul. 


Avocata se uită la cei din public. 


EVE: Șase ani am fost avocat desemnat și, în acest timp, am 
fost consilier pentru mai mult de 250 de acuzaţi care au ajuns 
să fie executaţi și pentru mai puţin de douăzeci care au fost 
eliberaţi. Înainte de a fi consilier din oficiu, am fost procuror al 
Coroanei. În toţi acești ani, am văzut, m-am întâlnit, am vorbit 
și am avut de-a face cu tot felul de oameni de-a dreptul 
îngrozitori, dar, în fața morții, i-am văzut plângând ca niște 
copii mici. l-am văzut implorând milă, cerându-i iertare lui 
Dumnezeu. Însă am avut și ghinionul să întâlnesc și oameni 
cu adevărat buni. Spun asta pentru că, dintr-un motiv 
oarecare, acei oameni au căzut pradă legii. Unii erau vinovați, 
pentru că împrejurările i-au pus în niște situaţii teribile - să-și 
apere copilul, de exemplu. Nu toţi am face orice ca să ne 
apărăm copilul? 


Cei din public își murmură acordul. 
EVE: Alţii, puţini, erau acuzaţi pe nedrept. 


JOSHUA: Groaznic. 
KRISTINA: De unde știi asta? 


Eve o ignoră, uitându-se în continuare la public și apoi spre 
cameră. 


EVE: Din toată experienţa mea ca procuror, consilier și ca om 
păcălit de cineva apropiat mie, pot să afirm, cu toată 
încrederea, că acum știu să judec oamenii. li citesc. 


Publicul se agaţă de fiecare cuvânt. 

EVE: Văd nebunia unora care chiar nu înțeleg ce au făcut. În 
alţii, văd mânia care i-a condus. Văd ura, răutatea pură, 
urâţenia unei persoane care vrea doar să facă rău sau 
lăcomia uneia care ucide pentru câștigul propriu. Dar... 


Acum, în picioare, ridică o mână și se uită la feţele tuturor și 
direct spre cameră. 


EVE: Văd până și remușcarea în cei care nu au intenţionat să 
ucidă, vina în cei care au crezut că era singura lor opţiune și 
frustrarea celui nevinovat. 


JOSHUA: Spune-ne ce ai văzut în ochii Marthei. 
Kristina țâţâie și își încrucișează braţele la piept. 
EVE: Nu am văzut nimic din toate acestea. 


Lasă cuvintele să plutească în aer. Publicul, Joshua și Kristina 
sunt uluiți. 


EVE: Am văzut disperare. 


JOSHUA: Disperare? 

EVE: Am văzut o tânără care a fost împinsă în pragul disperării. 
Nu mânia sau frustrarea, nebunia, urâţenia sau lăcomia; nimic 
din toate acestea. Am văzut pe cineva pus la colț. Pe cineva 
care a ţinut piept tuturor provocărilor vieţii până când nu a 
mai putut și, disperată, a pus piciorul în prag și a spus „La 
dracu'!” 


Publicului i se taie răsuflarea. Joshua chicotește jenat. 


JOSHUA: Eve, trebuie să îţi aduc aminte că ne aflăm în fața 
camerelor de filmat, te rog... 


EVE: Îmi cer scuze, nu mi-ar plăcea să-ţi jignesc spectatorii, dar 
uneori... 

JOSHUA: Înţeleg, te rog, continuă. Fără cuvinte vulgare. 

EVE: Eu, și asta vi se va părea controversat... 

JOSHUA: Spune! 


Camera se concentrează asupra lui Eve. Are ochii închiși și 
capul plecat.  Anticiparea învăluie studioul, publicul și 
telespectatorii. 

Eve își înalță capul și deschide ochii, iar albastrul pal al 
acestora atinge sufletele oamenilor. 


EVE: Eu cred că este nevinovată. 
Spectatorii rămân fără grai. 


EVE: Cred că o acoperă pe persoana care l-a ucis cu adevărat pe 
Jackson Paige. Ceva nu se leagă. 


JOSHUA: Încă... 


Se oprește, ia o gură de aer, se uită la public și apoi la 
Kristina. Işi atinge urechea. 


JOSHUA: Redacţia? Da, puteţi să vă uitaţi la secvențele de ieri, 
vă rog? 


KRISTINA (șuierând): Ce faci? 
JOSHUA: Stimaţi spectatori, nu sunt sigur dacă vă aduceţi 
aminte, dar... 


Se concentrează asupra vocii din cască. 


JOSHUA: Da, partea cu Martha Honeydew în noua sală de 
consiliere virtuală, vă rog, căutaţi cuvântul „secret”. 


Rămași fără aer, spectatorii murmură. Joshua se uită la ei. 


JOSHUA: Da, nu sunt sigur dacă vă veți aminti, dar ieri, în noua 
cameră de consiliere virtuală, Martha a avut ceva foarte 
interesant de spus. Și asta ar putea să facă destul de ușor 
legătura cu afirmaţiile stimatei noastre invitate. 


Își duce un deget la ureche. 
JOSHUA: Da, o avem, mulțumesc! 


Înregistrarea din camera de consiliere virtuală apare pe ecran 
- o înfățișează pe Martha dând din cap spre ecranul 
computerului. 


MARTHA: Nu. O să-ţi spun secretul meu, tot ce știu, mâine, 
înainte să mor. 


Înregistrarea este reluată. Și încă o dată. A treia oară se 
oprește asupra feţei Marthei, care se uită la cameră. In studio se 
lasă tăcerea. 

JOSHUA: Presupun că secretul este numele adevăratului 
criminal. Să presupunem că este nevinovată? 


În milioane de case din toată ţară, în baruri, restaurante și 
vitrine ale magazinelor, oamenii se opresc și se holbează la 
chipul Marthei Honeydew. 


JOSHUA: Tot ceea ce putem face este să așteptăm. 
Martha 


„Este ora patru după-amiază. Mai ai: cinci ore până la posibila 
ta execuție. Statisticile curente sunt: 76,4% pentru, 23,6 % 
împotrivă. Îți vom mai transmite informaţii peste: o oră”. 

Rahat, cred că am adormit. 

Dumnezeule, e întuneric afară. Am dormit în ultima mea zi. 
Ora patru a spus chestia aia? La naiba! 

O, mi se învârte capul. Imi este rău. 

Au mai rămas cinci ore. Asta înseamnă 300 de minute. 
Adică... 18.000 de secunde? E corect? Mai puţine acum. Mă 
bucur că nu-i niciun ceas aici. 

lisuse, podeaua e rece! Ar trebui să mă ridic. Am să răcesc. 
Hm, ce mai contează? Acum, aș putea să fac toate lucrurile pe 
care nu am voie să le fac. Aș putea să mă plimb pe-afară fără 
șosete sau pălărie - prin creștetul capului se pierde cea mai 
multă căldură, desigur, nu așa ni s-a zis tuturor când eram 
copii? Aș putea sta în ploaie - ai să mori, îmi spunea mama. Ei 
bine, ghici ce, mama? Da, am să mor, dar nu așa! 

Aș putea să fumez, să mă droghez, să traversez strada fără să 
mă uit, să ignor barierele de tren, să fac orice! 

Stai un pic, ce-a spus? Șaptezeci și șase la sută pentru? Nu 
atât era înainte. Era mai mult. Când am venit aici, era nouăzeci 
și ceva la sută. Ce se întâmplă? De ce a scăzut? 

Pentru că ești nevinovată. 

Taci! 

Nu tu ai făcut-o. Ştii cine a făcut-o. 

Taci naibii! 

Mă frec la ochi și ușa din spatele meu se trântește. Mă învârt. 

— M-am gândit că aţi vrea să luaţi cina mai devreme, 
domnişoară, spune un paznic. Având în vedere că... ei bine, 
știți... 

Mă ridic și mă îndrept spre el. Mă simt nesigură pe picioare. 
Ametită. 

— Mulţumesc, bodogănesc eu. 

Nu l-am mai văzut până acum. De obicei, paznicii nu intră în 
celule, dar presupun că e o situaţie deosebită. 

— Miroase minunat, îi spun. 

— Pui tikka masala, pilaf și peshwari naan!. Și budincă 
lipicioasă cu caramel și cremă. 

— Toate sunt preferatele mele, spun eu. 

El rânjește. 

— Sunt bune, nu-i așa? Ca atunci când te răsfăța mama ta, pe 
vreme când trăia. 

Simt că-mi vine să zâmbesc. Mă uit la mâncarea fierbinte și 
aburindă și apoi la paznic, dar nu este aici. In schimb, este 
mama. 

Mi se face rău. 

— Mamă? spun eu. Doamne, mamă, mi-a fost atât de dor de 
tine. 

Îmi zâmbește, iar eu am ochii plini de lacrimi. Mi le șterg cu 
mâna și totul se înceţoșează. Clipesc, mă tot şterg și, când încep 
să văd mai bine, îmi dau seama că nu e nimeni aici. Nici mama, 
nici mâncarea, nimic. 

Mintea mi se limpezește. Traversez împleticită camera și mă 
așez pe scaunul electric. 

Când îmi ridic genunchii la piept, mă uit prin camera goală. 

„Sunt speriată, spun eu. Dar este în regulă”. 


Eve 


Poticnindu-se, Eve ajunge în culise. Max o îmbrățișează 
strâns, iar ea plânge în braţele lui. 

— Nu am vorbit serios, îi șoptește ea la ureche. Despre tatăl 
tău. Nu am crezut niciun cuvânt. 

— Știu, mamă, îi răspunde el legănând-o ușor. Nici el nu 
crede. 


1 Turtă umplută cu un amestec de nuci și stafide (n.tr.). 

Plângând în hohote, se îndepărtează, dar el o ia de mână și o 
duce departe de zarva oamenilor și în umbră. 

— Ai atras publicul de partea ta. Îţi mânca din palmă. 

— Nu mi-a plăcut deloc să spun lucrurile acelea îngrozitoare, 
dar a trebuit să-i conving să mă creadă, răspunde ea. Care mai 
e situația voturilor? 

— Sunt mai puţine, spune el și dă din cap. 

— Sper că e de ajuns. Şi cât facem asta, ea tot are un as în 
mânecă și încă susţine că e vinovată. Nu înţeleg. Ea și Isaac pun 
ceva la cale. 


Isaac 


O limuzină lungă și albă parchează lângă peluzele îngrijite ale 
casei familiei Page. Isaac își potrivește cravata, își netezește 
costumul și, cu pași mari, se îndreaptă spre partea din față a 
casei. 

— Au ajuns! strigă el. 

Cât timp Isaac le deschide ușa bărbatului și femeii în 
uniformă, mama lui coboară pe scara minuţios sculptată din 
spatele lui. 

— Vă rog, spune el, intraţi! 

Aceștia dau aprobator din cap, intră și se duc să-i strângă 
mâna mamei. Când Isaac se întoarce și o vede, se oprește 
brusc, holbându-se la ea. 

— Nu poţi să mergi îmbrăcată așa, spune el. 

— Isaac, te rog, avem musafiri, răspunde ea. 

— Nu e o ținută adecvată, bolborosește el. 

Musafirii se uită în altă parte. 

— Fusta este prea scurtă! Și e roz! lar bluza aia... adaugă 
arătând spre o bluză albă și dantelată, transparentă și decoltată. 
Este... Mamă, ţi se vede sutienul! 

— Și? zice ea. 

— Mergem la o execuție, șuieră el. Ar trebui să dai dovadă de 
ceva respect. 

— Faţă de ea? Faţă de fata care mi-a ucis soţul? Care mi-a 
răpit fericirea? se repede ea vorbind din ce în ce mai tare și pe 
un ton mai ascuţit. 

— Doamnă Paige, spune bărbatul. Trebuie să lămurim câteva 
aspecte. Noi suntem agenţii de securitate care vă vom fi alături 
în această zi dificilă. Haideţi să luăm loc undeva și poate că veţi 
discuta despre asta mai târziu cu fiul dumneavoastră. 

— Da, domnule, eu voi lua loc, pentru că nu trebuie să discut 
despre nimic cu fiul meu. 

Se întoarce spre Isaac. 

— Sincer, ar trebui să te relaxezi! 

— Mamă... 

Tocurile lui Patty ţăcăne pe podeaua de marmură când se 
îndepărtează, conducându-i pe musafiri în sufragerie. Isaac o 
urmează, scuturând din cap. 

— Doamnă Paige, spune femeia, noi lucrăm pentru compania 
care difuzează Moartea este Justiție, emisiunea care, după cum 
știți, are drepturi exclusive asupra cazurilor de condamnări la 
moarte. De asemenea, compania se ocupă și cu organizarea 
sistemului de votare, cu luarea măsurilor în ceea ce privește 
prizonierii și de organizarea interviurilor relevante, de acuzaţii și 
de ziua execuţiei în sine și, în general, de toate aspectele 
referitoare la rudele celor decedați și la drepturile privind 
prezenţa la execuţie. 

— In regulă, răspunde Patty. 

— Am venit să vă spunem exact ceea ce se va întâmpla și să 
vă răspundem la întrebări, dacă aveţi. Prioritatea noastră este 
ca procedura din această seară să decurgă cât mai bine posibil, 
iar dumneavoastră și fiul dumneavoastră să nu fiți supuși 
stresului sau presiunii. Pentru că în trecut am lucrat cu multe 
familii îndurerate, înţelegem că treceţi printr-un moment dificil. 

— Să o văd pe fata aceea murind va fi unul dintre cele mai 
fericite momente din viaţa mea. 

Agentul de securitate inspiră și se agită în scaun. 

— Doamnă Paige, este responsabilitatea mea să vă aduc 
aminte faptul că execuţia ei nu este un lucru sigur. Nu trebuie 
să uitaţi asta. În trecut, am fost martorii câtorva schimbări de 
situaţie surprinzătoare chiar în ultimele ore sau minute. 

— E moartă! Țineţi minte ce vă spun! 

— Mamă, statisticile s-au schimbat mult astăzi. 

— S-au schimbat? 

— Da, doamnă Paige, spune femeia-ofițer atingând ușor 
dispozitivul pe care-l ţine în mână. Voturile „vinovată” au scăzut 

cu 23% în ultimele opt ore. Statisticile curente indică 74% 
pentru execuție. 

Patty ridică din sprâncenele vopsite. 

— Ei bine, asta-i o surpriză, zice ea râzând nervos. Oameni 
buni, vă rog să mă scuzaţi o clipă. 

Când se ridică și pleacă, își scoate telefonul din buzunar, 
formează un număr și, înainte să iasă din cameră, vorbește la 
telefon. 

— Da, sunt Patty Paige, trebuie să discut cu avocatul soțului 
meu, William Crawford, chiar acum. Nu, nu suportă amânare. 

Isaac se uită la agenții de securitate. Ştie ce se întâmplă, știe 
ce face mama lui; e sigur că și ei știu, chiar dacă nu spun nimic. 

Aceștia își ţin capetele plecate, de parcă ar fi prezenţi doar 
fizic. 

— William? Da... Acum, tu să mă asculţi pe mine, eu îţi 
plătesc salariul... 

Pentru o clipă, mama lui Isaac vorbește mai încet, iar el 
trebuie să se întindă ca să audă, dar, chiar și așa, nu distinge 
decât niște bolboroseli. 

— O VEI FACE! șuieră Patty cele trei cuvinte. 

Musafirii tresar și se uită mai întâi la Isaac, apoi unul la 
celălalt. 

— Nu-mi pasă cum! ţipă mama lui. Sau ce trebuie să faci. Eu 
și soțul meu ţi-am fost loiali, te-am ajutat să îţi deschizi 
afacerea, iar tu ne ești dator. Așa ne răsplătești?... Și trebuie să- 
ți aduc aminte de informaţiile pe care le deţin? 

— Ştiţi ce face, nu-i așa? îi întreabă Isaac pe agenţi. 

— De vreme ce nici eu și nici partenerul meu nu suntem 
oamenii /egii, nu ne privește ceea ce face mama ta. 

— Manipulează voturile. 

— Nu este grija noastră. 

— Atunci, nu vă interesează dreptatea? 

— Oamenii fac dreptatea. Un milion de voci care iau o decizie 
în mod democratic. 

— Este o glumă. 

— Ce este o glumă? 

Patty intră din nou în cameră, pășind mai ușor și afișând un 
zâmbet forțat. 

— Nimic, mormăie el. 

Se așază lângă Isaac. 

— Deci, unde am rămas? 

— Doamnă Paige, vreau doar să vă pun câteva întrebări, ca să 
ne asigurăm că toate procedurile vor decurge bine în această 
seară. Dumneavoastră și fiul dumneavoastră aveţi la dispoziţie 
câteva opţiuni de vizionare și ar fi mai simplu dacă vi le-am 
prezenta acum. 

— Vreau să-i văd faţa, spune ea. 

Bărbatul se holbează la ea. 

— OK. Acesta ar fi răspunsul la una dintre întrebări, dar dacă 
v-aș prezenta toate etapele evenimentului... 

— Nu este nevoie, îi răspunde ea. Am urmărit emisiunea. Este 
un ecran, nu-i așa? Un perete de sticlă sau așa ceva? Am 
observat că uneori este, alteori nu. ` 

— Asta s-a schimbat acum, spune el. Intre acuzat și public e o 
fereastră din sticlă securizată, dar ne-am dat seama că, dacă e 
îndepărtată, apar probleme. 

— Nu mă deranjează problemele! 

— Au fost probleme cu mirosurile... 

— Nu-mi pasă. 

— Şi se știe că acuzații îi scuipă pe cei din public. 

— Numai să-ncerce și-am s-o scuip și eu. 

— Chiar și așa, continuă agenţii, acum, ecranul este blocat din 
sistemul calculatorului central. 

Isaac privește în altă parte. Pe canapeaua de lângă el este un 
dosar; îl examinează atingându-l ușor cu vârfurile degetelor. 

— Doamnă Paige, dacă nu vă supăraţi, aș avea totuși o 
întrebare, spune bărbatul. Aţi dori ca unul dintre dumneavoastră 
să le adreseze câteva cuvinte invitaţilor și celor din presă la 
execuţie? 

— Jurnaliștii vor fi în încăpere? întreabă Isaac. 

El încuviinţează. 

— Ca întotdeauna. Pentru noi este foarte important să 
înregistrăm procedura și să ne asumăm răspunderea faţă de cei 
care votează, ca să ne asigurăm că dorințele lor sunt pe deplin 
respectate. 

— Mie mi-ar plăcea să spun câteva cuvinte, zice Isaac 
intervenind repede. 

— Atunci, noi am terminat aici, spune femeia și se uită la 
ceas. E timpul să plecăm. 

— Deja? întreabă Patty. 

— Mă tem că da, doamnă Paige. 
Ingrețoșat, Isaac ia dosarul de lângă el și-i conduce spre 
ieșire. 


Martha 


„Este ora șapte după-amiaza. Mai ai: două ore până la 
posibila ta execuţie. Statisticile curente sunt: 77,6% pentru, 
22,4% împotrivă. Îţi vom mai transmite informaţii peste: treizeci 
de minute”. 

Hei, la fiecare jumătate de oră acum? 

Mi-au mai rămas două ore din viaţă. Și aceste două ore pot fi 
urmărite în direct, la televizor. Doar de cei cu abonament 
premium. 

Cine-ar fi crezut că sunt atât de interesantă, încât oamenii vor 
plati ca să vadă cum mor. Asta-i definiţia voyeurismului. 

Câţi oameni îmi vor urmări ultimele clipe? 

Mai mulţi decât în cazul lui lisus! Ha-ha! 

Dumnezeule, sper să nu fac pe mine sau ceva de genul ăsta. 
Știi... când am să mor... sau să trag vreun vânt, pentru că se 
spune că așa se întâmplă, nu? O, ar fi groaznic! Dar, hei, voi fi 
moartă, așa că nu-mi va păsa. 

Doar dacă n-am să fiu vreo fantomă, și atunci am să mă 
rușinez. 

Nu mă deranjează dacă alţi oameni mă văd așa, dar, Isaac, nu 
vreau să-ţi aduci aminte așa de mine. 

Vreau să-ţi amintești de mine zâmbind, aproape de tine, 
ținându-te de mână sau sărutându-te, în braţele tale. 

Cum eram înainte de toate astea. 

e 

Cei fără adăpost începuseră să se întoarcă în vechiul lor loc, 
din pasajul subteran. Era protejat de vânt și de vreme și păstra 
mai mult din căldura focurilor aprinse în coșurile din metal. 
După moartea mamei, Jackson le dăduse bani ca să le cumpere 
tăcerea și, pentru o vreme, plecaseră pe la hoteluri și pensiuni, 
dar, rând pe rând, se întorseseră la ceea ce presupun că se 
gândeau că era casa lor. 

Câţiva dintre ei au ridicat o mână când am trecut pe acolo, în 
noaptea aceea, iar alţii, mai puţini, și-au plecat capetele. Cred 

că nu voiau să li se aducă aminte de cele întâmplate. Vezi tu, 
toți știau cine sunt. „Fata aia orfană”, spuneau ei, sau „fiica ei”, 
sau „fata aia săracă”. 

Doar unul sau doi chiar știau cum mă cheamă, cei care 
veniseră la înmormântarea mamei și rămăseseră cu capetele 
plecate de rușine, pentru că nu le era permis să spună adevărul. 

„Este OK, am priceput, știu, înţeleg”, le-am spus eu. 

Fierbeam de mânie și eram furioasă, dar nu pe ei, ci pe 
societate. 

Trenul își luminează calea spre o gară mohorâtă. Vagoanele 
sunt calde și primitoare, dar miroase a urină, transpiraţie și 
alcool. Vezi tu, poate că în Rises sunt și mulți oameni simpatici 
și de treabă, dar și destui bețivi, drogaţi și idioţi, ca peste tot, și 
ei sunt cei care folosesc trenul ca pe-un loc unde se pot distra. 

Totuși, în tren, tu nu te-ai amestecat cu ceilalți. Te-ai sprijinit 
într-un colț, cu gluga trasă, cu o sticlă în buzunar pentru că te 
ajuta să scapi mai ușor de probleme - așa mi-ai spus -, dar te- 
am văzut stând în picioare și mișcându-te spre ușă. Când trenul 
a oprit, iar tu ai coborât, zâmbetul tău m-a încălzit mai mult 
decât ar fi făcut-o orice băutură fierbinte sau foc în seara aceea. 

Ne-am plimbat prin ger, braţ la braţ, am vorbit despre ce-am 
putea face, ne-am oprit sub un felinar stradal, te-ai uitat la 
mine, iar eu am văzut în ochii tăi ce voiai să-mi spui. 

— Trebuie să facem ceva, mi-ai șoptit. Nu mai putem continua 
așa. El știe că încă ne vedem. O să-ţi facă rău, știi că o va face. 

— Atunci, așa să fie. 

— Nu... 

— M-am săturat să mă tot intimideze, Isaac. Ceva trebuie să 
se schimbe. Nu doar pentru mine. Oamenii trebuie să afle 
adevărul. 

— Nu crezi că-l știu deja? 

— Trebuie să li se spună verde-n faţă și apoi vor fi forţaţi să 
acționeze. 

Am plecat de sub felinar și ne-am plimbat pe lângă 
magazinele abandonate, unde l-am văzut prima dată. In susul 
străzii Crocus, o mașină închisă la culoare era parcată la 
marginea drumului. 

— Nu poţi să-i forţezi pe oameni să acţioneze, mi-ai spus. 

În spatele nostru s-a trântit o portieră și ne-am întors 
amândoi. Cineva se îndrepta spre noi. 

De ce nu ne-am mișcat, de ce nu am fugit? De ce am rămas 
pe loc și am așteptat să se apropie de noi? 

— Martha Honeydew, ești o târfă împuţită! Ca mama ta! 

l-am recunoscut vocea imediat. 

— Și a venit vremea să scăpăm lumea de povara existenţei 
tale. Ai fost o greșeală care nu ar fi trebuit să se întâmple. 

— Poftim? ai întrebat. 

Am auzit un clic și, când s-a apropiat, am văzut cum lumina 
lunii strălucea pe ţeava unui pistol. 

— Tată, nu! 

Am văzut că ai înaintat, dar picioarele mele erau ca de plumb. 

— Isaac, nu vreau să-ți fac rău, dar am s-o omor și-am să mă 
asigur că vreun sărman nenorocit o s-o încaseze pentru asta. N- 
o să-i pese nimănui și, peste câteva săptămâni, nimeni nu o să- 
și mai amintească. Doi iepuri dintr-o lovitură. Doi rahați 
degeneraţi, fără de care orașului ăstuia îi va fi mai bine. Nu este 
bună pentru tine! E un nimic, doar o scursură nenorocită, așa 
cum era și mama ei. 

— Mama mea a fost o femeie bună! am strigat și m-am 
apropiat de el. Dar ai lăsat-o fără nimic! Cu nimic, în afară de 
mine! 

— Despre ce vorbeşti, cățea proastă? 

— Ştii la ce se referă, i-ai răspuns tu. 

Ne mișcăm unul în jurul celuilalt, ca într-un dans lent și 
elegant - un pas aici, unul dincolo -, fără ca vreunul dintre noi 
să fie avantajat, de-a lungul străzii Crocus și înapoi spre pasajul 
subteran. 

— Și eu am dovezi, am spus. 

— În legătură cu ce? a pufnit Jackson. 

— Hai să-ncepem cu faptul că mi-ai ucis mama. Apoi o să 
continuam și cu restul. 

— Nu poţi să dovedești nimic, a spus el. 

Un glonț mi-a șuierat pe lângă ureche, pocnitura răsunând 
atât de tare, încât noaptea a încremenit în liniștea ce-a urmat. 

— Data viitoare n-am să ratez, mi-a spus. 

O armă îndreptată spre capul tău, bărbatul pe care-l iubești 
lângă tine, familia moartă, fără viitor, fără educaţie... ei bine, te 


cam face să te gândești la imaginea de ansamblu. 
x kx * 

„Este ora 7.30 după-amiaza, anunţă vocea electronică. Mai ai: 
o oră și treizeci de minute până la posibila ta execuţie. 
Statisticile curente sunt: 79,6% pentru, 20,4% împotrivă. Îţi vom 
mai transmite informaţii peste... treizeci de minute”. 

Rahat! 


Isaac 


Limuzina albă ajunge în faţa porților închisorii. Multimea este 
impresionantă: presa cu microfoane și camere, oameni cu 
pancarte, turiști veniţi pentru spectacol. Sunt gălăgioși și strigă 
„Moarte acuzatului”, „Ochi pentru ochi”. 

Într-o parte a mulţimii este un grup mai mic de oameni, cu 
steaguri pe care scrie „Să se aducă dovezi!”, „Voturi echitabile 
pentru toți!”, dar vocile nu li se aud, iar cei din presă îi ignoră. 

În clipa în care Isaac și mama lor coboară din mașină, se lasă 
tăcerea, iar cei din mulţime își dau jos pălăriile și nimeni nu-și 
mai dă coate. Oamenii stau neclintiţi, cu capetele plecate sau cu 
mâinile la piept. 

— Jackson a fost eroul nostru! strigă cineva și, din spatele 
ochelarilor ei negri, Patty Paige zâmbește larg. 

— Eroul poporului! strigă un altul, iar restul aplaudă. 

— Dacă ați ști adevărul, mormăie Isaac, dar nimeni nu-l aude. 

Ei sunt conduși de-a lungul unei alei dintr-o parte a clădirii, pe 
lângă un copac în care stă o vrabie și pe lângă o fereastră cu 
gratii. La ușă, sunt verificaţi ca să vadă dacă nu poartă arme. 

— Ce-i ăsta? îl întreabă paznicul pe Isaac ridicând dosarul. 

— Un discurs, răspunde el. Vorbesc în numele mamei. 

Paznicul dă aprobator din cap și-i lasă să treacă. 

— Pe aici, vă rog, le spune agentul de securitate, care este o 
femeie, și îi conduce într-o încăpere mare. Trebuie să vă 
informez că, în acest moment, sticla este luminată doar cât să 
se vadă în celulă. Acum, acuzata nu poate să vă vadă sau vă 
vede neclar. 

Isaac intră în cameră. 

Aceasta îi aduce aminte de o sală de cinema sau de una de 
teatru. Rânduri de scaune se întind în spate și ușor în sus, 
luminile sunt îndreptate spre partea din față a camerei, iar între 
scenă și primul rând de scaune este un spațiu gol. 

El se oprește și se holbează la ecranul de sticlă. E mai 
aproape decât se aștepta, neacoperit de nicio cortină înainte de 
derularea titlurilor sau de apariţia pe scenă a actorilor. Nu vede 
niciun act de identitate sau vreo secvenţă înainte ca totul să 
înceapă pentru că iat-o! 

Se uită la ea și nu se poate abţine să nu înainteze până când 
ajunge chiar în faţa ecranului de sticlă și întinde degetele, ca să 
o atingă. 

— Mă aude? întreabă el. 

— Nu, desigur că nu, îi răspunde femeia. Poţi să-i spui ce vrei, 
dar va auzi doar o șoaptă. 

Se uită cum stă pe scaunul electric, cu faţa roșie, umilată, și 
cu părul tuns scurt. 

— Martha, șoptește el. 

Isaac nu este atent la ce-i explică celălalt agent mamei lui și, 
de vreme ce inima îl ţine lângă sticlă, o urmărește pe Martha 
cum se agită în scaun, cu picioarele goale. 

Nu își concentrează privirea când se îndreaptă spre el. Ochii 
ei sunt goi sau pierduţi în vreo amintire, dar se oprește lângă 
sticlă, chiar în fața lui, ridică o mână și atinge ecranul chiar 
acolo unde-și ţine el mâna. 

— Mă vezi? șoptește el. Mă auzi? 

Se uită la el fără să se concentreze. 

— Te iubesc, îi șoptește el. 

Ea se uită atent prin sticlă, privindu-l acum, apoi se apleacă și 
suflă puternic, făcând nori de aburi. El o urmărește cum își 
mișcă un deget și, începând din dreapta ei, literele, neclare și 
ciudate, încep să prindă contur: 

„TE IUBESC”. 

Când înghite, ea se uită peste umărul lui și, cu palma, șterge 
repede mesajul. 

In spatele lui, conversaţia continuă, dar el o urmărește pe 
Martha. 

— Îmi pare rău, mormăie el. 

Ea scutură din cap și mai suflă o dată peste sticlă. 

„NU UITA CE MI-AI PROMIS”. 

El dă aprobator din cap și închide ochii, iar când îi deschide, 
ea este așezată din nou pe scaun. 

— Aveţi locuri rezervate în faţă, spune agentul de securitate. 
De asemenea, vor fi prezenţi și câţiva demnitari, mai ales 

directorul executiv al trustului media Life Visions, redactorul-șef 
al Știrilor Naţionale, un reprezentant al firmei Cyber Secure. 
Dacă vă doriţi să mai stea și alți oameni lângă dumneavoastră, 
cum ar fi membri ai familiei, prieteni apropiaţi, se poate aranja... 

— Eve Stanton, răspunde el. 

— Poftim? Consilierul? întreabă Patty. De ce ai ales-o pe ea? 
Nu o cunoști. 

— Și judecătorul Cicero, adaugă el. 

— Poftim? întreabă ea din nou. 

Femeia ridică o mână. 

— Doamnă Paige, dacă îi includeți pe acești oameni pe lista 
invitaţilor, cu siguranţă curiozitatea publicului va crește și, prin 
urmare, vor fi și mai mulţi spectatori. Putem da acum un 
comunicat de presă. 

Patty dă aprobator din cap și cele două femei pleacă 
împreună. 

Agentul se întoarce spre Isaac. 

— La ora convenită, două ecrane de televizor vor fi coborâte 
din tavan, câte unul de fiecare parte a sticlei, pentru 
transmisiunea în direct a emisiunii Moartea este Justiție. Cu ceva 
timp înainte de asta, luminile vor fi modificate, pentru ca atât 
acuzata, cât și dumneavoastră să vedeţi prin ecranul de sticlă. 

Isaac dă aprobator din cap. 

— | se va oferi șansa de a-și spune ultimele cuvinte în 
aproximativ... el se uită la ceas... cincizeci de minute. Și, nu 
uitaţi, pretinde că are un secret de împărtășit, așa că va atrage 
multă atenţie. Va fi cel mai mare rating din istorie! E un lucru 
foarte important. E primul de genul acesta. O adolescentă 
acuzată că a ucis o persoană ca tatăl dumneavoastră... 

Isaac îl întrerupe. 

— Și eu când voi avea ocazia să vorbesc? 

— După închiderea liniilor telefonice și verificarea voturilor. 
Cu cinci minute înainte să fie executată, deci seara, la 8.55. 

— Sunteţi foarte sigur că va fi găsită vinovată. 

El râde. 

— O, asta e o certitudine! 


Martha 

„Este ora opt seara. Mai ai: o oră până la posibila ta execuție. 
Statisticile curente sunt: 97% pentru, 3% împotrivă. Îţi vom mai 
transmite informaţii peste: treizeci de minute”. 

Au revenit la cum erau acum douăsprezece ore. 

Cum mai zboară timpul. 

Asta este! Ultima oră! 

Fă-o să conteze, Martha! 

Acum e o chestiune de minute. Cincizeci și nouă de minute 
până la posibila mea execuţie... 

„Posibilă execuţie”. Pe naiba! 

Cincizeci și nouă de minute până când am să mor. 

Cincizeci și opt? 

O, au schimbat sticla, pot să văd bine dincolo de ea. 

lisuse, ce scaune multe. Cum se așteaptă să fie toate 
ocupate? Dar sunt! Oamenii năvălesc înăuntru! Nu cunosc pe 
nimeni! 

Cineva le verifică biletele și îi conduce la locurile lor. 
Dumnezeule, este... este înspăimântător... o, Doamne... o, 
rahat. Se uită la mine, mă urmăresc de parcă aș fi vreun animal 
de la grădina zoologică sau așa ceva. lisuse! 

Vreau să mă ascund, dar nu am unde. 


Moartea este Justiţie 


La pupitru, Kristina și Joshua urmăresc ecranul plin cu imagini 
din Celula 7 și camera de vizionare. El este sobru, iar mișcaările-i 
sunt lente și căutate; ea zâmbește tot timpul, ochii strălucindu-i 
de încântare. 


JOSHUA: Ce părere ai despre asta, Kristina? 


KRISTINA: Sincer, abia pot să-mi stăpânesc entuziasmul! Îmi 
doresc să fi fost acolo, în direct! 


Pielea feţei i se întinde într-o grimasă sau un zâmbet fals. 


JOSHUA (râzând): Kristina, ar fi trebuit să trăieşti în Roma 
gladiatorilor. Se pare că te bucuri de spectacolul suferinței! 


Ei îi piere zâmbetul și, dinspre cameră, se întoarce spre el. 
Ignorând asta, el continuă: 

JOSHUA: Am auzit că biletele s-au vândut la un preţ de patru ori 
mai mare decât cel stabilit. 


KRISTINA: Da, ei bine, sinceră să fiu, mi-aș fi dat un rinichi ca să 
fiu acolo! Spectacol al suferinței sau nu, e ceva unic în viaţă. 
JOSHUA: Ei bine, să sperăm. Bineînţeles că sperăm și ne rugăm 

să trăim într-o societate în care să nu ne întâlnim cu acest tip 
de crimă. 
KRISTINA: Într-adevăr! O, ia uită-te la asta! 


Amândoi se uită la ecran. 
JOSHUA: O, Doamne... 


KRISTINA: Ei bine, e o surpriză. Cred că în primul rând se află, 
dacă nu mă înșel, nu doar familia noastră îndoliată, ci și 
domnul Cicero și Eve Stanton! Vrei să-mi spui ce înţelegi tu 
din asta? 

JOSHUA: Kristina, nu am nici cea mai mică idee! 


Martha 


Eve, uite-o pe Eve, și-l recunosc și pe bărbatul ăla, e 
judecătorul Cicero. 

Eve, mă vezi? 

Încerc să o implor din priviri să se uite în sus, dar nu o face. 

Și pe Isaac. Se uită la mine. Mă privește încontinuu. 

O, îmi este rău! Vreau să ţip. 

Ajutaţi-mă, să mă ajute cineva! 

Eu nu... eu nu... 

Nu... nu face asta... fii puternică... 


Eve 


— Nu vreau să fiu aici, îi șoptește Eve lui Cicero. Nu pot să 
mă uit la ea. 

— Trebuie, îi răspunde el. Trebuie să fii puternică pentru ea. 
Vorbește-i din priviri. 

— E o greșeală, spune Eve. Asta nu ar trebui să se întâmple. 
Dar nu știu ce să fac. 

El se apleacă spre ea. 

— Băieții au plănuit ceva. 

Ea se încruntă la el. 

— Băieții? Care băieți? 

El inspiră adânc. 

— Isaac și Max al tău. 

— Max!? șuieră ea. Ce treabă are Max în toată chestia asta? 
Cicero, nu pot să-l las să se implice. 

— Șșș, spune el. E în regulă. Mi-a promis că nu-i nimic de 
genul acela. A spus că nici măcar nu va fi aici. 

— Atunci cum...? Și când v-aţi cunoscut voi doi? 

— În dimineaţa asta, când cu televiziunea. Fiul tău se pricepe 
la tehnologie. 

— Ce? 


Martha 


„Este ora: 8.30 seara. Mai ai: treizeci de minute până la 
posibila ta execuţie. Statisticile curente sunt: 97,4% pentru, 
2,6% împotrivă. Îţi vom mai transmite informaţii peste: zece 
minute.” 

O, Dumnezeule! 

Dumnezeule din ceruri, ajută-mă! 

Nu cred că pot să fac asta. 

Îmi e frică de moarte. 

Vreau să mă răzgândesc... 

e 

Noaptea aia, noaptea aia, îţi amintești? Acum o săptămână! 
Doar o săptămână! 

Săptămâna trecută, cam pe la ora asta, am traversat parcul 
îngheţat, ne-am întâlnit în gară, am mers ţinându-ne de mână, 
știind, simțind ceva tot timpul... ceva... 

Și apoi, a apărut. Jackson ne fixa cu privirea și ne amenința cu 
un pistol în mână... 

Brusc, am înțeles totul. 

Am crezut că am să mor. Am crezut că o să mă împuște 
atunci și acolo, că o să scape de mine, că o să-și reîntregească 
mica lui familie și că nimeni nu-i va afla secretul. Nu trebuia 

decât să apese pe trăgaci. El știa, eu știam și tu știai că nu o să 
fie prins niciodată pentru asta. 

Aș fi fost doar o victimă în plus. 

Mama ta, mama mea și cu mine. 

Ele erau doar cele despre care știam. 

Am spus că lucrurile trebuie să se schimbe și, când m-am 
uitat la ţeava pistolului, mi-am dat seama că era timpul. Trebuia 
să acţionez atunci sau niciodată. 

Am strigat din toţi rărunchii și am fugit spre el. Nu a tras - 
poate că din cauză că era prea surprins -, iar eu l-am trântit la 
pământ și am auzit cum s-a lovit zgomotos cu capul de asfalt. 

Dar s-a ridicat și m-a apucat de picior când am încercat să 
fug. 

Am așteptat să simt răceala pistolului pe piele, dar nu a fost 
așa. 

„Isaac!”, te-am strigat. M-am răsucit, apoi m-am întors spre 
Jackson și i-am dat un pumn în obraz. 

„Căţea ce ești!” m-a înjurat el. 

M-am sucit într-o parte, dar nu destul de repede. Brusc, m-am 
trezit din nou pe jos. Fața mă ustura, iar capul mi se învârtea. In 
faţa mea, i-am văzut pantofii și am simţit lovitura unuia în 
stomac. Nu am putut să strig sau să ţip. 

„Isaac, unde ești?” m-am întrebat. 

Am ignorat durerea și, dincolo de asfalt, am văzut cum 
pistolul lui Jackson zăcea pe gheaţa strălucitoare. 

„Nu pot s-o fac”, m-am gândit eu, aerul arzându-mi plămânii. 

„Ba pot”, m-am contrazis. „Trebuie!” 

Am încercat să ajung pe partea cealaltă târâindu-mă. Am 
primit încă o lovitură în picioare și una în cap. Totul se învârtea. 

„O, Dumnezeule, cel mai rău mod de-a muri! Bătută măr”. 

M-a lovit puternic în spate. 

Am întins mâna după pistol. 

„Trebuie să faci asta”, mi-am spus. 

Am simţit o durere surdă în braţ. M-am ferit. O, Dumnezeule, 
durerea! Te rog, oprește-te! Te rog, ajută-mă! 

M-am concentrat din nou. lată-l, acolo! întinde-te după pistol! 
întinde-te! 

Pantofii s-au apropiat de degetele mele, mâinile au luat 
pistolul din faţa mea. M-am prăbușit. 

„Sunt terminată. Asta este”. 

Am auzit o voce. „N-ai îndrăzni”, a spus. 

„Ba da”, i-a răspuns cealaltă voce. 

Nu puteam să le disting. M-am rostogolit. În apropiere, am 
văzut picioarele lui Jackson. 

— Pleacă de lângă ea! 

— Nu pot să fac asta, fiule. Știi că nu pot. Ar putea să ne 
distrugă. Trebuie să scăpăm de ea. 

M-am uitat în sus. El își desfăcea cureaua. O scotea prin găici. 

— Vrei să spui că ar putea să te distrugă pe tine, nu pe noi. Și 
te înșeli - nu există niciun ar putea în cazul ăsta! O va face. Nu 
ea, ci eu și cu ea, eu și Martha, noi te vom distruge și o meriti. 

— Isaac, nu gândești limpede. Fata asta se joacă cu mintea 
ta. 

— Nu, Jackson. 

— „Tată”, sunt tatăl tău. 

— Nu, nu ești. Da, m-ai adoptat, dar m-ai luat de acolo ca să 
nu spun că ai împins-o pe mama peste balcon și ca să dai bine! 
Ca în public să pară că ai un dram de umanitate! Știu că ai ucis- 


— Nu nega. 

— În regulă, dacă ai nevoie să o auzi de la mine, da - am 
omorât-o! OK? Dar nu de aceea te-am adoptat. Ci pentru că tu... 
te-ai uitat la mine cu ochi mari și inocenți, iar eu nu m-am 
gândit decât la cum a fost viața mea cât am locuit acolo și la ce 
se va întâmpla cu tine. 

— Ce? l-ai întrebat pe un ton batjocoritor. Te-ai lăsat cumva 
dus de vreun rar moment de compasiune? 

— Mă crezi sau nu, da, am făcut-o! Dar Patty a transformat 
toată situaţia în altceva. A pufnit și a clătinat din cap. Patty... 
Restul... s-a întâmplat din cauza lui Patty. 

— Nu! Patty nu a vândut droguri în Rises, nu i-a făcut pe 
oameni dependenți, ca să obţină mai mulţi bani. Patty nu a avut 
aventuri doar ca să-și demonstreze că încă mai e atrăgătoare 
sau, nu știu, pentru putere. Patty nu a împins-o pe mama mea 
peste balcon, nu a călcat-o pe mama Marthei cu mașina, nu i-a 
mituit pe oameni ca să-și atingă interesele, nu... 

— ÎN REGULĂ! 

Vocea i-a răsunat prin tot pasajul. Cu colțul ochiului, am văzut 
cum cureaua i-a alunecat printre mâini și cum degetele i s-au 
oprit la cataramă. 

— Nu vreau să fiu asociat cu tine, i-ai spus. 

— Nu trebuie, ţi-a răspuns el. Poţi să pleci, să-ți trăieşti viaţa. 

— Îi vei lăsa pe cei din presă să vadă asta? O familie 
destrămată? Cum ai dat greș, ca tată? 

L-am simţit cum s-a apropiat de mine, dintr-o parte. 

— Nu este nevoie. Îi vom mulţumi în continuare. Îi vom arăta 
publicului ce vrea să vadă, iar în privat vom face ce ne dorim. 

— Vrei să-i minţi? Să manipulezi presa cu toate legăturile tale 
dubioase? Da, desigur, pentru că asta faci mereu! 

— Lasă arma jos! Nu vezi limpede! Vom scăpa de fată și totul 
poate reveni la normal. 

Am ridicat privirea și te-am văzut scuturând din cap. 

Jackson s-a apropiat de mine. Tremuram urmărindu-l cum își 
scotea cureaua. Nu puteam să mă mișc. 

— Trebuie, a spus Jackson și a ajuns chiar în spatele meu, iar 
eu am simţit mirosul curelei de piele și cum m-a atins cu ea 
peste umăr, când a legănat-o. 

— Pleacă de lângă ea! ai spus tu. 

— Nu. Am să termin ce-am început și tu te vei duce acasă și 
vom da uitării întregul fiasco. 

— Am spus să pleci de lângă ea! 

— Ești un copil! Nu știi ce faci. 

Eu plângeam, disperată să fug, dar nu puteam să mă mișc, nu 
puteam să vorbesc. 

— PLEACĂ! ai strigat din nou. 

În spatele meu, Jackson a râs. 

— Te avertizez! 

— Ba nu. Eşti doar un băieţel în lumea adulților. Un copilaș 
care nu știe să se comporte. 

Am simţit cum cureaua mi-a alunecat peste cap. 

Te-am văzut ţinând pistolul în mâna întinsă, cu degetul pe 
trăgaci și cu lacrimi în ochi. 

Am simţit pielea pe gât. 

— Tu m-ai făcut să fiu așa! ai strigat. 

— Așchia nu sare departe... 


Bubuitul armei a terminat propoziţia. 

Mă întorc cu spatele la scaunul ăla electric și îngrozitor, care 
așteaptă să mă omoare, și mă mișc spre sticlă. Vreau să îţi spun 
că îmi pare rău. Isaac, te rog, uită-te la mine! Spune-mi că totul 
va fi bine! Spune-mi că nu o să mă doară! 

lisuse, sunt speriată. 

Pieptul îmi arde. Îmi este rău. 

Nu... calmează-te... respiră ușor... hai. 

Ceva se întâmplă în spatele meu. Ușa se deschide. Văd un 
paznic și... ce este ăla? 


Isaac 


— Ce este acela? întreabă Isaac. 

Agentul de securitate se apleacă înainte, de pe scaunul din 
spate. 

— Noul nostru dispozitiv. 

Îi zâmbește lui Isaac și îi arată ecranele de televizor care 
coboară din tavan. 

— Privește! Urmează să-l prezinte la Moartea este Justiție. 


Moartea este Justiţie 


Kristina și Joshua stau lângă ecranul mare. Pe acesta se văd 
versiunea animată a Celulei 7 și versiunea Marthei stând pe 
scaunul electric. Încheieturile, gleznele și pieptul îi sunt strânse 
cu curele. Deasupra ei, o coroană de metal îi este coborâtă pe 
cap. 


KRISTINA (zâmbind): Da, dragi spectatori, cred că este cea mai 
minunată invenţie de până acum. 


JOSHUA: Așa cred mulți... 
KRISTINA: Lasă-mă să explic. 


Pe ecran, o ușiță se deschide în partea din spate a celulei și 
un dispozitiv rulează pe traseul prestabilit. 


KRISTINA: Această nouă invenţie este complet automată. Astfel, 
nu mai este nevoie de un călău. 

Când dispozitivul ajunge lângă versiunea animată a Marthei, 
un braţ se extinde și intră în partea din spate a scaunului. Pe un 
ecran apar un contor, statisticile și un voltmetru care indică 
valoarea zero. 


KRISTINA: Când contorul numără voturile finale și statisticile, 
declanșează o reacție automată din partea dispozitivului. 
Dacă apare verdictul „vinovată”, un cronometru separat 
numără invers ultimele trei minute... 


Ecranul afișează acum versiunea animată a unui bărbat care 
stă în picioare la un pupitru, în partea din faţă a zonei de 
vizionare, și care vorbește mulţimii de spectatori. 


KRISTINA: ...permițându-i familiei victimei să rostească ultimele 
cuvinte. 


Bărbatul se întoarce la locul lui și, când cronometrul ajunge la 
zero, valoarea indicată de voltmetru crește, iar versiunea 
animată a Marthei este electrocutată. După câteva minute, 
valorile scad, iar Martha închide ochii. Joshua se întoarce spre 
cameră. 


JOSHUA: Ce părere au spectatorii noștri despre asta? 
Din studio se aud aplauze. 


KRISTINA: Vedeţi, doamnelor și domnilor, justiția și moartea 
sunt, așadar, în mâinile voastre. Dumneavoastră sunteţi 
judecătorul, juriul și, acum, și călăul. Dispozitivul preia 
informaţiile de la liniile telefonice, le transformă în acţiune 
care, în ultimă instanţă, omoară acuzatul. Nu vrem decât să 
vă oferim putere! 


Isaac 


— Poate fi oprit în cazul în care ceva nu e în regulă? șoptește 
el. 

Agentul ridică din umeri. 

— Ce ar putea să nu fie în regulă? 

— Totul, spune Isaac scuturând din cap. Dar cred că s-a 
întâmplat acum multă vreme. 

Cicero se întoarce și îl atinge ușor pe braț. 

— Isaac, privește. 
In celulă, Martha e în picioare. 


Moartea este Justiţie 


La pupitru, Kristina și Joshua se întorc pe scaunele lor înalte 
ca să vadă filmarea în direct, sigla cu ochiul învârtindu-se în 
colțul ecranului. 


JOSHUA: Ei bine, acesta este momentul pe care l-am așteptat 
toţi. 


KRISTINA (râzând): Unul dintre ele! 

JOSHUA: Nici nu pot să vă spun cât sunt de încântat să aud 
secretul Marthei. Kristina, cât i se va permite să vorbească? 
KRISTINA: Va avea dreptul la trei minute. Ceea ce, sincer, mă 
surprinde, având în vedere că și familia victimei are la 
dispoziţie același timp. Nu mi se pare corect. Nu cred că 
vinovaţilor ar trebui să li se permită să vorbească atât de 

mult. 


Transmisiunea în direct arată că paznicul i-a încătușat mâinile 
și gleznele Marthei și că a mutat-o spre geamul de sticlă. 

Joshua își duce degetul la buze și se uită la public. Sunetul se 
schimbă, se aud pârâituri, iar zgomotul respirației Marthei 
plutește prin studio. 


Martha 


Martha își concentrează privirea asupra lui Isaac. Îi zâmbește 
doar cât să o vadă el, apoi este atentă la cei din public. 

— V-am promis un secret, spune ea cu o voce slabă și 
tremurândă. Nu cred că vreţi să-l auziţi, iar eu nu mai vreau să 
vi-l spun. 

— Începeţi odată și omorâţi-o! strigă cineva. 

— Dar trebuie să vă mai spun ceva înainte, așa că, vă rog, să 
aveți răbdare... 

Inspiră adânc și se uită la oamenii care așteaptă. 

— Mama mea... 

— Mama ta a fost o prostituată, spune o femeie. Rises e plin 
de prostituate! 

Martha tace. 

— Mama nu a fost o prostituată, dar aveţi dreptate - în Rises 
sunt prostituate. Spuneţi-mi ce aţi face - v-aţi vinde trupul sau 
aţi muri de foame? 

— Aș munci! 

Martha se strâmbă. 

— Vă rog, am doar trei minute la dispoziţie și nu vreau să le 
irosesc vorbind despre lipsa slujbelor și despre cât de puţin sunt 
plătite toate, vă rog... 

Respiră sacadat, iar privirea-i planează deasupra publicului, 
surprinzându-le feţele tuturor. 

— Mama a crezut în iubire. În adevăr și onestitate. Și 
încredere. Îmi place să mă gândesc la ea ca la o idealistă, dar 
presupun că, de fapt, era naivă. Se uită la ceas. Acum 
șaptesprezece ani, s-a îndrăgostit. Era un bărbat arătos, 
fermecător, care a răsfăţat-o și i-a promis lumea. Ea a crescut în 
sărăcie, iar familia ei s-a chinuit cu banii de la o lună la alta. 

— N-ai să vezi milă din partea mea! strigă un bărbat. N-ai 
nicio scuză pentru ce ai făcut! 

Câţiva oameni se întorc spre el și se uită lung. Alţii își duc 
degetele la buze, făcându-i semn să tacă. 

— Ultimul lucru pe care-l vreau de la voi e mila voastră de 
rahat! îi strigă la rândul ei. 

Pentru o clipă, se lasă liniștea, iar Martha se uită pe furiș la 
Eve, care stă cu mâinile ridicate, de parcă ar vrea să o calmeze. 

— Îmi cer scuze, spune ea mai încet. Aș vrea doar să mă 
ascultați. Cu mintea deschisă. (Inspiră.) Presupun că era 
vulnerabilă. Presupun că ar fi trebuit să știe mai bine. Știa cine 
era tipul, l-a văzut prin preajmă și a auzit bârfele. Prietenii au 
încercat să o avertizeze. Când mi-a povestit asta, mi-a spus că e 
proastă. Eu nu cred că era proastă, ci că a fost manipulată. 
Bărbatul era inteligent. Știa cum să obţină ce voia, îi făcea felul 
victimei și trecea la următoarea. Cu timpul, șirul distrugerilor pe 
care le-a lăsat în urmă s-a tot mărit. Când mama l-a întâlnit 
prima dată, totul era de-abia la început. In clipa în care i-a spus 
că este gravidă, a plecat și a lăsat-o să se descurce de una 
singură. Nu am aflat cum îl cheamă. Ea nu mi-a spus niciodată. 

Mi-a zis că este mai bine așa, iar eu am crezut-o. Probabil că ar 
fi fost... 

Se uită încă o dată la ceas - mai are la dispoziţie nouăzeci de 
secunde. 

— Dar faptele au obiceiul ăsta ciudat de-a ieși la iveală. După 
ce a murit, după ce a fost omorâtă, după un timp, nu chiar 
imediat, pentru că nu puteam face faţă, i-am căutat printre 
lucruri. Nu am vrut. Era viaţa ei privată, dar am fost nevoită să o 
fac. Și am găsit niște scrisori și le-am luat. Când m-am uitat la 
numele ei de pe plic și la inima desenată de pe spatele altuia, 
am știut că trebuie să fie de la el. Nu am reușit să înțeleg de ce 
le-a păstrat, știam că trebuie să fie de la el, de la tatăâ/ meu, și... 
și... am scos hârtiile... și le-am citit. 

Tremură, își freacă braţele pe care și le încrucișează, apoi se 
freacă la ochi. Clipește și începe să plângă. 

— Printre ele mai era o scrisoare, una care părea oficială, cu 
adresa dactilografiată. Am citit-o și pe aceea. Era de la un 
avocat. Un contract semnat de ea, în care scria că, dacă nu-l 
contactează, pe tatăl meu adică, și nu îi dezvăluie identitatea, 
va primi cincizeci de lire sterline în fiecare lună, până când voi 
împlini optsprezece ani. Cincizeci de lire pe lună pentru tăcerea 
ei! Scrisorile scrise de mână erau semnate doar cu inițialele lui 
și îmi aduc aminte că m-am holbat la ele și m-am gândit că era 
imposibil să fie persoana pe care o aveam în minte. (Ea inspiră 
adânc și neregulat; se uită la cele treizeci de secunde indicate 
de cronometru și înapoi la public.) Insă în scrisoarea avocatului, 
numele lui era scris complet. Tatăl meu... tatăl meu... Se uită la 
cei din public. Era Jackson Paige. 


Moartea este Justiţie 


În studio este linişte. Kristina și Joshua sunt cu gura căscată și 
așteaptă nerăbdători. 


JOSHUA: Aha... ei bine... dragi spectatori... 


KRISTINA: Minciuni și înșelătorie! Nu se poate să fie adevărat. 
JOSHUA: în acest moment, Kristina, mă întreb de ce ar minţi. 


Martha 

Un freamăt din ce în ce mai intens învăluie mulțimea. 

— De asta l-ai omorât! strigă cineva. 

— Jackson Paige, strigă Martha peste zarvă, vizita cartierul 
High Rises în mod regulat. Munca lui de binefacere era de 
faţadă. Acolo avea amante și vindea droguri. Nu ne respecta nici 
pe noi, nici locul din care-a plecat, ne-a folosit! 

Zgomotul devine din ce în ce mai puternic. Un gardian vine 
din spatele Marthei și o apucă, dar ea rămâne pe loc. 

— A lăsat-o însărcinată pe mama și a plecat. Nu i-a păsat. Pur 
și simplu, a cunoscut pe altcineva. Era un mincinos și un escroc. 
Era corupt. E/ a ucis-o pe mama mea, nu băiatul care a fost 
executat, și a scăpat pentru că are bani! 

— Ea îl ura! strigă cineva. Era geloasă! 

— Îl voia mort! 

— Executaţi-o! 

Gardianul o târâie pe Martha înapoi pe scaunul electric, dar ea 
se luptă și se desprinde de el, împleticindu-se către geamul de 
sticlă și holbându-se dincolo de el. 

— Niciodată nu am vrut să moară! strigă ea. Am vrut doar să 
se afle adevărul, pentru mama și Ollie. Toţi ar trebui să avem 
parte de-un proces corect, nu doar oamenii care au bani să-l 
cumpere! 

Eve, Cicero și Isaac se ridică în picioare și aplaudă. 


Moartea este Justiție 


KRISTINA: Ca să vezi! Ce adunătură ciudată formează 
consilierul, judecătorul și cel îndo/iat, nu crezi? Ce se petrece 
acolo? 


JOSHUA: Kristina, cred că lumea știe mai multe decât noi... 

KRISTINA: Imposibil! 

JOSHUA (scuturând din cap): Situaţia este mai complicată decât 
pare. Încă nu s-a terminat. 


Spectatorii din studio sunt ciudat de tăcuţi și stau cu gurile 
căscate cât timp urmăresc desfășurarea evenimentelor. 


Martha 

— Vă rog, zice Martha. Vă spun adevărul! 

— Ţi-a expirat timpul, cățea ce ești! se aude vocea unei 
femei. 

Martha se uită la public, iar privirea i se oprește asupra feţei 
lui Isaac, care o urmărește cum plânge. Pentru o clipă, ea își ţine 
capul plecat, iar umerii i se cutremură când inspiră și expiră. 

— Vă promit că o să înţelegeți și mai multe după ce o să auziţi 
tot, continuă ea uitându-se din nou în sus. O să vă gândiţi la ce 
v-am spus și-o să vă miraţi. Cândva, cineva mi-a spus că vine o 
vreme în care trebuie să alegi să acţionezi sau să taci pentru 
totdeauna. Am doar șaisprezece ani, dar până și eu am văzut 
indiferența celor care ar putea să facă ceva și frustrarea celor 
care nu pot. Acesta e singurul lucru pe care pot să-l fac pentru a 
schimba, poate, lucrurile. Din ziua în care s-a apăsat pe trăgaci 
și Jackson a căzut, am știut că rolul meu este al martirului. 
Altcineva, altcineva mai puternic decât mine trebuie să ducă 
lupta mai departe. 

Gardianul o târâie spre scaun și o trântește în el. 

— Te rog, oprește-te, spune ea. Lasă-mă să continui, te rog! 

Curelele îi strâng și mai mult încheieturile mâinilor și gleznele. 

— Oprește-te! strigă ea. Te rog! 

O cârpă îi este pusă la gură, iar ochii i se măresc de teroare. 

Se agită, se smucește și se zdruncină, dar nu poate să se 
elibereze. 


Moartea este Justiţie 


KRISTINA: După cum am spus, stimaţi spectatori: minciuni și 
disperare. 


JOSHUA (încet): Nu uitaţi să vă alăturaţi dezbaterii de pe 
dispozitivele cu acces la internet și rămâneţi conectaţi ca să 
urmăriţi în direct aceste evenimente și să ascultați întrebările 
din studio. De fapt, Kristina, lucrurile au cam luat-o razna pe 
internet, nu-i așa? 

KRISTINA: Într-adevăr! Doamnelor și domnilor, sunt sigură că 
aveți niște convingeri puternice în ceea ce privește acest caz 
deosebit de important, dar nu vă lăsaţi influenţaţi de faptul că 
ea este doar o adolescentă. Acestea sunt ultimele cinci 
minute în care puteţi vota, așa că puteți începe! Și nu uitati, 

în seara asta, și dumneavoastră sunteţi călăii! Haideţi să 
adunăm acele numere importante... 


Martha 


„Este ora: 8.50 seara. Mai ai: zece minute până la posibila ta 
execuţie. Statisticile curente sunt: 98,3% pentru, 1,7 % 
împotrivă. Îţi vom mai transmite informaţii peste: cinci minute, 
odată cu numărătoarea finală.” 

Atunci înseamnă că asta este. Pun pariu că toată lumea crede 
că am inventat. Că am încercat să trag de timp. Voi muri și tot 
ce știu ei și-și vor aminti despre mine sunt minciuni. 

A spus niște prostii, cum că ar avea un secret, și după aceea 
ne-a zis că Jackson era tatăl ei - asta aud acum. Cred că voia să 
se răzbune sau era geloasă. E o cățea cu sânge rece, care a 
apăsat pe un trăgaci și ne-a ucis eroul 

Doar că nu eu am apăsat pe trăgaci, nu? 

e 

Mi s-a părut că am stat ore întregi pe asfaltul îngheţat, bătută 
și plină de vânătăi. Sunetul pistolului îmi răsună în urechi. Mă 
holbez la cadavrul de lângă mine. Are ochii deschiși și goi. Și o 
gaură în cap. Una singură, nu mai multe, cum scria în ziare. 

Nu puteam să nu mă holbez la el. 

Nu am văzut când te-ai prăbușit lângă mine, ci doar te-am 
simţit, brusc, acolo. 

Eu... el... nu-mi găseam cuvintele. Nu puteam să gândesc, 
sau să înţeleg, sau... 

— Poliţia va ajunge curând aici, mi-ai șoptit tu. 

Ti-am atins mâna. Mintea a început să mi se limpezească. 

Nu-i așa că am spus că lucrurile trebuie să se schimbe? 

— Se întâmplă. 

— Martha, ar trebui să pleci. Nu vreau ca polițiștii să te 
implice în asta, nu vreau să încerce să dea vina pe tine. 

— Lasă-i s-o facă, am spus eu. 

Și iată momentul. 

— Lasă-i să dea vina pe mine. Ştii, ar putea să funcţioneze, 
asta ar putea să fie soluţia. 

Știam că, pentru mine, totul s-a terminat. Nu mai aveam 
niciun viitor. M-am băgat într-o situaţie fără scăpare. 


VP - 221 


Nu mi-am dorit decât dreptate și adevăr, nu moartea lui... dar 
să spun că eu am făcut-o? 

— Isaac, ar putea să meargă. Asta chiar ar putea să schimbe 
lucrurile. Să aibă un impact, să facă bine, nu-i așa? 

— Ce? 

Am urmărit lumina lunii din ochii tăi și m-am uitat la cerul sub 
care eram amândoi. 

— Asta-i soluţia. Dacă spun că eu am făcut-o, media va fi 
foarte interesată și, dacă în ultimele minute le spun că sunt fiica 
lui Jackson, atunci oamenii vor trebui să asculte. Tu poţi să faci 
rost de dovezi. Apoi, în timpul discursului victimei, poţi să le 
arăţi ce-a făcut. Avem tot. Toate lucrurile de la Gus. Scrisoarea 
avocatului de la mama, documentele pe care le-ai fotocopiat. 
Poţi să le arăţi pe toate, pentru că ei vor asculta. Asta am 
așteptat. Asta am spus. Apoi, lucrurile vor trebui să se schimbe. 
Vor trebui! 

— Nu. Nu te las să-ţi asumi vina. Tu poţi să le arăţi dovezile, 
oricum media va fi dată peste cap! 

Am scuturat din cap. 

— Nu, nu pot. Sunt doar o fată din Rises. O orfană din Rises, o 
nulitate. Nimeni nu-mi va acorda atenţie. Știi asta. Tu ești fiul lui 
Jackson Paige! Oamenii te vor asculta. 

— Nu, Martha, n-am să te las să faci asta. Vorbești așa din 
cauza șocului. Nu gândești limpede... 

— Gândesc mai limpede decât am făcut-o de multă vreme. 
Ascultă-mă, Isaac! Presa nu va face altceva decât să se distreze, 
știi asta. Vor râde de mine și așa mai departe - lista aia, toți 
oamenii ăia nevinovaţi - totul va fi în zadar. Dar pe tine te vor 
asculta! Eşti educat! Ai influenţă. Oamenii te plac. Te vor 
asculta. Isaac, pot să fiu eu martirul, dar luptătorul trebuie să fii 
tu. 

— Nu. 

— Așa trebuie să fie. Tu ai banii și influența. Oamenii te vor 
asculta. Poţi s-o faci. Eu, nu. Dar eu pot să fac asta. 

In întuneric și tăcere încep să se audă sunetele sirenelor. Se 
zărește o lumină albastră. 

— Vezi unde te împinge disperarea? În punctul în care îţi 
jertfești viaţa pentru un principiu? 

M-ai luat de mână. 

— Dar... Nu vreau să mori! Nu este corect! Nu ești vinovată! 
Eu ar trebui să mă predau. 

Tremuram, Îmi simţeam nervii, dar știam că așa trebuia să 
procedez. 

— Isaac, nu mai are legătură cu noi doi. Este mai important 
decât noi. Gândește-te la toți oamenii de pe lista aceea. La 
familiile care nu au avut niciodată parte de dreptate, la oamenii 
nevinovaţi care au fost executaţi sau închiși, la vinovații care nu 
au fost pedepsiţi. Câţi să mai urmeze? 

Sirena se auzea mai tare. Lumina albastră pâlpâia și mai 
strălucitor. 

— Ştii că am putea schimba situaţia, am șoptit. Trebuie măcar 
să încercăm. 

M-ai luat în brațe. 

— Te iubesc, mi-ai spus. Nu... 

— Lasa-mă, te-am rugat. Pentru mama mea și pentru mama 
ta. Pentru Ollie și pentru toată lumea. Te rog, lasă-mă! 

Mi-ai cuprins faţa cu mâinile și m-ai sărutat și, când te-ai 
îndepărtat, am văzut lumina albastră licărind în ochii tăi. 

— Promite-mi, am spus. Promite-mi că nu vei spune, promite- 
mi că vei face tot ce-ţi stă în putinţă. 

— Dacă asta este ceea ce vrei, mi-ai răspuns tu, atunci îţi 
promit. Îţi promit cu toată ființa mea! 

Sirena se auzea tot mai tare, iar farurile albe și lumina 
albastră dansau prin întuneric. 

— Pleacă! ţi-am strigat. 

e 

Isaac, acum totul depinde de tine. 

Legată în scaun, te văd cum te îndrepţi spre pupitru. 

Mă bucur că te-am cunoscut. 

Am fost împreună doar un an, dar a fost cel mai bun an din 
viaţa mea. 

În lumea asta, nu am putea avea parte niciodată de mai mult. 

Îți amintești de prima noastră plimbare în pădure? Îți 
amintești că ne-am uitat la cerul întunecat, presărat cu stele? Îți 
amintești că am stat împreună în leagăn? Îți amintești că am 
făcut dragoste în apartamentul meu? 

„Vom împărţi cerul”, mi-ai spus tu. Pentru totdeauna. 

Îmi va fi dor de tine. 

Te voi iubi mereu. 

„Este ora: 8.55 seara și liniile sunt acum închise. Statisticile 
finale sunt: 98,6% pentru, 1,4% împotrivă. Execuţia ta va începe 
în: cinci minute”. 

Atunci, acesta e momentul. 


Isaac 


— Doamnelor și domnilor, sunt extrem de conștient că nu 
avem mult timp la dispoziţie și vă implor să-mi permiteţi să 
vorbesc fără să fiu întrerupt, pentru că mi-aș dori ca și acuzata 
să audă ceea ce am de zis. După cum știți, numele meu este 
Isaac Paige. Sunt fiul adoptiv al lui Jackson și Patty Paige. Sunt 
sigur că toţi știți că Jackson m-a salvat din High Rises, dar sunt 
sigur că nu toţi știți că avea și o relaţie cu mama mea. Mă 
grăbesc să adaug că nu este tatăl meu. 

Isaac face o pauză, se uită în jur și inspiră. 

— Mama mea nu a sărit de la balconul apartamentului ei, el a 
împins-o. Da, Jackson Paige este, a fost un criminal! Nu, asta nu 
pot s-o dovedesc! 

Oamenii din studio, cei din zona de vizionare și mulțimile de 
afară care urmăresc transmisiunea în direct tac. 

— În noaptea în care Beth Honeydew, mama Marthei, a fost 
omorâtă, Jackson a venit acasă beat. Eu eram în pat. Cearta lui 
cu Patty m-a trezit. Mă credeţi sau nu, se certau des. Ea câștiga 
mereu. Când m-am uitat afară, am văzut că partea din faţă a 
mașinii era atât de avariată, încât am crezut că nu o va mai 
putea folosi. Era pătată de sânge. Am făcut o fotografie. 

Din dosar, scoate o fotografie format A4 și o ridică spre 
public. 

— Și i-am mai fotografiat și pe bărbaţii care au venit să repare 
mașina - ridică și acea poză - și am asta. 

O înregistrare cu fâșâituri se aude din difuzoare. 

„Curăţ-o! Și repede! Căţea proastă... Nu, Honeydew, femeia... 
Nu știu, rezolv-o. Cum o faci de obicei? Ei bine, nu știu, găsește 
o mașină și lovește-o un pic... Află cui îi aparţine și ia legătura 
cu avocatul... Se pricepe la voturi”. 

Vocea nu se mai aude. 

Isaac vorbește din nou. 

— Vocea este inconfundabilă. Și asta. 

Pe ecran, transmisiunea în direct este înlocuită cu o 
înregistrare video neclară, în alb și negru. Data și ora sunt 
afișate în partea de jos în vreme ce, în mijloc, camera se 
concentrează asupra drumului de lângă pasajul subteran. O 
mașină - plăcuţa cu numărul de înmatriculare se vede bine - 
așteaptă la mică distanţă. O femeie apare din stânga, ţinând o 
sacoşă cu cumpărături. In clipa în care pășește pe stradă, se 
aud turaţiile motorului mașinii. Femeia se întoarce când ajunge 
în mijlocul străzii, dar este prea târziu. Vehiculul intră în ea și o 
aruncă în aer și peste capotă. 

La câţiva metri, mașina se oprește cu un scârţâit și un bărbat 
coboară, iar imaginile îl au în prim-plan; Jackson Paige se vede 
clar. Cei din public își ţin respiraţia când îl văd cum se îndreaptă 
spre cadavru, se apleacă și apoi se întoarce înapoi la mașină. 

— Se pare că, în noaptea în care mama Marthei a fost 
omorâtă, camerele de supraveghere funcționau, spune Isaac. 
Băiatul vecinei, Oliver Barkova, a fost executat aici, în celula din 
spatele meu, pentru că a lovit-o cu mașina pe Beth Honeydew și 
a fugit de la locul faptei. Mereu a spus că era nevinovat. 

El se uită la cei din public. 

— Știam că Jackson era vinovat și că nu era prima dată când 
omora pe cineva. De ce a făcut-o? Pot să speculez că incidentul 
cu mama mea a fost rezultatul unei discuţii care a mers prost 
sau că a lovit-o pe mama Marthei și a fugit de la locul faptei 
pentru că ea voia să atace contractul semnat și să-l dea în 
vileag. Sau aș putea să presupun că a fost doar un psihopat care 
căuta metode prin care să-și exercite puterea. Mi-aș dori să fie 
aici ca să dea socoteală. Dar ce ar rezolva asta? El avea un 
sistem, oameni pe care-i influența. Se știu ei care sunt, și ar 
trebui să le fie rușine. Oameni nevinovaţi au fost condamnați la 
moarte din cauza lor. Sistemul judiciar din ţara asta nu 
funcţionează. E greșit și corupt. Ca să condamni pe cineva 
pentru crimă sau delicte, ai nevoie de dovezi. Ai nevoie de 
martori. Condamnarea nu ar trebui să se facă pe baza unor 
voturi pe care doar unii își permit să le cumpere. Avem nevoie 
de schimbare! Știam asta, dar nu am făcut nimic. Vina pe care 
am simţit-o față de Beth Honeydew m-a făcut să revin de 
nenumărate ori în High Rises. În fiecare seară, mă trezeam în 
apropierea locului în care a fost ucisă. Într-una dintre serile în 
care am stat de veghe, am întâlnit pe cineva. Mi-a spus că am 

salvat-o, că i-am dat un motiv să se trezească dimineaţa, dar, în 
realitate, ea m-a salvat pe mine. Mi-a dat speranţă într-o 
societate pe care o credeam osândită. Am început o relație, dar, 
având în vedere cine sunt și de unde era ea, a trebuit să o 
păstrăm secretă, cel puţin faţă de cei din lumea mea. Dar, după 
cum se spune, toate lucrurile bune trebuie să ajungă la un 
sfârșit. Când Jackson a aflat, mi-a pus un pistol la cap și mi-a 
spus să nu mă aliez cu scursurile. 

Oftează din greu, se întoarce și se uită la Martha și la 
cronometru. Mai are la dispoziţie două minute și jumătate. 

— Dar o iubeam, și încă o iubesc. Nu am putut să renunţ la 
ea, chiar dacă el m-a ameninţat că mă omoară. Ea era... este 
totul pentru mine. Cu toate acestea, Jackson s-a ţinut de cuvânt. 
M-a urmărit și m-a găsit cu ea. Cu Martha. 


Moartea este Justiţie 


JOSHUA: O, vai! O, Dumnezeule! Mu mă aşteptam la asta. 
Kristina, este o poveste de dragoste, ei sunt Romeo și Julieta. 
Din lumi diferite. Din familii diferite. Este... frumos. Este... 
tragic. 


KRISTINA: Îi implor pe privitori să nu ţină cont de asta. Sunt 
sigură că nu poate fi adevărat. 

JOSHUA: Dar... 

KRISTINA (dând din cap): E destul de ridicol. Să gândim logic! De 
ce ar avea o relaţie cu o fată ca ea cineva cu statutul lui? 
Gândiţi-vă la cât de multe fete frumoase i s-ar oferi pe tavă 
fiului lui Jackson Paige. 

JOSHUA (încruntându-se): Kristina, este vorba despre dragoste, 
nu despre logică! 


El aruncă o privire spre transmisiunea în direct și apoi se uită 
din nou la ea. 


JOSHUA: Oricum ar fi, haideţi să auzim mai multe. 


Isaac 


Isaac gesticulează spre Martha. Cei din public sunt uimiţi. 

— A avut loc o ceartă și s-au auzit multe ţipete. Nu am crezut 
niciodată că o persoană ar putea să fie atât de absorbită de sine 
sau de îngustă la minte. L-am mai văzut cum a scăpat de a fi 
acuzat de crimă de două ori, l-am văzut distrugând viețile 
oamenilor pentru câștigurile proprii. Dar, cel mai important, l-am 
văzut pervertind cursul justiţiei. Acum, este o expresie... „Aici, 
justiția se face dând un telefon”. E ușor, nu-i așa? Nu și dacă nu 
vă permiteți. Ușor de modificat și de reparat. Nu este un sistem 
corect. „Am s-o omor”, mi-a spus el prima dată când a aflat 
despre relaţia noastră. Și, după câteva luni, când mi-a dat din 
nou un ultimatum, pentru că am refuzat să ne despărţim, mi-a 
dovedit că vorbea serios. 

Pe ecran apare o altă înregistrare. Spectatorii urmăresc în 
tăcere cum Jackson îndreaptă o armă spre Martha, icnesc atunci 
când o bate, își țin respiraţia când Isaac ia pistolul și își duc 
mâinile la gură în clipa în care cureaua alunecă peste capul 
Marthei. 

— Când Martha l-a trântit la pământ și eu am ţintit spre el, nu 
am făcut-o din mânie, ci pentru a o salva pe persoana pe care o 
iubeam și pentru că mașinăria în care s-a transformat Jackson 
trebuia oprită. 

Inspiră adânc și stă drept. 

Lumini albe apar pe ecran când Isaac apasă pe trăgaci și 
Jackson cade la pământ. Publicul tace. 

— Eu l-am ucis pe Jackson Paige, nu Martha Honeydew, spune 
el. 

Ecranul afișează altă imagine. Apare fotografia din ziar a 
Marthei de la locul faptei. Se concentrează asupra umbrelor și o 
formă neclară poate fi zărită. Se concentrează din nou, imaginea 
se mărește, acum clară și luminoasă, arătându-l pe Isaac cum 
fuge. 

— Toţi aţi putut să o vedeţi, dar aţi ales să nu vă uitaţi. 
Martha nu vrea ca eu să fac asta, dar știți de ce își asumă vina? 

EI își ridică mâinile disperat. 

— Pentru că e de părere că, spre deosebire de ea, poziţia în 
care mă aflu îmi permite să schimb sistemul. Crede că nimeni 
nu o va asculta pentru că e doar o fată din Rises. Eu cred că se 
înșală. Și cred că destui oameni au murit din cauza unor lucruri 
pe care nu le-au făcut. 

În clipa în care părăsește pupitrul, ecranul de sticlă care 
separă celula de public alunecă într-o parte. Privitorii icnesc, iar 
Martha se holbează la el. 

Afișajul indică faptul că au mai rămas aproape două minute. 

— Vezi? îi șoptește Cicero lui Eve. Ti-am spus că Max al tău se 
pricepe la tehnologie. 


Moartea este Justiţie 


JOSHUA: Cum mișcă sticla? Nu ar mai trebui să se miște. 
Kristina se holbează la ecran. 


JOSHUA: Sunt uluit! Așa ceva nu s-a mai întâmplat. Ce se va 
întâmpla? S-a votat că este vinovată, dar acum... Trebuie să- 
și schimbe pledoaria? Stimaţi privitori, pur și simplu nu știu. 


Publicul tace. 
JOSHUA (încet): Este nevinovată... 


Martha 


Isaac sare în celulă, se grăbește spre Martha și-i scoate cârpa 
din gură. 

— Trebuie să te scoatem repede de aici, spune el și trage de 
cătușele din jurul încheieturilor ei, dar acestea nu se mișcă. 

În spatele lui, Eve și Cicero se ridică și aleargă în celulă. 

— Scoate-o de aici! strigă Eve. 

Privitorii șocați stau ca pe ghimpi când agenţii de securitate și 
paznicii închisorii dau năvală în celulă și se îndreaptă spre 
Martha. 

Afișajul indică un minut. 

— Nu pot să le desfac, îi spune Isaac lui Eve și trage iar de 
încuietori. 

— Curentul, zice Eve, putem să întrerupem curentul? Cicero, 
ajută-mă să încerc să-i eliberez picioarele! 

Cincizeci și două de secunde. 

Isaac caută prin celulă. 

— Nu-i niciun cablu! strigă el. Nu găsesc cablul! 

Eve și Cicero trag și smucesc încuietorile din metal din jurul 
gleznelor Marthei. 

— Nu se clintesc. Nu pot să i le scot! spune Cicero. 

— Martha, îmi pare rău, șoptește Eve. Îmi... 

— Este în regulă, îi răspunde ea. Este în regulă. 

Isaac se uită la cei din public și apoi în sus, spre cameră. 

— Cum puteţi să faceţi asta? strigă el. Cum puteţi să o ucideţi 
acum? Este nevinovată, pentru numele lui Dumnezeu! Scoateți- 
o de aici! 

Se întoarce spre Martha, care este pe scaun, plângând când 
se agaţă de mâinile ei. 

— Spune-le adevărul! Să fie înregistrat! Lasă-i pe oameni să 
vadă ce au devenit! 

— Nu! strigă ea. Nu, știi ce se va întâmpla dacă fac asta. Dacă 
nu pot să mă ucidă, te vor lua pe tine și te vor ucide. Nu pot să 
încerc să schimb nimic. Ti-am spus, nu sunt destul de puternică. 
Nu sunt deșteaptă, nu... 

— Eşti! șoptește el. Pentru numele lui Dumnezeu, spune-le că 
ești nevinovată! îi cere el. Spune-le că am făcut-o eu. Trebuie să 
o audă de la tine! Trebuie să-ţi schimbi pledoaria! 

Ea îl fixează cu privirea. 

Patruzeci de secunde. 


Moartea este Justiţie 


KRISTINA: Dar... avem nevoie de o execuţie... privitorii, votantii 
nu pot fi lipsiţi de ceea ce-și doresc. De lucrul pentru care au 
plătit. 


JOSHUA: Dar este nevinovată. Sunt pe cale să execute o fată 
nevinovată de șaisprezece ani. Și cum rămâne cu Isaac, care 
a spus că este vinovat? 

KRISTINA: Eu spun să-i execute pe amândoi. 


Joshua o ţintuiește cu privirea. 
Isaac 
Afișajul indică treizeci și cinci de secunde. 

— Spune-le adevărul! o imploră Isaac. Trebuie să-l audă de la 
tine. Trebuie să fie înregistrat. Te rog, Martha, fă asta pentru 
mine! Ai încredere în mine! Spune-le adevărul! 

— Dar... 

— Ești destul de puternică. Ești cea mai puternică persoană 
pe care o cunosc! Uită-te la tine, la cât de mult muncești ca să 
te întreții, la cum te descurci cu părinţii tăi, la fericirea pe care 
mi-o aduci mie și doamnei B., la prietenia pe care le-o oferi 
oamenilor ca Ollie și Gus. Ești puternică. Ești un om bun. Spune- 
le adevărul! Dacă te vor omori, vei ajunge în mormânt știind că 
toată lumea a aflat că ești nevinovată - pentru că ești! 

Martha se uită la marea de feţe care așteaptă, apoi la 
gardienii care blochează celula în faţa oamenilor care încearcă 
să intre, la Eve care plânge în timp ce trage în van de încuietori 
și la Cicero care încearcă să distrugă dispozitivul, la 
numărătoarea inversă a cronometrului... douazeci și șase... 
douăzeci și cinci... douăzeci și patru... și, în cele din urmă, la 
Isaac. 

Are atât de puţin timp și atât de puţine opţiuni. 

— Eu... Nu eu am făcut-o, șoptește ea. Nu l-am împușcat pe 
Jackson Paige. 

Ea și Isaac se privesc reciproc. 

— Continuă! o roagă el. Spune-le cine a făcut-o! 

Lacrimile îi curg pe obraz și, ușor, scutură din cap, într-o 
parte. 

— Isaac, șoptește ea. Isaac l-a ucis. Dar a făcut-o pentru 
mine. 

Douăzeci și cinci de secunde. 

— V-am spus eu, nu-i așa? strigă el. Acum, eliberaţi-o! 

Trage și scutură încuietorile, dar nu se întâmplă nimic. 

— ELIBERAŢI-O! 

Începe să plângă și, cuprinzându-i faţa Marthei cu mâinile, se 
uită lung în ochii ei. 

— Îmi pare atât de rău, spune el. Nu ar fi trebuit să fiu de 
acord cu asta. Nu pot... 

Douăzeci de secunde. 

Se învârte din nou. 

— OPRIȚI EXECUȚIA! strigă cu toată puterea. 

— Isaac, trebuie să te mişti, trage Eve de el. 

— Haide, îi spune Cicero. 

Cincisprezece secunde. 

— Cineva trebuie să plătească! strigă un bărbat din public. 

— Am plătit bani buni ca să văd o execuţie! adaugă un altul. 

Un gardian o înșfacă pe Eve și o târâie afară din celulă. 

— Isaac, nu poţi să faci nimic! Trebuie să te miști! Curentul... 
dacă o atingi... îi strigă ea din partea cealaltă a celulei. 

Un alt gardian îl împinge pe Cicero. 

Treisprezece secunde. 

— Sunteţi niște monștri! strigă Isaac, iar aerul vibrează din 
cauza forței vocii sale. 

Coroana începe să coboare spre capul Marthei. Isaac trage de 
ea și încearcă să o smulgă, dar este prea solidă. 

Un gardian îl apucă, dar el se rotește și-i dă un pumn în faţă. 

— De ce faceţi asta? urlă el. Este nevinovată! Eu am făcut-o, 
v-am spus. Ea v-a spus! Eu sunt vinovat, nu Martha! 

— Isaac, ascultă, spune Martha. 

Nouă secunde. 

El se întoarce spre ea și amândoi plâng. 

— Dă-mi drumul, îi șoptește ea. 

— Nu... 

Șapte secunde. 

— Am făcut ce-am vrut! Va ajunge în ziare. Oamenii vor ști. 
Acum, trebuie să îmi dai drumul. 

Șase secunde. 

El scutură din nou din cap. 

Cinci secunde. 

— Trebuie! Nu are sens să lupţi acum pentru mine, dar poţi să 
lupti împotriva sistemului în viitor, așa cum am plănuit. 

Patru secunde. 

— Dar... 

Trei secunde. 

— Dă-mi drumul și luptă pentru un viitor mai bun. Promite-mi, 
spune ea. 

Două secunde. 

Lui îi curg lacrimi pe obraji. 

— Dă-mi drumul, îi spune Martha. Și promite-mi că vei lupta. 

O secundă. 

— Îți promit, șoptește el și-i dă drumul mâinii. 

URMARE 


Martha 


Se aude o bubuitură. Luminile se sting. 

Nu simt nicio durere. 

Am murit atât de repede? 

Nu am simţit nimic. Nu văd nimic. Totul este în întuneric. 

Pur și simplu, stau și nu știu sigur ce se întâmplă. Se pare că 
oamenii se mișcă în jurul meu. Aud voci care murmură și pași 
târșâiţi. Clipesc, mă uit în jur, dar nimic nu se schimbă. 

Asta este tot? Am murit? 

Asta-i viaţa de după moarte la care mă gândeam? 

Încerc să-mi mișc mâinile, așteptându-mă să fie încă 
înțepenite, dar le scot cu ușurință din încuietori. Și gleznele la 
fel. 

Poate sunt o fantomă. 

Ridic o mână și-mi ating faţa. 

Cred că respir. Cred... cred... că pieptul mi se mișcă-n sus și-n 
jos. 

Deschid gura. 

— Isaac? întreb cu o voce răgușită. 

Am gura uscată, dar o simt. Dacă o simt, asta înseamnă că... 

Sau îmi imaginez? 

Îmi întind braţele, mă ridic ușor în picioare și înaintez. 
Picioarele-mi sunt încă încătușate. 

— Isaac? spun din nou și îmi aud vocea. 

— Martha? Nişte mâini se întind și simt că el mă ia în brațe. 
Martha, Martha, o, Dumnezeule, Martha, trăieşti. Mă strânge, iar 
eu mă ţin de el. Își lipește chipul de al meu și îi simt lacrimile. 
Trupurile noastre tremură, iar eu îl pipăi, ca să mă asigur că 
este chiar el. 

— Te iubesc, îi spun. Te iubesc, te iubesc și îmi pare rău. 

— Trăiești! repetă el. 

Zâmbesc pentru că da, așa este. Chiar trăiesc. 

Ne prăbușim amândoi pe podea, ţinându-ne unul de celălalt în 
întuneric. 


VP - 232 


— Cum s-a întâmplat asta? Cum ai oprit dispozitivul? întreb 
eu. 

— Cred că a fost Max, îmi răspunde el și-mi șterge lacrimile. 

— Max? 

— Fiul lui Eve... Nu contează... ai scăpat... ești în siguranţă... 

— Ce-o să se întâmple acum? Să fugim? Ar trebui să fugim, să 
ieşim de aici. Să găsim un loc sigur. Haide, să mergem. Repede. 

Lumina unei lanterne pâlpâie. Feţele mă înconjoară ca niște 
fantome. 

— Nu cred că putem, spune el. 

— Aprindeţi luminile de urgenţă! bubuie o voce. 

Undeva, o ușă se întredeschide. Se aud mai mulți pași și 
trupuri care se mișcă. 

— Putem să încercăm, șoptesc eu. Haide! 

Mă ridic, dar, brusc, degetele lui îmi dau drumul, iar mâinile i 
se îndepărtează de mine. 

Voci neclare strigă, iar sunetul bocancilor se aude mai tare și 
mai aproape. 

— Isaac? spun eu și mă întind spre el. Isaac? repet, dar acum 
nu-l mai găsesc. 

Mă las în patru labe și îl caut prin jur. 

— Isaac! strig eu. 

Niște picioare mă calcă pe degete, iar trupuri se izbesc în 
mine. 

Nu-l găsesc. 

— Isaac, te rog, unde ești? strig încă o dată. 

Lumini verzi pâlpâie. Îmi înalt capul și încerc să văd printre 
umbrele ciudate și pe jumătate luminate pe care le face. Parcă 
sunt într-un vis - nu, mai degrabă într-un coșmar. Sau poate că 
am murit, iar asta e vreo iluzie a iadului. 

Acum, lumina verde pâlpâie. Apare, dispare, apare, dispare, 
apare și dispare repede, ca un fel de efect special dintr-un film 
sau ca o chestie psihologică, menită să te dezorienteze sau să 
te facă să vomiţi. 

Dar, prin tot ce se întâmplă, îl văd. 

Dă din picioare în timp ce este tras înapoi și se luptă cu 
brațele care-l ţin, iar gura-i este schimonosită de durere sau 
frustrare. 

ÎI trag spre ușa celulei! 

Mă ridic și fug spre ei. 


VP - 233 


— Isaac! strig eu. 

Intr-una dintre secundele în care lumina verde pâlpâie, ne 
vedem, dar eu mă împiedic și alunec și nu-l mai văd. Mă ridic în 
picioare și alerg spre el, privind printre pâlpâieli cum îi lovește 
pe gardieni. Însă vine un alt gardian, acum sunt trei, și toţi 
încearcă să-l copleșească. O mână îi acoperă gura, un braţ i se 
înfășoară în jurul gâtului, iar picioarele îi sunt ridicate de pe 
podea, în vreme ce alţi și alţi gardieni se alătură. 

— Nu! strig eu. 

Dar, în spatele lui, ușa celulei se deschide. Lumina albă 
năvălește, iar eu ridic o mână în fața ochilor, pentru că aproape 
mă orbește. 

Pentru o secundă, mă uit printre degete și văd cum silueta lui 
întunecată dispare în lumina celulelor de dincolo. Sunt mai mulţi 
gardieni decât îmi dau eu seama; e în inferioritate numerică. 

Alerg spre ușă. 

Poate reușesc să bag un picior înăuntru, poate că-i reușesc 
să-i fac să se oprească, să se răzgândească, să-i dea drumul. 
Dar se închide înainte să ajung acolo. E solidă. Neagră. De 
neclintit. Speranţa luminii albe dispare. 

La mai puţin de jumătate de metru de el, dar la fel de bine aș 
putea să fiu într-o altă lume. 

Fără rușine, sfială sau grija că nu ar trebui să o fac, plâng în 
hohote și nu-mi pasă nici cât negru sub unghie cine mă vede 
sau comentează. Vreau să dărâm ușa și să-i bat măr pe gardieni 
pentru că l-au luat. Vreau să ţip la ticăloșii care au luat decizii în 
privinţa sistemului. Să-i fac să simtă durerea pierderii, 
disperarea de a privi cum moare cineva despre care știi că e 
nevinovat. Vreau să simtă tot ce am simţit eu și tot prin ce-am 
trecut - mâhnirea, ura, neliniștea, singurătatea, confuzia, teama 
și disperarea asta interminabilă și nenorocită. 

Strig la ușă. 

Bat cu palmele. 

Strig și urlu. 

O lovesc cu picioarele. 

Dau cu pumnii, smucesc mânerul și încerc să-l scot. 

— Aduceţi-mi-l înapoi! strig eu. Aduceți-l înapoi! 

Fac totul ca să trec de ușa aia, până când mă prăbușesc la 
podea, epuizată. 

„Vacă inutilă, îmi spun în sinea mea. Vacă egoistă și inutilă”. 

— Este o greșeală! încerc să strig, dar gura și gâtul îmi sunt 
uscate. _ 

Dar este vinovat, nu? El a spus asta și am spus-o și eu. ll vor 
pregăti pentru Celula 1, așa cum procedează cu toţi prizonierii 
și, peste o săptămână, va sta în scaunul acela și va aștepta 
numărătoarea și curentul electric. Cine-l va vota „nevinovat”, 
dacă „circumstanțele atenuante” nu sunt permise, când nu 
există o cale de mijloc? 

Cum va lupta? 

„Tu trebuie să lupti, îmi spune o voce din capul meu. Cu tot ce 
ai și în toate felurile posibile. Acum, el e închis în locul tău. 
Trebuie să lupţi!” 

O mână mă atinge pe umăr. Mă întorc și o văd pe Eve 
ghemuită lângă mine. Dau din cap în direcţia ei. Judecătorul 
Cicero este cu ea - le spune paznicilor să mă lase în pace. 

Lumina verde încetează să mai pâlpâie, înlocuită din nou de 
cea albă, așa cum era înainte. 

In spatele nostru, ecranul se aprinde iar și ochiul 
supradimensionat ne clipește de sus, înainte să dispară. 


Moartea este Justiţie 


Privitorii din studio tac. Kristina și Joshua se uită la ecran cu 
gurile căscate. Faţa Kristinei e ca de piatră, ochii îi sunt reci, iar 
trupul ţeapăn. Joshua inspiră ușor, scoate un șervetel din 
buzunar și se șterge la ochi. 


SPECTATORUL 1: Ne vrem banii înapoi! Ar fi trebuit să fie 
electrocutată! 


Se aud aplauze. 
SPECTATORUL 2: A fost găsită vinovată! 


SPECTATORUL 3: Cui îi pasă dacă a spus că e nevinovată? Eu 
spun că e prea târziu. 

SPECTATORUL 4: Eu spun să-i executăm pe amândoi, pentru că 
au minţit! 


Joshua ridică o mână, iar pe cealaltă și-o duce la ureche. Dă 
precaut din cap. 

JOSHUA (încet): Doamnelor și domnilor, cred că nu există nicio 
îndoială că, în seara aceasta, am fost martorii unui lucru 
destul de remarcabil, pe care nici eu nu cred că pot să-l 
rezum. Emoţiile ating cote înalte. Sunt multe chestiuni de 
dezbătut și de discutat, pe care nu trebuie să le pierdem din 
vedere. Acuzaţii de corupţie la cele mai înalte niveluri, 
insinuări cu privire la un sistem juridic inadecvat, cereri 
pentru schimbări din interior, acuzații de crimă. 
Cvasiexecutarea unei adolescente care, în mod clar, este 
nevinovată. O adevărată telenovelă. Cât dramatism v-aţi mai 
putea dori? Ei bine... 


EI își atinge din nou urechea. 
KRISTINA (întrerupându-l): Într-adevăr, a fost o... 


JOSHUA: Kristina, îmi permiţi să continui? Da, nu se știe ce s-a 
întâmplat cu sursa de alimentare din celulă și cu scaunul 
electric, dar, cu siguranță, se va desfășura o anchetă 
completă. Cu toate acestea, ca să ne îndreptăm atenţia spre 
ce se întâmplă în acest moment, îi rog pe spectatori să mă 
urmeze. 


El se ridică și traversează studioul spre ecranul de pe partea 
dreaptă. Imaginea se înceţoșează, pâlpâie și apare imaginea 
unei camere - cu un pat, o chiuvetă și un vas de toaletă. Sus, pe 
perete, este o fereastră. Totul este alb și monoton. Tânărul din 
cameră poartă o salopetă albă și are lanţuri la glezne și la 
încheieturile mâinilor. Stă pe scaun cât cineva îi rade părul. Se 
oprește și se uită la cameră. Este Isaac. 


JOSHUA: Da, doamnelor și domnilor, ca urmare a dezvăluirii 
faptului că el l-a împușcat pe Jackson Paige, Isaac Paige este 
acum în Celula 1 din culoarul morţii. Desigur, îi puteţi urmări 
călătoria aici, cu noutăţi zilnice. Dar, între timp... 


Imaginea de pe ecran se schimbă. Martha e în Celula 7, 
alături de Eve și Cicero. Scaunul, un memento al apropierii ei de 
moarte, se zărește în spatele lor. 


JOSHUA: Simt că suntem martorii unui început. Această tânără, 
care a luptat împotriva sărăciei, a statutului ei de orfan, a 
singurătăţii, a lipsei și a nedreptăţii, care a fost expusă 
atenţiei publicului în lupta personală pentru dreptate, poate fi 

eroul de care nu ne-am dat seama că ne lipsește. Un erou 
care să ne ghideze printre greutăţi și spre o societate mai 
bună. Sunt sigur că mass-media o va urmări îndeaproape, iar 
eu aștept asta cu nerăbdare. Pot să spun sincer că sunt 
mândru că această emisiune v-a supus-o atenţiei. 


Spectatorii aplaudă. Kristina tace. 
Martha 


Toţi pleacă. 

Isaac a dispărut. 

Sunt în viaţă. 

Sunt bucuroasă? Nu știu. Totul mi se pare dificil și nu văd cum 
aș putea fi persoana potrivită pentru lupta asta. 

Nu am niciun ban. Acum, nu am unde să locuiesc. Sunt 
minoră, orfană și nu am niciun tutore legal - or să mă trimită la 
vreun orfelinat. Ce viitor e ăsta? 

Scutur din cap. Este imposibil. Ar fi trebuit să mor acolo. Isaac 
ar trebui să fie aici, nu eu. Eu nu știu ce să fac. 

„Ascultă-te, îmi spune vocea din mintea mea. Nu ești slabă. 
Tu nu te dai bătută. Nu ai făcut-o niciodată, așa că de ce s-o faci 
acum? Ştii ce să faci! Să lupti, să lupti, și să lupţi, îmi spun eu. 
Le-ai arătat oamenilor ce a făcut Jackson. Știu că el a omorât-o 
pe mama ta și pe a lui Isaac. Tu ai reușit asta - tu și Isaac. E 
datoria ta faţă de tine să continui. Și lui îi ești datoare. Poţi să o 
faci”. 


Afară 


Martha o ia pe Eve de mână și împreună traversează etajul și 
ies din clădire, însoţite de Cicero. 

Este întuneric, dar felinarele stradale formează zone 
luminoase, iar lumina pătrunde din ferestre; la mică distanţă se 
văd blițurile camerelor de televiziune și ale telefoanelor 
oamenilor care, împreună, par a fi un bâlci în noapte. Ambiguu 
și derutant. 

Merg pe alee și se opresc. 

— Așa arată copacul din partea asta, șoptește Martha. Nu 
credeam să-l văd vreodată. Pentru o clipă, se uită lung la el. E 
mai mare decât credeam. 

O vrabie este în copac. Ei trec mai departe. 

La poartă așteaptă o mulţime de oameni, câţiva jurnaliști cu 
camere și microfoane și niște manifestanți care par că au 
renunţat la pancarte, dar cei care cer un sistem mai bun și mai 
corect le ridică mai sus pe ale lor. Gus a plecat, iar acum nu se 
vede pe nicăieri. 

Cicero se oprește în fața mulțimii. 

— Ce face? o întreabă Martha pe Eve. 

— Nu știu. 

— V-aș ruga să fiţi un pic atenţi, spune el. 

Mulțimea se întoarce spre el. 

— Sunt camerele pornite? Și microfoanele? 

Oamenii dau aprobator din cap. 

— Sunt sigur că toţi știți ce tocmai s-a întâmplat înăuntru și că 
înțelegeţi rugămintea mea de a-i acorda intimitate Marthei în 
zilele care urmează. Totuși, trebuie să fac ceva, chiar în acest 
moment. 

Face o pauză și se uită la un plic pe care-l ţine în mâini. 

— Cu puţin timp înainte... de evenimentele din această seară, 
Isaac Paige mi-a dat asta. Mi-a spus că, dacă nu va putea vorbi 
după proceduri, eu trebuie să o fac în locul lui. Nu știu ce scrie, 
dar... 

Rupe plicul și scoate o foaie de hârtie. Pentru o secundă, 
citește în diagonală, apoi inspiră adânc și se uită la mulţime. 

— Vă voi citi. Acestea sunt cuvintele lui Isaac. 

„Chiar dacă eram conștient de ceea ce se întâmplă în 
societate și în sistemul nostru judiciar, a fost nevoie să o 
întâlnesc pe Martha pentru a-i înţelege, cu adevărat, impactul. |- 
am văzut frustrarea tăcută în faţa pierderii pe care ea și alţii au 
trăit-o din cauza cruzimii tatălui meu adoptiv și a puterii pe care 
o avea asupra altora și mi-am dat seama că trebuie făcut ceva. 
Nu am plănuit niciodată să-l omor sau să o las pe Martha să-și 
asume vina. Împreună, am avut o idee - să facem dreptate 
pentru mama ei, pentru mine și pentru Oliver Barkova. Am 
sperat că asta va declanșa o schimbare. Însă ideea unei dreptăţi 
adevărate se baza pe pervertirea cursului justiţiei - Martha 
trebuia să-și asume vina pentru acţiunile mele. M-am gândit că 

este o ipocrizie. Însă am făcut o promisiune - în grabă, pentru că 
nu am avut timp să discutăm dar tot rămâne o promisiune, iar 
eu nu am de gând să o încalc”. 

Cicero se întoarce spre Martha și continuă să citească. 

„Martha, dacă nu am șansa să-ţi vorbesc, trebuie să afli 
câteva lucruri. În primul rând, te-ai înșelat. Știu că nu-ţi va 
plăcea să auzi asta, dar așa este. Te îndoiești de tine și de 
capacităţile tale, dar atât de mulţi nu o fac. Asimilează puterea 
de la cei din jurul tău, acceptă ajutorul când este nevoie și nu 
renunţa la principiile tale. Singurele lucruri care te împiedică 
sunt propria persoană, ocazia și, din nefericire, banii. Abia îţi 
permiti să mănânci, ca să nu mai spun să înveţi, să duci o luptă 
pentru schimbare. Din acest motiv, am trecut pe numele tău tot 
ce am. Nu sunt multe pentru un băiat de șaisprezece ani, nu de 
obicei, dar, de vreme ce tatăl meu, spre surprinderea mea, ne-a 
lăsat totul mie și lui Patty, chiar și o mică alocaţie pe viaţă, cred 
că îţi vor fi suficiente”. 

Cicero face o pauză ca să-și dreagă gâtul. 

„in al doilea rând, ai în plic un obiect care a fost al mamei 
mele naturale - un inel puzzle. Mă jucam cu el când eram copil. 
La început este greu, dar insistă și vei reuși, îmi spunea ea. 

Sper să alegi să-l porţi și să-ţi aduci aminte de mine, oriunde 
m-aș afla acum, și sper să te inspire să continui să încerci. 

Ai adus lumină în viața mea, Martha Honeydew. Acum este 
timpul să aduci lumina și în vieţile altor oameni. 

Te iubesc și te voi iubi mereu, Isaac”. 

Cicero caută în plic și scoate inelul, cinci piese legate între 
ele, dar care s-au desfăcut. 

l-I înmânează Marthei. 

— ÎI voi purta, șoptește ea. Mereu! 


Moartea este Justiţie 


Joshua nu se mai uită la ecran. Scoate un șerveţel din buzunar 
și se șterge din nou pe faţă, dar nu-și poate ascunde lacrimile. 
Sigla cu ochiul din colț clipește încet și dispare. 


JOSHUA: O, vai, doamnelor și domnilor, ce emisiune, ce 
emisiune am realizat pentru voi în această seară. De fapt, 
toată săptămâna. A fost emoţionant. A fost un montagne 


VP - 239 


russe. Și nu mă deranjează să vă spun că sunt epuizat. 
Kristina? 


Părul și machiajul moderatoarei sunt încă intacte, iar ea stă 
perfect dreaptă în scaunul ei obișnuit de la pupitrul înalt, dar 
acum spectatorii se uită la Joshua. 


KRISTINA: Într-adevăr, dar nu uitaţi să votaţi... 


JOSHUA: Și Jackson nu i-a lăsat banii lui Patty? Ce se petrece 
acolo? 


El se uită la public, inspiră adânc și se ridică. Lumina unui 
reflector îl urmărește cât traversează studioul, lăsând-o pe 
Kristina în umbră. Se oprește în dreptul ecranului și se uită lung 
la imaginea supradimensionată a Marthei în celulă, la lacrimile 
care i se văd când privește în sus. 


JOSHUA: Martha Honeydew... ce fată! 
Se uită din nou spre public și afișează un rânjet subtil. 


JOSHUA: Doamnelor și domnilor, de-abia aștept să văd ce mai 
pune la cale buna Martha și ce se va întâmpla cu Isaac peste 
încă șapte zile. Dar, până atunci, este vremea să ieșim din 
emisie, să punem punct acestui episod monumental din 
Moartea este Justiţie. Să sperăm că vom reuși să obţinem, 
pentru dumneavoastră, un interviu exclusiv cu Martha și, 
poate, să-i punem întrebarea - este moartea justiţie? 
Studiourile Ochi pentru ochi vă urează noapte bună și vă 
mulțumesc pentru că ne-aţi fost alături! 

Mulţumiri 


Această carte nu ar fi ajuns în mâinile voastre fără ajutorul și 
sprijinul multor oameni, iar eu mă simt incredibil de norocoasă 
că i-am avut lângă mine. 

Multe mulţumiri unui grup de oameni care m-au întâmpinat 
mereu când m-am întors din propria minte, care m-au făcut să 
râd, care mi-au amintit că există viaţă în afara laptopului meu și 
care mi-au fost cei mai minunațţi și devotați prieteni în ultimii 
ani: John Sharp, Stephen Johnson, Martin Ball, Simon Sharp, 
Tracey Wilkinson, Kate și Richard Conway, Jo și Steve Hunt și, 
bineînţeles, Jackie Hall. 

Multumiri lui Peter Bretan, pentru numele sugerate și pentru 
băuturile și prăjiturile pe care mi le-a adus cât am stat în 
mijlocul unui lac, în dimineaţa Anului Nou. 

Când m-am gândit prima dată la Ce/u/a 7, am citit un eseu al 
istoricului Liz Homans, intitulat Swinging Sixties: Abolition of 
Capital Punishment, și mi-ar plăcea să-i mulțumesc pentru un 
text atât de plin de informaţii și de interesant, care chiar m-a 
făcut să mă gândesc „dar dacă...?” 

Îi mulţumesc lui lan Durant, pentru că a avut răbdare să 
discute și să-mi împărtășească cunoștințele pe care le are 
despre actualul sistem legal din Regatul Unit, și lui Miriam 
Barber, pentru că ne-a făcut cunoștință. 

Comunitatea YA m-a susţinut incredibil de mult și mă simt 
onorată să fac parte din ea, așadar, le mulțumesc tuturor celor 
de la Manatees (știți voi cine sunteţi!) și celor de la Author 
Allsorts. Sunteţi cei mai buni. 

Mulţumiri speciale autoarelor Rebecca Mascull și Emma Pass, 
care au citit ciornele acestei cărţi, m-au sprijinit și au avut grijă 
de mine. Sprijinul vostru, prietenia voastră și bunătatea 
înseamnă mai mult decât vă daţi seama. 

Multe mulțumiri minunatului meu agent, Jane Willis (de la 
United Agents), căreia, în casa mea, i se spune Agentul Jane, cu 
tot cu mantia și superputerile de agent, pentru entuziasmul de 
la început și pentru sprijinul continuu. De asemenea, le 
mulțumesc lui Julian Dickson și lui Emily Talbot, care fac parte 

tot din UA, și pentru toate lucrurile despre film și televiziune, îi 
multumesc lui Yaasmin McDonald. 

Mă simt foarte privilegiată că am fost întâmpinată atât de 
cald în familia Hot Key și mi-ar plăcea să-i mulțumesc Emmei 
Matthewson pentru toate sfaturile ei și pentru că m-a ajutat 
enorm pentru ca această carte să devină mai bună. li 
mulțumesc lui Jenny Jacoby pentru ochii ei ageri (și promit să nu 
mai folosesc cuvântul „mormăie”!), lui Ruth, Monique, lui Rosi și 
lui James Fraser pentru o copertă uimitoare. 

Și, în cele din urmă, transmit mulţumiri, dragoste și 
promisiunea unei prăjituri cu brânză minunatei mele familii. 
Soțului meu, Russ, copiilor mei, Jess, Dan și Bowen, tatălui meu, 
Richard, mamei mele vitrege, Ann, și fratelui meu, Colin. Vă 
iubesc pe toţi! 

